
BURT HIRSCHFELD (Hugh Barron) s-a născut (1923) în 
Manhattan și a crescut în Bronx. A părăsit școala la vârsta de 17 
ani și a îndeplinit o serie de slujbe mărunte. Îndată după Pearl 
Harbour s-a înrolat și a petrecut trei din cei patru ani de serviciu 
pe mare. După război, a frecventat câţiva ani un colegiu din sud. 
In următorii cincisprezece ani a lucrat pe ici pe colo, pentru 
companii cinematografice, la radio și ca actor. Dar Burt 
Hirschfeld nu și-a scris primul roman până la vârsta de treizeci 
de ani. A lucrat la el trei ani și când a câștigat doar o mie cinci 
sute de dolari, a abandonat scrisul pentru câţiva ani. La treizeci 
și șapte de ani s-a hotărât să descopere odată pentru totdeauna 
dacă are stofă de scriitor de succes și a început ca amator. Scria 
orice - de la cărți comice, la reviste de cinema. A scris și 
numeroase romane sub diverse pseudonime, precum și 
unsprezece romane inspirate din realitate, pentru adolescenţi, 
care au dovedit o mare receptivitate. „Insula Focului” a fost 
primul său mare succes. Romanele sale recente includ „Key 
West”, „Aspen”, „Provincetown” și „De ce nu totul?”. Burt 
Hirschfeld a decedat în 2004, Westport, Connecticut. 


„Dacă aș stăpâni Texas-ul și tot iadul 
Aș închiria Texasul și aș locui în iad". 


Gen. PHILIP H. SHERIDAN 


„Acesta este un colt cu totul deosebit 
Din adevăratul tărâm al lui Dumnezeu”. 


Președinte LYNDON B. JOHNSON 


„Mi-au arat și mi-au împrejmuit pășunea pentru vaci, 
lar oamenii de-aici se poartă toți ca niște draci”. 


O VECHE BALADĂ 


Soarele apuse pe cerul de vest al Texasului și înserarea se 
lăsă peste Dallas. Cocktailurile timpurii de pe Main Street se 
terminau cu unu sau două urlete răgușite și pe ici pe colo se 
auzea un plânset de beţiv când muncitorii se întorceau la casele 
lor răcoroase din periferie. Unii cinau târziu. Alţii își petreceau 
singuri seara, în faţa televizorului, ciugulind dintr-o masă rece. 
Străzile din Dallas erau tot atât de goale ca și un puț de petrol 
secat. Și la ultimul etaj al Turnului pentru Reuniuni familiale, 
restaurantul se rotea încet, fulgerându-și reclamele luminoase, 
comandate prin computer, vizibile de la mile întregi. 

Pentru J.R. Ewing aceasta era ceva firesc, o parte din peisajul 
urban sclipitor care devenise Dallasul și prin urmare nu-i mai 
atrăgea atenţia. În mod reflex, își conduse Mercedesul până la 
trotuar și parcă în fața Companiei Ewing. La ora asta majoritatea 
luminilor din clădire erau stinse și birourile goale. Numai 
luminile de noapte de pe scări și coridoarele principale de la 
fiecare etaj erau aprinse acum, suficiente pentru a asigura 
securitatea. 

J.R. traversă piaţa și intră grăbit în clădire. Se gândea la 
clădirea asta cu oarecare mândrie. Asta este, așa trebuia să fie 
odată. Totul al lui: clădirea, fiecare bucăţică din titlurile de 
posesiune și investițiile Ewing, Ewing Oil, Southfork... Pe furiș, 
un zâmbet aspru îi încreţi colțurile gurii. J.R. Ewing e un om 
mare, își spunea lui însuși în atât de multe feluri, și devine tot 
mai mare și mai puternic în fiecare zi. Da, aceasta trebuia să 
devină un fapt din viaţă, deși mai erau încă niște concurenți 
care refuzau să stea la locurile lor. Dar vor fi puși la punct. Da, 
fără îndoială că vor fi. 

Mergea cu pași mari prin holul de marmură și oglinzi, 
observând absenţa gărzii la punctul de verificare pe timp de 
noapte. Probabil că fuma o ţigară undeva, sau trăgea un pui de 
somn într-un birou gol. J.R. își făcu o notă mentală pentru a-l 
raporta pe individul care-l  înfuriase. Toți angajaţii 
întreprinderilor Ewing trebuiau să dea dovadă de o mare 
eficiență: datorie, supunere, loialitate. J.R. cerea aceste calităţi 
de la oricine lucra pentru el. 

Urcă sus cu liftul. La biroul de înregistrări nu era nimeni. Nici 
clânţănit de mașini de scris, nici voci de femei flecărind. Era o 
stranie și amenințătoare tăcere, în spatele căreia se putea 
întâmpla orice. J.R. simţi o teamă surdă, care se transformă într- 

o dorinţă subtilă, un dor subit după un zâmbet cald și o vorbă 
bună. 

Nebunească slăbiciune. De care nu scăpa niciun bărbat. Dar 
J.R. Ewing era pregătit să suspende, să elimine și să lupte cu 
astfel de simţăminte. 

Intră în biroul lui, își azvârli sombreroul alb pe un scaun, își 
puse servieta diplomat pe masă și scoase cu grijă din ea hărtiile 
de care avea nevoie. Așezat, începu să citească. După un timp 
se încruntă și scutură din cap neîncrezător. J.R. nu era omul care 
să tolereze prea mult greșelile. Nu ierta neloialitatea nicio 
secundă. Reciti ultimul paragraf; cuiva, își spuse, trebuia să i se 
dea o lecţie. 

Se ridică. Un bărbat înalt, lat în umeri, cu trăsături regulate, 
cu o față curios de amabilă, fără emotivitate sau vulnerabilitate. 
Unui străin, J.R. i s-ar fi părut blând și accesibil; de fapt, nu era 
nici blând, nici accesibil. Avea o inimă de oțel. Era rigid și 
neînduplecat, atunci când îi erau în joc propriile interese. Multă 
lume din Dallas era convinsă că J.R. nu are alt scop în viaţă în 
afară de profit și plăcerea personală. Puţini îl agreau. 

J.R. merse la bar și își turnă niște scotch ca gheaţă. Să fie 
singur, în biroul lui, în timpul nopţii, nu era ceva neobișnuit 
pentru el și cu toate acestea un sentiment nedefinit și iritabil îl 
măcina, de parcă i-ar fi scăpat ceva. Parcă ar fi fost în pragul 
comiterii unei gafe monumentale. Își aruncă din nou privirea pe 
hârtiile de pe birou. Era o problemă de care trebuia să se ocupe 
dimineaţa. Nu era ceva prea complicat. Un apel telefonic, o 
scurtă conversaţie și problema era rezolvată. 

Senzaţia de indispoziţie reveni. Și senzaţia de dorinţă sexuală. 
Se opri un moment, apucă telefonul și formă un număr. Sună de 
12 ori. Ducă-se la dracu'! Unde era femeia? Își privi ceasul. Să 
scape de greutatea asta, să se descarce, dacă ea ar fi 
disponibilă pentru o conversaţie amabilă, măcar de formă. La 
dracu’ cu sunatul, totul e în ordine cu J.R. Ceea ce era al lui, 
ceea ce era luat și plătit îi revenea. Trânti telefonul la loc și goli 
restul de scotch. Scoase o cheie din buzunar și descuie sertarul 
de jos din partea dreaptă a biroului; scoase un pachet de scrisori 
și începu să le citească, comparând conţinutul cu raporturile de 
pe biroul lui. După câteva minute, un zâmbet orgolios și 
mulțumit îi apăru pe buze. Se duse să-și ia un alt pahar cu 
băutură și încercă din nou numărul. Niciun răspuns. 


Își verifică carnetul de adrese și formă alt număr. O voce de 
femeie îi răspunse: 

— Aici J.R... 

— Oh, bună, J.R. 

— Sunt la birou. De ce nu-ţi iei micuțul și nu dai o raită cu 
mașina până aici să bem ceva și să flecărim... 

Ea ezita. 

— Mi-e teamă că nu pot astă-seară, J.R. Am alte planuri. 

— Înţeleg, spuse el cu răceală. Știu pe altcineva... 

— Avem toţi viaţa noastră particulară, J.R. Este o parte din 
libertatea noastră. 

J.R. își îndulci forțat vocea: 

— E-n regulă, scumpo. Vorbim mai târziu. 

Puse telefonul în furcă și merse după o mină de pix, aducând 
de data asta sticla în spatele biroului lui. 

Telefonul sună și J.R. se repezi să-l apuce. 

— J.R. Ewing... 

Trecu o secundă de tăcere și linia deveni moartă. 

— La dracu'! spuse el cu voce tare. Nu mai este nimeni 
politicos. Pur și simplu închid telefonul. Nici măcar nu pot să 
spună „greșeală”. Așa am ajuns în zilele noastre. 

Starea de iritabilitate îi creștea direct proporţional cu 
cantitatea de scotch îngurgitat. Își turnă mai mult lichid 
chihlimbariu în pahar, împroșcând în jur, și bău. Încercă iarăși 
numărul; niciun răspuns. Se așeză la loc pe scaun, privind la 
tavan. Blestemată lume! Niciodată nu s-a gândit cineva că J.R. 
era o fiinţă umană, că era un bărbat și că avea sentimente, 
dorinţe, nevoi, singurătate. Da, singurătate. O admitea. Dar 
unde erau ei când el avea nevoie de companie? Când tânjea 
după tovărășie, afecţiune, după cineva care să-i sfarme temerile 
și nesiguranțele? 

Aproape că râdea. De ce naiba s-ar putea teme? Ce l-ar putea 
face nesigur? O slabă senzaţie de zgomot în celălalt birou îi 
ajunse până la urechi. 

— Hei! E cineva acolo? 

Cum nu veni niciun răspuns, se dezumflă la loc. Să-i ia dracu'! 
Pentru un om care a făcut atât de mult pentru oameni cât a 
făcut el, ar fi de așteptat ca aceștia să fie prezenţi când este 
singur. Ar fi de așteptat să fie nerăbdători să-l știe fericit și 
multumit. Când colo, nici vorbă de asta. Bine, fie și așa! J.R. 

Ewing știa cum să controleze evenimentele și cursul lor 
schimbător. Nu altfel decât ai mâna o cireadă de vite. Să te 
concentrezi asupra a ceea ce faci. Asupra a ceea ce trebuie 
făcut. Să știi că vitele alea sunt niște animale sălbatice, care 
intră repede în panică, dar totuși nu sunt proaste. Știu cu 
siguranţă că nu ești acolo ca să le faci un bine. Nu le scăpa nicio 
clipă din vedere și totul va fi O.K. Lasă-ţi mintea să vagabondeze 
doar o dată și le-ai scăpat din mână, domnule. 

larăși sunetul acela. Trebuie să fie cineva din gardă care-și 
face rondul, sau numai propria-i imaginaţie, care-i joacă feste. 

— Aici J.R. Ewing! spuse el, ridicând vocea. Ce pot face pentru 
dumneavoastră? 

Cum nu răspunse nimeni, se duse să-și ia paharul. Era gol. Era 
pe punctul de a-și turna altul, când un sunet distinct pătrunse 
din biroul celălalt. La naiba, era cineva acolo. Traversând cu pași 
mari covorul plușat, împinse de ușă, să o deschidă. Ca din zbor, 
văzu o figură. 

— Ce faci aici? întrebă el supărat. 

Singurul răspuns fură două împușcături al căror zgomot 
reverberă în birourile goale. 

J.R. se simţi de parcă o locomotivă cu aburi ar fi trecut peste 
mijlocul lui, împărţindu-l în două, trântindu-l pe o parte, într-o 
agonie și teroare împietrită. Se simţi doborât la pământ, lumea 
aspirându-l printr-un tunel amortizat, din care nicio scăpare nu 
era posibilă. 

Până când nu a mai fost decât tăcere fără de sfârșit și noapte 
eternă. 


e PARTEA I œ 


FAMILIA EWING 
ASTĂZI 
e Capitolul 1 


Cu mai puțin de o lună înainte, când soarele care cobora 
peste vest ajunsese la Southfork, Jock și Ellie Ewing stăteau pe 
patio-ul ranchului lor, bucurându-se de briza blândă. Jock, un 
bărbat înalt, cu o claie de păr alb căzându-i peste fața bătută de 
vânturi, își lăcuia perechea favorită de cizme. Mâinile lui 
puternice frecau cu îndemânare pielea uzată, fără să se 
gândească, cu degetele mișcându-i-se reflex. 

Nevastă-sa, absorbită de o carte, era o femeie frumoasă, în 
floarea vârstei, cu o expresie liniștită în ochii ei luminoși. 

Miss Ellie, cum demult îi spunea Jock, avea un aspect 
universal, de femeie pe care o puteai întâlni la galeriile de artă 
din 57-th Street din New York City, la opera din San Francisco, 
sau ca stăpână a unuia din cele mai frumoase ranchuri din statul 
Texas. Dar la o examinare mai amănunţită, trăsăturile ferme ale 
lui Miss Ellie o revelau ca pe o femeie puternică, energică, așa 
cum numai o dură experiență poate face pe cineva energic, o 
femeie hotărâtă, curajoasă și capabilă să facă faţă la orice 
provocare a vieţii. 

Își ridică ochii din carte. 

— Nu pot face nimic pentru tine, Jock? 

Jock continuă să-și facă cizmele. 

— Mă simt perfect, Miss Ellie. 

Ea zâmbi. 

— Întotdeauna te-ai simţit, dragul meu. Ceea ce nu înseamnă 
că nu mai pot face ceva pentru tine. 

El o privi în faţă, cu ochii aceia virili, pierduţi undeva în 
depărtare, înguști, dar blânzi. 

— Și eu te iubesc, Miss Ellie. 


Ea zâmbi și el se apucă iar de cizme. 

Câteva minute mai târziu apăru Mercedesul lui J.R., oprindu- 
se aproape de garaj și J.R. se îndreptă spre patio cu pași mari și 
cu un zâmbet de mulţumire de-a lungul feţei. Cineva spusese 
odată despre J.R. că numai gura îi zâmbea, niciodată ochii; nici 
în prezența părinţilor săi. Chiar în incinta sigură a Southfork-ului 
ochii i se învârteau brusc în jur, ca pentru a se asigura că nu era 
niciun dușman în apropiere. 

— Bună seara la toată lumea! îi salută el. 

Drept răspuns, Jock se încruntă. 

— Bună seara, J.R. Nici-o noutate? N-ai nimic ce ţi-ar place să- 
mi spui, asta e. 

— Tată, când ai de gând să te destinzi și să începi să mă 
crezi? 

— De îndată ce ai să-mi dai motive. _ 

Ochii lui J.R. se înnorară din nou. Incepu să vorbească, dar 
surprinse un ușor tremur prevenitor pe faţa maică-sii. Zâmbi 
mecanic, ca de obicei, și-și puse servieta diplomat pe masa din 
patio, o deschise și scoase un teanc de documente. 

— Poate asta va ajuta la ceva, tată. 

Jock acceptă hârtiile și le răsfoi. 

— Ce-i asta? 

— Imprumuturile bancare pentru concesiunile din Asia au fost 
plătite astăzi până la ultimul dolar. Southfork e liber și curat. 

Reacția lui Jock fu de reţinere. Răsfoi din nou hârtiile. J.R. era 
dezamăgit. 

— Nu-ţi place, tată? 

J.R. dorea cu nesaţ și cerea de la tatăl său un semn evident și 
repetat de aprobare. Jock, un om aspru, care arareori își arăta 
sentimentele prin vorbe sau gesturi, cerea totul de la om în 
fiecare zi, critica ușor pe oricine nu se ridica la așteptările lui și 
nu se grăbea cu complimentele. 

— Southfork nu mai este în pericol. 

Jock mormăi ușor. 

— Bobby a fost cu tine la bancă? 

— Da, a fost. 

J.R. ar fi dorit să-i strige tatălui său blasfemii, să pretindă 
pentru el însuși ceva din interesul și afecțiunea pe care acesta o 
avea pentru fratele mai tânăr, Bobby. În loc de asta, spuse cu o 
voce normală: 

— S-a lucrat pe faţă. Cinstit. 

Apoi, impulsiv, ca și cum nu și-ar mai fi putut reţine emoţiile, 
lăsă vorbele să ţâșnească șuvoi: 

— Ce naiba, tată, nu ești niciun pic mândru de mine? 
Concesiunile alea din Asia au făcut Ewing Oil unul din cei mai 
bogaţi operatori independenţi din Statele Unite. 

— Nu-i nevoie să înjuri în faţa mamei tale, spuse Jock. 

— Lasă, Jock... se amestecă Miss Ellie. 

Jock îl fixa din ochi pe J.R. 

— Nu pot uita că erai aproape să pierzi Southfork-ul în tot 
angrenajul ăsta de afaceri, fiule. 

— Asta ţine de trecut, tată. Am tras învăţăminte într-un mod 
aspru. Niciodată nu voi face ceva care ar putea să pună Ewing 
Oil sau Southfork în primejdie. Jur... 

— Bine, fiule, ţine-o tot așa și voi fi mulțumit de tine. 

J.R. izbucni într-un râs mândru, mulţumit. 

— N-are rost să vă mai explic, dar mă distrez urmărind cum 
curg toți banii aici și auzindu-i pe băieţii din cartel cum pledează 
ore întregi pentru o singură acţiune. 

— Eşti corect cu ei, J.R.? - zise Miss Ellie moale. 

— Corect! Lasă-mă să-ţi spun, mamă. Dacă n-ar fi fost așa de 
lași și ar fi venit cu banii pentru concesiunile alea de la început, 
atunci când i-am chemat, n-ar fi trebuit niciodată să ipotechez 
Southfork-ul. Trebuie să-i vezi, tată, stând ca o haită de copoi 
înfometați și cerșind o declaraţie dată presei. 

Pe buzele lui Jock apăru rânjetul omului de afaceri. 

— Nu te condamn deloc pentru felul în care te simţi. Nimic nu 
te interesează decât o afacere bună, în special când alţii nu pot 
suferi succesele tale. 

Se ridică, puţin gârbovit, dar încă înalt și puternic, având 
fizicul unui om care-și duce viaţa în aer liber. 

— Vino înăuntru, fiule, să-ţi dau ceva de băut... 

e 

După cina din această seară, familia se adună în sufragerie. 
Pam Ewing, o tânără de o izbitoare frumuseţe, cu trăsături vag 
exotice și păr de culoarea aramei, rămase singură, pierdută în 
gânduri. Văzându-și nora singură, Miss Ellie, practică, spuse: 

— Oh, Pam, am uitat să-ţi spun, azi ţi-a telefonat Harrison 
Page. 

— Mulţumesc, Miss Ellie. 

— Ce voia? întrebă Bobby. 

Cu câţiva ani mai tânăr decât fratele lui, J.R., Bobby era solid, 
cu păr negru și ochi hotărâți, care te priveau ţintă. Felul de om 
care arăta de parcă natura l-ar fi predestinat să fie oriunde 
reconfortant și competent și care-ţi câștiga temeinic și adânc 
încrederea. Bobby nu fusese niciodată pe deplin convins de 
înțelepciunea tinerei lui soţii, care reîncepuse să muncească, iar 
un telefon primit în timpul zilei de la patronul ei îi întărea 
bănuielile. În același timp sentimentele lui faţă de Pam erau 
adevărate și adânci. O suportase, pe cât posibil, în trecut, și 
trebuia să continue și în viitor. Totuși, îndoielile rămâneau. Pam 
dădu din umeri, cam în treacăt - gândi el. 

— Eu îl sunasem mai devreme. N-am fost azi la lucru și voiam 
să-i explic... 

— Unde-ai fost? întrebă Bobby, incapabil să-și ascundă 
supărarea. 

— La cimitir. 

Bobby își strânse buzele. Moartea tatălui lui Pam, Digger 
Barnes, fusese pentru ea o lovitură mai mare decât s-ar fi 
așteptat. Bobby începu să se întristeze. 

Sue Ellen, soția lui J.R., stătea aproape de bar, cu un pahar în 
mână. Un zâmbet angelic îi transformase faţa într-o mască. 
Stătea de parcă ar fi așteptat un vizitator nedorit. Acesta sosi în 
persoana lui J.R., care înșfăcă o sticlă de brandy și o ridică în 
sus. 

— Nu te-am văzut mâncând la cină, Sue Ellen. 

— Nu-mi era foame, J.R. 

— Cred că ţi-ai procurat alimentele de care ai nevoie dintr- 
unul din ăsta, dragă! spuse el, arătând paharul. 

Ea îi întinse paharul. 

— Doar sifon, în caz că vrei să te asiguri că nu mint. 

— Nu este necesar, interveni Miss Ellie. 

J.R. făcu o grimasă. 

— Ceea ce aș vrea să știu, este ce ai băut din alte pahare, cu 
alte ocazii, dragă. 

— Las-o baltă, J.R.! spuse Bobby. 

J.R. simţi renăscându-se vechile neînțelegeri. Pentru că nu 
voia să se cunoască, era incapabil, sau nu dorea să-și controleze 
temperamentul. 

— Ce? 

— Am spus, las-o baltă. Nu obţii nimic. 

J.R. spuse printre dinţi, cu o voce tăioasă: 

— De ce, Bobby, nu știi că primul pas în vindecarea beţivilor 
este să-i faci să admită ceea ce sunt? Tocmai încerc să-mi ajut 
iubita nevastă, făcând-o să spună ceea ce este - o alcoolică 
damnată! 

Lucy, de 18 ani, mică și blondă, cu o privire voluptuoasă și 
îndrăzneață, îl provocă pe J.R.: 

— De ce să admită Sue Ellen orice? Tu vrei să admiţi ceea ce 
ești? 

J.R. privi lung și rece la nepoata lui, copilul celui de-al doilea 
frate, Gary, plecat de mult din Southfork. 

— Lucy, spuse el puţin iritat, asta e problema mea și a lui Sue 
Ellen. 

— Nu când o ataci în faţa întregii familii, spuse Bobby. Asta 
face să fie și problema noastră. 

J.R. își îndreptă atenţia spre fratele său. 

— AŞ spune că acum ai și tu destule probleme cu propria 
nevastă. Las-o pe Sue Ellen în grija mea. 

— Nu începe, J.R... 

J.R. continuă, ignorând nota de avertisment din vocea lui 
Bobby, în ciuda protestelor maică-sii și a admonestării dure a 
tatălui de a se opri. 

— Nevastă-ta se strică, Bobby, încet, dar sigur. Nimeni nu se 
poate ocupa de asta, cu excepţia ta. Nici nu o poate blama, 
lucrurile stând așa cum stau. Asta i se trage de la Digger 
Barnes, dragul ei tătic. Drace, dar bucata asta de carne 
omenească fără de folos n-are nicio legătură cu ea. Toată lumea 
știe că tatăl ei adevărat a fost un curelar vagabond, Hutch 
McKinney, un hoț. lar mama ei a fost o târfă... 

Pam suspină adânc și fugi în cameră. Bobby, care uitase de 
orice, în afară de răutatea deliberată a lui J.R. care o rănise pe 
soția lui, azvârli cu paharul în fratele său. Lovitura fu ratată și 
paharul, care nimerise în cămin, se făcu fărâme. Bobby se 
repezi înainte, spre J.R., încercând să-l lovească cu pumnul, dar 
acesta se lăsă pe spate și scăpă. Bobby se repezi din nou. In 
cele din urmă Jock îi despărți, anunțând că lupta s-a sfârșit. 

— Țineţi-o tot așa, amândoi. Aici este locul în care locuiește 
mama voastră și cu mine. Este casa noastră, nu un bar. Data 
viitoare trebuie să fie o bătaie cu pumnii și să știți că nu sunt 

prea bătrân pentru ca pumnii să-i dau eu. Acum, Bobby, înapoi, 
auzi? Și tu, J.R., ţine-ţi gura asta închisă. E destul de clar pentru 
voi? 

— Da, spuse J.R., ţinându-se de obrazul învineţit. 

Sue Ellen îi ţinu calea, privindu-l drept în faţă. 

— Mi se pare, J.R. că tu ești acela care are nevoie să bea 
ceva, chiar acum... 

Cu-o înjurătură în surdină, J.R. se repezi afară din cameră și 
părăsi casa. 

e 

Bobby o găsi pe Pam în dormitorul lor, așezată pe pat, cu 
privirile pierdute în gol. O strânse în brațe și ea se ghemui mai 
mult în el, de parcă ar fi vrut să-i absoarbă toată puterea, forța 
aceea a vieţii care izbucnea din el. 

— Oh, Bobby, are J.R. dreptate? Sunt pierdută? 

— Nu crede asta. 

— Mă simt atât de singură, și atât de tristă! 

— Ţi-a murit tatăl și asta e o mare pierdere. Eşti şocată. 
Oricine ar fi. 

— Dar nu Digger era tatăl meu, ci Hutch McKinney. Cu câteva 
zile mai înainte, numele ăsta nu-mi spunea nimic. Acum am 
început să cred că el era tatăl meu. Un schelet cu ţeasta găurită 
de un glonte, un om de care n-am auzit niciodată, pe care nu l- 
am cunoscut niciodată... 

— Digger a fost tatăl tău. El te-a crescut pe tine și pe fratele 
tău, Cliff. Asta face dintr-un bărbat un tată... 

— Se spune că mama mea a murit... dar eu nu-mi amintesc. 
Printre bunurile tatei era un ceas cu o fotografie veche în el. O 
femeie pe care de abia mi-o amintesc. Vreau să aflu ce s-a 
întâmplat cu ea, Bobby. 

— Ce mai contează acum? 

— Mă simt de parcă mi-ar fi fugit pământul de sub picioare. 
Cum pot să știu cine sunt, dacă nu știu cine a fost tatăl și mama 
mea? Asta este, nu aparţin nimănui. N-am niciun loc sub soare. 

— Locul tău e aici, cu mine, Pam. Eşti soţia mea și te iubesc. 

Chiar dacă auzi cuvintele, Pam nu dădu niciun semn. 

— Trebuie să știu, spuse ea, ca pentru sine, trebuie să... 

e Capitolul 2 


Apartamentul lui Kristin Shepard aparţinea lui Ewing Oil, astfel 
că ea putea să trăiască într-un relativ lux și în strălucire, datorită 
generozităţii, întotdeauna controlată, a lui J.R. Ironia situaţiei nu- 
i scăpase lui Kristin, care, deși, încă tânără, nu era nici proastă, 
nici naivă. 

Kristin și Sue Ellen: J.R. se căsătorise cu o soră și o făcuse pe 
cealaltă amanta lui. Cu toate astea, situaţia nu-i displăcea lui 
Kristin. Ca una din secretarele lui J.R., făcea o muncă 
interesantă, era bine plătită și întâlnea lume fascinantă, oameni 
ai succesului. Chiar mai mult, beneficia de un prestigiu indirect. 
Deși nu era o Ewing prin mariaj, ca angajată a lui Ewing Oil, 
avea acces la decizii care erau luate de sus și la informaţii 
secrete pe care puţină lume de vârsta ei le-ar fi putut avea. 

Știa că e frumoasă. Mulţi bărbaţi erau atrași de ea și o doreau. 
Înţelesese și că această atracţie era sporită de apropierea ei de 
J.R., Ewing Oil și Southfork. Maică-sa o învățase bine: „ia de la 
viaţă tot ce poţi, oricum poţi, folosește-ţi toate calitățile, toate 
șiretlicurile pe care le poţi găsi!” Toate acestea, pe care mama i 
le repeta iar și iar, îi deveniseră o linie directoare în viață. Să 
învingi era totul. 

Dar chiar și Kristin avea limitele ei. Și ele începeau cu cineva 
pe nume Vaughn Leland. Bancherul îi era necesar lui J.R. și 
variatelor sale interese în afaceri, era bogat și într-o oarecare 
măsură, puternic; și-i întorcea lui Kristin stomacul pe dos. În 
special când își punea mâinile acelea mari și moi pe ea. 
Obișnuia să facă asta înainte de a sosi J.R., dezmierdându-i 
braţele, spatele gol, sânii. Kristin nu era contra folosirii corpului 
ca să obţii ceea ce vrei; dar nu cu Leland. 

Acum, J.R. îl conducea pe bancher, care pleca, spunându-i 
ultimele cuvinte. În dormitorul cu perdele, pentru ca bărbaţii să 
poată discuta în secret, Kristin ascultase fiecare cuvânt spus. 
Erau vremuri în care J.R. îi ceruse ajutorul. Printre altele, Kristin 
credea că o altă fată n-ar fi putut niciodată obţine atâtea 
informaţii; și informaţia era în ultimă instanţă cheia succesului. 
Și a puterii. 

Îl auzise pe J.R. mulţumindu-i lui Leland pentru că venise. 

— Acum scapă o vorbă ici și colo, Vaughn, discret. Tatonează 
terenul, să vezi ce răspuns primești. 

— Voi transmite mesajul tău, J.R. Spune băieţilor exact așa 
cum mi-ai spus mie. Ai să-i duci în zgardă, ai să vezi. Prea 
nesăţioși, oamenii ăștia... 

Plecă râzând de parcă știa ceva ce nu mai știa nimeni. 

— Nu-mi place, spuse Kristin, întorcându-se în sufragerie. 

J.R. își scoase haina croită cu grijă în stil western și o aruncă 
pe jos. Își scoase cravata, călcând peste ea în drum spre 
dormitor. 

— Dacă-l lăsam să procedeze cum îl tăia capul, n-aş fi avut 
niciodată nevoie să folosesc Southfork-ul în afacerea cu Asia. 

Kristin merse după el. 

— Înainte de a veni tu aici, sărise pe mine. Năpârcă 
blestemată. Vânzătorul ăsta de petrol, întotdeauna mă atinge, 
mă pipăie. 

J.R. se tolăni pe pat și ridică un picior. Kristin îi trase o cizmă, 
apoi pe cealaltă. El se ridică și-și scoase pantalonii. 

— Așteaptă un minut, J.R. - protestă ea. Vreau să vorbim. 

— Dă-i drumul, dragă. 

— Dacă n-ai fi venit aici la timp aș fi fost nevoită să mă lupt 
pentru virtutea mea. 

El râse, meschin și subțire. 

— Virtutea ta? 

— Da, asta am vrut să spun. La naiba, J.R., păstrează-ţi restul 
hainelor acolo unde sunt. 

El își scoase cămașa care-i venea ca turnată. 

— De ce aș face-o? 

— la-o încet! Doar nu te aștepți ca de-abia cum ai intrat aici 
să merg cu tine în pat... 

— Este exact ceea ce mă aștept. 

— Ascultă, J.R. Nu mă aflu aici pentru uzul tău. Sunt o 
persoană cu drepturi. Am făcut o înţelegere, îți amintești? Nu 
intenţionez să mă mai culc cu tine până când nu divorțezi de 
Sue Ellen și te însori cu mine. Cred că ea e o alcoolică fără leac. 
Toată lumea o știe. Te compromite. Ai nevoie de o soţie care să 
te cunoască cum te cunosc eu, J.R., o soţie cu care să-ți împărți 
mai mult decât patul. 

El ajunse lângă ea, dar Kristin se dădu înapoi. 

— Ce-ar gândi mama ta când te-ar vedea implicată într-un 
scandal? 

— Scandal? 

— Bineînţeles. Poţi fi citată în acţiunea de divorț a surorii tale. 

— Asta, nu trebuie să se întâmple... 

— Fii gata să te oprești dacă Sue Ellen știe despre noi. 

— Ştie? 

— Posibil, nu-i așa? 

J.R. își scoase chiloţii. 

— Acum vino aici, Kristin. 

Ea scutură din cap. 

— Chiar și porcul ăla de Leland mă tratează mai bine decât 
tine. 

— Păi atunci, poate ar trebui să-l încerci. 

— Ce tot spui, J.R.? Nu te deranjează când unul din așa-zișii 
tăi prieteni sare pe mine în felul ăsta? 

—la-o ca un compliment, dragă. Ce naiba, Kristin, ești 
atrăgătoare, inspiri dorinţă și ești disponibilă. 

— Disponibilă! 

— Te plângeai mai demult că nu petrec cu tine atât de mult 
timp cât ţi-ar place. 

— Vrei să-mi spui să ies cu alţi bărbaţi? 

— Nu vreau să te supăr, dragă. Totuși, nu poți nega, ei ar 
putea spune ceva ce mi-ar fi foarte folositor. 

— Vrei să mă vând ca să-ţi spionez prietenii, asta vrei? 

— Vreau să iei de la viaţă tot ce poţi. 

De data asta, când se apropie de ea, nu reuși să-l evite. O 
trase spre el pe pat, cu gura strivindu-i-o pe a ei, cu mâinile 
mângâindu-i brutal sânii. Ea se întrebă cum ar fi cu Vaughn 
Leland. Sau cu unul din ceilalţi? Buzele altui bărbat pe ale ei, 
corpul altuia, vocea altuia. Incercă să-și imagineze asta acum și 
alunecă încet, tot mai adânc printre imagini întunecoase, 
fantezia crescându-i odată cu excitaţia. Se simţi dezbrăcată și 
auzi vocea aspră a lui J.R. ordonând, așezând-o pe jos, în 
genunchi la picioarele lui, spunându-i ce trebuia să facă. Și în 
vârtejul purpuriu care o supraîncălzea, se supuse. Era exact 
ceea ce voia, tot ce voia, cel puţin pe moment. 

e 
Sună telefonul. Kristin mormăi și se apropie de el pe întuneric. 
— Da? spuse ea, și brusc, sări în sus. 


17 


Îl trezi pe J.R. 

— Un apel de peste ocean, J.R., de la Hank Johnson. 

El sări în picioare și într-o secundă fu la telefon. Johnson era 
omul care răspundea de afacerile cu petrol din Asia. 

— Alo, alo, tu ești, Hank? Care naiba-i problema, băiete, de 
mă suni așa? Știi că nu-mi place să ne rezolvăm afacerile la 
telefon. 

Vocea lui Hank slăbea și creștea în intensitate de-a lungul 
firului din Asia de Sud-Est. 

— Nu se mai putea aștepta, J.R. 

— Bine, să auzim. 

— Am dat de necaz, strigă Hank în receptor. Mare necaz. 
Legătura mea din guvernul de aici mi-a adus o informaţie. Nu-mi 
place, J.R. 

— Ascult, Hank. 

— E vorba de un complot de asasinare. 

— Contra lui Honcho. Numărul Unu? 

— Exact, J.R. Nu-mi place că-ţi spun asta, dar aici miroase a 
revoluție, și asta cât de curând. 

— Care sunt șansele ca revoluţia să aibă loc? 

— Mari, J.R., după cum mi-au spus sursele mele. Și dacă 
explodează, J.R., ne-a luat dracu’. 

— Pot să învingă rebelii, Hank? 

— După cum se pare, nu pot să piardă. Și dacă nu pierd, nu e 
nicio îndoială, J.R., că vor naţionaliza domeniile petrolifere. 

— Nu pot să-mi facă asta! 

— Vor lua totul, J.R. - prelucrat, depozitat, și fiecare blestemat 
de butoi cu materie brută. 

Mintea lui J.R. se învârtea ca o morișcă. 

— Ești sigur de informaţia ta? 

— Domnule, se auzi vocea tărăgănată și fermă, tipic texană, a 
lui Hank, unul din motivele pentru care îmi plătești toţi acești 
bani, este pentru că sursele mele sunt demne de crezare. Este o 
agitaţie prin părţile astea, ca nicăieri în altă parte. E doar o 
chestie de timp. Când rebelii vor porni, vor lua repede ţara, în 
cel mult o săptămână. Poate mai puţin. Când se va face treaba 
asta, poţi să-ţi iei adio de la bunurile tale. 

— Sunt o mulţime de interese în joc, Hank, zise J.R., 
amintindu-și de întâlnirea cu Vaughn Leland. 

— Ewing Oil e legat de locul ăsta printr-o avere, știu asta. 

| se întâmpla adesea lui J.R. să uite de înțelegerea făcută cu 
tatăl său. Bunăvoinţa, dreptatea, dorinţa de a conduce Ewing Oil 
cum voia acesta din urmă. Dar J.R. nu era prostul nimănui: avea 
în arcul lui mai mult decât o săgeată. 

— Te poţi întâlni cu capii rebelilor, Hank? 

— La ce bun, J.R.? 

— Banii vorbesc toate limbile. 

— Să-i mituim? Cred că nu cunoști specimenele astea, sunt 
niște fanatici. 

— Oricum, încearcă. Voi trimite dimineaţă un om cu o servietă 
plină de dolari americani pentru planul nostru, Hank. În orice 
haită de lupi trebuie să fie unul cu un apetit mai larg pentru o 
viaţă bună. Găsește-l, Hank, arată-i calea spre lux, fără să-l calci 
pe coadă. Cheltuiește și cheltuiește, mituiește și mituiește. Nu 
sunt dispus să-mi pierd acele bunuri. Nu încă. 

— Nu-ţi garantez, J.R. Dar voi face tot ce pot. 

— Trebuie s-o faci, Hank, și ţine-mă la curent, auzi! 


e Capitolul 3 


Când J.R. veni să trebăluiască pe lângă garajul din Southfork 
în dimineaţa următoare, fu surprins la vederea unor bagaje ce 
urmau să fie încărcate într-o limuzină, și a părinţilor săi, 
pregătiţi de plecare. 

— Hei! spuse el cu o veselie forţată. Unde mergem? Nu-i 
nevoie să plecaţi doar pentru că seara trecută mi-am uitat puţin 
bunele maniere. Uite ce-i, vă cer scuze pentru tot, și e O.K. 

— Îți acorzi prea mult credit! spuse Jock, ferm. Mama și cu 
mine ne-am hotărât să ne luăm o mică vacanţă și să mergem în 
Colorado, unde ne vom îngriji și de niște afaceri personale. 

— Nu vom sta mult, fiule, spuse Miss Ellie. 

— Pleacă și Bobby cu Pam, spuse Jock. Ceea ce înseamnă că 
îți lăsăm totul în grijă aici. Sper să găsesc Ewing Oil și Southfork 
în stare bună când mă întorc. Ai înţeles? 

J.R. le făcu un semn cu mâna cu o senzaţie de ușurare. Era 
deja nerăbdător să-i vadă plecând. Își confecţionă zâmbetul care 
trebuia să-i convingă pe ceilalţi că e un tip de încredere, dar nu 
convinse pe nimeni. 

— Nu-ţi fă griji de nimic, tată. Poţi conta pe mine. 

Bobby și Pam ieșiră din casă și telefonul începu să sune în 
urma lor. Bobby se opri cu intenţia de a se întoarce să răspundă. 

— Vino, Bobby! îl strigă Jock. Hai să mergem! 

Lucy apăru în ușă și, spunând la revedere, îi făcu un semn lui 
J.R. 

— Un telefon pentru tine, J.R. 

J.R. își luă rămas bun și intră în casă. Ridică receptorul 
întorcându-se cu spatele la ușă, ca și cum ar fi vrut să excludă 
prezența oricărui intrus. Dar, Sue Ellen apăru, în prag, 
ascultând. 

— Aici J.R... 

— Tu ești, J.R.? spuse o voce familiară de la mii de mile. 

— Hank? Ce se petrece acolo? Cum stau lucrurile, Hank? 

— Nu bine, J.R. Peștele nu vrea să muște momeala. Și lucrurile 
se petrec mai repede decât ar fi putut cineva anticipa. Vreau să 
spun că dacă nu se întâmplă o minune, pierim în 48 de ore, 
poate și mai repede. 

— Asta nu-mi lasă prea mult timp. 

— J.R., situaţia se schimbă de la un minut la altul. Așa cum 
văd eu lucrurile, ne-a mai rămas o zi și jumătate până să plecăm 
de aici. 

— Perfect. Pune-ţi planurile în aplicare și ţine-mă la curent. 

— Așa voi face. 

J.R. puse telefonul în furcă. Ținând încă aparatul în mâna lui 
mare, formă un număr. Răspunse o secretară. 

— Aici J.R. Ewing. E/ este acolo? 

— Numai un moment, domnule. 

Peste câteva secunde răspunse Vaughn Leland. 

— Tu ești, J.R.? Ce faci în dimineaţa asta frumoasă? 

— Perfect, Vaughn, dar tu? 

— Mai bine ca oricând, prietene. Am făcut cum mi-ai spus și 
am niște informaţii pentru tine. 

— Ascult. 

— Știrile sunt bune. Toată lumea este dornică și pregătită să 
pornească, cu niște ceculețe fierbinţi în mână... 

— Bine, asta voiam să aud. De ce nu-i aduci la mine la birou, 
să zicem, în două ore. Am dis-de-dimineaţă o întâlnire de care 
trebuie să mă ocup mai întâi... 

— Încântat să te servesc, J.R. Ne vedem mai târziu. 

— Da, spuse J.R., punând receptorul în furcă. „Mai târziu”. 

Se întoarse și ochii îi căzură pe Sue Ellen stând în pragul ușii, 
cu o expresie aspră, de condamnare, pe faţa ei, altfel frumoasă. 

— Același vechi J.R. N-ai putut să aștepți ca tatăl și mama ta 
să iasă pe porţi, înainte de a începe să uneltești în spatele lor. 

Inainte de a-i putea răspunde, ea se răsuci în loc și plecă. 

e 

O oră mai târziu, J.R. era în biroul lui, bărbierit și proaspăt, 
îmbrăcat în costumul stil western din gabardină albastru- 
deschis. Cizmele îi erau din piele de cangur, bună pentru 
mănuși, lucrate manual, având imprimate un model mexican. 
Kristin bătu la ușă și intră cu o cană de cafea aburindă în mână. 

— Ce mai pot să fac pentru tine, J.R.? 

Resentimentul față de felul în care o tratase seara trecută mai 
persista încă, dar nu lăsă nimic să se arate. Acum era secretara 
supusă, îndatoritoare, amabilă și serviabilă. Kristin era sigură de 
un lucru: va veni, în curând, și vremea ei. 

— Deocamdată e destul, draga mea. 

— Așteaptă Alan Beam. 

— Spune-i să intre imediat. 

Kristin își compusese un zâmbet cuceritor de întâmpinare și 
deschise ușa. 

— J.R. te va primi imediat, Alan! 

Alan trecu pe lângă ea, cu mâna întinsă spre J.R. Un bărbat 
slab, cu păr negru și o acută expresie de ambiţie pe faţa lui 
îngustă. Ochii lui negri erau mereu în gardă, gata oricând să se 
apere, de parcă nu s-ar fi simţit în elementul lui, semănând cu 
un declasat disperat, gata să-și joace ultima carte. 

— Bună dimineaţa, J.R. Este într-adevăr ceva cu totul special 
din partea ta să mă primești în timpul orelor de lucru. 

— E devreme, Alan. Nimeni nu are șanse să observe dacăvii 
sau pleci. Voi suna dacă voi avea nevoie de tine, Kristin. 

Ea se bosumflă și plecă, închizând ușa. 

— Frumoasă fată, spuse Alan. 

Tânărul avocat își compuse ceea ce el credea a fi un zâmbet 
grațios pe faţă. Relaţia lui J.R. cu cumnata lui nu era un secret în 
Dallas și era pentru Barnes un subiect de bârfă la Birourile 
Centrale ale Congresului, unde își petrecea cea mai mare parte 
a timpului. 

— Și un excelent fotograf, spuse J.R., apărând din spatele 
biroului. Îi înmână lui Beam o singură fotografie. 

— Nu-ţi place, Alan? 

Culorile dispărură rapid de pe fața avocatului. Se strădui să se 
refacă, sperând s-o întoarcă rapid. 

— Pot să-ţi explic J.R. Nu este ceea ce crezi. 

— Ce cred, Alan? 

— Că eu... că nepoata ta, Lucy, și cu mine... Oh, la naiba, J.R. 
Pur și simplu ne-am întâlnit din întâmplare unul cu altul... pe 
cuvânt. 

J.R. arătă spre o jumătate de duzină de alte fotografii de pe 
birou lui. 

— Și eu voiam să spun asta, Alan; să dai din întâmplare unul 
peste altul și să te îndrăgostești într-un mod foarte neobișnuit. 
Dacă tata le-ar fi văzut pe astea... 

— Lasă-mă să-ţi spun adevărul, J.R. Lucy și cu mine ne-am 
văzut de multe ori unul cu altul. Suntem foarte îndrăgostiți. 

— Tu îndrăgostit! Nu mă lua cu inimioare și floricele, Alan. 

— Asta este. Lucy e frumoasă și elegantă și bucuroasă să fie 
cu un... 

— Și bogată. 

Pe moment, Beam aproape renunță. Apoi merse mai departe. 

— Banii ei nu contează, sunt doar un blestem pentru mine, 
J.R. Nu contează nici ai ei, nici ai voştri. 

J.R. zâmbi: 

— Eşti un mincinos, Alan - spuse el moale. 

Beam își umplu plămânii cu aer. Nu se aștepta ca celălalt să-l 
accepte, știindu-i adevărata intenţie. În locul lui J.R., nici el nu ar 
fi acceptat. Într-un fel, ei doi semănau, deși Beam mai avea un 
lung drum de bătut până să ajungă la putere și bogăţia celuilalt. 

— O iubesc pe Lucy, insistă el. Intenţionez să mă însor cu ea. 
Dacă crezi că mă cumperi, J.R., las-o baltă. Nu voi putea fi 
cumpărat. 

— Să te cumpăr... Beam avu deranjanta impresie că J.R. se 
distra enorm. Cine ţi-a dat ideea asta? 

— Nu sunt de vânzare, spuse el slab. Indiferent de preţ. 

— Bine. Fii sigur că nu voi atenta la morala ta. Nu te voi 
cumpăra. 

— Nu mă vei cumpăra! 

— Mă bucur să știu că Lucy și-a găsit în sfârșit un bărbat. Un 
bărbat adevărat, Alan. Felicitări. 

— Nu te deranjează problema? 

— Nimic nu mi-ar face mai mare plăcere. Ziua în care vă veţi 
căsători este ziua în care intenţionez să te plasez în propriul tău 
birou de avocat. Să nu mai umbli pe la alţii, Alan. Vei fi propriul 
tău stăpân. Cadoul meu de nuntă pentru amândoi. 

Lui Beam nu-i venea să creadă că dăduse norocul ăsta peste 
el. 

— Adevărat, J.R.? 

— Păi sigur. Ce i-ar mai trebui ca să devină adevărat? Un sfert 
de milion sună aproape adevărat. 

— Dacă vrei într-adevăr să o faci corect, dublează suma. 

— Asta e, băiatul meu; întotdeauna ai o gândire măreaţă. Fie 
atunci o jumătate de milion. Asta te va așeza în cel mai 
strălucitor și nou birou de avocat din Chicago. 

— Chicago! 

— Chicago, Alan! 

— Dar nu intenţionam să merg la Chicago! Dallasul e casa 
mea. Îmi place aici. Vreau să rămân. 

— Bineînţeles că vrei. Dar vei merge oricum la Chicago. 
Moștenirea și drepturile lui Lucy au fost hotărâte și sunt 
irevocabile. Nu va avea nicio importanță pentru tine dacă veți 
locui amândoi la Dallas sau la Chicago. Dar asta are importanţă 
pentru mine. 

— Nu înțeleg. 

— O vei avea pe Lucy și o jumătate de milion. Și asta e cea 
mai bună explicaţie. Tatăl lui Lucy - fratele meu - Gary - a 
abdicat de la responsabilitatea lui faţă de Southfork și de 
familie. Este un om slab și fricos, incapabil să-și ia pe umeri 
povara familiei. Perfect. Singurul motiv pe care l-ar putea avea 
ca să se întoarcă aici și să-și pretindă partea din Southfork, este 
Lucy. Cu plecarea ei, nu va mai încerca să-mi stea în cale. Dar 
dacă ea rămâne la Dallas, Alan, dacă ea rămâne la Southfork, 
Alan, atunci n-ai s-o mai vezi niciodată. Și nici jumătatea de 
milion. E clar? 

— Foarte clar. 

— Treci la treabă imediat, Alan. 

Avocatul se îndreptă spre ușă și apoi privi înapoi, cu mâna pe 
mâner: 

— Și dacă ea nu vrea să se însoare cu mine? 

J.R. arătă spre seria de fotografii: 

— Dragostea, Alan. Dragostea și sexul. Soluţii gemene pentru 
toate problemele lumii. Sau așa le-ar place unora să creadă. 
Incearcă asta cu ea, Alan. Sunt sigur că ai o practică serioasă. 

— Știu exact ce vrei să spui, J.R. 

Alan plecă zâmbind și mult mai fericit decât atunci când 
venise. 


e Capitolul 4 


Se adunară în biroul lui J.R., o mână de oameni de vârstă 
mijlocie. Din punct de vedere fizic era un grup pestriţ: unii 
împachetaţi în cămăși clasice, încheiate până sus și costume à 
la Brooks Brothers, unul sau doi în mătase de culoare neagră 
sau strălucitoare stil Neiman-Marcus, altul în blugi decolorați și 
cizme uzate de parcă ar fi fost purtate de un docher în zilele din 
tinereţe când era un simplu cowboy. Dar toți aveau o trăsătură 
comună: în spatele evidentei camaraderii, în spatele râsetelor 
gălăgioase și a atitudinii prietenești, în spatele aspectului de 
„băieţi buni”, aspect cultivat cu grijă, fiecare se punea pe sine 
înainte, fiecare era înrăit și în alertă să câștige potul cel mare. 

Niciodată mulţumiţi, erau oameni care se bătuseră toată 
viața. Pentru putere și bogăţie, pentru ca să treacă atât peste 
dușmani cât și peste prieteni. Nu avea importanţă cât câștigau, 
căci doreau apoi altceva. Mai mult pământ. Mai multe vaci. Mai 
mult petrol. Mai multă putere. Mai mulți bani. Era motivul de 
bază pentru care existau. Pentru care fuseseră aduși aici în 
această dimineaţă. Fiecare din ei știa că celălalt aleargă după 
același lucru. După bani. După cât mai mulţi bani. 

In biroul lui J.R. fuseseră aduse scaune din piele și crom, care 
fuseseră așezate în cerc în jurul biroului său. Erau ca niște 
cowboy așteptând în jurul focului de tabără să se fiarbă fasolea 
și mușchiul de vacă pentru masă. Farfurii subţiri și furculițe erau 
pregătite. Pofte mai necuprinse decât viaţa. Foamea care nu va 
putea fi niciodată potolită. 

— E adevărat, ].R.? - întrebă Jordan Lee, vorbitorul frecvent al 
cartelului, cu o expresie nelămurită pe faţa lui de texan trăit în 
aer liber. 

J.R. își desfăcu mâinile implorator: 

— Evident. 

Vaughn Leland se fâţâi în scaun. El era bancher, nu petrolist, 
un om obișnuit să lucreze cu hârtii, obișnuit cu mâini și mirosuri 
curate. Nu a fost niciodată nevoit să-și înlăture praful preeriei 
din pori, nici să-și curețe hainele de bălegarul vacilor, nici să 
sape puț după puț în speranţa că va găsi petrol. Era omul care-și 
făcea treaba după ce alţii făceau munca brută și murdară. Dar 
afacerea asta - dacă J.R. nu minţea - era prea bună ca să treacă 
peste ea. 

— Problema este, J.R., că ai păstrat domeniul din Asia numai 
pentru tine până acum. Nu-i poţi condamna pe băieţi că auo 
ușoară reţinere față de schimbarea ta subită, nu-i așa? 

Buzele lui J.R. se ridicară și se lărgiră, lăsând să iasă la iveală 
dinţii mari, foarte albi și foarte apropiaţi. Lăsă să-i cadă o mână 
pe teancul subţire de hârtii de pe birou. 

— Băieți, totul e clar aici. Fapte, cifre, mărturii geologice, 
estimări de rezerve, explicat totul până la ultima problemă, totul 
legal și așa cum trebuie. 

Bărbatul în blugi, înalt, slab, neînduplecat, vorbi fără să 
clipească: 

— Ceea ce vreau să știu este de ce în final te-ai decis să ne 
amesteci și pe noi aici. 

— Asta-i întrebarea pe care și-o pune fiecare din noi - spuse 
unul din tipii îmbrăcaţi ă la Neiman-Marcus. Nu sunt secrete în 
afacerile cu petrol. Știm cu toţii în amănunţime cât valorează 
asta. 

— Bineînţeles că știți, Bradley. Aruncă o privire la proiectele 
astea, hotărăște pentru tine dacă cifrele mele nu sunt exact 
aceleași sau foarte apropiate de ale tale. La dracu’, băieți, avem 
toţi contabili buni, n-ar fi nimeni dintre noi aici dacă am fi proști. 

Un murmur de aprobare se auzi de-a lungul cercului. 

— Incă n-ai răspuns la întrebarea mea, spuse Stone, 
studiindu-și vârfurile cizmelor maro. 

— Gratitudine, spuse J.R. 

— Oh, haida-de, J.R. 

— Nu puteți fi serioși? 

— J.R. - spuse Stone, în felul lui molcom, - m-am învârtit 
printre vaci și cai toată viaţa. Cunosc mirosul bălegarului cât și 
pe al parfumului și sunt sigur că acum miroase a bălegar. 

Asta provocă un lanț de râsete. J.R. îi așteaptă să se 
liniștească. 

— Gratitudine pentru întreaga voastră loialitate când am avut 
nevoie de voi. Când Ewing Oil a avut nevoie de un suport 
financiar, voi, băieți, aţi fost toți aici, la datorie. N-am uitat asta. 
Dar, bineînţeles, continuă el cu un rânjet, aceia dintre voi care 
mă cunosc bine cred probabil că asta nu e totul. 

De data asta nu mai râse nimeni. J.R. continuă: 

— Ewing Oil a avut o serie de propuneri interesante pentru noi 
în ultimele zile. Nu pot să vă spun nimic despre asta, dare o 
afacere grozavă, într-adevăr grozavă. Treaba merge repede, așa 
de repede încât trebuie să deblocăm o parte din capitalul 
nostru. Repede! accentuă el. Repede! 

Ochii lui J.R. scormoneau feţele serioase care-l urmăreau. 
Aceștia erau oameni care înțelegeau fluctuațiile bruște ale pieţei 
petrolului. Înţelegeau nevoile rapide de mari sume în numerar, 
nevoia de a încheia o afacere pe loc, de a lua hotărâri rapide și 
uneori norocoase. Fiecare din ei fusese în situaţia asta și 
trebuiau să mai fie. 

— Perfect! spuse Jordan Lee. E logic. Deci, ce-i de făcut cu 
petrolul din Asia? 

— Simplu. Avem nevoie de bani lichizi ca să pornim celelalte 
afaceri. Asta e motivul pentru care Ewing Oil e pregătită să 
vândă 75% din proprietăţile din Asia. 

Vaughn Leland puse întrebarea la care se gândea fiecare din 
ei: 

— Cât costă, J.R.? 

— Exact zece milioane. 

Cineva fluieră. 

— E un preţ mare, J.R. 

— Dar face. 

Seth Stone se uită lung la Leland. 

— Ce spune banca? 

— Domeniile astea petrolifere ni s-au părut întotdeauna 
rentabile. 

Jordan Lee se răsuci brusc spre J.R.: 

— Pe lângă preţ, care-i avantajul, partenere? 

Toţi râseră. Chiar J.R. fu forţat să zâmbească. Încrederea 
oarbă nu era ceva obișnuit în afacerile importante ale acestui 
grup. Exact pe asta conta J.R. Erau atât de sceptici, de cinici și 
de suspicioși, încât niciodată n-ar fi crezut că pot fi întrecuţi în 
abilitate, mai ales de unul de-al lor. 

— Aveţi poturile băieţi. Preţul e o bagatelă, dacă stai să te 
gândești că pe domeniile alea petrolul așteaptă numai să fie 
pompat și cursul pieţei crește constant. La naiba, nu vom avea 
nevoie să mișcăm un deget pentru profit. Să-i lăsăm pe arabii 
ăia s-o facă pentru noi. J.R. ezită un moment și un rânjet îi apăru 
pe față. - Dar... băieți, voi într-adevăr mă cunoașteţi - e aici un 
avantaj. Ewing Oil vrea un procent de 25 % pentru fiecare baril 
de petrol pe care-l scoateţi din Asia. 

Un mormăit de disperare se auzi și J.R. știu că a câștigat; 
mușcaseră momeala. Tot ce avusese de făcut fusese să miște 
brusc undița și să pună momeala. Și avea o mână bună pentru 
astfel de lucruri. 

— Corectitudinea e corectitudine, domnilor. Și, la urma 
urmelor, cine a asigurat concesiunile? Cine a depus capitalul 
iniţial pentru forare? Eu. Ewing Oil și-a asumat riscurile. Acum 
voi veniţi la masa pusă, la un lucru sigur, o afacere din care nu 
aveţi de pierdut. Petrolul există în rezerve dovedite. O știu și eu 
și o știți și voi. Tot ce aveţi de făcut este să vă duceți și să-l 
luați. Concesiunile astea valorează o avere. 

— Ai dreptate, J.R. - spuse Stone. 

— Singurul motiv pentru care v-am propus afacerea vouă, 
băieți, este fiindcă știu că puteţi veni cu banii în numerar repede 
și eu am mare nevoie de asta. Problema este - cât de repede? și 
se uită în jur. 

Se confruntă cu feţe solemne. 

— Atât cât îmi trebuie ca să mă întorc de la bancă, spuse 
Leland. Ceilalţi bătură palma în semn de aprobare. 

— Crezi că-ţi mai poţi ţine capul deasupra apei câteva ore 
].R.? întrebă Leland. 

— Lasă gluma, asta-i ce aveţi de făcut. Câteva ore până când 
mă duc la rechinii ăia din New York. Am nevoie de bani repede, 
sau nu mai am nevoie deloc. 

e 

Complexul de apartamente Ludlowe se întinde pe o suprafaţă 
selectă de câţiva acri, în direcţia aeroportului, nu departe de 
Stemmons Expressway. Era un loc convenabil de locuit pentru 
Alan Beam, care-i permitea accesul direct la centrul Dallasului și 
totodată îi asigura un fel de singurătate de care avea nevoie. 
Mai mult, complexul avea trei bazine de înot care-i dădeau 
posibilitatea să întâlnească în timpul lui liber, pe unele din cele 

mai frumoase fete din lume, fără să plece de acasă. Lui Alan i se 
părea că duce una dintre cele mai bune vieţi posibile și că, 
mulțumită lui J.R., putea s-o ducă și mai bine. 

Era la telefon, discutând o afacere, când sună soneria la ușă. 
Își termină conversaţia și deschise. Lucy, exaltând ca și altă 
dată de tinerețe, într-o bluză de dantelă albă și o fustă largă, 
vaporoasă, îi zâmbea în prag. 

— Bună, scumpo. 

Ea îl cuprinse cu brațele și îl strânse la piept. Avea sâni și 
șolduri pline și el le simţi, excitat. Se întrebă dacă J.R. și restul 
puternicilor și bogaților Ewingi știau multe despre micuța Lucy. 
Dacă știau că în loc să participe la cursuri la Southern Methodist 
University își petrecea cele mai multe zile în patul lui. Se întrebă 
și el, pentru sine, în cât de multe paturi se tăvălise inocenta 
Lucy în tânăra ei viaţă. Își aminti când fusese prima oară cu ea, 
câteva ore copleșitoare. Se așteptase la o fată relativ inocentă și 
se descoperise în ghearele unui tigru - o creatură sălbatică care 
zgâria și mușca, niciodată satisfăcută și dându-i în cele mai 
fierbinţi momente ceea ce nicio femeie nu-i mai dăduse până 
atunci. Nici Alan nu era lipsit de experienţă, dar nu mai avusese 
o iubită atât de senzuală, fierbinte și imaginativă ca Lucy Ewing. 

— Ce faci aici? 

Ea își desfăcu mâinile în lături, îl apucă de șolduri, îl trase spre 
ea și se lipi puternic de el. 

— Ai uitat? Trebuia să prânzim împreună. 

— E numai zece dimineață. 

Alan încercă să se desprindă din brațele ei, amintindu-și 
hotărârea de amânare a lui J.R., care făcea parte din strategia la 
care complotaseră împreună. 

— Nu mă mai pot abţine de la ceea ce doresc. 

Ea începu să-și descheie bluza. 

— Lucy, așteaptă. 

— Nu pot. 

Îl sărută pe pieptul gol, fără pic de păr, și îi desfăcu cureaua. 

— Trebuie să vorbim. 

— Spune ce vrei, scumpule. Orice. Dă-i înainte, vorbește-mi. 
Cu orice cuvinte. Nu e nimic ce mi-ai putea spune, sau face, sau 
cere să fac, care să nu mă dea gata. 

— Am de lucru. 

— Oooh, gânguri ea, dându-i pantalonii jos, uite ce aud. 

— Treaba mea nu suportă amânare, Lucy. 

— Eu vreau treaba aceea plăcută... 

— Lucy, ascultă! 

— Da... 

Alan se îmbrăcă și-și aranjă hainele. 

— Ce nu merge? 

— Ti-am spus, sunt ocupat toată ziua. 

— Eşti supărat pe mine? 

— Nu. 

— Din cauza celeilalte nopţi. O.K. atunci. Am fost puţin căţea. 
O fată nu poate fi tot timpul iubită. Acum îmi primesc pedeapsa, 
scumpule. 

— Nu sunt supărat. Nu e asta. 

— Atunci ce? 

Alan se întoarse cu spatele la ea. 

— E numai faptul că... la naiba, Lucy! se plimbă el încoace și 
încolo - te iubesc! 

Ea începu să chicotească. 

— Asta-i tot? Păi și eu te iubesc, scumpule. Așa că hai să 
terminăm ce am început. Îţi voi arăta cât de mult te iubesc, cât 
de bună pot fi pentru tine. 

— Uf, nu mai vreau. 

— Nu înțeleg. 

— Perfect, am să-ți explic. Nu mai suntem copii. Să o facem 
pe apucatelea. Ce vom face apoi - vom continua așa? 

— Ce vrei să faci? 

— Cred că ar trebui să ne căsătorim. 

— Să ne căsătorim! 

Lucy nu știa dacă trebuie să fie încântată sau tulburată. 

— Nu credeam că te gândeai la asta... 

— Acum știi. Dar văd că nu ești de aceeași părere. O.K., dar 
nu mai pot continua așa, pe apucatelea. Sexul nu e destul 
pentru mine când iubesc. 

— Asta înseamnă că nu mai vrei să ne iubim? 

— Exact. Cred că ar fi mai bine pentru amândoi să nu ne mai 
vedem. Nu vreau să te rănesc, Lucy. Nici eu nu vreau să sufăr. 

— Oh, Alan, lasă-mi timp de gândire. 

— Gândește-te, spuse el, conducând-o spre ușă. Atunci ne 
vedem când... 

— Mă voi gândi, Alan, mă voi gândi la tot. Îţi promit. 

— Asta nu e o promisiune pe care s-o poţi respecta. 

— Alan, te rog... 

Alan deschise ușa. 

— La revedere, Lucy. 

Ea ezită, făcu un pas spre ieșire, se întoarse și începu să 
vorbească. Înainte de a începe, Alan închisese ușa. Lucy își 
prinse faţa în mâini și începu să plângă, nefiind sigură ce se 
întâmplă cu ea, neînțelegând amestecul ciudat de emoţii pe 
care le încerca. 

De cealaltă parte a ușii, Alan Beam zâmbea, cu un rânjet de 
satisfacție. Era mândru de felul în care se descurcase, sigur de 
situaţie. Nu trecură zece minute și Alan avu un al doilea 
vizitator. Aceasta fu mai mult decât o surpriză - era Kristin 
Shepard. Mai mult, își spunea Alan pentru sine, după ce o instală 
în confortabila lui sufragerie, în faţa unei cești de cafea, erau 
multe motive pentru care ea ar fi putut veni aici. Mai mult, ca 
secretară și cumnată a lui J.R., Kristin deţinea multe secrete, 
multe informaţii despre afacerile lui Ewing Oil și despre 
problemele personale ale lui J.R. Apoi îl străbătu o bănuială care- 
| înfricoșă: dacă venise să-i stoarcă bani pentru ceea ce știa 
despre el și Lucy? Dar teama dură puţin: voia să facă din Lucy o 
femeie onestă, să se căsătorească cu ea și să o ducă în nord, la 
Chicago. Acolo era locul lui, în orașul cu Big Shoulders, cu o 
atmosferă încărcată în care se putea afirma, putea arăta oricui 
ce poate. 

— Te întrebi de ce sunt aici - spuse Kristin - făcând mai 
degrabă o afirmaţie, decât punându-i o întrebare. 

— Indiferent de motiv, îmi face o deosebită plăcere. Și Alan își 
dădu la iveală cel mai reușit zâmbet. 

Kristin își lăsă colţurile buzelor în jos, mai degrabă 
dezaprobator decât în semn de regret că trebuie să acţioneze la 
un nivel așa de ineficient și adolescentin. 

— Eşti un bărbat tânăr și frumos, Alan, și sunt sigură că o 
mulţime de femei găsesc asta suficient. Păstrează-ţi farmecul 
pentru ele, păstrează-ți sex-appealul. Sunt aici pentru lucruri 
mai importante. Alan se așeză în faţa ei interesat și serios, 
afectat de vorbele ei, convins că se afla la un pas de ceva 
important pentru el. 

— Ascult, Kristin. 

— Amândoi îi aparținem lui J.R., cum știi. 

— N-aș merge chiar atât de departe. Lucrez pentru... 

— El e proprietarul nostru. 

Alan nu-și putu reține furia. 

— Nu mă băga în aceeași oală cu tine. 

Ea zâmbi rezervat și iertător. 

— Alan, fiecare din noi e târfa lui J.R. 

— Nu eu, spuse Alan cu o mânie forțată. Dar un clopoțel de 
recunoaștere îi sună în cerebel și simţi în vorbele ei o logică de 
nezdruncinat care îl făcu slab și înfricoșat. 

— Te vei căsători cu Lucy fiindcă așa vrea J.R. - spuse ea. Îți 
vei primi banii pentru că banii înseamnă mai mult pentru tine 
decât stima faţă de tine însuţi, decât mândria și bărbăţia ta. Te 
vei ascunde în Chicago, vei deveni relativ bogat, vei avea 
succes și îți vei spune că ai scăpat de el. Să nu crezi asta. Într-o 
zi te va suna în contul datoriei și când va ridica degetul, vei face 
sluj. 

— N-o voi face. 

— O vom face amândoi. Numai dacă nu vom interveni cumva, 
și asta cât de curând. Alan își umezi buzele. 

— Îl urăști într-adevăr. 

— Mi-e scârbă de el. Vreau să-l distrug, dacă pot. Să-l rănesc 
adânc. 

— La prima vedere te tratează foarte bine. O slujbă bună, o 
locuinţă frumoasă, haine elegante. Ce-a făcut rău? 

— M-a lovit în orice fel posibil, spuse ea cu o voce înceată, 
aspră. În feluri inadmisibile... 

Alan se dădu înapoi, speriat și defensiv. Asta nu era o femeie 
peste care să poţi trece. In ciuda aspectului elegant și 
fermecător, avea o inimă de duritatea diamantului; Kristin, 
hotări el, era un adversar foarte periculos. 

Mintea lui era concentrată, încercând să stoarcă ceva din 
această întâlnire ca și din oricare alta. Alan își propusese mai 
demult să nu scape nicio șansă. 

— Mai exact, ce a făcut? 

— In afară de faptul că se poartă rău cu mine, în general? M-a 
dus cu lunile, promițând că dă divorț de Sue Ellen, că o 
părăsește și se însoară cu mine. Și acum... Ea se opri. 

Alan așteptă. 

— Și acum vrea să-i distreze pe prietenii lui. De fapt, și în 
principiu, m-a transformat într-o târfă. 

— Dar de ce? 

— Ca să-i spionez. O parte din sistemul lui personal de 
securitate. N-a existat niciodată un loc mai bun pentru a culege 
informaţii decât un dormitor. 

— Greu de crezut, dar nimic nu mă surprinde la J.R. Omul e 
dur, meschin, nemilos. Servește tot ce e mai rău în viaţă. 

— Vreau să văd că răul ăsta îl ajunge. 

— Deci asta e problema. 

— De asta sunt aici. Spune-mi, Alan. 

Alan își înghiţi protestul care-i stătea pe buze: 

— Nu sunt sigur - spuse el. Dar pe toată durata campaniei lui 
Cliff Barnes pentru Congres, am ţinut evidenţa asupra a tot ce 
am făcut, asupra tuturor murdăriilor pe care J.R. mi-a cerut să le 
fac. Am buletine duplicate asupra fiecărei mituiri, asupra fiecărui 
dolar cheltuit de J.R. în acest scop. 

— Atunci e al nostru! exultă Kristin. 

— Nu încă. Dar trebuie să fim pe urmele lui. Tipul învârte 
întotdeauna ceva și e posibil să obținem o dovadă fermă pe care 
s-o putem folosi contra lui. Asta, plus ceea ce deja am... Nu va 
dura mult. 

— Ai perfectă dreptate. Învârte ceva chiar în clipa asta. A avut 
în dimineaţa asta o întâlnire cu Vaughn Leland și cu membrii 
cartelului. Am încercat să ascult, dar n-a fost posibil. Se 
întâmplă ceva acum, ceva important. J.R. încearcă cumva să-și 
tragă pe sfoară tovarășii și partenerii. Se pare că trebuie să fie 
împreună chiar acum. Așteaptă un minut! Am o idee. Dacă aș 
pretinde că sunt de acord cu planul lui în ceea ce mă privește? 
Să-i distrez partenerii de afaceri și să storc informaţii de la ei. 
Nu poate fi prea greu să scoţi ceva de la secăturile alea. Toţi 
beau prea mult, toți învârt câte ceva când sunt prin preajmă. 

— S-ar putea să meargă. 

— Sunt sigură că va merge. Lasă-l pe J.R. să creadă că fac 
asta pentru el și între timp am să adun un dosar întreg care într- 
un fel sau altul îl va dărâma. 

— Îmi place... Când începem? 

Faţa lui Kristin luci de bucurie când se apropie de telefon. 

— Chiar în clipa de faţă... 

J.R. le spuse membrilor cartelului la revedere, mulțumindu-le 
la fiecare în parte, asigurându-i că tranzacţia odată încheiată îi 
va face mai bogati, iar influenţa lor va crește mult. 

— Băieți, încheie el, n-o veţi regreta niciodată. V-o promit. 

La ușă, Vaughn Leland zăbovi, fiind pe punctul să vorbească, 
când sună telefonul. J.R. se întoarse la birou și se instală 
confortabil în scaunul pivotant din piele maro. 

— Da, Connie? 

— Kristin la telefon, J.R. 

— Kristin? J.R. apăsă butonul de comutare. 

— Ce este Kristin? Sunt ocupat. 

— Oh, știu asta, J.R. Am vrut doar să te informez că m-am 
gândit la discuţia noastră despre viitoarele mele activităţi 
personale. Dacă te-am refuzat atunci, J.R., aș vrea să știi cât de 
sincer regret acum. 

— Treci la subiect, Kristin. 

— Aş vrea să știi că voi face tot ce pot ca să te ajut, J.R. Asta e 
tot. 

J.R. îi făcu semn lui Leland că ar vrea să rămână cu el un 
minut. 

— Vai, asta e într-adevăr foarte frumos din partea ta, dragă, 
foarte frumos. 

— Cred că i-aș putea telefona lui Leland. Individul ăsta scump, 
de luni de zile încearcă să mă invite la cină. Crezi că aș fi în 
siguranţă cu el, J.R.? 

— Sunt sigur că te poţi descurca în orice situaţie, scumpo. Fă- 
o, telefonează-i lui Jordan. Familia lui nu este în oraș și va fi 
încântat să se bucure de compania ta. Acum, la revedere. 

J.R. puse telefonul în furcă și se întoarse spre Leland cu un 
zâmbet larg pe față. 

— Trebuie să-ți spun cât sunt de mulţumit de felul în care 
merg lucrurile, Vaughn. 

— Arăţi ca o pisică care a înghiţit un canar, J.R. 

— Ce-ţi trece prin cap, nimeni nu s-a mai gândit vreodată că 
aș fi o pisicuţă și nici că băieţii ăia ar fi niște păsărele. 

Și râse până-i dădură lacrimile. 

— Păi, aș vrea să știi că apreciez faptul că m-ai introdus în 
afacerea asta. Pentru mine numai profiturile contează. 


33 


J.R. își păstră zâmbetul, de parcă i-ar fi fost teamă că dacă-și 
relaxează mușchii feţei își va da la iveală prea multe din 
emoțiile și gândurile sale. 

— Nu mă așteptam să te implici în afacere, Vaughn. Nu știam 
că ai bani ca să riști. Imi închipuiam doar că îţi păstrezi separat 
partea leului și-i lași pe alţii să-și asume riscurile. 

Leland râse scurt. 

— Cum ai spus, chiar nu e niciun risc aici? Spune adevărul, nu 
se întâmplă des să-aibă omul o șansă să facă într-adevăr avere 
și știu să recunosc când se ivește ceva bun. Am aranjat un 
împrumut de 20 milioane de dolari de la un prieten de-al meu de 
la o altă bancă, beţiv și prost, dar numele băncii, nu ţi-l spun. 
Folosea în paralel partea mea de concesiune cu alte câteva părți 
din proprietatea personală. Oh, îmi dau seama, întotdeauna 
există un mic risc. Dar asta e un lucru sigur, chiar dacă întrevăd 
un risc. Un lucru sigur, nu-i așa J.R.? 

J.R. îl privi în ochi. 

— Nimic nu e sigur. Și la urma urmelor, ai făcut-o pentru mine 
și nu m-aș fi putut gândi la altcineva pe care să pun bază în 
afacerea asta mai mult decât pe tine. Normal că încerci să scoţi 
de aici tot ce se poate... 

— Cu siguranţă că trebuie să-ţi mulțumesc, J.R. 

— Asemenea. 

Singur în birou, J.R. se așeză la loc, cu ochii închiși, conștient 
că începuse să tremure. Avusese atâtea șanse, riscase atât de 
multe lucruri vitale nu doar pentru el, ci și pentru întregul clan 
Ewing, și întotdeauna ieșise la suprafaţă. Încă o dată, se ruga. 
Incă o dată fusese învingător. 

li era frică să-și amintească cât de aproape fusese de 
dezastrul total nu cu prea mult timp în urmă. Dezastru economic 
și profesional, dizgraţia și rușinea personală. 

La dracu’ cu Bobby! Netrebnicul ăsta mucos de frate-su se 
străduia din răsputeri să-i diminueze locul în fața lui Jock, să-l 
îndepărteze de la conducerea lui Ewing Oil. li era dator lui 
Bobby, o veche datorie, pe care plănuia să i-o plătească într-o zi 
cu vârf și îndesat. Și asta cât de curând. 

Mintea îi vagabondă înapoi în timp, până în noaptea aceea, cu 
mai mult de un an în urmă. Un întuneric compact se lăsase 
peste Southfork când J.R. se întorsese acasă și nu observase că 
Bobby stătea pe patio cu o expresie acuzatoare pe faţă. 

— J.R. - îi spuse Bobby ferm - hai să stăm de vorbă. 

Era în vocea lui o asprime neobișnuită, care-l alertă pe J.R. 
până la panică. În loc să riposteze, simţi nevoia să se apere. J.R. 
era oricând gata să se lupte pe propriul lui teren, în momentele 
lui bune. Dar nu era în stare să lupte când dușmanul cunoștea 
armele și regulile. 

— E târziu, Bobby. Aș vrea să mă culc. 

Trecu pe lângă Bobby, dar acesta îl prinse și îl smuci înapoi. 

— la-o încet, frăţioare... 

— Am spus că vreau să vorbim. 

— Ce naiba se întâmplă aici? 

Când se îndoia de ceva, J.R. ataca. 

— Sunt ocupat mâine toată ziua, începând de dimineaţă. 
Cineva trebuie să se ocupe și de interesele lui Ewing Oil. 

— Băiete, trebuie să-ţi vorbesc. Anul trecut, când ai încercat 
să transformi Southfork-ul într-un câmp de extracţie, mi-am 
închipuit că mai mult decât atât nu poţi să te cobori. Văd că m- 
am înșelat. 

— Asta e un plan vechi, gata cu el, s-a terminat, mi-am dat 
cuvântul. 

— Cuvântul tău nu valorează nici cât o ceapă degerată. 

— Nu sunt obligat să te ascult. 

Vocea lui Bobby era veninoasă. 

— Trebuie să dai niște explicații. 

— Ce să explic? Tu trebuie să te explici. Pentru că ţi-ai băgat 
nasul în biroul meu, în hârtiile mele personale. La naiba, băiete, 
ai lăsat-o pe biata Kristin cu ochii în lacrimi când ai plecat. Fata 
asta lucrează pentru mine, în interesul meu și al ei. Dă-mi voie 
să-ţi spun că afacerile mele nu sunt ale concernului tău. 

Bobby se dădu înapoi și apucă o pliantă de pe masa de fier 
vopsit. 

— Asta - ridică el plianta la nivelul umărului - știi ce conţine 
asta, ].R.? 

Aruncă conţinutul pliantei pe masă. 

— Copii ale ipotecărilor Southfork-ului, J.R. Copii pe care le-am 
făcut la Biroul de Înregistrări. 

J.R. simţi că stomacul i se întoarse pe dos și-i fu frică să nu-i 
vină rău. Trase în plămâni aerul rece al serii și-și adună toată 
energia ca să nu se clatine. Zâmbi și-și desfăcu mâinile în lături, 
dezarmat. 

— Bobby, Bobby, a fost doar o formalitate. 

— O formalitate! Așa numești tu ipotecarea Southfork-ului? 

— Nu înţelegi... 

În clipa aceea, purtând halate peste pijamale, apărură Jock și 
Miss Ellie. Miss Ellie părea supărată, aproape înspăimântată. 
Jock, după cum arăta, era furios. 

— La naiba, ce-i scandalul ăsta? Nimeni nu se poate odihni 
aici în timpul nopţii. Pentru ce vă bateţi acum? 

— E aproape miezul nopţii, spuse Miss Ellie conciliant. 

— Mi se pare, băieţi, că voi întotdeauna vă scărmănaţi, ca 
niște copii, izbucni Jock, vă scărmănaţi și țipaţi unul la altul, 
fiecare dorind să aibă ce are celălalt. Fiecare reclamând că lui i 
se cuvine partea leului. Nu o singură dată v-am despărțit ca pe 
doi cocoși de luptă și am căpătat pumni pentru deranjul meu. 
Nu mă feresc să-ţi spun, Bobby, că ai câștigat cele mai multe 
din aceste războaie cu fratele tău. Dar tu, J.R., tu de obicei 
terminai în felul care te caracterizează. N-are importanţă, totul a 
trecut. Atunci la ce urletele și furia asta? 

Bobby privi ţintă la J.R. 

— Intenţionezi să le spui tu, sau o fac eu? 

— Ce este, J.R. - întreabă Miss Ellie. 

— Doar afaceri, mamă, asta-i tot. 

— Nu-i minţi, scrâșni Bobby. Vor afla destul de repede. 

— Nimeni nu trebuie să afle - i-o întoarse J.R. Nimeni nu are 
motiv de supărare până nu începem să culegem ce-am 
semănat. Aș putea salva Ewing Oil și tot ce posedă familia fără 
ca mama și tata să-și piardă un minut de somn din cauza asta. 

Jock se încruntă. 

— Păi, cum deja ne-am pierdut mai mult de un minut de 
somn, sper că ai să ne spui despre ce e vorba. 

J.R. își dădu seama că era un ordin. Totuși, nu putu spune 
nimic. 

Bobby vorbi. 

— Cliff Barnes i-a spus lui Pam că unul din motivele pentru 
care vrea să-i pună capac lui Ewing Oil este ca să oprească 
expansiunea noastră în Asia de Sud-Est. 

— Asia de Sud-Est! Cuvintele îl izbiră pe Jock cu greutatea lui 
Holy Writ. J.R., ai spus că te vei potoli. 

— De asta încercam să-i vorbesc lui Bobby. E o afacere 
excelentă, tată. 

— Ţi-ai dat cuvântul, fiule, spuse Miss Ellie. 

Jock făcu un gest care atrase toate privirile asupra lui. 

— De unde ai găsit atâţia bani pentru concesiuni? 

— Ipotecări - spuse Bobby. Valorează aproximativ o sută de 
milioane de dolari. 

— O sută de milioane! Cum? Faţa lui Jock era împietrită în 
întuneric, picioarele desfăcute erau solid înfipte în sol: un bărbat 
stând pe propriile-i picioare, sigur de el, - puternic, neiertător, 
peste care nu puteai trece ușor. Cum? - spuse el din nou. 

— Voiam s-o fac singur, tată, replică nervos J.R. Tu ai fi făcut 
la fel. 

— De unde ai luat o sută de milioane? 

— Avem destule bunuri, dacă le socotim. 

— Bunuri! - spuse Jock. Avem doar un singur bun și ăsta e 
Southfork. 

Bobby arătă ipotecările de pe masă. Jock le luă, cu ochii la J.R. 

— Ce-s astea, băiete? 

— lpotecări, spuse Bobby. 

— De ce Southfork-ul? 

— Încearcă să înţelegi, tată. 

Miss Ellie își duse mâna la gură. 

— Ai ipotecat Southfork-ul! Vorbele stăruiră în aerul nopţii, 
acuzatoare. 

J.R. răspunse după o lungă pauză. 

— Toate se vor aranja de parcă nimic nu s-ar fi întâmplat. 

— Când trebuie plătit primul împrumut? - spuse Jock cu greu. 

— Săptămâna viitoare, tată. 

— Cum ai putut face asta fără să vorbești mai întâi cu mine, 
].R.? Cum ai putut să implici Southfork-ul? 

— Asta e casa noastră. Casa ta - spuse Miss Ellie. 

— Tată, tu și cu mama aveţi propriile voastre probleme. 
Sănătatea... 

— Nu contează sănătatea mea și a mamei. Ne vom ocupa de 
asta. Dar să ipotechezi Southfork-ul... 

J.R. deveni agresiv. 

— M-ai pus să mă ocup de Eving Oil. Trebuia luată o hotărâre 
și am luat-o. Afacerea asta merită un risc calculat. 

— Casa noastră un risc calculat! - spuse Miss Ellie. Ce idei 
sunt astea? 

— Mamă, nu e niciun motiv de supărare. E vorba doar de o 
afacere. O problemă de afaceri. 

Miss Ellie răspunse cu o asprime neobișnuită a vocii: 

— Pot să înțeleg ceea ce numiţi voi afaceri. 

— Mamă, n-am vrut să te ofensez. Tată! - aproape că pleda 
cu disperare în dorința de a obţine aprobarea, înţelegerea, și 
mai presus de toate, respectul părinţilor. Tată, pot să mă 
descurc. O voi scoate perfect la capăt. 

Jock mormăi, rememorând cu rapiditate ce auzise. 

— Care sunt șansele ca petrolul să ne parvină de acolo înainte 
de termenul de plată pentru prima datorie? 

J.R. ezită. 

— Par să fie mici. 

— Cât de mici? 

— Prea mici. A fost vremea rea acolo. 

— Un taifun, spuse Bobby. A făcut o mulţime de pagube. 

— Așa că am păţit-o, spuse Jock ca și cum ar fi închis o carte. 

O luă pe Ellie de mână. 

— Southfork a rezistat timp de generaţii, a învins nepoftiţii și 
hoţii de pământuri, a învins pistolarii și escrocii care se ocupă de 
petrol, i-am învins pe toți și am păstrat pământul. Dar acest J.R. 
ne-a terminat... 

— Tată! strigă J.R. după părinţii care se retrăgeau. Mamă! 
Daţi-mi o șansă! 

Se aruncă asupra lui Bobby: _ 

— Tu mi-ai făcut-o și m-a costat pierderea respectului tatei. Il 
voi reobţine, de-ar fi să fie ultimul lucru pe care am să-l fac. Te 
voi face să plătești pentru asta, te voi face să plătești! 

Bobby intră în casă după părinţii săi, nedându-i fratelui său 
satisfacția unui răspuns. 

Dar acum, se gândea J.R., confortabil instalat în scaunul lui de 
piele maro, totul va merge bine. Când ultima lui afacere va 
deveni cunoscută, când Jock va înțelege ce a realizat, ce a 
câștigat pentru Ewing Oil, va trebui în sfârșit să priceapă că J.R. 
era fără îndoială, cel care merita să fie capul familiei. Un Ewing 
adevărat. Care avea drept la respectul tatălui său. 

e 

Lucy nu-și putea scoate din minte ultima ei întâlnire cu Alan 

Beam. Toată noaptea stătuse trează, învinovăţindu-se că nu s-a 

purtat bine cu Alan, că nu e demnă de el, că nu e destul de 
femeie ca să-i placă. 

Să se însoare cu ea! Ce fel de soţie ar putea ea fi? Doar o fată 
speriată, neîndemânatică. Nicio secundă nu crezuse că el lua 
propunerea în serios. Era un fel de truc ca s-o decepţioneze și s- 
o dezamăgească. Dar de ce? 

Nu găsi niciun răspuns toată noaptea, tot frământându-se și 
întorcându-se de pe o parte pe alta. 

În final, se ridică și coborî scările îmbrăcată doar în cămașa ei 
de noapte, foarte scurtă și transparentă. O vedenie pală și 
blondă înainta în noapte, vie și silențioasă, traversând sufrageria 
acestei case mari, ieșind pe patio și îndreptându-se în picioarele 
goale spre grajduri. 

— Cine-i acolo? . 

Vocea cu un ton de comandă o izbi scurt. In întuneric cineva îi 
venea în întâmpinare. Ray Krebbs, slab și înalt, un caracter 
foarte ferm, administratorul Southfork-ului. 

— Lucy! Ce faci aici la ora asta din noapte? Ochii îi alunecară 
peste ea, fără să le poată scăpa proeminența mai întunecată a 
sfârcurilor sânilor ei, sub cămaşa subțire. 

Ea îi zâmbi. Îl lăsă să o privească. Și deodată dori să o 
privească, dori să fie văzută. La naiba cu Alan Beam și felul lui 
protocolar de a fi, cu evaziunile și legăturile de drept, cu 
propunerile lui care o speriau și o amenințau. Alan voia s-o lege, 
s-o facă jumătatea lui și Lucy nu voia să se petreacă asta pentru 
niciun bărbat din lume. La naiba, nu. Atât cât nu intrau în hora 
măritișului, atât durau libertăţile și drepturile unei fete; și 
imediat după aceea dispăreau. Dispăreau toate: o ștergeau, fără 
o vorbă. Și apoi, divorţul, distrugerea unei familii, ruinarea vieții 
unui copil. 

Nu era pentru Lucy Ewing. 

— Ți-aș putea pune aceeași întrebare, spuse ea. Și încercă să 
se apropie. 

— Nu puteam dormi. Ray scutură din cap. 

— Ți-aș povesti cele mai rele vise ale mele dacă mi le-ai 
povesti și tu pe ale tale, fredonă ea încet și făcu o pauză lungă. 

— Vino! spuse el, luând-o de braţ. Am să te conduc înapoi 
acasă. 

Ea își eliberă braţul și se sprijini de el. 

— Hmm, miroși așa de frumos, Ray. 

— Hai să mergem, Lucy. 

— N-am chef să mă întorc. De ce nu vrei să ne așezăm 
undeva? 

— Sunt obosit, Lucy. Mă duc să mă culc. 

— Merg cu tine. 

— Las-o baltă. Locul tău e acasă, al meu e aici. 

— Nu mă placi, Ray? - Se dădu un pas înapoi. 

— Te plac destul de mult. 

— Privește-mă. 

El își aţinti privirea înainte, făcând figura cowboy-ului clasic - 
puternic, pur, hotărât. Totuși, nu așa de îndrăzneţ cum au 
cowboy-ii reputaţia de a fi. 

— Îţi spun la revedere, Lucy. Somn ușor. Și dispăru în 
întuneric fără niciun alt cuvânt. 

Ea blestemă noaptea goală care o lăsase înfrigurată, singură 
și fără apărare. Lui Lucy i se părea că e tot timpul respinsă. Toţi 
fugeau de ea. Prietenii, familia, iubiții. Nimic nu obținea ușor, 
nimic nu mergea așa cum i-ar fi plăcut. 

Avea doar cincisprezece ani când îi trecuse prin cap că e 
timpul să-și piardă fecioria. Hotărârea fusese mai simplu de luat 
decât de împlinit. Fiecare băiat spre care se îndrepta se 
împotrivea, dacă nu era chiar ostil. Ea ispitea, sugera, seducea; 
nimic. Băieţii se fereau de ea ca de ciumă. In final crezu că erau 
și ei la fel de speriaţi și de lipsiţi de experienţă ca și ea; poate 
mai rău. Dar ea voia să-și asume urmările, ei nu. 

Înţelesese că avea nevoie de cineva mai în vârstă, mai 
experimentat, și dornic ca un taur în călduri. Waite Walker era 
un astfel de bărbat. Avea 25 de ani, braţe puternice și umeri 
largi și o fanfaronadă care anunţa că e un mascul sadea, gata s- 
o dovedească oricărei femei, la comandă. Lucy își făcu socotelile 
și se ţinu după Waite Walker. 

Rezultatele fură devastatoare. El interpretă deschiderea ei 
drept cunoaștere, dorinţa ei vicleană de flirt drept sexualitate, 
corpul ei adolescentin rotunjit drept al unei femei cu experiență. 
O luă și o duse în spatele silozului fermei tatălui său și nu o trată 
mai bine decât ar fi putut trata un animal pe câmp. Îi lăsă 
urmele dinţilor pe spate, vânătăi pe piept și braţe și urme de 
sânge pe coapse. Și când termină cu ea, o lăsă întinsă pe 
pământ, ameţită și înspăimântată și neștiind dacă trebuia sau 
nu să se plângă. 

Mai târziu, când Lucy găsi timp să reflecteze la asta, se 
învinovăți pe ea însăși. Era evident că un bărbat cu maturitatea 
și experienţa lui știa totul despre sex; iar ea nu. Era evident că 
fusese naivă și proastă să se aștepte la ceva mai mult sau mai 
bun. Era evident că fusese doar folosită. 

Așa că se aștepta la foarte puţin de la bărbaţi și primea și mai 
puţin. Era sigură că bărbaţii o vor trata rău și astfel nu era 
niciodată dezamăgită. Înţelesese că ei nu o stimează, ci doar o 
foloseau ca și cum n-ar fi fost bună pentru altceva. Această 
convingere o mai avea și acum. 

Folosită și aruncată. Tratată rău și ignorată după aceea. 
Înjosită, rușinată și părăsită. Așa o tratase maică-sa. Și taică-su. 
De ce nu și străinii? 

Chiar, de ce nu? 


e Capitolul 5 


Lumânările pâlpâiau ușor, reflectându-se în paharele de vin 
cu care Jordan Lee și Kristin toastau unul cu altul. Băură și el 
umplu paharele la loc. 

—E un vin minunat, Jordan, spuse Kristin, languros și 
provocator. Era îmbrăcată îngrijit pentru această ocazie; fustă 
lungă, neagră, largă și vaporoasă și bluză de dantelă albă, care 
îi scotea în evidenţă pieptul plin și tânăr, fără sutien. Cât dură 
cina, fu imposibil pentru Jordan să-și ia ochii de la ea. Cum seara 
trecea, dorinţa lui creștea și deveni nerăbdător. 

— Da, răspunse el, cu fața lui de texan concentrată parcă 
spre o ţintă îndepărtată. Ochii îi erau întredeschiși, vocea părea 
că-i alunecă înapoi, în gât. Da, un vin celebru. 

Se ridică de la masă. 

— De altfel, așa a fost toată cina, Kristin. 

— M-am străduit, Jordan, m-am străduit. 

El îi întinse mâna și ea i-o apucă. 

— AȘ spune, micuță doamnă, că orice îţi reușește. 

O ajută să se ridice în picioare. Ochii ei erau aproape la 
același nivel cu ai lui și parfumul ei dulce și îmbătător îi umplu 
nările. Aproprierea asta făcu să-i crească pulsul și-i deșteaptă 
simțurile. Brusc, gândurile îi alunecară înapoi, în timp; când a 
fost ultima oară când o femeie l-a atras atât de intens și de 

repede fără măcar să o atingă sau să o sărute? Acum mulţi ani. 
Jordan credea că a lăsat de mult în urmă felul ăsta de dragoste, 
când mai era în floarea vârstei. Dar iată că aici se afla creatura 
asta frumoasă și plină de viaţă, atât de ușor de atins. Işi propuse 
să nu se grăbească, s-o ia încet, ca s-o aducă ușurel până la un 
punct satisfăcător pentru el. 

— Ce drăguţ din partea dumneavoastră să spuneţi asta, 
amabile domn, spuse Kristin - și îi făcu o reverență. 

— Drăguţ e din partea ta că m-ai invitat, spuse el, conducând- 
o. Frumos apartament. 

— J.R. mi-a spus că familia ta nu este în oraș, așa că m-am 
gândit că ţi-ar place să mănânci ceva pregătit în casă, Jordan... 

Jordan îi luă mâna: 

— La mine acasă mâncarea n-a fost niciodată ca asta. 

Ea râse subțire, fragil, lung. El îi sărută dosul palmei, îi duse 
un deget la buze, ţinându-i-l așa. Apoi, foarte încet, i-l luă în 
gură. 

— Oh, spuse ea, oh, dragul meu. 

— Să-i mulțumesc lui J.R. pentru seara asta, Kristin, sau ţie? 

— Oh, lui J.R., bineînţeles. 

— Un prinţ printre oameni, nu-i așa? 

Ea se așeză în mijlocul sofalei, așa încât indiferent unde s-ar fi 
așezat el, să poată fi aproape, foarte aproape. Kristin își puse un 
picior peste celălalt și își aranjă fusta, fără grabă. Işi aruncă 
pantofii și se întinse de-a lungul sofalei. 

— J.R. s-a comportat fără îndoială minunat cu Sue Ellen și cu 
mine. Nu mă pot opri să nu-l îndrăgesc... 

— Cât de mult să-l îndrăgești, Kristin? 

Jordan îi luă din nou mâna. Răspunsul ei fu un zâmbet 
enigmatic. 

— Să fii îndrăgostită de J.R. - se pare că nu prea este un 
sentiment comun. 

El se dădu mai aproape. 

— Nu prea multă lume din Dallas îl agreează. 

— E adevărat că J.R. le joacă la mulţi farse murdare? 
Asociaţilor lui de afaceri? 

El o cuprinse cu braţul, pe la spate. Ca răspuns, ea se sprijini 
pe spate, cu părul răspândit pe sofa, ca un cadru întunecat. 

— Poate. Dar J.R. știe prea multe ca să mă necăjească, pe 
mine și pe băieții din cartel. Nimeni nu se pune cu Jordan Lee, 
dacă vrea să mai stea în Dallas. 

Ea își ţuguie buzele drept răspuns și Jordan se aplecă 
deasupra ei, cu gura căutându-i-o pe a ei. Mult timp ea nu avu 
nicio reacție, apoi buzele i se muiară și se depărtară încet. El îi 
atinse dinţii cu limba, fiind conștient de dorința ce dormita de 
mult în el. Când se simţi mușcat ușor de dinţii ei, se împinse și 
mai mult în ea fiind sigur că era acceptat. 

Îi cuprinse pieptul. Pieptul ei era plin, tânăr și tare și palmele 
lui îi simţiră sfârcurile dure ale sânilor. Simţurile i se deșteptară 
și pielea îl furnica. O dezmierdă, mângâindu-i fesele pline. Palma 
lui fără astâmpăr își urmă calea de pe genunchi în sus și Jordan 
își dădu curând seama că ea nu avea lenjerie sub fustă. 
Electrizat, își duse mâna mai sus. 

— Oh, nu, te rog... 

— Ești așa de frumoasă. 

— Nu poţi să-mi faci asta. 

Jordan se retrase și ea încearcă să se ridice. O mână mare, 
surprinzător de puternică, o așeză la loc. 

— Ce joc e ăsta, fato? _ 

— Joc? Nu e niciun joc, Jordan. Nu sunt o femeie ușoară. Imi 
place compania ta. Vreau să te cunosc. Cine știe, poate că într-o 
zi, chiar... 

— La naiba! 

Jordan se aruncă înapoi peste ea, pipăind-o cu mâinile lui 
puternice, ţintuind-o înapoi pe sofa. Ea încercă să-l împingă. 

— Lasă-mă-n pace! Nu mă atinge! 

— Doamnă, vei primi exact ceea ce ai cerut. 

— Nu, n-ai înţeles. A 

Jordan râse aspru și răgușit, de parcă ar fi văzut prin ea. li 
sfâșie bluza. 

— Frumos, spuse el, sugându-i când un sân, când celălalt, 
ignorându-i protestele, ţinând-o imobilizată sub el. O linse și o 
mușcă, iar când ea ţipă, o pălmui peste faţă. O dată fu destul și 
Kristin începu să plângă. Doar atunci îi dădu drumul și, în 
momentul acela confuz, Kristin crezu că totul se sfârșise, și că 
Jordan își luase gândul de la ea. Numai că se înșela. 

ÎI privi și îl văzu dându-și jos pantalonii și chiloţii, încercă să se 
strecoare pe lângă el, dar o mână puternică o prinse și o trânti 

cu fața la pământ. Cum încă opunea rezistență, el o lovi cu forță 
peste fese. Durerea iradie de-a lungul șirei spinării, Kristin gemu 
și începu să șchioapete. 

EI îi dădu fusta la o parte și-i porunci să-și desfacă picioarele. 
În loc de asta, ea își încrucișă gambele. El o mai pălmui de două 
ori și de data asta, când îi porunci a doua oară, se supuse. 

— Dumnezeule, mormăi Jordan, Dumnezeule, Dumnezeule, ce 
pisicuţă dulce. Chiar desertul de care avea poftă Jordan, 
mititico... 

Se întinse peste ea, aspru și plin de dorință. Neatent, 
provocându-i durere și totodată stimulând-o într-un fel pe care 
nu-l mai cunoscuse. În ciuda scârbei pe care o resimțea pentru 
el, carnea ei se încordă și începu să-i răspundă, până când 
coapsele ei îi înconjurară capul și începu să-l îmboldească iar și 
iar și iar. El se mișcă și ea se ridică să-l primească. Cu mâinile ca 
pentru rugăciune, cu gura întredeschisă, ea se ruga s-o lase, se 
ruga pentru carnea ei și ei se rostogoliră ca un singur trup, ca o 
încleștare de fiare sălbatice, niciodată potolite, niciodată 
liniștite, cerșind și cerând, amenințând și insistând, până când 
se contopiră, trecând dincolo de peretele translucid care-i 
despărțea. 

Zăcură mult timp nemișcaţi, pe podea. Pasiunea se cheltuise, 
furtuna se consumase. Dorinţa pierise. Nu mângăieri, nu 
sărutări. Nicio intimitate. Până ce el se ridică, râzând moale, dar 
triumfal. 

— Ce-i amuzant aici? se auzi ea spunând, întrebându-se ce-i 
venise să pună o asemenea întrebare. 

— Gândește-te numai, mititico. Acest J.R. este fără îndoială un 
prieten adevărat și un prinţ printre oameni. Mi-a dat două lucruri 
bune într-o singură zi. Cea mai minunată iubită pe care o poate 
avea un bărbat, o dată în viaţă. 

— Și celălalt? întrebă ea fără prea mare interes. 

— M-a băgat în cea mai dulce afacere cu petrol din viața mea, 
asta-i tot. 

Kristin simţi cum creierul reîncepe să-i funcţioneze normal. 
Toate instinctele îi spuneau să afle totul despre afacerea asta. 
Poate că asta-i va deschide calea să-l termine chiar pe J.R. 
Ewing. 

— Ai chef să vorbești despre asta, scumpule? gânguri ea. 

J.R. se întoarse la birou. Cam în același timp în care Jordan 
Lee și Kristin se sculau de la masă, el se așeza la birou. In 
același timp în care ea se lăsa pradă sărutărilor lui Jordan, J.R. își 
rememora activităţile zilei. Realizase mult, își amintea el, chiar 
mai mult decât în anii precedenţi. Era vital ca fiecare mișcare pe 
care o făcea să-i promoveze interesele, interesele familiei 
Ewing, ale lui Ewing Oil și Southfork. Se încălzea la gloria 
anticipată ce urma să-i aparţină când această cea mai recentă 
afacere a lui va deveni cunoscută. Tatăl său va fi mândru de el, 
îl va respecta, va înţelege că J.R. era pivotul întregii familii. 
Odată, simţea asta într-un loc secret din inima lui, J.R. va lua 
locul lui Jock. 

Perspectiva îl făcu să se cutremure. Cu teamă, mai degrabă 
decât cu anticipație. Să iei locul lui Jock, să încapi în cizmele 
alea supradimensionate, bărbătești, să fii ceea ce era Jock și 
fusese întotdeauna. Niciun bărbat n-ar fi putut aspira la mai 
mult. Niciun succes mai mare n-ar fi putut avea nimeni. 

— Te iubesc, tată - spuse J.R. cu voce tare. 

Își aminti vremurile în care mergeau împreună să cumpere 
tauri. Asta se petrecuse cu mult timp în urmă. O pereche de 
tauri puternici pentru vitele de la Southfork. J.R. avea 12 ani și 
era pentru prima oară când Jock îl scoase cu el cu ocazia 
incursiunilor ocazionale dincolo de gardurile Southfork-ului. 
Trecură călărind peste Amarillo și ajunseră în mijlocul 
depresiunii. La nord de Căprioara Albă se întindea un peisaj 
mohorât. 

Tată și fiu, pe o pereche de cai închiriaţi, mergând spre 
singura lumină care pâlpâia în întunericul violaceu dinaintea 
răsăritului de soare. Ajunseră la un grup de cowboy adunaţi ca 
niște lupi în jurul unui foc ce sfârâie, în așteptarea dejunului. Se 
schimbară salutări și ei fură invitaţi să descalece și să servească 
ouă cu şuncă, prăjituri calde și cafea. In curând Jock aduse 
vorba de problema care-l interesa și șeful îi spuse că are o 
pereche de tauri de vânzare. 

Plictisit de discuţia seacă despre greutate și preț pe pfund, 
J.R. se îndreptase spre ţarc, unde niște tineri de vârsta lui 
încercau să încalece un cal. 

Îl văzură pe J.R., dar nu spuseră nimic și-și continuară 
eforturile, fără să se grăbească. Reușiră în final și, în timp ce 
unul din ei ţinea calul care tremura, celălalt îi punea șaua. Apoi 

se urcă pe cal, numai că acesta, înțepenindu-se, începu să se 
încovoaie nebunește, aruncându-și capul în jos, cu ochii 
bulbucaţi și nările umflate, sforăind și nechezând. În trei 
secunde totul se terminase. Călărețul era zvârlit la pământ iar 
calul alerga în plin avânt, sălbatic, de-a lungul ţarcului. Cei doi 
cowboy tineri alergară spre gard. Cocoţaţi pe vârful gardului, 
priviră la J.R. 

— Vrei să-l încerci? 

J.R. își plimbă ochii înapoi după cal. Acesta stătea acum de 
parcă ar fi prins rădăcini în loc, sforăind ușor și plin de 
nerăbdare, mai negru decât cei mai negri ochi și privea cu 
precauţie la cei ce-l chinuiseră. J.R. călărea - și călărea bine, dar 
evitase întotdeauna rigorile dresurii cailor. La Southfork asta o 
făceau bărbaţii maturi și ideea de a încăleca un cal care sărea 
ca un nebun în două picioare îl umplea pe J.R. de teroare. 

— Nu, mulțumesc. 

Se strădui să vorbească normal și dădu la iveală cel mai 
binevoitor zâmbet. Cei doi cowboy nu se potoliră, de parcă 
simţiseră o victimă sigură și nu puteau rezista plăcerii de a-l 
vedea pe noul venit în inferioritate. 

— Ți-e frică? - spuse primul. 

— Nu-l învinovăţi, zise al doilea. Și mie mi-e frică. Dar am să-l 
mai încerc pe Buster de 12 ori, oricum. 

— Cauţi zâzanie, Toby. Băiatul ăsta e un adevărat fricos din 
cap până-n picioare. 

J.R. înlemni. 

— Nu mă fă fricos - mărâi el. 

Amândoi băieţii râseră. J.R. făcu un pas spre el, când simţi 
niște ochi urmărindu-l. Se răsuci în jur, ca să-l vadă pe Jock și pe 
alți câţiva cowboy la 12 yarzi distanţă, așteptând să-l vadă 
răspunzând. Își îndreptă umerii și-i înfruntă pe cei doi băieţi 
străini. 

— O.K. Am să-l călăresc pe blestematul ăsta de cal pentru voi. 

Se lăsă să alunece în ţarc și se apropie de Buster fără grabă, 
înconjurându-l pe la spate și vorbindu-i moale. Buster lovi cu 
copita și J.R. făcu un salt în spate de parcă ar fi fost lovit. Apoi îl 
apucă de frâu. Buster își aruncă capul în sus și J.R. se retrase iar. 
Apoi mai avansă odată. Cu frâiele în mâini, își puse piciorul 
stâng în scara de la șa. Buster, tremurând, își arătă dinţii și făcu 
o mișcare bruscă din coadă. J.R. fu azvârlit și se rostogoli în praf. 

Buster se sprijini pe spate, cu picioarele din faţă fremătând în 
aer și nechezând în semn de iritare. J.R. alergă spre gard, 
ascunzându-se printre scândurile acestuia ca să fie în siguranţă. 

Râsul izbucni de peste tot. De la băieţii din spatele lui, de la 
bărbaţii care erau cu tatăl lui, din faţă. J.R. se scutură de praf și 
se ridică, dorind mai degrabă să fi fost mort. Era plin de rușine și 
amărăciune pentru eșecul lui. 

Mai târziu, când era singur cu Jock, J.R. spuse: 

— Imi pare rău, tată. Blestematul de cal m-a speriat de 
moarte. 

Jock îl privi. Faţa lui încreţită de soare era neîngăduitoare, 
vocea bărbătească - inflexibilă, fermă. 

— Nimeni nu te-a dus în țarc, tu însuţi ai făcut-o. 

— Băieții aia m-au făcut fricos. 

Ochii lui Jock se îngustară. 

— Și tu le-ai dovedit-o, aș putea să spun. 

J.R. simţi că oasele i se contractă, pielea i se strânge, 
prezenţa sa e redusă la zero. 

— Nu sunt un fricos, tată - strigă el. Nu sunt! 

— Băiete, spuse Jock cu răceală, trebuie să mi-o dovedești. 
Hai să uităm amândoi ce s-a întâmplat în ţarc. 

Jock înaintă cu pași mari, înalt, implacabil, atât de puternic și 
curajos, atât de neegalat. 

— Dar, tată, strigă J.R. după silueta care se retrăgea, eu te 
iubesc... 

e 

Ace Bar era o cavernă întunecoasă și zgomotoasă, mirosind a 
băuturi spirtoase și a tutun stătut. O orchestră din trei oameni 
zdrăngănea o melodie rock, fără vervă și fără pasiune. O 
dansatoare de duzină se arunca și se răsucea de-a lungul micii 
scene din spatele barului, cu un zâmbet de clown întipărit pe 
faţa ei, altfel chinuită. Câţiva bărbaţi aruncau monezi spre ea 
când se mișca, râsul lor batjocoritor anunțând că alţi firfirici sunt 
gata să-și atingă ţinta. 

La mese, câţiva betivi singuratici, nu le dădeau nicio atenţie. 
Aproape de ușa din spate, care ducea la o alee, doi tipi viguroși 
în cizme și cu pălării Stetson izbeau în flipperul de la jocurile 
mecanice care ţăcănea una-două. De o parte a barului, Sue 
Ellen își termină paharul și ridică un braț molatic ca semn pentru 


47 


barman să-i aducă altul. Acesta îi umplu din nou paharul și-i luă 
banii. 

Ochii ei mari se ridicară spre dansatoarea de duzină. Un val 
de simpatie făcu să apară în ochii lui Sue Ellen lacrimi. Femeia 
de acolo - de mult trecută de prima tinereţe - era o ființă umană 
cu o adâncă suferință întipărită pe fața îngheţată. Ca și 
dansatoarea, Sue Ellen simţi că nu are nimic de pierdut: nici 
putere, nici curaj, nici dorinţă reală de a merge mai departe. 
Spre deosebire de dansatoare, ea purta veșminte arătoase, care 
o salvau de cele mai evidente degradări pe care le oferea viața. 
Ea, Dumnezeu s-o ajute, era o Ewing. 

Râse tare, o erupție aspră, auto-batjocoritoare, fără umor sau 
veselie. Un cowboy, așezat la mijlocul barului, privi în direcţia ei 
și o examină, cu mult interes. 

Sue Ellen își dădu peste gât paharul și ceru un altul. Exista o 
limită până la care putea să îndure o fiinţă umană. Un capăt al 
suferințelor și problemelor. Oricine avea dreptul la afecţiune, la 
sprijin şi dragoste. În afara lui Sue Ellen. 

Ducă-se la dracu’ J.R. și chiar și mai departe! La naiba cu 
meschinăria și cu înșelătoria lui! La naiba cu el și cu Kristin, 
propria ei soră dată de la Dumnezeu! La naiba cu ea însăși ca 
soție, mamă și femeie ratată! La naiba, la naiba, la naiba! 

Işi vedea de treaba ei, așezată pe scaunul înalt al barului și 
calculă greșit distanța până la sol. Se împiedică, sau mai 
degrabă fu îmbrâncită de un trecător și scăpă din mână poșeta 
ei de umăr din cea mai bună piele Sakewitz - numai Dumnezeu 
știe cât costa! - care se răsturnă pe podea. Se clătină, fiindu-i 
greu s-o găsească, ajungând cu mâinile și genunchii pe jos, 
pipăind derutată după geantă. 

— După asta căutați, doamnă? 

O pereche de picioare în cizme stăteau aproape de ea. Își 
ridică ochii și văzu un cowboy înalt și slab, cu geanta ei în mâna 
lui mare și bătătorită. O ajută să se ridice. Ea îi permise să-i 
treacă cureaua de la geantă peste umăr. 

— Mulţumesc, amabile domn, gânguri ea, ridicându-și ochii 
spre ai lui. Fața îi era lungă și osoasă, cu buzele subţiri, trase 
înapoi în ceea ce trecea drept un zâmbet, cu ochii bărbătești 
aproape albi în întunericul din Ace Bar. 

— Dusty? - întrebă ea - Tu ești, Dusty Farlow? 

— Contează? 


48 


— Păi bineînțeles că da, dar nu grozav de mult. Dacă nu ești 
Dusty, cine ești? 

— Numele meu e Josh, doamnă. 

— Nu Dusty. 

— Sper că nu v-am dezamăgit. 

— Arăţi exact ca Dusty. 

— Vă invit să beţi ceva cu mine, doamnă. E un separeu liber. 

O apucă ferm de braț, ajutând-o să se coboare de pe scaun. 
Doi cowboy ședeau în separeu, bând bere Lone Star. 

Josh făcu o mișcare rapidă cu mâna și ei plecară, hlizindu-se 
în urmă. O chelneriță în costum sumar de dansatoare își făcu 
apariţia. 

— Ce vreţi să beti? - întrebă Josh. 

— Bourbon și apă minerală. Foarte puţină apă, spuse Sue 
Ellen. Pentru mine, doar atât. 

— Și pentru mine o gură. 

Sue Ellen îl scrută cu privirea pe bărbatul de lângă ea. 

— Ești chiar tu, Dusty? 

Josh îi zâmbi și îi luă mâna într-a lui. 

— Arăţi mai frumoasă ca niciodată, Sue Ellen. 

— Mulţumesc, Dusty. 

Barmanul aduse băutura, o așeză pe masă și ezită. 

— Vă simţiţi bine, doamnă? 

Cowboy-ul se crispă. 

— Ce te interesează, domnule? Ţi-ai făcut treaba, acum 
șterge-o! 

— Eram doar îngrijorat, domnule, spuse barmanul retrăgându- 
se. 

Josh își goli paharul pe jumătate. 

— Bea. 

Ea bău. Apoi scutură capul, mirată, cu un zâmbet vag de 
încântare pe faţă. 

— Nu pot să cred... 

Josh își petrecu braţul pe lângă ea, dându-se mai aproape. Era 
cea mai frumoasă femeie lângă care stătuse atât de aproape, 
cea mai frumoasă și mai stilata. Privi la hainele ei, la lănţișorul 
fin de aur din jurul gâtului ei grațios, la inelul din deget. Stilată și 
cu bani. De data asta chiar că-și împlinea principiul călăuzitor. 
Tot ce-i bun e strâns laolaltă în același dulce, mirositor ambalaj. 
li întoarse fața spre el și o sărută lung și apăsat. 

— Vai, Dusty, ești de-a dreptul copleșitor. Dă-mi răgaz să 
răsuflu. Cei doi cowboy care ocupaseră mai înainte separeul se 
strecurară pe locul din faţa lor, fixând-o înfometați pe Sue Ellen. 

— Hei, băiete, cum ne-a fost înţelegerea? 

— Căraţi-vă, băieţi, spuse Josh, cu o remarcabilă lipsă de bună 
dispoziție. Asta e doar a mea. 

— Hai, Josh, vino-ţi în fire. 

— Destul, băieţi, căraţi-vă! 

— Dusty, murmură ea. Credeam că te-am pierdut pentru 
totdeauna. 

— Cine naiba-i Dusty? întrebă unul din cowboy. 

— Eu sunt, spuse Josh. Sunt aici, draga mea, lângă tine. 

Își lipi faţa de părul ei, alunecând în jos, spre gât, sărutând-o 
și mușcând-o. Îi puse o mână pe un genunchi, strângându-i-l 
insistent și tare cu degetele. 

— Ah, Dusty, spuse vag Sue Ellen, pierdută în ceața 
amintirilor, nu se poate... în fața prietenilor tăi... nu se poate... 

e 

Barmanul intră în mica sală din spate, care servea de birou al 
Ace Bar-ului. Formă un număr de telefon și aşteptă până 
răspunse cineva. 

— Casa Ewing? întrebă el. 

Bobby Ewing, care lucra acasă, la Southfork, cu Ray Krebbs, 
administratorul ranchului, ridică receptorul la primul apel. 

— Aici Bobby Ewing, cine e la telefon? 

— Sunt proprietarul barului Ace Bar, domnule Ewing. Nu vreau 
încurcături. 

— Încurcături! Ce fel de încurcături? 

— E vorba de doamna Ewing... 

— Doamna Ewing! 

Primul gând al lui Bobby fu la Pam. 

— Ce este? Ce s-a întâmplat? 

— Vorbesc din Braddock... 

— Da, știu unde este Ace Bar. Care-i problema? 

— E vorba de doamna Ewing. E aici acum, a băut cam mult și 
mi se pare că are nevoie de ajutor... 

— Care doamnă Ewing? 

Dar barmanul pusese receptorul în furcă, fără să mai 
răspundă. 

e Capitolul 6 


În același timp în care Sue Ellen bea cu Josh, Pam îi făcea o 
vizită fratelui ei, Cliff Barnes, în apartamentul acestuia. Acesta 
nu-și pierdu timpul cu preliminarii, și o luă de cum intră pe ușă. 

— Am pentru tine niște noutăți fantastice! exultă el, în loc să 
o salute. Pentru noi. 

— Ai aflat ceva despre mama noastră? 

— Ceva mult mai important. 

— Oh! 

Dezamăgirea ei era evidentă și Pam se lăsă să alunece într-un 
scaun, pierzându-și interesul. 

— Am încercat să te sun în Colorado... 

— Am fost foarte ocupați, tot timpul pe drum. 

— Dar acum te-ai întors. Crede-mă, Pam, e foarte important. 
Am semnăturile verificate și e mai mult decât în regulă și legal. 

— Certificatul de moarte pentru tata... 

Cliff scutură nerăbdător din cap. 

— Nu, nimic de felul ăsta. E un contract legal, bona fide, care 
leagă și în vigoare... 

— Contract? Despre ce tot vorbești, Cliff? 

— lată-l. Amintește-ţi de timpurile în care tu și cu mine 
căutam prin bunurile lui Digger. L-am găsit în una din lăzile alea 
vechi. 

— Credeam că m-ai adus aici să-mi vorbeşti despre mama. 
Oh, Cliff, de ce îţi pierzi timpul cu contractul ăsta vechi, fără 
niciun folos? 

Cliff o privi dispreţuitor. Nu înțelesese nimic din ce-i spusese. 
Bine, o să-i explice, literă cu literă, o s-o facă să înțeleagă. 

— Soră dragă, ascultă cu atenţie. Ceea ce am în mână - 
bucata asta de hârtie aparent inocentă - este ceea ce 
întotdeauna am visat să găsesc. O posibilitate de a ne revanșa 
față de Ewingi, de J.R. Ewing în mod special și de Jock Ewing, 
ticălosul ăla bătrân. S-o facem pentru tata și pentru noi. 

Ochii lui Pam fulgerară. 

— E ceva de care ai uitat, frăţioare. Sunt o Ewing. Intenţionez 
să rămân o Ewing. Lovind familia asta, mă lovești pe mine. 

— Nu sări așa, Pam. Ascultă-mă. 

— Lasă-mă să văd hârtia aia. 

— Am să ţi-o citesc. „Prin urmare, s-a căzut de acord ca toate 
veniturile și profiturile zăcământului petrolifer cunoscut sub 
numele de Ewing 23 să fie împărţite în mod egal între Jock 
Ewing și Willard Barnes și moștenitorii lor, în ordinea perpetuării. 

— Așa câ? 

— Așa că! Nu înţelegi? Contractul e datat 26 Februarie 1938 și 
semnat de bătrânul Ewing și de Digger. 

— Ce-are asta de-a face cu tine și cu mine, Cliff? 

— Asta înseamnă... 

Cliff se opri și încercă să-și regleze respirația și să-și 
încetinească bătăile inimii. 

— Asta înseamnă că nu vom mai sta mult la ușa din spate, cu 
pălăria în mână. Asta înseamnă că noi, Barnes-ii, intrăm prin 
față, ca parteneri egali cu Ewingii. Cel puţin în ce privește 
zăcământul ăsta petrolifer. Pentru o jumătate de milion de dolari 
pe an, poate mai mult. Îţi poţi imagina ce mutră o să facă J.R. 
când am să-i arăt asta? Nu mai am răbdare. 

Lui Pam îi fu imposibil să-i împărtășească entuziasmul și 
interesul. 

— Dacă contractul ăsta era bun la ceva, de ce a fost atâta 
timp ascuns în lada aia? 

— Cine știe? Îl cunoșteai pe Digger cel puţin la fel de bine ca 
și mine. Tata era probabil beat când a semnat contractul ăsta și 
a uitat apoi complet de el. Nu m-ar surprinde să-l fi îmbătat 
chiar Ewing, în acest scop... 

— Oh, Cliff... 

— Așa cred. 

— Nu și-ar fi reamintit Jock? 

— Poate da, poate nu. Oricum, contractul a fost semnat cu 
mai mult de 40 de ani în urmă. Bobby a redeschis zăcământul 
ăsta. Luna trecută. Jock n-avea idee de contractul ăsta. De ce să 
fi avut? Nu și-a amintit de el timp de 40 de ani și acum, când 
Digger a murit și a fost îngropat, de ce și-ar mai fi amintit? 
Morţii nu cer nimic. 

— Dar tu ceri. 

— Pentru Digger și pentru noi. 

— Și dacă J.R. îţi întoarce spatele? 

Cliff rânji triumfător. 

— Lasă-l să încerce. Vor asculta, fără îndoială, vor trebui să 
asculte acum. Și vreau să-mi ţin promisiunea faţă de tata. Viaţa 

lui nu s-a risipit în zadar. Intenţionez să mă ocup de asta, într-un 
fel sau altul... 
e 

Zgomotul în Ace Bar era mult mai intens acum. Mai mulți 
beţivi se adunaseră la bar și cele mai multe mese și separeuri 
fuseseră ocupate. Orchestra, de parcă ar fi fost inspirată de un 
public mai larg, cânta mai tare. Dacă nu mai bine. Fata de pe 
scenă ţopăia și sălta, totdeauna cu un pas în urma măsurii 
muzicii. Nimeni nu părea a fi observat. 

Nimeni nu-i observă pe Josh și prietenii lui, conducând-o pe 
Sue Ellen spre aleea din spatele barului. Părul ei era în 
dezordine, bluza aproape deschisă. Privea de parcă n-ar fi văzut 
pe nimeni și râdea strident și aiurea cu atenţia sărindu-i de la un 
loc la altul, de la o persoană la alta. Încă doi cowboy se 
adăugară grupului, curioși să vadă ce se va mai întâmpla. Dar 
Josh nu dădea niciun semn că ar avea de gând să procedeze 
într-un fel sau altul. 

— Unde mergem? - vru să știe Sue Ellen, fără să se aștepte 
totuși la un răspuns. 

— Mergem să ne distrăm - răspunse cineva. Îți plac 
petrecerile, nu-i așa? 

— Chiar aş avea chef de o petrecere. Întotdeauna am avut. 
Vreţi să dansațţi toţi, frumoșilor, cu Sue Ellen? Lui Sue Ellen îi 
place să danseze. 

Grupul se deplasă spre ieșirea din spate, care dădea în alee, 
îndreptându-se spre o mașină parcată în apropiere. Chiar atunci 
intrară în Ace Bar Bobby și Ray prin intrarea de la stradă. 
Barmanul îi văzu și le făcu semn spre ușa din spate. Bobby și 
Ray își croiră drum prin mulțimea vijelioasă și ieșiră în alee. Fără 
să-și spună o vorbă, se despărţiră. Bobby se postă în faţa celor 
cinci cowboy și a lui Sue Ellen, Ray se așeză în spatele lor. 

Bobby îi opri, împingându-i cu mâna: 

— Staţi așa, băieţi. 

— Ce-i asta? spuse Josh, ascunzând-o pe Sue Ellen în spatele 
lui și luând o mină agresivă, la un yard distanţă de Bobby. 

— Ce te bagi tu aici, cowboy? 

— Doamna e cumnata mea. Vreau să fie clar de la început. 

— Bobby! Tu ești, Bobby? 

— Vino, Sue Ellen. Mergem acasă. 

— Să i-o spui lui mutu’ - îi azvârli Josh. 

— Sue Ellen, te iau acasă. 

Ea scutură din cap. 

— Nu, nu pot. De-abia l-am găsit. 

Bobby înmărmuri... 

— II cunoşti pe omul ăsta? 

— Nu-l recunoști? Dusty Farlow. 

— Inţeleg, spuse Bobby. 

Işi desfăcu larg mâinile: 

— Acum, domnule, putem s-o rezolvăm în pace sau cu război. 
Cum îţi place. 

— Ai auzit-o pe doamna, spuse Josh. Nu vrea să meargă. 

— Să nu mai comentăm... 

— Rămâne cu noi. 

— Ti-am mai spus, e... 

Josh făcu un salt în față, aruncându-și mâna dreaptă înainte 
cu o surprinzătoare viteză. Dar Bobby era deja în gardă. li veni 
în întâmpinare, cu o lovitură rapidă în coaste, cu mâna dreaptă 
întinsă, puţin deasupra curelei. Josh se îndoi de durere. Bobby îl 
mai lovi o dată după ureche și cowboy-ul se prăvăli la pământ, 
doborât. 

Sue Ellen gemu de disperare: 

— Uite ce i-ai făcut lui Dusty. 

— Aţi văzut ce s-a întâmplat, băieţi, le spuse Bobby celorlalți. 
Mai vrea și altcineva? 

Ei se înapoiară fără o vorbă, iar Ray se trase la o parte, ca să-i 
lase să treacă. 

Sue Ellen începu să plângă: 

— L-ai rănit. 

— Se va face bine, spuse Bobby, conducând-o afară. Totul va 
fi bine acum. Totul. 

— Nu trebuia să-l rănești, plângea ea. Nu trebuia. 

e 

În dimineaţa următoare, J.R. se sculă primul. Îmbrăcat în halat 
și papuci se duse în bucătărie și-și turnă cafea într-o cană, apoi 
se întoarse în casă. Deschise televizorul și privi imaginea de pe 
ecran care dispăru curând lăsând locul unui crainic care citea 
știrile de dimineaţă: 


„Trei companii au lucrat continuu în timpul nopții și 
focul a fost stins în sfârșit, la aproximativ cinci 

dimineața. S-au anunțat deja patru avarii și paguba 
este estimată la..." 


J.R. ieși din casă, fără să asculte mai departe. Ajuns pe patio, 
privi pese bazinul de înot, spre câmpiile din jur, ca cineva care 
avea ceva de gând. În spatele lui, complet îmbrăcat, apăru 
Bobby. 

— Bună dimineaţa, J.R. 

— Bună dimineaţa, frăţioare. 

— Cum se simte Sue Ellen în dimineața asta? 

— Doarme în pace, ca un bebeluș. Beţivii au un Dumnezeu al 
lor. 

— Fii bun cu ea, J.R. E tristă. 

— La naiba, are orice și-ar putea dori de pe lume. La ce să fie 
nefericită? 

— Întreab-o, J.R. Răspunsul te-ar putea surprinde. 

— Poate că am s-o fac, poate că nu. Totuși, îţi mulțumesc 
pentru ce ai făcut, Bobby. 

— Suntem doar o familie. 

J.R. mormăi încet. 

— Unde te pregătești să te duci așa devreme? 

— Sunt niște garduri doborâte la Two Sticks. Ray vrea să 
merg să le văd. Para fi tăiate. 

— lar hoţi de vite? 

— Încă nu știu. Vom vedea. Ai grijă... 

J.R. dădu din cap și-l urmări cu privirea pe Bobby, care se 
îndrepta spre grajduri. O clipă mai târziu începu să sune 
telefonul. J.R. se grăbi să răspundă. 

— Aici J.R. Ewing. 

Era un apel de peste ocean. J.R. îi spuse telefonistei să-l pună 
imediat în legătură. Își ridică mâna în care ţinea ceașca de cafea 
și văzu că tremura; atât era de îngrijorat, atât de mult dorea ca 
treaba asta să iasă cum voia el. Atât de mult avea nevoie ca 
totul să meargă așa cum voia el. 

La celălalt capăt, vocea se auzea slab: 

— Alo, alo, tu ești, J.R.? 

— Bună, Hank. Mă auzi? 

Vocea lui Hank deveni acum mai puternică. 

— E mai bine, J.R. Încerc să te prind de câteva ore. E o 
încurcătură aici... 

— Ce se întâmplă, amice? _ 

J.R. așeză cana pe masă, cu grijă să nu verse cafeaua. și 
frecă palma umedă de halat: 

— Hai să auzim noutăţile. 

— Exact, cum ţi-am spus, J.R. Totul s-a dus dracului. E 
nebunie pe aici. Revoluţia e în plin avânt. Împușcături, bombe, 
foc și furtună peste tot. Nu valorează nici cât o ceapă degerată 
că ești american, aici, în clipa asta. 

— Dar oamenii tăi? 

— l-am expediat pe toţi peste graniță... 

— Și tu? 

— Timpul trece. Mai bine era să fiu pe drum. Am vrut doar să 
știi. 

— Da? 

— Zăcămintele de petrol au fost naţionalizate, J.R. Până la 
ultimul. Platformele de forare, vapoarele, tot a explodat. S-a dus 
totul, J.R. Îmi pare rău. 

— Acum nu-ți fă sânge rău pentru asta, Hank. Nu-i vina ta că 
a fost ce a fost. Trebuie să te pui la adăpost. N-aș vrea să fii ucis 
pentru noi. 

— Nici eu n-aş vrea, J.R. 

— Atunci ia-o din loc. Și mulţumesc că m-ai sunat. Hank. Ai 
făcut treabă bună, amice. Ai să primești o gratificaţie. 

— O gratificaţie? - spuse Hank Thompson surprins și încurcat. 

Nu primi răspuns. J.R., zâmbitor și plin de voie bună, puse 
receptorul în furcă, întrerupând convorbirea. Totul, își spuse el 
încet, începea să se aranjeze. Perfect. 

Se duse să-și mai ia niște cafea fierbinte și intră în casă. 
Acolo, privind la televizor, era Jock, complet îmbrăcat, fără urmă 
de culoare pe faţa lui furioasă. Crainicul anunţa: 


„... ȘI Secretarul de presă al Casei Albe, Jody Powell, 
a afirmat că o astfel de reacție ar fi prematură și nu ar 
prezenta garantii. El a scos în relief dorința 
Președintelui ca toti cetățenii să rămână calmi. Cea 
mai afectată de naționalizarea efectuată de rebeli 
asupra industriilor străine este Compania 
Independentă Ewing Oil cu investiţii în explorare și 
forare. Pierderea familiei implicate în afacere se poate 
calcula în miliarde de dolari când se va totaliza și asta 

reprezintă sfârșitul unora din cele mai mari succese 
din Dallas. Ewing Oil a luat ființă când...” 


J.R. stinse televizorul și rânji la tatăl său, Jock. Cu gura 
deschisă, demoralizat, încă palid, cu o sfârșeală în încheieturi, 
se clătină și aproape căzu. J.R. îl ajută să se așeze pe un scaun. 

— E adevărat, J.R.? 

— Cu naţionalizarea? Da, este, tată. Dar... 

— Atunci ne-am curăţat. 

J.R. fu inundat de incertitudine. Dacă tatăl său nu va putea 
înţelege ce făcuse el? Dacă acţionase cumva prea impulsiv, ca 
un lup singuratic? Cu toate astea, tot așa începuseră și Jock și 
crescătorii de vite de demult, de capul lor, fără să ţină seama de 
diferende și obstacole. Bărbaţi adevăraţi, fiecare din ei genul de 
bărbat la care J.R. aspirase dintotdeauna. Și acum. Și acum... 

— Totul e-n regulă, tată. 

— Cât am pierdut? 

J.R. își umezi buzele și-și supse pântecele. 

— Păi, tată, după cum mi se pare... Ne-am omorât și noi 
timpul... 

e PARTEA A II-A e 


FAMILIA EWING 


IERI 
e Capitolul 7 


Zorile sunt cea mai frumoasă parte a zilei. Soarele își revarsă 
razele peste prerie și peste deal, căldura face să dispară roua de 
pe câmpii, alungând întunericul de peste cetăţile pământului. 

Prin cârciumi, lămpile de neon s-au stins. Tărăboiul s-a 
terminat. S-a terminat și cu somnul beţivilor. Fetele au plecat, 
fugind de lumina zilei cu viteza și teroarea pe care poate doar 
Dracula le-ar mai fi putut avea în fața acestei apocalipse. 
Turmele se agită, vitele mugesc și cowboy-ii somnoroși 
scormonesc prin tolbele lor după cafea fierbinte amestecată cu 
destul whisky ca să-i trezească pe deplin. 

La Southfork, Bobby Ewing galopa pe calul său înspre 
grajduri, balansându-se în șa, căci și animalul avea un mers 
nesigur. 

— Cale bătută, Bobby, îi strigă Ray Krebbs. 

— Totul se petrece demult, pe pășunile orientului, Ray. 
Brahmanii sosesc pe nesimţite, de parcă ar fi de mătase. 

— Pariez că sunt, glumi administratorul. 

— Nu-i nimic de făcut cu cowboy-ii ăștia, domnule Krebbs. Le 
trebuie doar puţin creier și mai multă muncă. 

— Oh, da, domnule Ewing, da. g 

Faţa slabă a lui Krebbs se lumină de un zâmbet plăcut. Intre el 
și Bobby era o legătură strânsă, un sentiment ce mergea către 
prietenie, înțelegere, simpatie, un fel de iubire masculină, 
despre care crescătorii de vite nu prea vorbesc. 

— Atunci nu este nevoie de mine, nu-i așa, domnule Ewing? 

— Nu-i nevoie deloc, maestre. la-ţi dimineaţa liberă pentru 
odihnă și relaxare. 

— Așa voi face, Bobby, și-i voi spune tatălui tău că tu ai spus 
așa. A 

Bobby îi făcu cu mâna și se întoarse acasă. li găsi pe tatăl și 
pe mama lui luându-și cafeaua pe patio și se duse și el la cafea. 

— Unde-i restul clanului? Nu ia nimeni micul dejun în 
dimineața asta? 

— Pam e sus - îi spuse maică-sa. lar J.R. și Sue Ellen au plecat 
la aeroport să le ia pe mama și pe sora ei. 

— Am uitat că trebuiau să vină astăzi. 

— Dar tu, Bobby? Nu aveai, programată o întâlnire cu 
senatorul Mulligan astăzi? 

— Peste aproximativ o oră, tată. 

— la-l tare, fiule. Amintește-i favorurile pe care i le-a făcut 
Ewing în trecut. Blestematul ăsta de Cliff Barnes... 

— Vorbești despre fratele soţiei mele, tată. 

— N-am uitat asta, zise Jock, sec. Îmi place Pam, dar fratele 
ăsta al ei... Jock rânji. Omul ăsta a făcut destul rău acestei 
familii. 

— Am să văd ce pot face, tată... 

Bobby mai înghiţi niște cafea, sări în picioare și plecă să-și 
caute soția. 

O găsi pe Pam sus, în dormitorul copilului, sprijinită de pătut. 
Se juca cu John Ewing Ill. Copilașul o privea cu ochii larg 
deschişi, agitându-și reflex mânutele și piciorușele prin aer. 

— ÎI răsfeţi prea mult pe copilul ăsta, spuse el din prag. 

— Toţi copiii trebuiesc răsfățați. 

— Dar soţii? Bobby intră în cameră. Dar soţii? 

— Interesantă idee. 

Mâinile lui îi alunecară pe piept și Pam se sprijini cu spatele 
de el. A 

— Privește-te, murmură el, lângă obrazul ei. lmbrăcată de 
lucru și jucându-te cu copilul altei femei. Nu-ţi poţi permite să 
întârzii că iese tărăboi, nu-i așa? Ştii doar cât de mult depind 
Ewingii de salariul tău. 

Pam se întoarse cu fața la el. 

— Bobby, ce-ai zice dacă ţi-aș spune că slujba de la magazin 
nu mai e așa de importantă pentru mine cum era altădată? 

Bobby clipi înainte de a răspunde. 

— Ai mai avea sentimentul ăsta... așa de puternic faţă de 
copil dacă n-ai crede că fratele tău, Cliff, este tatăl? 

Pam se eschivă. 

— Nu sunt responsabilă pentru comportamentul fratelui meu. 
Poate dacă Sue Ellen s-ar îngriji în mod real de copil... dacă l-ar 
vrea, dacă l-ar iubi... poate că atunci aș accepta asta bucuroasă. 
Dar ea cu greu găsește timp pentru micuțul John. 

— Sue Ellen trece printr-o pasă proastă și își va reveni. Dar 
asta nu înseamnă că ce s-a petrecut între Sue Ellen și Cliff e 
treaba ta și că micul John e responsabilitatea ta. 

— Știu. 

Ea îl privi pe sub sprâncene și Bobby gândi că niciodată nu 
fusese mai dulce. 

— Bobby, poate că ar trebui să începem să ne gândim serios 
dacă e cazul să avem unul al nostru. 

Un zâmbet iute ca argintul viu străbătu fața frumoasă și 
osoasă a lui Bobby. 

— Păi, credeam că am și făcut-o. Cel puţin eu am încercat 
totul, în caz că nu ai observat asta. 

Ea îi atinse buzele cu tandrete. 

— Oh, lasă-mă să-ţi spun. Am observat. Oh, da, am 
observat... 

e 

Situat în afara orașului, pe autostrada State 114, între Dallas 
și Fort Worth, monstruosul labirint care este Aeroportul 
Regional, se pretinde a fi cel mai mare din lume. Cel puţin de 
către texani. Situat la 17 mile de Dallas, deservește 11 ținuturi 
și pe cei trei milioane de cetăţeni din această zonă și dă 
călătorilor derutaţi bătaie de cap când încearcă să treacă de la o 
linie aeriană la alta. 

In sala de așteptare pentru clasa | stătea o parte selectă a 
populaţiei din Dallas. Cei bogaţi și cei foarte bogaţi. Îmbrăcaţi 
variat, toţi aveau aspectul reconfortant al unor bărbaţi și femei 
care știau exact de unde le va veni prânzul următor. Și plata 
acestui prânz nu era niciodată o problemă. J.R. şedea citind 
Dallas Press şi bombănea, până când nu mai putu răbda. Se 
întoarse spre Sue Ellen și îi arătă prima pagină a ziarului. 

— Uită-te aici, Omul Anului. Cliff Barnes numit Omul Anului. E 
cel mai grozav lucru pe care l-ai auzit vreodată. Îţi spun eu, în 
zilele noastre nu mai sunt niciun fel de valori cetățenești, niciun 
fel. Cliff Barnes, îţi vine să crezi? 

Ochii lui Sue Ellen se concentrară și-și întoarse capul spre el. 

— Ai spus ceva, J.R.? 

El o privi, înăbușindu-și o replică furioasă. O femeie s-a culcat 
cu un bărbat, a comis un adulter, a devenit însărcinată cu un 
bărbat care nu e soțul ei și a avut copilul lui; cum putea fi atât 
de rece, de indiferentă, de distantă, când auzea vorbindu-se de 
el? Se întreba dacă nu cumva ea îl mai văzuse pe Cliff Barnes pe 
furiș. De ce nu? Îl înșelase o dată, putea fi destul de nebună să 
încerce din nou. Îşi propuse s-o urmărească, să-i pună fiecare 
mișcare sub urmărire. Isuse Cristoase, cât de scârbă-i era de 
Cliff Barnes și de întreaga-i familie. Incluzând-o pe blestemata 
de cumnată-sa, pe nevasta lui Bobby cel pur ca neaua. Ce gașcă 
nemernică erau, începând cu bătrânul ăla murdar de Digger și 
terminând cu toţi ceilalți. Cu prima ocazie voia să le dea o lecţie, 
o dată pentru totdeauna. 

J.R. își confecţionă un zâmbet larg. Încercă să se apropie de 
mâna neveste-si și nu zise nimic când ea se trase la o parte. 

— Cred că avionul mamei tale întârzie, iubito. 

Ea îi întoarse zâmbetul, la fel de subțire, la fel de rece. 

— Abia acum a aterizat, s-a anunţat. Il urăști, nu-i așa? 

— Pe cine să urăsc, dragă? 

— Pe Cliff Barnes. 

— Nu-mi este unul din cei mai scumpi prieteni, dar nu urăsc 
niciun bărbat. Și nicio femeie. 

— Cine ar putea crede? medită ea. Un omuleţ insignifiant 
precum Cliff, provocându-i atâta bătaie de cap omnipotentului 
J.R. Ewing. 

— Tot atâta câtă i-ar putea provoca o muscă unui cal, Sue 
Ellen. 

— Poţi să spui orice, J.R. 

— Ştii ce-i face un cal unei muște când îl supără? O lovește! 

— Da, spuse ea privind în depărtare. Am avut dreptate. 
Avionul a aterizat. 

e 

Digger Barnes trecu prin ieșirea pentru turiști și ajunse la 
ultima clădire, arătând exact ceea ce era de fapt - un bătrân 
crescător de vite decăzut de mult. Încărunțit și șifonat în 
costumul acela J.C. Penney, cu batista yankee la gât, pe o parte, 
și gulerul desfăcut, se mișca cu pașii cuiva care se grăbea, dar 
nesigur de destinaţia lui. Se uita brusc în stânga și-n dreapta, 
scrutând mulţimea, căutând o faţă familiară. 

— Tată, Digger, aici! 

II localiză pe cel care-l strigase. Fiul lui, Cliff, așa de curat și 
de ordonat, arătând ca unul care a intrat recent în bani. Se 
grăbiră unul spre celălalt, se îmbrăţișară, până când Digger, 
încurcat de atâta intimitate, se smulse în lături. 

— Tată, arăţi bine! 

— Și mă simt bine, Cliff. Acum, vrei, te rog, să-mi spui de ce 
sunt aici? Mă simţeam perfect în California. 

— Am o surpriză pentru tine. 

— Puteai să-mi scrii, sau să-mi telefonezi. 

— Nici vorbă. Voiam să fii aici, ca să-ţi pot vedea expresia 
feței. 

— O.K., care-i surpriza? 

— Hai să-ţi iei bagajele. 

Digger îi arătă singurul bagaj pe care-l avea: 

— Asta-i sacul meu. 

Găsiră mașina lui Cliff în parcare și se urcară în ea. 

— Asta-i surpriza? întrebă Digger. E o mașină frumoasă. 
Mașina unui om bogat. Ce faci cu ea? 

— Îmi merge bine. 

— Ce vasăzică asta? 

Cliff își duse mâna la buzunar și scoase niște cecuri. 

— Pentru tine, tată. 

— Ce-i asta? 

— Cecuri pentru drepturile pe Ewing Oil. 

— Nu înțeleg. 

— Sunt pentru tine, Willard Barnes. 

— Și semnate de J.R. Ewing! 

— La fiecare două luni, Ewing Oil trebuie să-i achite suma asta 
lui Digger Barnes. Ce zici de asta? 

Digger își privi fiul, bănuitor. 

— Cum ai reușit să faci asta, băiete? 

— Am ceva putere în Dallas, tată. O.L.M., Biroul de 
Administrare a Terenurilor, este singurul care decide cine să 
foreze după petrol, și cine nu, în Statul Texas. Acolo lucrez. 

— Sunt impresionat. Dar asta nu explică cecurile astea. 

— l-am strâns cu ușa pe Ewingi. Le-am pus sula-n coaste. 
Singurul zăcământ pe care i-am lăsat să-l foreze a fost în Palo 
Seco și am aranjat să ai și tu o parte acolo. Nu prea mare, dare 
doar un început. Numai un început. 

Un zâmbet larg apăru pe faţa acoperită cu barbă căruntă a lui 
Digger. 

— Merita să mă întorc în Dallas pentru asta. 

— E doar începutul, tată. Am să-i pun pe Ewingi la locul lor. 
Intenţionez să-i termin... Am o adevărată șansă în ceea ce-i 
privește. 

Digger se încruntă: 

— Nu ţi-am cerut asta niciodată. 

— Pot s-o fac. J.R. a încercat toate trucurile murdare pe care 
le cunoaște ca să mă termine și n-a reușit. Indiferent ce a 
încercat, am ieșit la suprafaţă. Nu mai încearcă. 

Digger își măsură fiul cu ochii lui apoși, duși în fundul capului. 
Era în Cliff o voioșie intensă, pe care el nu o aprecia. Dorinţa de 
răzbunare putea să ducă prea departe, chiar până la a pune 
mâna pe arme. Digger știa, trecuse și el prin asta. De multe ori. 

— Semeni cu ei, Cliff. Cu Ewingii. N-am vrut niciodată să-i 
termin, n-am vrut niciodată să-l văd pe Jock Ewing lefter și 
neputincios. Tot ce am vrut a fost să-mi iau ce este al meu, ceea 
ce în mod onest mi se cuvine, și am câștigat. 

— O voi face eu mai bine, tată. Il voi face pe Jock Ewing să 
plătească pentru felul în care te-a tratat. Ochi pentru ochi, dinte 
pentru dinte. Doar dreptate, asta-i tot! 

Digger se simţi deprimat. 

— Hai s-o lăsăm baltă, băiete. 

— Credeam că ai să fii mândru de mine, tată. 

— Întotdeauna am fost mândru de tine, fiule. De tine și de 
Pam. Nu face nimic ca să-mi schimb gândul. Acum, vreau să mă 
odihnesc. A fost un zbor lung și sunt foarte obosit. 

e 

J.R. își conducea Mercedesul în felul său controlat și îngrijit. 
Lângă el, Sue Ellen se întoarse cu faţa la mama și la sora ei, 
așezate în spate. Patricia Shepard arăta mai tânără decât 
sugerau hainele de drum, sau decât ar fi arătat acasă, în San 
Francisco, la New York sau la Paris, în Franţa. Puţini ar fi crezut 
că avea două fete mature. Era suplă, țeapănă, cu ochi vioi, 
cărora nu le scăpa nimic. O femeie stilată și încă arătoasă, dar 
lipsindu-i acea căldură esenţială care ar fi putut atrage un 
bărbat de vârsta ei. Dar bărbaţii erau de interes secundar 
pentru Patricia Shepard; planurile ei actuale o vizau pe fiica ei, 
Kristin, încă necăsătorită. 

Dacă Sue Ellen avea o frumuseţe senină și matură, deși 
mereu tensionată de emoţiile care-o răscoleau, Kristin era 
fragilă și nehotărâtă. Cum partea nevăzută a psihicului ei era 
foarte ușuratică, lipsită de un ax director, dispersată în multe 
locuri, persoanele care erau atrase de ea, erau la fel de 
ușuratice. Și ea era atrasă de ele. Niciodată nu privise pe cineva 
drept în ochi, de parcă ar fi căutat să evite contactul uman 
direct, să scape de cei care voiau s-o cunoască mai bine. 

Avea o siluetă elastică, picioare lungi, pieptul zvelt, trăsături 
perfect regulate. Niciun compliment, pe care l-a primit vreodată, 
n-o putuse descrie pe de-a-ntregul. Nicio descriere n-ar fi fost 
completă. Era condamnată să rămână o frumusețe misterioasă, 
pentru cei mai mulţi de nedescifrat, dar ușor de citit pentru J.R. 

— Trebuie s-o recunosc, Sue Ellen - spuse doamna Shepard - 
arăţi pur și simplu strălucitor. Postura, de mamă îţi priește. Nu-i 
așa, Kristin? 

Zâmbetul lui Kristin fu forțat, era, de fapt, un surâs afectat: 

— Am fost așa de tulburate când am auzit de copil. Doamna 
Shepard, continuă: 

— J.R., privește-te. Eşti exact idealul de tată mândru. 

— Bun venit la Dallas, doamnelor! Suntem încântați să fiți 
oaspeţii noștri! 

— Oh, J.R., ești, fără îndoială, un gentleman. Sper că și Kristin 
va găsi un bărbat ca tine. 

— Cu siguranţă că va găsi, mamă, spuse Sue Ellen afectată. Îi 
căutaţi, nu-i așa? 

Inainte ca Patricia să poată răspunde, intrară pe șoseaua care 
ducea spre Southfork. 

— Am ajuns, anunţă J.R. 

— Oh, ce bine îmi pare să revăd Southfork-ul! Îmi place 
ranchul ăsta, spuse Kristin. 

Jock și Miss Ellie, care-i așteptau, îi salutară cu căldură și 
efuziune. Servitorii luară bagajele și dispărură la timp. Se serviră 
băuturi și se schimbară impresii. 

— Ce mai e cu școala de arhitectură, Kristin? vru să știe Jock. 
USC, nu-i așa?... 

Kristin îl blagoslovi cu cel mai binevoitor zâmbet. Era un 
zâmbet la care niciun bărbat nu rezistase prea mult, ea știa asta 
și voia să-l aibă pe Jock de partea ei indiferent ce s-ar fi 
întâmplat în viitor. 

— Nu pot să dau examenele pe care le voiam, până în 
trimestrul următor. 

— Bine, suntem bucuroși că aţi venit la Dallas, tu și cu mama 
ta. Nu-i așa, J.R.? 

— Chiar așa, tată. Suntem la dispoziţia ta, Kristin, doar să spui 
ce dorești! 

— Am să spun, J.R. 

După un timp, femeile urcară la etaj să-l vadă pe copilul lui 
Sue Ellen. O singură privire, și Patricia era fu în extaz: 

— Vită-te la copilul ăsta! Ce mare e! Mă aşteptam la unul 
mititel de tot, Sue Ellen. Când am auzit că s-a născut prematur 
am fost foarte îngrijorată. 

Miss Ellie o liniști: 

— Copilul se dezvoltă foarte bine. Nu-i așa, Sue Ellen? 

— Foarte bine, Miss Ellie, veni răspunsul inexpresiv. 

Patricia se apropie de copil. 

— Mă lași să-l iau în braţe, Sue Ellen? 

— Te las, mamă. 

Patricia legănă copilul în brațe, balansându-se încet: 

— John Ross Ewing al Ill-lea. Ce adorabil e! Ce băiat frumos 
ești! Sue Ellen, vrei să-ți ţii băiatul? 

— Nu, mamă, ţine-l tu. Sunt obosită și cred că am să mă 
întind puţin. 

— Seamănă perfect cu J.R., spuse Patricia. Nu ţi-am spus, Sue 
Ellen? 

— Spune ce vrei, mamă. 

— Bine, du-te și te culcă. Tinerele mame au nevoie de odihnă, 
să știi. Incă îmi mai amintesc cât de slăbită eram după ce te-ai 
născut. 

Miss Ellie se uită oarecum preocupată după Sue Ellen, care 
ieșea din camera copilului. Apoi se lumină: 

— E timpul ca micul John să-și bea lăpticul. Hai să mergem 
lângă ușă și de acolo îl vom putea vedea bine, dacă vreți. 

— Mi-ar place. Kristin, hai lângă ușă. 

Nu veni niciun răspuns și vocea Patriciei căpătă o notă 
ascuţită: 

— Kristin... nu vrei să vezi cum își bea micuțul John laptele? 

— Da, mamă, vin. 

Dar gândurile ei erau în altă parte, rumegând fel și fel de 
lucruri despre soțul surorii ei. 

Se adunară în biroul lui J.R., din clădirea Companiei Ewing: 
Bobby, Jock și J.R. Când toţi se așezară, Jock se întoarse spre 
Bobby: 

— Perfect, fiule, să auzim despre întâlnirea ta cu senatorul 
Mulligan. L-ai dat de partea noastră, sau nu? 

— Vrea să ne ajute. 

— Te cred! izbucni J.R. Ticălosul ăsta de bătrân datorează 
familiei Ewing mai mult decât i-ar place să recunoască. 

Jock îi făcu semn să se liniștească. 

— Continuă, Bobby. 

— Sunt zvonuri cum că Cliff Barnes s-ar potoli. 

— Vrei să spui că acceptă mituirea? întrebă Jock. 

— Blestematul! izbucni J.R. Ştiam că chestia aia era prea 
perfectă, ca să fie adevărată. Chiar acum o să-i priponim 
măgarul de ușa grajdului. Ce vrea să facă Mulligan? 

— In primul rând vrea să propună Senatului să constituie un 
comitet de investigaţie... 

— Și cât va dura asta? vru să știe Jock. 

Bobby se încruntă. 

— Ştii că asta se petrece la Austin, departe, tată. Politicienii 
ăștia nu se mișcă repede. 

— Păi hai să-i punem pe roate, spuse Jock. 

— Voi face tot ce pot. 

J.R. înjură. 

— Asta-i pierdere de timp! Înainte ca dinozaurii ăia din 
Consiliul de Stat să se adune ca să oprească O.L.M.-ul, Ewing Oil 
se poate transforma într-un monument istoric din Texas. Trebuie 
să acționăm acum. 

— De ce? întrebă Jock. Ce se întâmplă acum? 

— O echipă din O.L.M. își bagă nasul în oala noastră. Spun că 
am forat prea mult. 

— Vor să nu ne mai lase să forăm acolo? întrebă Bobby. 

— O vor face, dacă așa vrea Barnes, i-o întoarse J.R. 
Mizerabilul ăsta de cumnatu-tău, Bobby, vrea ca Ewing Oil să 
apară ca un pericol. 

— Poate că nu. Mulligan a promis că va acţiona prompt... 

— Să acţionăm, iată ce trebuie să facem! scrâșni J.R. Eficient! 

— Haida-de, J.R. - făcu Bobby, prevenitor. 

— Nu te frământa, frăţioare. Nimic violent. Nu vreau să 
dezechilibrez balanţa caracterului tău delicat. Hai să privim 
lucrurile în față - fiecare om are o slăbiciune și Cliff Barnes nu 
este o excepţie. Nu-i așa, tată? 

— Cred că da. 

J.R. rânji. 

— Tot ce am de făcut este să găsesc punctul critic al lui 
Barnes și să apăs butoanele corespunzătoare... 

e 

Înainte de a se duce la apartamentul fiului său, Digger se 
simţi sleit de puteri, cu mâinile și picioarele grele și slăbite și 
capul învârtindu-i-se. În ultimul timp, deseori se simţise astfel, 
chiar fără să depună o muncă istovitoare, sau să fie sub povara 
unei solicitări neașteptate. Dar nu era el omul care să se lase 
ușor în seama slăbiciunilor fizice. Niciodată nu se plânsese, 
niciodată nu ceruse sfatul medicului, niciodată nu încetase să-i 
dea înainte. Asta era felul lui de a fi. 

Își amintea cum fusese când era tânăr. Puternic, plin de 
energie, fără să se teamă de nimic, hotărât să ocupe cu orice 
preţ de un loc important în lume. Cu ajutorul noului său 
partener, un texan necioplit pe nume Jock Ewing, puse ochii pe 
niște pământuri din nord-vestul Dallasului și începu operaţia de 
forare. A fost o muncă grea, trebuiseră să strângă în grabă 
destui bani ca să cumpere sculele și echipamentul, să 
construiască instalaţia de forare, să facă singuri toată munca 
asta istovitoare. lar Digger și Jock îi dădură înainte, până când, 
într-o zi, în timp ce Digger căra o conductă lungă de 20 de 
picioare, ceva nu merse. Frânghiile nu mai funcţionară și 
conducta rămase atârnată la 15 picioare deasupra solului, 
balansându-se în aer. O buturugă intrase în scripete și Jock se 
repezi spre instalaţie s-o deblocheze. Incercând și el să 
deblocheze linia, Digger umbla pe sub conducta care rămăsese 
atârnată în aer și care, dintr-o dată, începu să alunece într-o 
parte. 

— Fii atent! ţipă Jock. 

Digger sări într-o parte, pierzându-și echilibrul și făcând un 
efort disperat să întărească legăturile conductei, ca s-o aducă la 
loc. Nu reuși mare lucru și observă prea târziu conducta 
alunecând din frânghii. 

— Fugi, Digger! urlă Jock. 

Digger dădu drumul conductei și o rupse la fugă, dar se 
împiedică de o piatră și căzu. Se târî pe brânci, scos din minţi, 
alunecând pe suprafața nisipului. Se făcu colac, chiar în clipa în 
care conducta atinse pământul. Capătul conductei ricoșă, îl 
atinse și îl lovi, prinzându-i braţul stâng deasupra cotului și 
sfărâmându-i-l ca pe o surcea. Digger urlă și își pierdu 
cunoștința. 

Când se trezi, era la spital, cu braţul stâng în ghips până la 
umăr. Jock Ewing stătea pe marginea patului, privindu-l adânc 
preocupat. Digger clipi și-și întoarse ochii spre el: 

— Ce faci aici, bătrâne? Îţi închipui că am terminat cu munca 
la blestemata aia de instalaţie? Mai avem mult de forat până să 
găsim petrol. Se poate scoate un milion de dolari în locul ăsta 
blestemat. 

Gura lui Jock se crispă: 

— Cum te grăbești întotdeauna cu criticile, Barnes. Credeam 
că ești rănit rău, dar văd că ești la fel de meschin și dur. Cred că 
va trebui să mă întorc la treabă. Unul din noi trebuie să-și umple 
onest ziua de lucru. 

— Am să mă întorc mâine, după micul dejun. 

— La dracu' cu tine! Doctorul mi-a spus că ai să stai în ghips 
patru, poate cinci luni. Braţul nu ţi-l vei putea folosi aproape un 
an. Trebuie să-mi iau un ajutor. 

— Cu ce-ai să-l plătești? Niciunul din noi n-are bani. Pe mâine, 
după micul dejun. 

— Eşti nebun, Digger. 

— Chiar cu un singur braț, sunt mai bărbat ca mulţi alții. 

— Poate că ești. 

— Nimeni n-a spus vreodată că Digger Barnes a lăsat baltă o 
treabă, nu, niciodată. 

e 

Dar acum, după ce făcu câțiva paşi prin apartamentul fiului 
său, totul începu să plutească prin ceață și picioarele începură 
să-i tremure. 

— Ce apartament frumos ai, spuse el, ducându-și mâna la 
tâmplă. 

— Mă bucur că-ți place, tată. 

— Câţi bani primești ca șef al... al cui dracului șef ești? 

— Al Biroului de Administrare a Terenurilor. Mă plătesc foarte 
bine. 

— Destul ca să-ţi permiţi să ţii apartamentul ăsta șic? ȘI 
mașina aia grozavă? 

— Tată, trăiesc pe apucatelea. Am un stil de viaţă foarte 
liniștit. 

— Nu fă pe modestul. Mi se pare că ai tu o sursă de venit. Nu-i 
așa, băiete? 

Cliff îl privi iute pe taică-său și apoi își aţinti privirea în 
depărtare. Digger începuse să-și arate vârsta și viața grea pe 
care o dusese, dar era încă perspicace și isteț și nu-i scăpau 
prea multe. 

— Tată, spuse Cliff cu voce moderată. Dacă aș avea o sursă, 
ţi-aș fi spus și ai fi avut și tu o parte. Tot ce doresc e să nu mai 
ai niciun necaz... 

— Necaz! Eu și necazurile am fost parteneri toată viața, 
băiete, nu uita. Și încă suntem. Nu umblu eu după ele, dar sunt 
sigur că dracu' are grijă de asta. 

— Atunci vezi-ţi de necazurile tale și eu o să-mi văd de ale 
mele. Ei, acum, tată, vrei să bei sau să mănânci ceva? 

— Tot ce vreau să fac este să mă odihnesc puţin. Nu mă simt 
prea bine. 

— Te simţi rău? Poate ar fi mai bine să chem un doctor. 

— Nu am nevoie decât de câteva minute de odihnă. Unde-i 
dormitorul? 

— Înainte, pe ușa asta, tată. Ce-ai zice de o supă, sau... 

— Nimic, fiule... 

Digger se târî spre dormitor. Dar nu ajunse până acolo și se 
prăbuși grămadă în mijlocul sufrageriei. Cliff alergă după el și-l 
strigă pe nume. Dar Digger nu răspunse. Ochii lui, jumătate 
închiși priveau dar nu vedeau, respiraţia îi era superficială. 
Digger Barnes era într-adevăr un om bătrân și bolnav. 

e 

Sue Ellen era îmbrăcată foarte șic, într-un costum de casă gen 
pijama, proaspăt coafată și îngrijit machiată. Era seducătoare și 
tânără, cu faţa ei slabă complet relaxată. Dar mâinile i se 
răsuceau în poală de parcă se pregătea să riposteze unui vechi 
dușman și privirea îi era aţintită înainte, în gol, într-un punct fix 
din spaţiu, fără să vadă nimic, fară să simtă nimic, făra să 
gândească. 

Nu sesizase când sora ei intrase în dormitor. 

— Bună, spuse Kristin, nu te deranjez, nu-i așa? 

Nu primi răspuns. 

— Sue Ellen! Nu te simți bine? 

Treptat, Sue Ellen reveni în prezent. Își întoarse capul spre 
Kristin, ochii goi începură să clipească, iar imaginile, care în 
mintea ei se băteau cap în cap, se adunară. 

— Oh, Kristin, tu erai! 

— Au trecut luni de când n-am mai avut ocazia să stăm de 
vorbă. La urma urmelor suntem surori, spuse Kristin veselă. 

— Adevărat. 

— Te simţi bine, Sue Ellen. 

— Foarte bine, mulțumesc. 

— Arăţi într-adevăr nemaipomenit. Ne-am speriat când am 
auzit despre accident. 

Sue Ellen privi în gol. 

— Nu-mi place să-mi amintesc despre asta. Greșeala mea. N- 
am văzut semaforul și cealaltă mașină a apărut brusc. De obicei 
șofez foarte atent. 

— Dar acum te simți bine? 

— Ai vreo îndoială, surioară? 

— Oh, nu. Niciuna. 

Kristin căzu pe gânduri. 

— Colţișorul ăsta trebuie să fie grozav. 

Ochii lui Sue Ellen o fixau continuu, forțând-o să-și mute 
privirea în altă parte. 

— Care colţișor, Kristin? 

— Păi, grupul sanitar, normal. 

Sue Ellen izbucni într-un hohot de râs, aproape pierzându-și 
controlul. Treptat, hohotul se topi într-un acces de tuse. Kristin 
dădu fuga în baie și se întoarse cu un pahar cu apă. O sorbitură 
și tusea dispăru. 

— Mulţumesc, spuse Sue Ellen. Apoi puse paharul deoparte. 

— Colțișorul ăsta... oh, da. Colţișorul ăsta a fost fără îndoială 
minunat, continuă ea cu o veselie forțată. Cea mai buna 
îngrijire, cea mai bună mâncare, totul la superlativ. 

— Surioară, de ce bei așa de mult? Miss Ellie i-a spus mamei 
și mama mi-a spus mie. 

— Un fel de discuţie în familie, nu-i așa? Cred că am vorbit 
destul despre mine. Cum îţi place California? 

Kristin se îndreptă de spate. 

— Stăm într-un apartament de hotel, foarte frumos. Multe 
plante, un bazin de înot, toate accesoriile. Exceptând bărbaţii. 

— Oh, da, bărbații... 

— Cei pe care i-am cunoscut erau fie căsătoriți, fie obraznici, 
fie în terapie. Sau toate la un loc. 

— Biata Kristin. Tot timpul în căutare. Nu știi că cea mai bună 
cale de a găsi un bărbat este să nu-l cauţi cu atâta ardoare? 
Acela care trebuie, te va găsi el. Și în zilele noastre, pentru o 
femeie nu este chiar așa de rău să trăiască singură. 

— i-ar place să fii singură? 

— Sunt clipe în care cred că este singurul mod de a trăi fără 
complicaţii. 

— Nu înțeleg. 

— Bucură-te de singurătate cât poţi, soră dragă. Gândește-te 
la asta ca la vremurile în care poţi să încerci orice, să faci 
greșeli, fără să răspunzi în faţa nimănui pentru asta. 

— Oh, nu știu. Dacă aș fi măritată cu J.R. Ewing, aș mai 
renunța la puţină libertate pentru poziţia și puterea pe care mi- 
ar oferi-o. 

— Ești foarte tânără din multe puncte de vedere, Kristin. Dar 
mama te-a dădăcit bine. Acum, m-a cuprins oboseala... 

— Înţeleg. Kristin porni spre ușă. Miss Ellie ne-a invitat 
deseară la cină. Vrei să cobori și tu mai târziu? 

— Ce grijulie ești, Kristin. Ai plănuit să-mi ocupi scaunul? 

O sclipire rea apăru în ochii lui Kristin. Buzele i se subțiară: 

— Dacă n-ai să ţi-l tragi tu singură de sub tine, o va face cu 
siguranţă altcineva. 

e 

Biroul lui Paul Holliston se afla în noua clădire pentru terapie, 
în raza de vedere a lui Reunion Tower. Sala de așteptare era 
lambrisată, capitonată, iar prin aer se auzea o melodie care 
îmbia la somn. Totul era destinat să potolească spaimele, să 
calmeze anxietăţile și să pregătească pacientul pentru ştiri 
proaste; plus pentru punga nesătulă a doctorului. Săracii nu 
trecuseră niciodată pe ușa camerei de așteptare. Săracii nu-l 
întâlniseră niciodată pe doctorul Holliston. Pentru el, săracii nici 
nu existau cu adevărat. 

Cliff și Pam stăteau fără să vorbească pe o sofa moale 
acoperită cu piele fină de culoare cafeniu-roșiatică, cu picioarele 
adâncite într-un covor mătăsos. O soră tânără și frumoasă apăru 

în sala de așteptare îndreptându-se spre ei, și adresându-li-se cu 
o voce joasă, cultivată, care inspira siguranţă: 

— Domnul doctor vă așteaptă. 

Paul Holliston era chipeș și calm, felul de om care ar fi fost 
oriunde binevenit, un om care trecea ușor prin viaţă; fără să 
lase urme. Arăta, se gândi Cliff, exact ca și sala lui de așteptare: 
luxos, rafinat și lipsit de căldură. 

— Cum se simte tata? întrebă Pam. 

— Se îmbracă. Vine imediat. 

— Are ceva grav? 

— Nu trebuie decât să stea la pat și să se lase de băut. 

— Mulţumesc lui Dumnezeu, răsuflă Pam ușurată. 

Digger își făcu apariţia, încă omorându-se să-și vâre cămașa 
în pantaloni. 

— În sfârșit, v-aţi hotărât să-l vizitaţi pe bătrânu', îi spuse el 
lui Pam. La timp. Îi întinse obrazul să-l sărute. Arată fain aici, nu- 
i așa doctore? 

Holliston clătină din cap. 

— la-mă de aici, Cliff! Vracii ăștia, de când am venit n-au făcut 
altceva decât să mă dădăcească să mă las de băutură. N-am 
petrecut mai rău de când am terminat-o cu o misiune a 
Metodiștilor din Houston, acum douăzeci de ani. 

— Tată, spuse Pam. Poate ar trebui să-i asculți. 

— Mi-am supus carnea și mintea la destule umilințe până azi. 
Hai acasă. 

— Domnule Barnes, spuse Holliston, cu o voce rece, 
profesională. Aveţi un virus și asta v-a dat gata... 

— O.K., spuse Digger. O să treacă. 

— Da, dar asta nu e totul. Ficatul dumneavoastră e afectat 
rău. Încă un rând de băutură ar putea fi și ultimul. Și, la vârsta 
dumneavoastră, indiferent ce aţi făcut la zăcămintele de petrol 
din California până acum, e o muncă prea grea, domnule 
Barnes. 

— Omul trebuie să-și câștige pâinea, doctore. 

— E-n regulă, spuse Cliff. Dacă nu mai bea, totul va fi bine. 

— Duceţi-vă dracului, băieți! 

— Mă tem că asta nu e totul, spuse doctorul. 

Trei perechi de ochi se îndreptară spre el. Toţi așteptau. 

— Voiam să vorbesc cu voi toţi, pentru că vă afectează pe 
toţi. Ceea ce m-a derutat iniţial, este că nu am detectat asta și 
la tine, Cliff, când ai venit pentru controlul anual. 

— Ce să detectezi? 

Holliston i se adresă lui Digger. 

— Domnule Barnes, nu v-a spus vreodată un doctor că aveţi o 
dezordine genetică, numită neurofibromatoză? 

Digger îi aruncă cu dispreţ: 

— Ultima dată când m-a văzut un doctor a fost, probabil, 
acum patruzeci de ani, dacă nu mai mult. Mi-a pus la loc un braţ 
rupt. Omul ăla n-ar fi putut niciodată pronunţa cuvântul pe care 
l-aţi spus dumneavoastră și nici eu n-aş putea. 

— Neurofibromatoză... 

— De asta i s-a făcut rău? întrebă Pam. 

— Nu. Când l-am examinat pe tatăl vostru, am descoperit 
șase sau șapte puncte de culoarea cafelei cu lapte. Decolorarea 
pigmentului pielii. l-am făcut un control auditiv. Tatăl vostru mi- 
a spus că aude tot mai prost... 

Digger izbucni cu năduf: 

— La vârsta mea, la ce vă așteptați? 

Holliston continuă fără să se oprească: 

— Un examen neurologic, și razele X, mi-au confirmat 
diagnosticul. 

Cliff sări de pe scaun: 

— Cum ai spus exact, doctore? 

— Neurofibromatoza este o boală genetică care se 
moștenește și de obicei se caracterizează prin tumori care cresc 
de-a lungul anumitor părți ale sistemului nervos. 

— Care se moștenește?! exclamă Cliff. 

— Asta înseamnă că o avem și eu și Cliff? întrebă Pam 
nervoasă. 

— Da, spuse doctorul deschis. Chiar dacă nu aveţi simptome. 
Fiecare din voi e un purtător. 

Pam îi privi pe cei doi și apoi își întoarse ochii spre doctor. 

— Dar până acum nu ni s-a întâmplat nimic, nici lui tata, nici 
lui Cliff, nici mie. Sunt motive de îngrijorare? 

— Domnule Barnes, aveți și alţi copii? 

— Da, spuse Digger încet. Dumnezeu să-i odihnească. 

Cliff explică: 

— Am avut un frate mai mare. Tyler a murit când avea șase 
luni. Apoi a fost o fetiță, o păpușică, pe nume Catherine. A murit 
înainte de a împlini un an. N-am știut niciodată de ce. 

Doctorul Holliston își ţuguie buzele frumoase. 

— Mi-era teamă de asta. Cliff, doamnă Ewing, amândoi aţi fost 
norocoși. Aţi supravieţuit. Asta e o boală care se transmite de la 
părinţi la copii și tot așa, de-a lungul generaţiilor. Doamnă 
Ewing, aveți copii? 

Pam fu incapabilă să răspundă. Scutură din cap. 

— Și tu, Cliff? Ai devenit cumva tată de când te-am văzut 
ultima oară? 

Cliff ezită. 

— Și dacă aș fi devenit? 

— Atunci va fi necesară o imediată examinare a copilului 
pentru a determina dacă are tumori detectabile. Deseori 
tumorile astea dau în cancer la copii. Trebuie să vorbesc deschis 
- povestea acestei familii e cu necaz. 

— Vrei să spui că dacă aș avea un copil ar putea să moară... 
la fel ca fratele și surioara mea? 

— După numai șase luni sau un an? spuse Pam, tot mai 
îngrozită. 

— Ca să fiu sincer, spuse doctorul Holliston, da. 

e 

Se întoarseră la apartamentul lui Cliff în liniște. Odată ajuns 
înăuntru, Digger se îndreptă direct spre pat și peste câteva 
minute adormi buștean. Pam făcu cafea, umplu două căni și se 
așeză lângă Cliff, la masa din bucătărie. Fratele ei nu scosese 
niciun cuvânt de când părăsiseră biroul doctorului și încă părea 
adâncit în gânduri, fără să-i observe prezenţa. Brusc se îndreptă 
spre bar și-și umplu un pahar de apă, până la jumătate, cu 
Scotch, dându-l pe gât fără să ezite. 

— Vrei unul? 

Pam scutură din cap. 

— Știu cum te simţi, dar asta nu ajută, Cliff. 

— Nu știi cum mă simt, cum ai putea ști? Micul John e fiul meu 
și poate să moară. 

— Nu putem fi siguri. 

— Trebuie s-o găsesc pe Sue Ellen, să-i spun despre micuțul 
John. Despre mine... 

— Nu, Cliff... 

— Nu înţelegi! 

— Înţeleg. Bobby și cu mine ne dorim copii mai mult decât 
orice altceva. Vorbim des despre asta și acum - ei bine, acum, 
totul s-a terminat pentru noi. Pentru mine. Știu ceea ce simt eu 
din pricina asta. 

— Sue Ellen trebuie să fie pregătită. 

— Sue Ellen e destul de zdruncinată. Un șoc ca ăsta ar putea- 
o da gata. 

— Are dreptul să știe. 

— Cliff, deja se simte așa de vinovată, apropo de micul John... 

— Vrei să spui, apropo de mine? 

— Nu se simte bine, Cliff. E deprimată. Bea prea mult. Dacă 
află că copilașul ei poate să moară, nu știu ce se poate 
întâmpla. 

— Nu pot să stau deoparte și să aştept. 

— la-o ușor. Mă voi ocupa eu de asta. 

— O ţii pe-a ta. Vrei să previi un scandal în familia Ewing, 
mârâi el. Sper că n-ai uitat că și numele tău a fost odată Barnes. 

— Nu fi tâmpit, Cliff. Încerc să te ajut, pe tine și pe Sue Ellen. 
Și mai presus de tot, pe copil. 

— Perfect, spuse Cliff, rușinându-se. Dar vreau să știu exact 
ce se întâmplă cu fiul meu. 

— Sunt sora ta, Cliff. Poţi să ai încredere în mine. 

e 

— E nevasta mea, cea la care te hlizești, J.R. 

J.R., cu o Bloody Mary în mână, se răsuci în jur, și-și regăsi 
repede prezența de spirit. 

— Bună dimineaţa, Bobby. Pam e tânără și fermecătoare. Ești 
un bărbat foarte norocos. Mă întrebam dacă nu i-ar place și lui 
Sue Ellen un costum de baie ca cel pe care-l poartă Pam. 

— Oh, spuse Bobby, cu un ușor sarcasm. La asta te gândeai? 
Apoi se întoarse în casă, cu J.R. după el, să se întâlnească cu 
părinţii în sufragerie. Jock își termina cafeaua. 

— Am întârziat, Miss Ellie. 

— Oh, Jock, după atâţia ani, întotdeauna întârzii, după ceasul 
tău, dar întotdeauna am ajuns unde a trebuit să mergem. Bună 
dimineața, Bobby. Bună dimineaţa, J.R. 

— De ce vă certaţi, mamă? întrebă J.R. fără prea mare interes. 

— Tatăl tău vrea să mă ducă la un mic dejun D.O.A. N-am 
lipsit de la nicio întrunire până ce nu a apărut micul John. Și, ca 
să spun adevărul, le simt lipsa. 

— Le-ai aranjat bine pe Patricia și pe Kristin în oraș, J.R.? 
întreabă Jock. 

— Da, tată. 

— J.R., spuse Jock, ieșind din cameră. Hai să vorbim la birou 
mai târziu. Despre avocatul ăla tânăr pe care l-ai angajat, cum îl 
cheamă? 

— Alan Beam, tată. 

— Ţi-a adus ceva ce am putea folosi împotriva lui Cliff Barnes? 
Știi, nu ne-a mai rămas mult timp. 

— O să o rezolv, tată. 

— Bine, dacă ai nevoie de ajutor, cere-i-l lui Bobby. Va face 
tot ce poate. 

— Mă pot descurca singur, tată. 

Apăru Pam, cu o rochie peste costumul de baie, uscându-și 
părul cu un prosop. 

— Nu servești ceva, dragă? întrebă Miss Ellie. 

— Doar niște cafea, te rog. Trebuie să fiu în formă. 

— Serviciul ala de la magazin te ţine ocupată? 

— Îmi iau o zi liberă. Îl duc pe Micul John la pediatrul lui pentru 
un control. 

— De ce nu-l duce Sue Ellen? întreabă Bobby. 

— Era ocupată, spuse Pam cu indiferenţă. M-am oferit eu. 

Fără un cuvânt, J.R. ieși din cameră și urcă scările. O găsi pe 
Sue Ellen făcându-și ochii. Avea pe ea doar un sutien minuscul și 
chiloţii. O clipă lungă i se păru că vede o femeie pe care n-o mai 
văzuse niciodată, pe care n-o cunoscuse nicicum. Corpul îi era 
surprinzător de subţire, deși plin la șolduri și la piept. Coapsele îi 
erau rotunde și tari, vizibile în perfecțiunea lor prin țesătura 
delicată. J.R. fu conștient de ceea ce simţea, de raspunsul 
corpului său. Merse până în spatele ei. Ea îl scrută cu privirea, în 
oglinda de la toaletă: 

— Nu-mi spune, J.R. N-ai putea să stai așa, lăsându-ţi treburile 
de la birou, numai ca să arunci o privire adoratoare soției tale. 

— Crezi ori nu, ăsta e adevărul, Sue Ellen. 

J.R. îi atinse umărul, ce avea pielea caldă și netedă. Ea se 
cutremură când el îi desenă cu degetul un cerc pe spate. 

— Nu, murmură ea. 

— Eşti mai frumoasă ca niciodată, Sue Ellen. 

— Nu te recunosc, J.R. 

— E absurd. Sunt același de care te-ai îndrăgostit, același 
bărbat cu care te-ai măritat. Oh, știu că lucrurile n-au fost 
întotdeauna clare cu noi. 

Îi ajunse cu mâinile la piept, frământându-i carnea cu 
degetele. Dar o simţi rigidă și o trase înapoi, spre el. Ea nu 
reușise să evite aproprierea, dar nici să reziste. 

— Am încercat să mă schimb, Sue Ellen, știi asta. Am încercat 
să fiu un soţ iubitor și atent, de când te-ai întors acasă, după 
accident. 

Mâna lui îi alunecase pe coapse și îi șopti prin păr: 

— Trebuie să recunosc, Sue Ellen, ești încă cea mai frumoasă 
femeie de la nord de Rio Grande... 

— Nu cred că ar trebui să mă atingi. 

— Sunt soţul tău. 

— Mă simt de parcă aș fi meritată cu un străin. 

Așezat în spatele ei, îi cuprinse pieptul cu mâinile și ea 
suspină, făcând un efort slab să se elibereze. 

— De asta ai nevoie, de un alt străin? întrebă el. 

— Ti-am promis... 

— Nu ţi-am amintit niciodată de Cliff Barnes, da. Niciodată nu 
ţi-am amintit de iubitul tău. 

— Am făcut o greșeală. 

— Micul John e produsul final al acestei greșeli, e nevoie să-ţi 
amintesc de asta? 

Mâna lui ajunsese sub sutien. 

— Dumnezeule, murmură el, împingându-se cu putere în 
spatele ei. Cred că ești mai bine ca oricând, draga mea și într-o 
formă mai bună. Maternitatea îţi priește. 

— Lasă-mă! 

— Ne-am iubit, Sue Elen. Eu... încă... te iubesc... 

Ea se eliberă, smuncindu-se ca să-l înfrunte. O fracțiune de 
secundă, fața îi licări de mânie, apoi, orice emoție pieri. 

— Nu te-am chemat, J.R., ca să-ţi faci datoria de soţ. De, pe 
partea mea poţi să nu te străduiești. Tatăl tău nu e aici, să te 
vadă. 

— Asta ai vrut întotdeauna. Mai multă dragoste, mai multă 
afecţiune, mai multă atenţie. 

— Mă surprinde că te-ai aprins așa, J.R. Cu atâtea prietene, 
mi-am închipuit că ești la fel de uscat ca o fântână în timpul 
verii. 

J.R. făcu un pas înapoi și-și aranjă hainele. 

— Greșeala mea. 

— Adevărat. 

— Dar vreau să vorbim despre un lucru. 

Ea așteptă. 

— Am înţeles că Pamela îl duce pe micul John la doctor. Mi se 
pare mai normal ca o mamă să se intereseze de sănătatea fiului 
ei. Nu-ţi pasă de copil? 

— Copilul e greșeala mea, crucea pe care o am de purtat. O 
amintire că m-am lasat folosită de doi bărbaţi cruzi și indiferenți, 
că mi-am permis să-mi las emoţiile s-o apuce pe calea care mi 
se părea normală. 

— Eu am acceptat copilul, tu de ce nu poţi? 

— Asta, J.R., e pedeapsa ta. Insuficientă pentru crimele tale. 
Acum, scuză-mă, aș vrea să mă îmbrac. Fără spectatori, te rog. 

e 

El Rancho Chili se afla în nordul oraşului, vis-a-vis de un parc 
de mașini, înghesuit între magazine și un cinematograf porno. 
Pe o parte erau împrăștiate o duzină de mese, în aer liber, sub 
umbrele albe și roșii. Alan Beam, zvelt, încrezut și dârz, stătea la 
una din ele, bând bere dintr-o sticlă. Nu se ridică, când îl văzu 
pe J.R. venind spre el, o scăpare pe care acesta din urmă o 
observă în tăcere și-și propuse s-o reţină. 

— La naiba, Alan. Ti-am spus să ne întâlnim într-un loc discret. 
Vrei să ciugulești gunoiul ăsta? Mi-e foame și aici nu găsești 
nimic care să se poată mânca. O picoliţă care n-avea ce face, 
într-o fustă scurtă, cizme, și o pălărie enormă, apăru cu o notă 
de plată în mână. Privea la J.R. ca un membru din juriu la un 
concurs de frumusețe: iată de ce se omorau să locuiască în 
Dallas toate femeile astea tinere și frumoase. 

— Hei, voi, le strigă ea. Ce doriţi? 

— O stacană de vin roșu, texan, pentru mine și încă o tărie cu 
gheață, scumpo. La fel și pentru tine, J.R.? 

J.R. o privi pe fată hotărât. Ea așteapta, răbdătoare; lucra la El 
Rancho de mult timp. 

— Uite ce-i, dragă, n-aveţi niște pui cu sos alb de smântână? 

— Nu beţi nimic? 

— Ceai rece, dacă aveți. 

— Avem, domnule. 

O priviră amândoi cum se îndepărta, cu mișcări de felină. 

— A dracului căldură! spuse Alan. Cum să te bucuri de toate 
astea... 

— E ceva cu care te deprinzi, spuse J.R. serios. 

— Poate nu-ţi place mâncarea, dar trebuie să admiţi că e aici 
un oarecare simbolism. 

— Scutește-mă cu filosofia. 

— Nu e filosofie. Te-am studiat niţel, J.R., în împrejurări 
speciale, și asta-i tot ce-ţi va mai rămâne, dacă nu-l oprești pe 
Cliff Barnes. Și repede. 

— Nu-i ceva amuzant. 

— Nici n-am vrut să fie. 

Chelneriţa se întoarse cu mâncarea. Tăcură până când ea îi 
servi și plecă. Alan fluieră admirativ după ea. 

— Pur și simplu unul din cele mai faine produse texane. 

— Hai la treabă. Te-am angajat pentru că am nevoie de un 
avocat tânăr și ager la minte. Un om ambițios și activ... 

Alan se aranjă comod și începu să-și soarbă băutura. 

— Din câte am aflat despre Cliff Barnes, despre tine și 
mișculaţiile tale, J.R., ceea ce vrei tu în realitate nu e un avocat, 
ci un cuţitar. O pușcă de închiriat. 

J.R. gustă friptura și se strâmbă. Împinse farfuria în lături și 
înghiţi jumătate din ceai. Era călduţ și n-avea niciun gust. Alan 
râse de nemulțumirea lui. 

— Îţi admir gustul pentru cuvinte, dacă pe cel pentru 
restaurante nu ţi-l pot admira, Alan. Cred că te poţi achita de 
sarcină. 

— Depinde. 

— De ce? 

— De interesul meu în asta. 

— Nimeni nu pleacă sărac dacă a lucrat la J.R. Ewing. 

— Asta înseamnă că vrei să-i părăsesc pe Smithfield și 
Bennett? 

— De ce-ţi închipui asta? O firmă de avocat e o acoperire 
bună. Vreau să-mi raportezi doar unele probleme. Vei păstra 
discreție totală asupra activităţilor noastre, asupra implicării 
mele aici, nu vei lăsa să răsufle nimic din ceea ce vei afla sau 
auzi. Alte probleme? 

— Bănuiesc că vorbim despre Cliff Barnes. 

— Băânuiești bine. Vei lucra discret, cu acoperire. 

— Cliff Barnes a făcut gălăgie, ca un ecologist înflăcărat. Nu 
mai vrea ca petroliștii miliardari să continue să desfigureze 
peisajul iubitului lor Texas. Nu va fi greu pentru mine să-mi 
croiesc drum în mișcarea asta a lor. 

— Ticălosul ăsta nu dă o ceapă degerată pe Texas sau pe 
ecologie. Pur și simplu are o ură teribilă pe noi, Ewingii. E 
singurul lui motiv. 

— Nu poţi crede asta! 

— Lucrezi pentru mine, Alan. Nu-mi spune ce să cred. 

— N-aș putea să presupun... 

J.R. îl întrerupse, scuturând din cap, ușor supărat: 

— Vorbește deschis, băiete. Nu juca teatru cu mine. Parc-ai fi 
un câine alergând în jurul cozii. 

— Dacă aș vorbi direct, spuse Alan, întâlnindu-i privirea, n-ai fi 
avut nicio nevoie de mine. Sunt un om subtil, J.R. Ca și tine. M- 
am născut subtil, mobil, tot timpul în mișcare. Tu a trebuit să te 
lupti pentru locul tău în familie, pentru putere. Eu a trebuit să 
mă lupt ca să pot ieși din spatele curților din Chicago. Și nu 
intenţionez să mă întorc acolo. Nu trebuie să te lupți doar cu 
pumnii. Cei care pierd procedează așa și eu nu sunt unul din ăia. 
Trebuie să te lupti cu capul, cu gura, cu șiretenia. Dacă nu-ţi poţi 
învinge altfel dușmanul, trebuie să-l duci cu vorba, să-l 
învârtești ca pe un titirez, să-l îneci într-un pahar de bere! 
continuă Alan, și trase o dușcă din pahar. 

J.R. îl măsură. 

— Îți închipui că poţi să-l îneci pe Cliff Barnes? 

— Recunosc că da. 

— Ce te face așa de sigur? 

— Tu crezi că Barnes e împins doar de dorinţa de răzbunare. 
Poate că și el crede asta. Dar eu știu mai bine. 

— Te gândești la bani? 

— Toți vor bani, dar cine vrea numai bani, obţine numai bani. 
Cliff Barnes se zbate pentru putere. O putere adevărată, care 
să-l facă un om mare. Și cei care doresc atât de mult puterea, 
nu mai văd nimic în jur. 

J.R. se lăsă pe speteaza scaunului, cu degetele mari vârâte în 
curea. 

— S-ar putea să fie așa, Alan, și asta să ne folosească, mie și 
ţie. 

— Va fi un privilegiu să lucrez cu tine. 

— Nu mai e nevoie să-ți spun că-ţi vei primi banii 
neimpozabili, în numerar. 

Alan îi întinse mâna. J.R. i-o strânse scurt. 

— Atunci ne-am înţeles. 

— De acum înainte lucrăm împreună. 

Faţa lui J.R. se înăspri. 

— Să-ţi fie clar de la început, băiete. Tu lucrezi pentru mine și 
așa va rămâne, auzi? 

Alan se simţi de parcă moartea i-ar fi trecut degetul rece pe 
șira spinării. 

— Cum spui tu, J.R. 

— Și când ne întâlnim data viitoare, eu voi alege restaurantul. 

e 

Pam aştepta în capela de la Thanksgiving Square. În locul 
acela liniștit, putea să privească în ea însăși cu onestitate și 
compasiune, pentru prima dată după mult timp. Atâtea întrebări 
apăruseră: atât de puţine răspunsuri putuseră să fie date. Îi 
venea să plângă, dar autocompasiunea nu promitea vremuri 
mai bune. Pentru ea era acum vital să-și ia frâiele vieţii în mâini 
și să se îndrepte cu compasiune spre o soluționare umană a 
dificultăţilor. Își dădu seama că cineva stătea alături de ea și 
reacţionă cu resentiment la această intruziune, de parcă timpul 
și locul acesta i-ar fi aparținut doar ei. Privi și îl văzu pe Cliff, cu 
o expresie dezaprobatoare și tensionată pe faţă. 

— Nu trebuia să duci copilul înapoi la Southfork așa de 
repede, ieri. Voiam să-l văd. 

Pam se muie. 

— Felul în care mi-ai vorbit la telefon când am sunat... să-ți 
spun drept, Cliff, nu știam ce-aș fi putut să fac. 

— De ce faci pe gardianul cu mine? Micul John e fiul meu. 

— Ai dreptate nu-s gardianul tău. Dar în clipa asta nu te poţi 
gândi decât la durerea ta. Apreciez asta, dar nu este lucrul cel 
mai important acum. 

— Și care este, după tine? 

— Ascultă-mă, Cliff. În cea mai bună dintre lumile posibile, fiul 
tău ar fi fost cu tine. În lumea asta, așa ceva e imposibil. Sunt 
îngrijorată de Sue Ellen... 

— Crezi că eu nu? 

— ... ȘI de Jock și de Miss Ellie. Știi ce s-ar putea întâmpla 
dacă ar auzi asta. Nu mai sunt tineri. 

Cliff își goli plămânii de aer și se ridică. 

— Putem ieși de aici? 

O conduse la lumina zilei. Aerul era stătut și greu, mai 
fierbinte decât trebuia să fie în acest timp al anului. Cliff se simţi 
cuprins de oboseală și deodată voi să lase totul baltă, supărări, 
probleme, zbuciumul ăsta fără sfârșit ca să-și atingă scopurile. 
Dacă greșea? Dacă razbunarea faţă de Ewingi nu i-ar aduce 
nicio satisfacţie, iar lui Digger niciun bine? Dacă, în final, asta i- 
ar dărâma pe toţi, mai mult decât l-a dărâmat Jock Ewing pe 
tatăl lui? 

— Spune-mi exact ce a spus doctorul la Fort Worth. 

— Doamna doctor Grovner, spuse Pam, adunându-se. A fost 
foarte drăguță. A spus că micul John este sănătos, pe moment. 

— Pe moment. 

— A efectuat o serie de teste neurologice foarte serioase. N-a 
găsit tumori și nici așa numitele pete de culoarea cafelei cu 
lapte pe corpul lui. 

— Atunci nu are neurofibromatoză. Asta-i fantastic! 

— Nu, Cliff. O are. Amintește-ţi, Cliff, asta-i o boală genetică 
care trece de la părinte la copil. Dacă tata o are și tu şi eu o 
avem. Dacă o ai tu, o are și micul John. 

— Dar dacă nu sunt simptome înseamnă că merge spre bine. 

Cliff se opri din mers și se întoarse cu faţa la Pam, cu 
trăsăturile concentrate, cu vocea patrunzătoare și insistentă: 

— Nu-i așa? 

— Nu știm. Doctorul a spus că pentru un adult șansele ca 
boala să devină fatală sunt minime. La un copil, ei bine, se pare 
că tumorile pot apărea oricând. Doamna doctor Grovner spunea 
că ele se pot transforma frecvent în neuroblastomie. 

— Ce-i asta? 

— Ceva malign. Rata de supraviețuire la copii nu-i prea 
grozavă, Cliff. 

Un geamăt străbătu buzele lui Cliff și acesta se smulse din 
loc, frânt de durere. Pam îl prinse. 

— Controale frecvente, spuse ea. Asta-i tot ce putem face 
pentru el. 

Merseră un timp, după care Cliff vorbi iar: 

— l-ai spus lui Bobby? 

— Nu încă. 

— Cât timp crezi că vei putea ţine lucrul ăsta secret? 

— Atâta cât va trebui. 

— Mi-ai spus că Bobby vrea să aibă copii. 

— Foarte mult. 

— Atunci trebuie să-i spui. 

— Că nu-i pot da ce-și dorește cel mai mult pe lume, o familie 
a lui? Cum să-i spun soţului meu că nu pot avea un copil...? 

e 

În după-amiaza aceea, la biroul lui, Cliff se întâlni cu Alan 
Beam. Fusese impresionat de tânărul avocat de când îl întâlnise 
prima oară la mitingul pentru Salvarea Peisajului. Alan era 
strălucitor, ambițios, și muncea din greu. Și, ceea ce era mai 
important, părea că vrea în mod sincer să facă ceva pentru a 
preveni raptul continuu al pământului de către industria din 
Texas, în special de afacerile cu petrol. Era exact genul de 
persoană pe care Cliff o voia în echipa sa. 

— Alan, începu el, vreau să-ţi spun cât sunt de mulţumit că te 
am aici. Nu puţină lume e de acord cu scopurile noastre, dar 
puţini sunt cei care pot să facă ceva. 

Alan râse: 

— Ştii ce se spune despre Dallas: că e orașul celor care pot. Ei 
bine, eu sunt omul care poate. 

— Perfect. Vor fi multe pe care să le poţi face. Ceea ce am de 
gând este să organizez o mare cruciadă contra forărilor arbitrare 
efectuate de companiile petrolifere. Mirosul petrolului și banii pe 
care-i aduce trebuiesc cântărite. Trebuie să curăţim peisajul, să 
curăţim aerul, să curăţim politica texană de influenţa petrolului. 

— Fac orice vrei, Cliff, de asta sunt aici. 

— Dă-mi câteva zile să mă gândesc la asta și te vom pune 
efectiv la treabă. 

— De fapt, Cliff, m-am gândit foarte mult la asta. Am apreciat 
din ce în ce mai mult ce ai realizat, atât ca șef al O.L.M.-ului cât 
și ca individ. Dar e timpul ca lucrurile să treacă pe alt plan. 

— Ce vrei să spui, Alan? 

— Statul, națiunea, au nevoie de luptători decenți, inteligenţi, 
să urmărească dacă legile sunt respectate, dacă guvernul 
servește în mod real interesele oamenilor, dacă marile afaceri 

nu ucid găina care face ouă de aur. Guvernul are nevoie de 
oameni ca Cliff Barnes. 

Cliff își strânse degetele și privi dincolo de celălalt bărbat. Își 
cântări cu grijă răspunsul. 

— AȘ fi un mincinos dacă aș pretinde că nu m-am gândit să 
particip la alegeri. 

— Atunci am dreptate, se entuziasmă Alan. 

— Nu sunt sigur dacă să alergi după o funcţie publică ar fi cel 
mai bun lucru de făcut. 

— Este cu siguranță. Cum altfel ţi-ai putea exercita talentele 
și posibilităţile în folosul oamenilor? Nu numai că eu cred că 
trebuie să alergi, cred că ești obligat să o faci. 

— Sunt încă tânăr, cu o experienţă relativ redusă. 

— Faci parte din Camera Reprezentanţilor. Acum. Ai să ajungi 
până în D.C., ca o bijuterie printre pietre necioplite. Cliff, binele 
pe care-l poți face la O.L.M. e strict limitat. La Washington, ei 
bine, acolo trebuie să fie un început, o trambulină spre lucruri 
mai mari și mai bune. Amintește-ţi, LBJ era doar un învăţător la 
o școală sătească când a fost ales în Congres. A sfârșit la Casa 
Albă! 

Cliff nu voia să ia în consideraţie aceste vise de glorie finală. 
Și totuși. Și totuși... 

— Să fii ales, să ajungi în Congres, asta reclamă o 
organizație... 

— Grupul ecologist ar putea fi inima ei. Lasă-mi mână liberă și 
voi aduna cele mai bune minţi tinere din Dallas, pe cei mai 
muncitori, cei mai devotați simpatizanți pe care i-ar putea avea 
un candidat... 

— Poate că ai dreptate, Alan. 

— Sunt sigur că am. 

— Un lucru mă necăjește. Banii. O campanie eficientă costă o 
avere în zilele astea. Eu n-am bani și n-am de unde lua. 

— Mă ocup eu de asta. Știu cum să strângem fonduri. Știu 
cum ne-am putea apropia de contribuabili serioși. 

— Chiar crezi că oamenii mă vor? 

— Cred asta! Sunt convins! Cliff, ai fi un candidat teribil de 
atrăgător. Calificat, angajat, carismatic. Ai tot ce se cere, și 
votanții vor trebui să reacționeze. Dă-mi numai mână liberă și 
voi face ca mingea să înceapă să se rostogolească. 

Un cuvânt, se gândi Cliff. Un cuvânt și calea lui ar fi deschisă 
spre culmi. Tot ce-și dorise: faimă, bogăţie, putere. Deschise 
gura să vorbească și cuvântul ieși clar și tare: 

— Porneşte, spuse el. Fă-o, Alan. Fă-o pentru mine și nu vei 
regreta niciodată. 

Zâmbind larg, Alan îi întinse mâna. Cliff era exact așa cum 
prevăzuse. Un om, foarte sigur pe sine, deschis manipulării, 
condamnat la înfrângere. 

(J 

La câteva seri după aceasta, familia Ewing se afla la Teatrul 
Central din Dallas, urmărind o piesă. A fost o seară încântătoare 
- cu cina servită mai înainte sub șase tone de sculptură în metal 
în Camera Piramidei din hotelul Fairmont. Icre negre de Beluga, 
langustă, biftec à la Wellington, două excelente vinuri 
franțuzești, desert și cafea. 

Numai Sue Ellen nu părea să fie în apele ei. Ciugulind fără 
poftă din mâncare, răspundea doar la întrebările care-i erau 
presate direct, cu răspunsuri monosilabice. Și în timpul primului 
act al piesei, șezu lângă soţul ei, cu mâinile încleștate în poală, 
cu genunchii strânși. In pauză, Miss Ellie o luă deoparte. 

— Te simţi bine, Sue Ellen? 

— Am iar una din stările mele de amețeală, Miss Ellie. 

— Asta-i rău. Să-ţi aduc niște apă. 

— Cred că mai bine m-aș duce acasă. 

— Desigur. O să te ducă J.R. 

Și o duse. Șofă iute și profesionist pe cele câteva mile până la 
Southfork. Kristin insistă să vină și ea, ca să aibă grijă de sora ei, 
pe locul din spate. Tot drumul de întoarcere spre ranch, niciunul 
din ei nu scoase o vorbă. 

Sue Ellen cobori prima din mașină. Puterea părea să-i fi 
revenit ca și culoarea în obraji. Zâmbi dulce la sora ei: 

— Kristin, nu era niciun motiv să nu rămâi să vezi piesa, și să 
revii acasă cu toţi ceilalți. 

— Credeam că te pot ajuta. Mai ești ameţită? 

— Imi este mult mai bine, mulțumesc. Era atât de cald și 
atâta lipsă de aer la teatru. 

— Credeam că aerul condiţionat era suficient, spuse ferm J.R. 

— Mă duc să mă culc acum, spuse Sue Ellen. J.R., de ce nu te 
duci, tu și Kristin, înapoi în oraș? Mai este încă timp să vedeți 
ultimul act. 

— Vin cu tine să te ajut, spuse Kristin. 

— Nu-i nevoie! 

— Așa e, Kristin, spuse J.R. Am să am eu grijă de Sue Ellen. 

— Ce drăguţ ești cu mine. De-a dreptul copleșitor. 

J.R. se duse după ea pe scări, până la dormitorul lor. 

Ea începu imediat să se dezbrace. El o privea pe furiș, 
stimulat iarăși de goliciunea ei care i se dezvăluia treptat. 

— Ce ai de gând să faci? spuse el în sfârșit, amintindu-și de 
comportamentul ei din această seară, care îl umpluse de nervi. 

— Să mă culc, soţiorul meu drag. 

— Am ajuns la capătul răbdării cu felul tău plângăreţ de a fi. 
Și cu obiceiurile tale de a distruge orice. Ce urmărești? Poţi să- 
mi spui? 

Ea se așeză cu spatele la el și-și scoase sutienul, apoi își 
scoase și chiloţii. Privind-o, lui J.R. i se opri respiraţia. De fiecare 
dată când o vedea așa, memoria i se rostogolea înapoi, la 
timpurile în care erau încă îndrăgostiți, la felul în care fusese 
începutul. Cum fusese trupul ăsta cald, plin de viaţă, chemările 
ei tăcute, plăcerea pe care o oferea. Totuși, ceva nu fusese 
destul pentru el și interesul lui descrescu, pasiunea păli, ba chiar 
pieri. Văzu crescând în ea mânia, confuzia și frica. Și dacă, 
pentru foarte scurte intervale, fusese iar atent, repede 
înlăturase aceste semne de slăbiciune. Sue Ellen își puse o 
cămașă de noapte și el fu șocat de dispariţia femeii goale de 
care se bucurase, privind-o. Schimbarea îl aduse brusc în 
prezent. 

— Răspunde-mi, la naiba! Ce vrei? 

Ea se întoarse grațios cu fața la el: 

— Să mă culc, desigur. Singură. 

— Eşti o stricată. Urmărești ceva și vreau să știu ce. 

Râsul ei fu ascuţit, lipsit de voioșie și îndreptat spre el ca o 
lamă de oţel. El se cutremură, incapabil să continue ce 
începuse, incapabil să se schimbe, nedorind să se schimbe. 

— J.R., primul lucru care putea să intre în mintea ta îngustă și 
dezgustătoare este că umblu după ceva. 

El știu că ea spunea adevărul. Nu putea să tolereze asta. 
Toată lumea, toată lumea, trebuia să umble după ceva. 

— Oh, nu-mi vinde mie gogoși, Sue Ellen. Îţi pierzi timpul aici, 
în pat, prefăcându-te bolnavă. Cu ochii ăștia de nevastă tristă pe 
care ţi-i rotești peste familie. Cu felul în care te joci cu simpatia 

mamei și a tatei. Te citesc ca pe o carte. Uite, cu scena asta de 
la teatru, de astă-seară - „Am una din stările mele de ametțeală, 
Miss Ellie”. Nu ești bolnavă, scumpo. Nu s-a întâmplat nimic rău 
cu tine, exceptând faptul că te simţi supărată pe tine însăți. 
Exceptând faptul că ești o beţivă damnată și fără de folos. 

— Vai, mulțumesc, J.R. Ce drăguţ ești cu mine. 

— Toată tevatura asta e un act dintr-o piesă, urlă el cu toată 
puterea vocii. Nu ești bolnavă! _ 

— Văd că practici medicina, J.R.! Ce pricepere pe tine. Incă 
unul din secretele tale? Atât de multe secrete, atât de multe 
crime... 

— Nu-mi vorbi tu mie despre crime, doamnă. Întâlnirea ta cu 
Cliff Barnes... 

— Întâlnirea cu Cliff Barnes?... Sue Ellen stătu un timp să-și 
amintească. 

— Așa e, cea de la Gardens Restaurant. 

— Uitasem cu totul de ea. 

— Bineînţeles că uitaseși. Să nu-mi spui că a fost o 
întâmplare. 

— Cu siguranţă că a fost, cel puţin din partea mea. Eram cu 
mama și cu sora mea. Nu-ţi închipui că am aranjat o întâlnire în 
astfel de condiţii? Oricum, îl dispreţuiesc pe Cliff Barnes cel 
puţin la fel de mult ca și pe tine, J.R. Asta e. Te face să te simți 
mai bine? 

— De ce aș crede ce-mi spui despre Barnes? Trecutul 
fiecăruia din voi nu lasă loc pentru încredere. 

— Acum e rândul meu. Ce vrei, J.R.? Eşti gelos fiindcă îţi 
închipui că eu și Cliff ne vedem iar unul cu altul? De ce te-ar 
deranja asta? La urma urmelor asta ar trebui să te elibereze de 
odioasele alea de datorii de soț pe care le găsești atât de greu 
de îndeplinit. 

— Nu-s gelos. 

— Ori te interesez numai pentru că te gândești că alt bărbat 
mă vrea? Asta-i vânătoarea care te-a preocupat întotdeauna. |ţi 
pierzi repede interesul faţă de orice lucru sau fiinţă pe care le ai. 

— Eşti încă îndrăgostită ca o școlăriţa de cerșetorul ăla 
oportunist. 

Ea se băgă în pat, trăgându-și pătura până la piept. 

— Deoarece, despre emoţiile și acţiunile mele am discutat, 
J.R, hai să trecem la ale tale. Ai putea să încetezi să interpretezi 

rolul domnului Nice Guy faţă de mama și de tatăl tău. Pentru că, 
J.R., nu te mai blestem. Ce vrei și ce gândești nu mă 
interesează. Nici ce faci nu mă interesează. Acum ieși afară din 
dormitorul meu și lasă-mă singură. 

Un răstimp lung și apăsător J.R. stătuse în suspensie, de parcă 
ar fi vrut să pornească la un atac violent, până ce corpul i se 
destinse. Se răsuci brusc și se retrase cu pași mari, trântind ușa 
după el. 

Ea își aruncă fața în pernă, cu ochii închiși, și începu să 
plângă. 


J.R. ieși ca o furtună din casă, căutându-și mașina. Aerul rece 
al nopţii nu-i diminuă cu nimic furia. Nu avea ochi pentru cerul 
pe care licăreau fulgere, așa cum mergea, cu ochii ţintă înainte, 
cu gâtul încovoiat și pumnii strânși. Își jură să se răzbune pe Sue 
Ellen, pe oricare din dușmanii lui, pe oricine i s-ar opune. Jura. 

— J.R... 

O voce feminină, moale, îl ajunse. Kristin era în spatele lui, în 
întuneric. 

— Da, spuse el, fără să se întoarcă. Ce este? 

— Sue Ellen se simte bine? 

— Da, spuse el tăios. E bine. 

— Eram îngrijorată. 

El se întoarse încet, cu bărbia în jos aproape până în piept, 
fixând-o pe Kristin. Strecurându-se în noapte, într-un halat 
negru, scurt, larg la piept, părea o fantomă a nopţii, palidă, 
fermecătoare și care inspira o imensă dorinţă. 

— Eşti o soră bună pentru Sue Ellen. 

— Îmi pare rău de oameni. 

— De toţi oamenii? 

Ea își dădu capul pe spate și râse moale. 

— De toţi pe care-i cunosc și pe care-i iubesc. De toţi de care 
mă simt aproape. 

— Sunt și eu inclus printre ei? 

Ea se undui înainte, fără grabă, ca să ajungă unde voia. 

— Am o consideraţie adâncă și constantă pentru tine, J.R. Sue 
Ellen nu înțelege pe deplin ce bărbat frumos și unic ești. 

— Dar tu, da? 

— Așa cred. 

Kristin stătea la o depărtare de mai puţin de o lungime de 
braţ de el și parfumul ei trimitea efluvii vagi de pasiune spre el. 
J.R. voi s-o atingă, să o sărute apăsat pe gură, să-i pipăie fiecare 
parte a corpului, să se joace cu carnea ei. Zâmbi: 

— Voiam să fac o plimbare cu mașina. 

— Ce idee bună. 

— Vrei să vii? 

— Nu vreau să deranjez. 

— Plăcerea mea, Kristin dragă. 

— In cazul ăsta mi-ar place să vin. 

— Eşti sigură că n-ai vrea mai degrabă să te culci? 

— Oh, nu, e prea devreme pentru somn. 

Merseră drept înainte, cam zece minute, fără să vorbească. 
Cu o mișcare bruscă a volanului, J.R. coti pe un drum de ţară, 
murdar, care ducea printre pini până la poalele dealului. 

— Și asta e o parte din Southfork? întrebă ea. 

— Tot ce vezi, și chiar mai mult. 

J.R. dădu drumul radioului și se auzi o voce dreasă cu whisky 
care cânta „Dulci amintiri”. 


Lumea mea e ca un râu, 
pe cât de întunecoasă, pe atât de adâncă... 


— Willie Nelson, spuse J.R. 

— lubești într-adevăr ranchul ăsta, nu-i aşa, J.R.? 

— Toţi Ewingii iubim locul ăsta, Kristin. Asta-i cel mai frumos 
timp - când se adună vitele. Toată cireada e adunată de pe 
pășunile îndepărtate și mânată spre ţarcuri. 

— Faci într-adevăr pe cowboy-ul, J.R.? 

Naivitatea ei îl făcu să râdă. 

— Asta-i ţinutul pe care-l iubesc, Kristin. 

O bătu ușor cu mâna pe pulpă, strângând-o gentil, fără grabă, 
apoi își îndreptă iar atenţia la șofat. 

— Nu sunt cowboy, n-am fost niciodată. Soarele și nisipul, 
șoimii planând pe cer, canioanele, mirosul hergheliilor; nu, 
Kristin scumpo, nu-i ăsta stilul meu. Îmi plac lucrurile noi și 
strălucitoare. Birourile curate și aerul condiţionat. Afacerile mari, 
victoriile mari, banii mulţi. 

— Ştii, J.R., am avut întotdeauna o admiraţie secretă pentru 
cei care pun lumea asta în mișcare, pentru cei care fac să se 

întâmple ceea ce se întâmplă. Și tu ești sigur unul dintre ei. J.R. 
își trase Mercedesul lângă un grup de pini înalţi, apoi se 
întoarse, trecându-și un braţ pe la spatele ei. 

— Ești o fată foarte frumoasă, Kristin. 

— In caz că n-ai observat, sunt o femeie. 

— Am început să observ. 

El îi mângâie părul și ea își apăsă capul în palma lui. 

— E atât de bine! 

Degetele lui coborâră pe gâtul ei, căutându-i mușchii, sub 
pielea catifelată. 

— Ah, e așa de bine, mă face să uit de toate. 

— Bănuiesc că ai auzit tot, Kristin. Ce s-a întâmplat între mine 
și Sue Ellen. 

— Toţi îndrăgostiţii se ceartă. 

— Eu și sora ta n-am mai fost îndrăgostiţi de foarte multă 
vreme. 

— Bietul J.R. 

— Nu vreau să crezi că sunt un fel de înger, pentru că nu 
sunt. 

— N-am crezut niciodată așa ceva, J.R. - nici măcar un minut. 
Dar admir felul în care te comporți. 

El își ţinea mâna pe spatele ei gol, susținând-o, făcând-o să se 
apropie mai mult. Ea nu opuse rezistenţă. Își puse cealaltă mână 
pe pântecul ei, ușor rotunjit. 

— Imi place mult felul în care arăţi... spuse el. 

— Și o simţi? 

Răspunsul lui fu să-și strecoare mâna pe unul din sâni, plin, 
greu și senzual, sub țesătura neagră. Ea gemu și-și dădu capul 
pe spate. El se aplecă peste ea, căutându-i cu gura pielea 
delicată de sub ureche, pipăind-o cu mâna sub rochie. 

— Eşti cea mai dulce bucăţică pe care și-a odihnit J.R. ochii 
după atâta timp. 

— Mă bucur că-ţi plac. 

— Eşti sigură că știi ce ești pe cale să faci, Kristin? 

— S-a întâmplat ceva care să te facă să te răzgândești? 

Drept răspuns, el îi dădu jos bretelele înguste de pe umăr, 
trăgând de rochie. 

— Ușor, spuse ea precaut. Doar nu vrei să-mi rupi rochia asta 
nouă și frumoasă. 

— O să-ţi cumpăr o duzină. Îi desfăcu cureaua. Și o mulţime 
de alte lucruri frumoase. 

— Nu trebuie să-mi promiţi nimic, J.R. 

Cumva, cu mișcări sigure și rapide, izbuti să-și scoată rochia. 
Nu mai avea nimic pe dedesubt. El respira convulsiv și se lupta 
cu pantalonii. 

— Aici, murmură ea. Lasă-mă să te ajut. 

Kristin se lăsă în jos și îl sărută ușor de îndată ce apăru la 
vedere. 

— Ah, J.R., ce bărbat adevărat ești! 

— Vreau să știi, se răsti el, că nu intenţionez să te las să pleci 
din Dallas. Am să-ți fixez o gratificaţie... 

Buzele ei îl sărutau peste tot, calde, umede, insistente. 

— Cum vrei tu, iubitule. 

— ... Un apartament. 

— Dacă așa vrei tu... 

— Vreau... vreau să rămâi aici și să te pot atinge. 

— Numai să spui un cuvânt, iubitule. 

Ea se răsuci ca să-i vină lui mai ușor și el o pătrunse pe la 
spate. Ea trase aer în piept, gemu și spuse că nu era sigură dacă 
putea să facă faţă unui bărbat așa de mare și puternic. Drept 
răspuns, el o pătrunse mai tare și ea ţipă de plăcere și de 
durere, în timp ce el o trăgea mai aproape, cu degetele înfipte în 
sânii ei catifelați. 

— Voi fi ca o fiară pentru tine, J.R. 

— Voiam altceva...? 

— Altceva... 

— Spune-mi ce vrei tu. 

Ea se răsuci și îl somă, încălecându-l cu vigoare tinerească: 

— Pe tine, iubitule. Și încă ceva. 

— Ce... anume? 

— O slujbă la Ewing Oil. 

— Nu știu. 

— Așa voi putea fi întotdeauna cu tine, dragul meu. Părea o 
idee foarte bună. Își închipui după-amiezile cu Kristin în 
apartamentul ei, apoi serile, în biroul lui. Când călătorea putea 
s-o ia cu el. La naiba, dacă un bărbat nu putea obţine ce voia 
acasă, cel puţin să rămână în familie. 

— Tot ce vrei, murmură el și se prăvăli peste ea. Acum, dă-mi 
ce vreau eu... 

Și ea îi dădu cu îndemânare și pasiune, cum se temuse să o 
facă mai înainte. 

e 

La Southfork era pace. Ceilalți membri ai familiei se culcaseră. 
Grajdurile erau liniștite, ţarcurile goale. Greierii cântau și 
undeva, departe, în prerie, mugea o vacă. Totul era așa cum 
trebuia să fie. 

Pe patio, Bobby și Pam se bucurau de aerul curat al nopţii 
înainte de culcare. Bobby își privi soţia. În fiecare seară observa 
la Pam o jenă, o schimbare subită de stil și atitudine, care îl 
tulbura. Nu se mai putu reține. 

— Eşti sigură că mi-ai povestit totul despre Digger? 

Ea îi răspunse fără să-l privească: 

— Da, de ce? 

— Piesa de aseară a fost de fapt o comedie. Și una bună, 
după mine. N-ai schițat măcar un zâmbet. 

— Cred că mă gândeam la altceva. 

El ezită. 

— Vrei să-mi spui la ce? 

Un frison o făcu să tremure. 

— Bobby, ia-mă în braţe. 

— Este o idee excelentă, doamna mea! 

Pam își sprijini obrazul de pieptul lui. Era atât de puternic, de 
solid, de demn de încredere. Dragostea lui era un suport 
tangibil, singurul lucru sigur pe care-l găsise în viaţa ei, singurul 
lucru de care avea nevoie mai mult decât de oricare altul. Să-l 
piardă pe Bobby ar fi însemnat să piardă sensul vieții. 

— Tremuri, spuse el. 

— Vreau să-ţi spun ceva. 

— Despre Digger? 

— Despre noi. 

O simţi crispată, făcând un efort conștient să se relaxeze. 

— Ce vrei să-mi spui despre noi? 

— Bobby, m-am hotărât. Nu pot să-mi asum sarcina să am un 
copil. 

El își lăsă brațele să-i cadă, de parcă i-ar fi fost smulse. Făcu 
un pas înapoi cu o expresie chinuită și consternată pe faţa lui 
frumoasă. Mânia îl făcu să devină purpuriu. 

— Nu înţeleg... 

— Te rog, nu-mi cere să-ţi explic. 

— leri te bucurai la gândul ăsta. Ce s-a întâmplat după ce te- 
ai întors de la magazin? Ce te-a făcut să te răzgândești? 

— Bobby, nu pot suporta să fii supărat pe mine. Te iubesc așa 
de mult. 

— Cred că am dreptate să fiu supărat. Vrei să încetezi odată 
cu crizele astea de identitate? Asta este? Dumnezeule, Pam. Să 
ai un copil nu înseamnă să-ți pierzi câtuși de puţin 
personalitatea. Nu mai puţin decât ţi-o pierzi agăţând etichetele 
pe rochii la magazin. Ce zici de asta? Știi cât de mult îmi doresc 
să fim o familie, să avem copii, să traim normal, niște vieți 
sănătoase. 

— Înţeleg. Numai ce vrei tu contează. Doar nevoile tale. Dar 
eu și nevoile mele? 

— Și tu vrei copii. Știu că vrei. 

— Se pare că s-a rezolvat problema. Acum vorbești pentru 
mine. 

— Greșesc? 

— Las-o baltă, Bobby, spuse ea cu voce joasă, pur și simplu 
las-o baltă! 

El o privi cum dispărea în întuneric, știind că el n-ar fi vrut 
niciodată să renunţe la ea. Nici ea n-ar fi vrut să renunţe la el. 
Niciunul din ei n-ar fi putut. 

e PARTEA A III-A e 


FAMILIA EWING 
ASTĂZI 
e Capitolul 8 


Bobby auzi ştirile referitoare la naționalizare într-o dimineață, 
în timp ce se bărbierea. Ewing Oil, singurul subiect al 
informaților despre zăcămintele din Asia. Pierderile se ridicau la 
sute de milioane, poate miliarde. Nicio șansă să salvezi ceva. 

— Asta Înseamnă, continuă, crainicul, sfârşitul dramatic al 
uneia dintre cele mai mari și mai active companii independente 
de petrol din Statele Unite. Jock Ewing, o legendă pe întinsul 
Texasului și al Louisianei, a început acum patruzeci de ani în 
calitate de crescător de vite și... 

Bobby închise radioul, cu mintea alergându-i sălbatic de la 
fapte la concluzii și la posibilităţi. Buletinul fusese devastator și, 
dacă era exact, trebuia să creeze un dezastru în afacerile cu 
petrol. lInterblocarea intereselor financiare ar fi dărâmat 
întreaga structură Ewing, fiecare afacere, fiecare proprietate și 
diferitele investiţii. Și Southfork! Ranchul era inima, mândria și 
bucuria fiecărui Ewing, baza solidă care făcea posibil ca ei să 
facă orice. Își trase o pereche de blugi decoloraţi peste cizmele 
uzate, își aruncă pe el o cămașă veche și se grăbi să coboare. 

Sufrageria era goală, dar o găsi pe Miss Ellie luându-și 
cafeaua pe patio. O sărută pe maică-sa și-și umplu o ceașcă. 

— Unde sunt ceilalţi? 

— Stai jos, Bobby, mănâncă ceva. 

— Mai bine m-aș duce în oraș, mamă. 

Ea își ridică ochii spre el: 

— Am auzit buletinul, Bobby. Știu ce s-a întâmplat. Ce 
înseamnă asta, fiule, pentru noi, Ewingii? 

El dădu din cap, mirat. Toată viaţa ei, indiferent de problemă, 
indiferent de cât de mari și dureroase erau dificultăţile, Miss 

Ellie rămase puternică, solidă, susținându-i pe ceilalţi. Jock era 
tipul ciurului, vânătorul care-și urmărește prada și aduce carnea 
în casă. Dar când era nevoie de o forță adevărată, Miss Ellie era 
întotdeauna la ea acasă: hotărâtă, cu mintea limpede, ajungând 
cu câteva cuvinte în miezul problemei. Maică-sa, știa asta, era o 
femeie deosebită. 

— Dacă știrile sunt adevărate, spuse el, respectând-o prea 
mult pentru a se preface, vom termina-o pierzând totul... 

— Southfork? 

— Mi-e teamă că da, mamă. 

Ea își ridică ceașca, dar nu bău. Mâna ei, observă Bobby, 
tremura. 

— Nu trebuia să ne băgăm în afacerea din Asia. Trebuia să-l 
lăsăm pe J.R. să și-o păstreze pentru el. 

— Asta miroase a J.R. Întotdeauna după potul cel mare. Tatăl 
tău era așa când era tânăr... 

— Dar tata era de unul singur. Își putea permite să riște. 
Acum Ewing Oil e o afacere de familie. Anumite riscuri sunt de 
neacceptat. 

Și Bobby privi în jur. 

— Unde-i J.R.? Unde-i tata? 

— La birou, au plecat fără să mai ia micul dejun. 

— La fel trebuie să fac și eu mamă. 

— Stăpânește-te, fiule, nu-i momentul să-ţi pierzi controlul. 

— Vreau să vorbesc cu J.R., să știu exact... 

— Bobby! 

Vocea ei aspră îl șocă. 

— J.R. e fratele tău și asta e o problemă de familie. Las-o 
baltă. Fă numai ce e nevoie. Redu la minimum acuzațiile. 

— Voi face tot ce pot, mamă. 

Ea îl sărută în vârful capului. 

— Nu te necăji atâta. 

Miss Ellie zâmbi când Bobby se retrase: 

— Ce altceva aș fi putut să fac? 

e 

O mulțime de reporteri se îngrămădeau în sala de primire a 
companiei Ewing Oil când sosi Bobby. Acesta își făcu drum 
înăuntru, la una din secretare. 

— De unde-au apărut toți ăștia? 

Secretara se strâmbă. 

— l-am găsit așteptând aici când am venit să deschid. 
Mulţumesc lui Dumnezeu că tatăl tău și J.R. au venit devreme 
azi. Nu aș fi vrut să am niciodată de-a face cu haita asta de lupi. 

— Unde sunt? 

— In biroul lui J.R., discută și așteaptă disperaţi să găsească 
soluții. 

Bobby își croi drum până la intrarea în biroul lui J.R. Fratele și 
tatăl său stăteau în picioare, la birou, încercând să facă faţă 
atacurilor presei. Bliţurile se aprindeau și se stingeau și o duzină 
de camere TV inundau încăperea cu luminile lor strălucitoare. 

— Acum, băieţi, spunea Jock, mi se pare că aţi obținut ce ați 
vrut. De ce nu plecaţi și nu ne lăsaţi să lucrăm? 

— Incă o întrebare, domnule, spuse un reporter. Ceea ce nu- 
mi este clar este dacă Ewing Oil și-a investit tot capitalul în 
concesiunile acelea de petrol și dacă această naţionalizare 
înseamnă sfârșitul imperiului Ewing, așa cum s-a anunţat? În 
viitor... 

J.R. ridică o mână și zâmbi: 

— Sunt două întrebări importante, domnule Carleton, dar să 
le lăsăm. Vă voi spune că investiţiile Ewing sunt diversificate 
pentru a ne proteja interesele faţă de astfel de întorsături 
dramatice de felul celor care am văzut că s-au petrecut azi în 
Asia... 

— Dar, referitor la afirmaţia că pierderile Ewing au fost totale, 
ajungând până la miliarde, ce părere aveţi? 

— Mult exagerată. Sunt unele pierderi, normal. În afacerea 
asta... 

— Ne-aţi putea spune în ce mai aveţi investit la ora asta? 

— Nu. Nu vă pot spune asta. Nici nu trebuie. 

— Nu-i așa că nu-i adevărat că Ewing a fost singura companie 
care s-a implicat complet cu investiţii totale în zăcămintele din 
Asia? Nu-i așa... 

Fața lui J.R. arătă obosită. 

— Același răspuns ca și mai înainte. Asta este o afacere și noi 
căutăm să facem investiţii prudente, bazate pe o suficientă 
cunoaștere a situației. Poziţia noastră e întotdeauna fluidă și 
flexibilă. Mișcările noastre depind de diferiţi factori ai pieţei, și 
nimic, doamnelor și domnilor, ca și în alte domenii ale vieții, nu 
este dat o dată pentru totdeauna. Următoarea întrebare. 

— Ne puteți spune dacă aţi suferit vreo pierdere? 

Tonul lui J.R. era liniștit. 

— Da, normal. Am fost înfrânți, ca oricare altul într-o 
asemenea situaţie. Dar suntem încă în picioare. Ewing Oil a 
supravieţuit și va continua să supraviețuiască... 

— Domnule Ewing...? 

— Cred că ajunge pentru azi, spuse J.R. Tata și cu mine v-am 
răspuns la toate întrebările, cum am putut mai bine. Nu mai e 
nimic de spus. Dacă în viitor apare ceva, vă vom informa. 
Mulţumesc că aţi venit, tuturor. 

Bobby stătea în picioare deoparte, și-i urmărea pe membrii 
presei defilând spre ieșire. Când ultimul dispăru, închise ușa 
biroului și se așeză cu spatele la intrare, de parcă ar fi vrut să 
pună o barieră faţă de restul lumii. 

— Cât e de grav? întrebă el. 

Jock își trecu braţul pe după umerii lui J.R. 

— Ewing Oil trăiește și e bine, mulţumită lui J.R. Asta e! 

— Nu înţeleg... 

— Spune-i, zise Jock. 

— Suntem în formă, frăţioare. 

— Pierderile alea...? 

J.R. zâmbi larg și ochii îi luciră. Pentru asta trăia, pentru 
momentele acestea de dulce triumf în faţa tatălui său, care erau 
doar ale lui. N-avea de ce să le împartă cu Bobby sau cu oricine 
altcineva. Stând în picioare lângă Jock, simţea cum se umple de 
mândrie și încântare, urmărind privirea nesigură de pe faţa 
fratelui său. 

— Am vândut concesiunile alea acum câteva zile, frăţioare. 
75% din proprietăţile noastre din Asia. 

— Le-ai vândut...? 

— Pentru zece milioane acţiunea! 

J.R. era de-a dreptul radios. 

— Cineva de sus ne veghează, spuse Jock, bătându-și fiul mai 
mare pe spate. Asta-i sigur. 

— Să fiu al naibii dacă nu, adăugă J.R. 

Lui Bobby îi era greu să înțeleagă ce auzise. 

— Spuneţi că Ewing Oil are noroc...? 

— Ai putea să spui și așa. Aș spune că am făcut o serie de 
mișcări foarte bune. Am avut șansa să cumpăr zăcămintele 
acelea pe Coasta de Est. Tata și cu mine am vorbit despre asta 

acum mai bine de un an. Dar aveam nevoie de mulţi bani în 
numerar, chiar mai înainte de a mi se propune să le vând. 

— Cine a cumpărat concesiunile? 

— N-o să crezi, Vaughn Leland a cumpărat unele din ele, pe 
de o parte. În sfârșit, ticălosul ăsta bătrân o să vadă ce-o să 
păţească. 

Jock se plimba încoace și încolo prin birou cu faţa lui veștedă 
și zbârcită. 

— J.R., când ai să înveţi că nenorocirea unui om nu e ceva de 
care să te amuzi? 

— Îmi pare rău, tată. 

— Cine mai este implicat? vru Bobby să știe. 

— Unii dintre băieţi m-au cicălit de la început să-i bag în 
afacere, să știi! 

— Băieţii? Asta înseamnă cartelul? 

— Andy Bradley, Jordan Lee, Seth Stone... 

Bobby dădu din cap, dezaprobator. 

— Prietenii noștri... terminaţi. 

Jock, care se ridicase să plece, veni lângă ei: 

— Afacerile sunt o loterie, fiule. Ei știu asta. 

— Ştiai de asta tată? 

— Nu pot să spun că știam, zise Jock și se întoarse la birou. 

Bobby se repezi la J.R.: 

— De ce nu ne-ai spus? Trebuia să clarificăm lucrurile între 
noi înainte de a întreprinde ceva. 

— N-am avut timp. 

Disprețul lui J.R. era evident. N-avea chef să-i explice fratelui 
său, n-avea chef să-i asculte părerea. 

— Tu și tata eraţi plecaţi undeva. Mi se pare că în Colorado... 

— Există telefoane. Sau ai uitat? 

— Trebuia să acționez repede și după întorsătura pe care au 
luat-o lucrurile, am făcut o treabă bună. 

Bobby nu putea să creadă nimic. În ciuda faptului că J.R. 
părea sincer și conciliant, era o notă de duplicitate în vocea lui. 
Dar la urma urmelor, remarcă Bobby, duplicitatea era sora 
geamănă a lui J.R. 

— Accepţi versiunea asta, tată? 

J.R. se făcu stacojiu. 

— Mă faci mincinos, frăţioare? 

O amintire fulgeră prin creierul lui Bobby, o imagine din trecut 
care părea înmormântată, dar care învia acum. Edificatoare. 
Incărcată de animozitate și ură. Și după răceala din ochii lui J.R., 
își dădu seama că fratele său își amintea același moment din 
vieţile lor. Același incident, aceleași emoţii grozave. Acum, totul 
trecuse. Bobby deschisese gura să vorbească, dar înainte de a 
scoate un cuvânt, ușa biroului se deschise brusc și Jordan Lee se 
aruncă la J.R. Faţa îi era lividă, ochii umflaţi și la colţurile gurii 
avea spume. 

— ].R., escrocule, pui de lele... 

— Oprește-te, Jordan, spuse Jock. 

Jordan continua, cu pumnii încleștaţi, într-o poziţie care 
sugera avânt și furie. Jock, cu toate instinctele lui îmbătrânite, în 
alertă, sări de la birou și se îndreptă spre intrus. J.R. se trase 
înapoi, hotărât să se retragă. Bobby ieși în calea lui Jordan, 
luându-l din scurt: 

— Calmează-te, Jordan, spuse el politicos, ţinându-și mâinile 
desfăcute la nivelul umerilor, ca o ofertă de pace. 

— Să mă calmez! Trebuie să fii foarte mândru de tine, J.R. 
Trebuie să fii în culmea fericirii. 

— Toţi avem parte și de bine și de rău, bătrâne, spuse J.R. 

— Bastardule, îi strigă Jordan, avântându-se încă o dată 
înainte. Bobby, așezat ferm între el și J.R., se mișcă o dată cu el. 

— Hai, abţine-te, Jordan, spuse Jock. J.R. nu știa ce urma să se 
întâmple când a vândut băieţilor concesiunile. Nu putea să știe 
de naţionalizare. Pur și simplu norocul a fost de partea noastră 
și chior cu voi... 

— Să i-o spui lu’ mutu”! 

Respirația lui Jordan era greoaie și neuniformă. 

— Cu luni în urmă l-am rugat din suflet să ne ia părtași în 
afacerea asta, știai asta, Jock. N-a vrut să discute, nu ne-a dat 
răspuns. Și dintr-o dată a vrut să vândă. Dar repede. Al naibii de 
repede, Jock. Imediat... 

— Ti-am spus, Jordan, aveam nevoie de bani în numerar 
pentru alte treburi. 

Jordan îl fixă cu o privire rea. 

— Ştiai că se va întâmpla ceva foarte rău. Ştiai de revoluţie, 
de naţionalizare. E totul foarte clar, J.R. Ţi-ai fraierit prietenii, 
vânzându-le concesiunile. 

J.R. vorbi repede, mai mult pentru taică-său decât pentru 
Jordan. 

— Mai avem încă 25% din concesiunile alea. Asta înseamnă 
că ne-am păcălit cu două sute cincizeci de milioane de dolari, 
plus toate impozitele pentru partea ta. La naiba, omule, aș fi 
făcut asta dacă aș fi știut ce se va întâmpla? 

— După cum știu că procedezi, da. 

— De ce? spuse Jock. 

— Ca să pară curat. Cea mai mare parte din pierderea asta se 
poate acoperi prin diminuarea taxelor impuse pe profituri, ceea 
ce înseamnă că vei ieși de aici cu un profit frumușel. Ne-ai 
jupuit, de data asta, J.R. 

— Haida-de, spuse Jock. Afacerile sunt o loterie. Întotdeauna 
au fost. Dai cu zarul, poţi să câștigi sau să pierzi. 

— Desigur și asta-i corect. Numai că J.R. a jucat cu un zar 
măsluit. 

Jock tună furios: 

— Ai jucat și ai pierdut. Astea-s afacerile. Poartă-te ca un 
bărbat. Ai făcut o groază de bani cu noi mai înainte, vei face iar. 
Intotdeauna avem grijă de prietenii noștri. 

Jordan se întoarse, devenind deodată supus. Părea mult mai 
bătrân decât atunci când apăruse prima oară. Palid și 
dezorientat, cu falca de jos tremurându-i de parcă nu era prinsă 
în balamale. 

— Sunt foarte fericit să aud asta, Jock. Într-adevăr fericit. Și 
am să-i transmit informaţia asta lui Marilee Stone. Sunt sigur că 
va aprecia bunele tale intenții. 

— Ce naiba vrei să spui cu asta? i-o întoarse Jock. 

— Vreau să spun, spuse Jordan înainte de a pleca, că Seth 
Stone s-a sinucis acum o oră. 

Jock, Bobby și J.R. stăteau în biroul acestuia din urmă, bând 
cafea și vorbind doar când și când. Bobby era mai retras, mai 
ponderat și mai concentrat decât ceilalți. J.R. era fratele lui și 
legăturile familiale erau foarte puternice, dar Bobby îl înţelegea 
într-un fel în care tatăl lui nu era capabil. Impulsurile 
întunecoase care acționau în J.R. trecuseră de la tată la fiu, dar 

fiului îi lipsea judecata și etica care să-i înmoaie și să-i 
controleze obsesiva lui nevoie de a învinge. Și lui Bobby îi 
plăcea să câștige, dar nu avea o imperioasă nevoie de asta, așa 
cum avea J.R. 

— Trebuie să facem ceva să-i ajutăm, spuse Bobby. 

— Ce! se alarmă J.R., șocându-i pe amândoi. Ce vrei să spui? 
Afacerile sunt afaceri. Nu-i nimic rău să te lansezi într-o afacere 
bună, să obţii profit. Asta-i stilul american. 

— E o diferenţă între întreprinderea liberă și libertatea de a 
fura. 

J.R. se ridicase în picioare. 

— Vrei să spui că i-am jecmănit pe băieţii ăştia? 

— Spun că nu-mi place nimic din treaba asta. Seth Stone s-a 
sinucis și ăsta nu-i un mod bun de a face afaceri. 

— Întotdeauna a fost un om slab, spuse J.R. 

— Nu vorbi rău despre morţi, intonă Jock, de parcă ar fi venit 
dintr-un trecut îndepărtat. 

— Bine, n-am chef să suport... 

Bobby i-o reteză: 

— Dacă aș fi în locul tău mi-ar părea rău de Jordan Lee. Omul 
ăsta a fost adânc rănit și suferă. N-a fost niciodată unul care să 
lase lucrurile așa cum sunt. Ține ochii deschişi. 

— N-am nevoie de tine să mă protejezi, Bobby. 

Din nou vechi imagini fulgerară pe ecranul minţii lui Bobby, 
uscate, neplăcute vederii. Se sili să le alunge. Sună interfonul, o 
întrerupere binevenită. 

— J.R. se auzi vocea Louellei. Marilee Stone pe fir, vrea să 
vorbească cu tine. 

J.R. păli. 

— Ce să fac, tată? Nu pot să vorbesc cu femeia aceea, nu 
acum. 

Bobby, în picioare, porni spre ieșire: 

— Liniștește-te, J.R., voi face eu asta pentru tine. Ochii lui J.R. 
se îndreptară iute într-o parte, urmărind reacţia lui Jock. 

— N-am nevoie de tine ca să... 

Chiar atunci se deschise ușa și Vaughn Leland se năpusti 
înăuntru. Îi puse lui Bobby o mână în piept, îl înlătură din cale și 
traversă încăperea, îndreptându-se spre biroul lui J.R. 

Împunse cu un deget drept, puternic, în direcţia lui J.R.: 

— Mai bine spune repede... 

— Ce e de spus? Vrei să-ţi spun că-mi pare rău? Bine, îmi 
pare. Asta te satisface? 

— Că-ţi pare rău, nu-i destul, J.R. Vreau o explicaţie, o scuză, 
o compensație... 

— Compensaţie! Las-o baltă. 

Jock își târși picioarele și-și frecă bărbia. 

— Niciun cent, Leland. A fost o afacere corectă, făcută corect. 
Ai jucat, ai pierdut. Asta-i tot despre povestea asta. 

— Și-a băgat coada necuratul! J.R. știa că trebuia să vină 
naţionalizarea. 

— Nu poţi dovedi asta. 

— Nu trebuie s-o dovedesc. Așa cred și asta e destul pentru 
mine, Jock. Fiul tău ne-a minţit, ne-a escrocat... 

Vocea lui Jock deveni mai dură: 

— Dacă aș fi în locul tău, aș fi mai atent cu cuvinte ca escroc 
și mincinos. Nu-și au locul aici, Leland. 

Leland i se adresă lui Bobby: 

— Ce zici de asta? 

Privirea lui Bobby era normală și nu spunea nimic. 

— Ştii bine, nu-i nevoie să întrebi. Sunt un membru al acestei 
familii. Sunt un Ewing. 

— Înţeleg. 

Leland privi înapoi, la Jock. 

— Vreau banii înapoi. Am împrumutat 20 de milioane de dolari 
ca să plătesc pentru concesiunile acelea și prin urmare sunt 
terminat. Totul s-a dus, totul. Nicio posibilitate să plătesc 
împrumutul. 

J.R. dădu din umeri. 

— Jock, spuse Leland, ne cunoaștem de mult timp, am bătut 
drumuri aspre și lungi împreună. 20 de milioane de dolari. 
Trebuie să mă ajuţi. 

Jock i-o întoarse: 

— Mi se pare că am venit la tine, nu demult, când era aproape 
să pierd Southfork-ul, poate-ţi amintești, Leland. Am cerut o 
prelungire a împrumutului. Mi-ai spus că o afacere e o afacere. 
Am crezut asta atunci, o cred și acuma. 

Leland își trecu privirile de la o faţă la alta, de parcă ar fi 
căutat un sprijin. Se opri la Bobby. 

— A fost o escrocherie, știi asta. J.R., o vei regreta, ţi-o promit. 

J.R. urlă: 

— Mă ameninţi? 

— Să te ameninţ! Nu, era o promisiune. Într-un fel sau altul. 
Am de gând să ţi-o plătesc pentru asta, să te jupoi de pielea ta 
mârșavă. 

Se întoarse brusc la Jock, cu faţa congestionată și desfigurată, 
cu degetele îndoindu-i-se. 

— El e fiul tău, o așchie din trunchi. Se pare că o apucă pe 
calea ta și nimeni nu știe asta mai bine decât tine, Jock. Puii vin 
întotdeauna acasă la culcare. 

Jock spuse forțat: 

— Mai bine du-te la ale tale mai înainte să apuc să fac ceva 
de care ne-ar părea la toţi rău. 

Fără o vorbă, Leland ieși, trântind ușa. Prezenţa lui furioasă 
stărui în urmă. Bobby fu cel care sparse liniștea amenințătoare: 

— J.R., știai că Leland a împrumutat toţi banii ăștia? 

— Cum aș fi putut ști? Afacerea a mers repede. l-am dat 24 
de ore să vină cu banii. 

— De ce graba asta? 

— Ti-am spus. Aveam... 

— Nu-mi place. Afacerile de o asemenea amploare, de regulă, 
iau timp. 

— Nu te pot face să crezi adevărul. 

— Adevărul! J.R., tu nu cunoşti înțelesul acestui cuvânt. 

— Ascultă aici, n-am nevoie să-l aflu de la tine. M-ai disecat 
cam mult timp astăzi. Încetează, frățioare, sau... 

Bobby se apropie cu iuțeală de birou: 

— Sau ce? 

— Terminaţi! răcni Jock. La naiba, e afacerea familiei. Să vă 
amintiţi toţi de asta. 

— Tată, spuse Bobby, cred că Leland are dreptate. J.R. știa de 
naționalizare și a lăsat concesiunile în spatele prietenilor noștri. 
Vezi toată viteza asta să încheie afacerea; nu timp pentru 
întrebări, nu timp pentru cercetare. Intri sau pleci. Chiar stilul 
tău, J.R. 

— Aici lucrează imaginația ta bogată, Bobby. 

Bobby făcu un pas agresiv înainte. 

Jock se băgă între ei. 

— Vreau să te întreb ceva, J.R. Am vrut să te mai întreb odată 
și tu erai pe cale să-mi răspunzi. Răspunde-mi acum și niciodată 
nu vom mai discuta despre asta. 

— Da, tată? 

— Știai că bunurile urmau să fie naţionalizate? 

— Tată, jur! Nu am avut informaţii din timp. Ştii că n-aş fi 
făcut nimic deliberat ca să-mi rănesc prietenii. Niciodată. 

e 

Să meargă pe jos nu era stilul lui Jock Ewing. Era ori la el 
acasă, ori la volanul unei mașini iuți, care înghițea milele fără de 
sfârșit ale Texasului. Sau în șaua unui cal puternic. Aproape 
niciodată nu mergea pe jos. Și să hoinărească pe străzile 
Dallasului în cizme, mai potrivite pentru scara de la șa decât 
pentru cimentul trotuarului, era lipsit de sens pentru mintea lui 
disciplinată. Cu toate astea, acum hoinărea. Singur, fără să se 
grăbească, fără să dea atenţie la ce era în jur. Incercând să facă 
ordine în haosul prezent, o perspectivă asupra a ceea ce auzise, 
ce aflase și în special ce simţise. 

Avusese o viaţă dură, făcuse munci dure, printre oameni. 
Lupta cu pumnii și cu cizmele era un eveniment cotidian în zilele 
tinereţii sale. Să ucizi, cu cuțitul sau arma de foc, nu era ceva 
neobișnuit. Și cu toate că timpul domesticise Texasul și pe 
texani, tendinţa către violenţă acţiona adânc și real. Greu să 
cunoști pe cineva care să nu posede trei sau patru arme de foc; 
pistoale, carabine și puști de vânătoare. Rar să cunoști pe 
cineva care nu și-ar folosi armele dacă împrejurările ar cere-o. 
Nu trebuia decât motivul corespunzător. 

Pierderea a 250 milioane de dolari era un motiv al dracului de 
bun. 

Sinuciderea unui prieten era altul. 

Distrugerea muncii lui de o viaţă era al treilea. 

Mânie. Insultă. Răzbunare. 

Jock văzuse oameni împușcați pentru motive mai puțin 
importante. Și pentru unele mai importante. Fusese în mulţime 
în Elm Street în ziua în care Președintele Statelor Unite trecea 
pe acolo cu tânăra sa soție și guvernatorul Connally. Auzise 
focurile de armă de la Depozitul de Manuale Școlare din Texas, 
văzuse capul tânărului președinte căzând brusc înainte, când 
era aproape mort. 

Și acum, în locul acela se vindeau amintiri despre acest 
eveniment. Pe cărțile poștale figurau schițe care marcau locul 
crimei. Monede de nichel de 10 cenți întipăriseră memoria 
acelui eveniment în Dallas. 

Jock dusese și el o viaţă omenească, dar niciodată senină și 
niciodată fără regrete. Dallasul va fi întotdeauna amintit ca locul 
în care fusese asasinat John F. Kennedy, deși nu Dallasul îl 
ucisese. Nu mai mult ca Los Angeles sau Detroit sau Boston. Dar 
stigmatul va rămâne pe veci... 

Omul trebuie să fie atent la dușmanii pe care și-i face. J.R. își 
crease o listă inimaginabilă cu dușmani, oameni cărora într-un 
fel sau altul le făcuse rău, oameni care se simțeau escrocaţi, 
deposedaţi, decepţionaţi. Oameni care ardeau de dorinţa să i-o 
întoarcă, să-l rănească în orice fel posibil. J.R. avea nevoie de 
protecţie, de ceva sau de cineva care să-i fie scut în fața 
pericolului. Ce îi spusese lui Bobby, atunci, în birou? Cuvintele se 
întoarseră în salturi, sfărâindu-i în memorie: 

„Nu am nevoie să mă aperi tu, Bobby”. 

O lentilă luminoasă se deschise în mintea lui Jock și îi dirijă 
gândurile prin tunelul memoriei la perioada când J.R. era încă 
băiat, mare pentru vârsta lui, dar întotdeauna în conflict cu 
lumea pe motive neloiale, încercând să pretindă ceva ce nu 
fusese niciodată al lui. 

„Nu-i nevoie să mă aperi tu, Bobby.” 

Asistase la meciul de vineri după-amiază al echipei de fotbal a 
liceului unde învățau Bobby și J.R. J.R., deși era mai bine legat și 
mai în vârstă, nu făcu mai nimic în acest meci. Dar Bobby, deși 
era doar în anul al doilea de liceu, era un membru valoros al 
echipei. Solid, iute de picioare, făcea faţă la orice joc. Jocul se 
terminase și mulțimea plecase din jurul terenului când începu 
scandalul. 

Prea multă bere băută, prea multe dezamăgiri: pentru fiecare 
câștigător era unul care pierdea. Se auziră câteva observaţii, o 
insultă sau două, o ameninţare, un brânci, o mișcare bruscă prin 
care cineva ajungea să se rostogolească ca o minge cu sângele 
curgându-i. Jock încercă să-l scoată pe J.R. din încăierare. Nu era 
lupta lui, nici problema lor. Dintr-o dată, doi băieţi de la ţară, 
numai oase și mușchi, îi provocară, bătându-și joc de J.R., 
spunându-i ce credeau ei despre victoria școlii lui. J.R nu se putu 
abține să răspundă. Se schimbară cuvinte grele și înainte ca 
Jock să poată reacţiona se dădură pumni. J.R. căzu la pământ iar 
cei doi băieți îi cărau la pumn cu nemiluita. Jock încercă să-i 
separe, dar primi o lovitură puternică în falcă, care-l făcu să se 
răstoarne pe spate, ameţit și incapabil să se miște. 

De undeva din exterior, Bobby, cu echipamentul pe el, intră 
brusc în scenă. Pumnii lui erau scurți, iuți și nu greșeau ţinta. In 
câteva secunde cei doi băieți fugiră ca din pușcă și se pierdură 
în mulţime. Bobby îl ajută pe Jock să se ridice în picioare. După 
ce se asigură că eră întreg, se întoarse spre J.R. 

— Lasă-mă să te ajut, spuse Bobby. 

J.R. își trase mâna la o parte. 

— Pleacă de aici, mârâi el. N-am nevoie să mă aperi tu, 
Bobby. 

Jock se gândi că băiatul lui mai mare era mai degrabă 
inteligent decât puternic, mai degrabă dârz decât curajos, 
încercând întotdeauna să dovedească ceva. Pentru J.R. nu era 
niciodată destul să învingă; mai trebuia și ca ceilalți să nu 
reușească. Jock se întreba cum de și-a putut scăpa așa fiul din 
mâini, și ce-ar putea face ca s-o dreagă. Un lucru era foarte clar: 
J.R. avea nevoie de cineva care să-l apere. 

Bobby își petrecu singur restul zilei, gândindu-se la ce avea 
de făcut. Împărţit între loialitatea faţă de familia lui și de nevoia 
de a acţiona corect, părăsi în sfârșit biroul, fără să spună 
nimănui unde se duce. Se învârti prin împrejurimi cam o oră 
până să se întoarcă la Southfork, nerăbdător să-i împărtășească 
lui Pam dilema în care se afla, să-i asculte părerea. La fel ca și 
el, Pam era zilnic împărțită între obligaţii și datorii morale. 
Măritată cu un Ewing, nu putuse niciodată să uite că se născuse 
o Barnes și că tatăl ei și Jock fuseseră dușmani. 

Bobby ajunse acasă și intră. O găsi pe maică-sa citind și o 
sărută pe obraz. 

— Te-ai întors devreme, fiule. 

— Vreau să discut ceva cu Pam. 

— Oh, dragul meu. Nu-i aici. Pam a încercat să-ţi telefoneze, 
dar plecaseși de la birou. Probabil că erai în drum spre casă. 

— Pam e bine? 

— Bine. S-a hotărât în final să ia avionul până la Corpus. 

— Mi-era frică de asta. 

— Nu-ţi fă griji, va fi în regulă. Pam e o fată bună, poate să 
aibă singură grijă de ea. 

— E vorba de problema pe care o are referitor la mama ei. A 
plecat așa de repede... 

— Pot să-i înţeleg nevoia de a afla ceva despre maică-sa. 
Nimeni dintre noi n-a cunoscut-o pe Rebecca foarte bine. Sunt 
legături invizibile, Bobby, între fiică și mamă. Legături puternice. 

— Știu, dar o acaparează întru totul. Devine obsedată, e o 
căutare profundă. 

— Într-un fel, așa e. 

— Nu-mi place asta. Este încă șocată de moartea lui Digger. 

— Intenţionezi să încerci s-o oprești? 

— Nu cred să pot. 

— Dacă faci asta, îi faci mai mult rău decât bine. 

— În condiţiile astea nu pot să fac prea mult, acum. 

— Așa e. Nu trebuie să te omori. 

— O să meargă de la sine, spuse el zâmbind. Mă duc sus să 
mă răcoresc. Ne vedem curând, mamă. 

Miss Ellie se întoarse la cartea ei. 

Când urca scările, Bobby o întâlni pe Sue Ellen coborând. O 
așteptă să coboare. O sărută pe obraz și o apucă de umeri, 
privindu-i faţa chinuită. Toată prospeţimea tinereţii fusese 
erodată de vreme și necazuri, ochii mari, de un albastru deschis 
nu mai erau limpezi și plini de veselie. Când zâmbi, nu fu decât 
un exercițiu al mușchilor ei faciali, fără plăcere sau bucurie. 

Asta îl puse pe gânduri. În familia lor ceva întunecos, 
ameninţător, plana deasupra și-i îndepărta pe bărbaţi de soțiile 
lor. Crea o alianţă între morţi și vii acolo unde altădată fusese 
armonie. Ce îi făcea să treacă de la dragoste și înţelegere la 
conflict și durere și la eroziunea celor mai umane aspecte ale 
lor? 

Văzând-o pe Sue Ellen stând în faţa lui, cu durerea întipărită 
în fiecare cută a chipului ei frumos, pătrunsă de sensul 
inadaptării și înfrângerii pe care o suferise, gândul îi fugi la 
Gary, tatăl lui Lucy. Incapabil să-și continue căsnicia cu 
frumoasa și perfecta Valene. Incapabil să fie un tată ca lumea 
pentru Lucy. Incapabil să rămână acasă, cu familia lui, incapabil 
să rămână în Dallas sau chiar în cel mai îndepărtat colț al 
Texasului. Incapabil să suporte chinul zilnic de-a avea de-a face 
cu J.R. și Jock. Poate chiar și cu sine însuși, gândi Bobby, trist. Ce 
fel de familie deveniseră? Numai dușmani peste tot. Doar 
legături de sânge, prin căsătorie sau asociere liberă. Doar 

parteneri de afaceri și angajaţi, prieteni și iubite. Nu amabilitate, 
nu compasiune, nimeni care să întindă o mână de ajutor. 

Se datorau toate astea lui J.R.? Bobby nu putea accepta una 
ca asta. Sau niște semințe rele trecuseră de la cei mai 
îndepărtați strămoși ai lui, prin Jock și Miss Ellie? Sau la J.R. se 
produsese doar un salt calitativ de la foamea aceea a 
strămoșilor, de pământ, de la graba texanilor de a construi 
ferme mari, ranchuri mai mari, de a fura pământuri pentru 
bogăţiile îngropate în ele, un salt de la lipsa de consideraţie și 
respect față de cei care nu erau la fel ca ei în toate celea? 
Dallasul se mândrea cu clădirile înalte de sticlă și oţel, cu 
șoselele lungi care făceau legătura între state, traversând 
preriile. Houston, El Paso, Fort Worth, odinioară niște orășele 
dărăpănate, sunt acum centre - centre a ce? - ale jupuirii și 
afacerilor pentru profit. Ceva s-a câștigat, dar mai mult s-a 
pierdut. Dar câștigătorii sunt oare cei mai buni? 

Nu. Logica se opunea. Nu în practică. Un noroc care a dat 
peste o generaţie sau două dinainte, a transformat niște 
huligani în multimilionari, conducându-i la o estimare exagerată 
a propriei lor importanțe. A transformat pofta nestăvilită de 
bogăţie în echivalentul american al unei cruciade pe motive de 
morală. Le-a transformat fiii și fiicele în creaturi desfrânate, în 
risipitori care-și cumpărau Rolls Royce-urile și bazinele de înot 
ca pe niște cizme de cowboy. 

Cowboy-ul aparţinea trecutului. Nu era ca John Wayne. Nici ca 
Gary Cooper. Mai degrabă un necăjit ca Gabby Hyes, obișnuit cu 
munca grea, cu situaţiile dificile și prost plătit. Oameni care au 
răzbit doar cu corpul și curajul lor, oameni care nu știu să facă 
altceva, oameni destinati să-și ducă vieţile în aer liber, cu nările 
pătrunse de duhoarea vitelor. 

Și nevestele lor. Măcinate de sărăcie, dispreţ și prea mulți 
copii înainte de a împlini treizeci de ani. Durerea își lăsase urma 
pe fetele lor, transformându-le într-o specie aparte. Nu găseai 
printre ele fetele cu jambiere ale Texasului. Nici dintre cele 
plinuţe și joviale, sărind și ţopăind pentru publicul TV. Nici 
modele afectate, dând târcoale pe Fifth Avenue, îmbrăcate la 
ultima modă. Toate acestea erau un mit, o legendă a Texasului. 
Și expresia de suferință din ochii cumnatei sale îl întoarse cu 
gândurile la el acasă, cu iuțeală, de parcă ar fi văzut pe un 
ecran panoramic toată durerea omenească. 

— Arăţi bine, spuse el, cu mai multă sinceritate decât simţea. 

— Nu mă simt așa de bine. Afacerea aceea de la Ace Bar - îţi 
datorez o explicaţie... 

— Nu-mi datorezi nimic, Sue Ellen. 

Ea își scutură capul, de parcă ar fi vrut să alunge rănile vechi, 
amintirile de altă dată. 

— Credeam că cowboy-ul ăla era Dusty Farlow. 

— Știu. Ai pronunţat numele lui Dusty. 

— Bobby. 

Sue Ellen își adună toate forțele, de parcă ar fi trebuit să 
înainteze într-un cuib de vipere, înspăimântată de ce era în faţă, 
dar și mai înspăimântată de ce o aștepta dacă nu ar fi reușit să 
înainteze. 

— Bobby, l-am iubit pe Dusty Farlow. 

— Nu trebuie să-mi spui mie astfel de lucruri. 

— Trebuie. Trebuie să-i spun cuiva în cele din urmă. Dusty m- 
a iubit. Intr-un fel, niciodată n-am știut că un bărbat poate iubi o 
femeie. Tandru. Cu afecțiune. Pasional, fără să fie dur. Orele pe 
care le-am petrecut cu el - uneori stând doar unul lângă altul, 
fără să vorbim prea mult, fără să facem ceva deosebit, fără să 
ne atingem - m-au făcut să mă simt foarte, foarte bine, Bobby. 
Poate că nu ar fi trebuit să las să se întâmple asta. Sunt o 
femeie măritată și gata. Dar aveam nevoie de cineva în viața 
mea, de cineva care să se intereseze doar de mine. Nu de mine, 
ca soție a lui J.R. Nu de mine ca de Ewing cea bogată. Doar de 
doamna cea tristă și singură, doar de Sue Ellen. 

— Te înțeleg, zise Bobby. 

— Nu e ușor să fii soţia lui J.R.! 

Bobby zâmbi: 

— Nu e ușor să-i fii nimic lui J.R., în caz că n-ai observat până 
acum. 

Sue Ellen zâmbi și ea: 

— Când eu și Dusty ne-am îndrăgostit a fost ceva cu totul 
deosebit și foarte drăguţ, Bobby. El mă aprecia. Mă voia și voia 
să fiu mulțumită, împlinită satisfăcută în toate felurile posibile. 
Și am fost. Am fost. L-am iubit foarte mult. 

— Îmi pare rău. 

— Te referi la accidentul de avion? 

Ea își ridică capul și-l privi pieziș: 

— Nu e mort, știu asta. 

Bobby ezită: 

— Avionul a fost găsit, Sue Ellen. 

— Asta nu înseamnă că el e mort. 

— Sue Ellen. Dacă te referi la Dusty, eu cred că da. 

— Se va întoarce la mine, Bobby. Știu asta. M-a iubit prea 
mult ca să mă părăsească așa, să renunţe la mine, să mă 
condamne la o viaţă cu J.R. pentru atâţia ani de acum înainte. 

— Sue Ellen... 

— Nu-s nebună, Bobby. Îl cunosc pe Dusty. Tot ce a dorit 
vreodată a fost să fim împreună pentru totdeauna. Amândoi. Era 
cea mai fierbinte dorinţă a lui. Mi-a jurat că o să mă ia de aici 
într-o zi. Că o să mă smulgă din bădărănia și josnicia lui J.R. O să 
mă ia de aici, într-un fel sau altul. Voia să-l înfrunte pe J.R. Să-l 
pedepsească. Dusty era un om nobil și blând, dar nu era moale. 
Nu-i era frică de J.R. Era puternic și iute și sunt convinsă că toate 
acestea - dispariţia avionului, oamenii care cred că s-a prăbuşit 
- toate sunt o parte a planului lui Dusty. El este undeva 
urmărindu-și șansa, șansa noastră. Când se va întâmpla, se va 
întâmpla repede. Poate nici nu voi avea timp să-mi iau la 
revedere, Bobby. Dusty va apare și mă va lua de aici. Dar mai 
întâi... 

— Mai întâi? 

— Mai întâi îl va pedepsi pe J.R. 

— Cum să-l pedepsească? 

— Într-un fel sau altul, murmură ea. Într-un fel sau altul. 

Își scutură iar capul, de data asta de parcă ar fi vrut să revină 
la realitate. Urma unui zâmbet copilăros îi apăru pe buze: 

— Oricum, voiam să-ţi mulţumesc... 

— Ei, suntem o familie. 

— E ceva aici care nu arată a fi așa, Bobby. 

— E ceva, dar e mai puţin dureros ca multe altele. Cu timpul, 
lucrurile se vor schimba. 

— Niciodată înspre mai bine. Oricum, apreciez ce-ai făcut și 
vreau să știi asta. 

— Știu asta fără s-o spui. 

Ea își ridică capul, de parcă ar fi încercat să privească pe 
deasupra ochilor lui calzi și negri: 

— Te cred, Bobby. Cred că trebuie să fii un bărbat cu totul 
deosebit. 

— Sunt doar un Ewing normal, râse Bobby. 

Sue Ellen nu râse: 

— Experienţa mea îmi spune altceva. 

Bobby nu vru să mai continue subiectul ăsta de conversaţie. 

— Nu vrei niște cafea, e încă devreme azi? 

— A spus J.R. ceva? 

— Despre ce s-a întâmplat, vrei să spui? Nici un cuvânt. 

— Sunt sigură că s-a gândit profund la asta. Simt că i-am 
furnizat scumpului meu soț exact muniţia de care are nevoie ca 
să scape de mine. 

— Te înșeli. 

— Eşti fratele lui J.R. Eu sunt soţia lui. Crede-mă, am văzut 
părți ale lui despre care tu poţi să nu știi că există. Nimic nu i-ar 
place mai mult decât să scape de mine o dată pentru 
totdeauna... 

— Nu o va face... Nu poate... 

— Uite ce l-a determinat pe Stone să facă. J.R. poate 
întotdeauna orice. 

— Atunci trebuie să te ferești să-i dai motive. Trebuie să te 
lași de băut, să nu mai umbli prin locuri ca Ace... 

— Aș vrea în mod real s-o fac. Ceva m-a hotărât. Am suferit 
un șoc când am văzut că nu mă mai pot controla. Ți-o jur, 
Bobby. Nu voi mai pune gura pe băutură cât voi trăi. 

— Când ai să mai vrei să stai de vorbă cu cineva, voi fi prin 
preajmă. 

— Știu. 

— Acum du-te și bea o cafea. Vorbește cu mama. l-ar face 
plăcere, sunt sigur. 

— Nu după ce m-am făcut de râs așa. 

— Odată și odată tot ai să dai ochii cu ea. Fă-o acum. 

Ea ezită, îi zâmbi, apoi își ridică bărbia și se îndreptă spre 
sufragerie. 

e 

Cam în același timp, Alan Beam își făcu apariţia în 
apartamentul lui Kristin. Ea îl primi îmbrăcată într-un capot de 
casă, lung până în pământ, dintr-o țesătură subţire, făcută să 
provoace și să ascundă în același timp. 

— Vrei să bei ceva, Alan? 

El o onoră cu cea mai fermecătoare privire de care era 
capabil. 

— Lângă o doamnă frumoasă ca tine, Kristin, trebuie să-mi 
păstrez mintea limpede. 

— Nu mă flata! Intră, așază-te, spune-mi de ce-ai sunat. 

EI îi înmână un exemplar din ziarul de după-amiază, și ochii îi 
căzură pe următorul titlu: 


CĂDEREA IMPERIULUI EWING 
Zăcămintele de petrol naționalizate 


Îi dădu ziarul înapoi fără o vorbă. 

— Înţelegi, nu? 

Un fior de neliniște îl străbătu. Se aștepta să găsească o 
femeie teribil de îngrijorată de viitorul ei. Kristin era calmă și 
controlată, nepărând afectată de dezastrul care-i cuprinsese pe 
Ewingi. 

— Nu poate fi adevărat. 

— Ce vrei să spui? 

El ridică ziarul de parcă era o evanghelie, un argument de 
necontestat. 

— Scrie aici... 

— Ewingii n-au fost deloc afectaţi. 

Alan venise să-i ofere ajutorul: dintr-o dată înţelese că ea n- 
avea nevoie de ajutorul lui. 

— Aş vrea să beau ceva acum, dacă nu te deranjează. 

O privi cum se îndrepta spre bar, cu mișcări mlădioase și 
feline, îi privi formele delicate ale trupului care se întrezăreau 
prin capot. J.R. era un om norocos în multe privinţe. Alan se 
întrebă cum trebuia să fie să faci dragoste cu o femeie de o 
astfel de dramatică frumuseţe, și de o astfel de aparentă 
senzualitate. Se întrebă cum ar reacţiona ea dacă el i-ar face 
curte. 

Kristin se întoarse cu un pahar pentru ea și unul pentru el. Se 
lăsă pe sofa, alături de el, ridică, paharul, într-un toast fără 
cuvinte și bău. Un zâmbet răutăcios făcu să se ridice colțurile 
gurii ei voluptoase. 

— Oamenii ca tine, Alan, întotdeauna se înșală referitor la cei 
ca J.R. Ewing. 

El își dădu seama unde bate și recunoscu că avea dreptate. 

— Din ce punct de vedere? 

— J.R. știe întotdeauna să-și apere interesele. Indiferent de ce 
altceva mai este, este una din cele mai monumentale javre din 
lume; e perspicace și nemilos și mult mai isteț decât oricine 
altcineva. 

— Asta înseamnă că? 

— Asta înseamnă că J.R. a vândut concesiunile. 

Alan arătă spre ziar. 

— Nu-i adevărat ce scrie? 

— Deloc. 

— Când s-a întâmplat? 

Ea își ridică umerii perfecţi și apoi îi lăsă să cadă la loc. Ochii 
lui Alan luciră în direcția sânilor ei - fără sutien - care se 
întrezăreau prin țesătura subţire, spre sfârcurile tari și ascuţite. 
Ea se lăsă privită în tăcere, până când, încurcat că fusese 
descoperit, el își ridică ochii. Ea zâmbi de încurcătura lui. Kristin 
era o femeie căreia-i plăcea să fie admirată de bărbaţi, îi plăcea 
ca ei s-o dorească, îi plăcea că este dorită și spera să tragă și un 
eventual profit din asta. Alan era tânăr, chipeș și ambițios, o 
combinaţie pe care ea o preţuia la un bărbat. Totuși, în clipa de 
față era un avocățel fără o importanţă deosebită, dar niciodată 
nu se știe cum vor evolua lucrurile. 

— Acum câteva zile, răspunse ea. 

Alan goni panica care-i cuprinsese mintea, încercând să 
înţeleagă ceea ce auzise. Presupusese că informaţia din presă 
era exactă, o presupunere ce părea naivă. Era gata să facă noi 
alianţe, să-și croiască un nou drum spre Succes și Glorie. Asta 
părea acum prematur. Ceea ce trebuia să facă acum era să-și 
întărească forțele de care dispunea; intrase în joc, dar miza era 
mare și avea nevoie de ajutor ca să câștige. In jocul ăsta, în care 
avea nevoie de un careu de ași, Kristin, își zise el, era cartea 
învingătorului. 

— Dar revoluţia a avut loc acum patruzeci și opt de ore. 
Naţionalizarea s-a anunţat doar seara trecută... 

Ea se îndreptă spre biblioteca de perete și luă un 
minicasetofon. 

— Am avut musafiri, spuse ea calm. Celor mai mulţi bărbați le 
place să vorbească unei femei tinere și frumoase, în special 
celor mai bătrâni și plini de succes. 

— Și ai înregistrat ce-au spus. Ah, Kristin, ești o fată pe placul 
inimii mele. 

— Am înregistrat conversaţia asta particulară. Bineînţeles, nu 
te interesează, nu vrei să auzi ce s-a spus. 

Alan zâmbi maliţios și vesel. 

— Dă drumul la drăcia aia. 

Începuse să se simtă ca acasă, reconfortat de compania unui 
spirit asemănător. 

Kristin apăsă butonul de redare și un moment mai târziu se 
auzi o voce de bărbat, cam în surdină și de la depărtare, dar 
fiecare cuvânt era distinct. 

„Am făcut-o, în sfârșit, scumpo. L-am făcut pe J.R. să ne bage 
în afacerile alea cu petrol din Asia”. 

— Ăsta-i Andy Bradley, spuse Kristin repede. Unul din membrii 
cartelului. 

Pe casetofon se auzi vocea ei: 

„— E bine asta, Andy? 

— Bine! Drace, e teribil! Zăcămintele de acolo sunt bogate, 
destul petrol ca să inundăm piaţa... Îți spun, indiferent de preţ, 
pentru noi a fost un chilipir. Încep să cred că J.R. Ewing e doar 
pe jumătate atât de deștept pe cât se crede. 

— Cum de v-a introdus pe voi în afacerea asta? 

— Avea nevoie de bani cash. E și ăsta un fel de a lucra. 
Indiferent cât s-ar fi pregătit, nu putea face față singur la 
zăcămintele alea. Acum, Kristin, scumpo, vino aicea, lângă 
mine...” 

Kristin opri casetofonul și se întoarse la locul ei, pe sofa. 

Alan îi atinse obrazul. 

— Cred că-ţi sunt îndatorat, Kristin. 

Ea își alese cu grijă cuvintele: 

— Lucrăm amândoi pentru J.R., nu-i așa? 

— Oare? 

Alan îi luă faţa în mâini și o sărută. Timp de o secundă îi fu 
frică că făcuse altă greșeală, până ce buzele ei se despărțiră și îi 
acceptară limba. Kristin își trecu mâna pe pieptul lui, de-a lungul 
pântecelui plat și tare, cu degetele pipăindu-l sub curea. Alan îi 
atinse sânii. 

Respirând din greu, ea se trase înapoi, privindu-l drept în față: 

— Cred că putem să ne simţim foarte bine împreună. 

— Sunt sigur. 

Kristin se dădu mai aproape de el, ţinându-l totodată la 
distanță. 

— Ce s-a întâmplat? 

— Nimic. Dar mi se pare că avem foarte multe de vorbit. 

Avea dreptate și Alan știa asta. Mai la obiect, ea nu-și pierdu- 
se controlul, indiferent de ce se întâmplase. El, pe de altă parte, 
acţionase de parcă mintea i-ar fi fost în pantaloni, riscând totul 
pentru ceea ce părea a fi un început ușor. 

— Voiam doar să știi ce simt. 

— Sentimentele tale mai pot aștepta. Mai întâi, înapoi la J.R. Și 
la afacerea cu Asia. Totul e cusut cu aţă albă. J.R. s-a scăpat de 
proprietăţile lui și apoi a izbucnit revoluţia. Imediat, 
naţionalizarea. 

— O coincidenţă? 

— Nu atâta timp cât e vorba de atâtea milioane de dolari. J.R. 
și Ewing Oil ies învingători și restul membrilor din cartel pierd 
totul. 

— Crezi că aici a fost un fel de conspirație? 

— Sunt convinsă că J.R. a avut informaţii anterioare. Ştia ce 
urma să se întâmple și a scăpat pe spinarea prietenilor. 

— Dar cum? 

— Hank Johnson este cheia. 

— Cine este Hank Johnson? 

— Omul lui J.R. din Extremul Orient. Un specialist în petrol de 
prima mână, capabil să miroase ce întorsătură pot lua lucrurile. 
Hank trebuie că știa că se pregătea o revoluție și dacă el știa, se 
poate paria că aflase ce intenționau rebelii, ce voiau să facă. 

— În afara lui Bradley, cine a mai cumpărat concesiuni? 

— Ti-am mai spus. Cei mai apropiați prieteni ai lui J.R. și 
asociați de afaceri, cartelul. 

— Dacă așa este, n-ar trebui să afle și ei despre ce e vorba? 
propuse Alan. 

— Unii din băieţii ăștia l-ar spânzura pe J.R. La propriu. Circulă 
zvonurile că unul din ei se tot învârte pe acolo cu un pistol sub 
haină și, din câte am auzit, toți și-au folosit armele în trecut. 
Pac, pac. 

— Vestul Sălbatic. 

— Băieţii ăştia sunt niște exemplare veritabile ale Vestului. 

Alan simţi un fior de teamă. 

— N-aș vrea să am de-a face cu niciun fost pistolar. 

— Dar ar plăti din plin ca să știe adevărul. 

— N-avem nicio dovadă. Oricum, J.R. ar plăti din plin pentru ca 
ei să nu afle. 

Kristin căzu pe gânduri. 

— J.R. e isteţ, prea isteţ ca să lase vreo urmă în jur. 

— Poate. 

Alan se simţi nevoit să continue, văzând în problema asta 
cheia de la ușa spre viitorul lui. 

— Dacă vorbi cu Hank Johnson? Dacă el are o dovadă 
referitoare la ce s-a întâmplat? Înregistrări, apeluri telefonice, 
bilete de avion; ceva care ar putea dovedi că era în strânse 
legături cu J.R. chiar înainte de a izbucni Revoluţia? 

— Felul de înregistrări pe care trebuie să le păstreze un om în 
ce privește decontarea cheltuielilor? 

— Exact. 

Kristin se ridică încet, mlădiindu-se în fața lui. 

— Cred, spuse ea cu o voce joasă, pătrunzătoare, că glumești, 
Alan. 

El o încercui cu brațele, și-și ascunse fața între coapsele ei. 
Mirosul specific de femeie i se urcă la cap, ameţindu-l. 

— Nu încă, iubitule, nu încă. Mai întâi trebuie să dăm un 
telefon. 

Ea se desprinse și formă un număr, cerând o convorbire peste 
ocean. Așteptă. 

— Cu Hank Johnson, vă rog. Tu ești, Hank? Kristin Shepard la 
telefon. J.R. e O.K., s-a descurcat de minune. Da, ăsta e J.R., îl 
știi. Ascultă Hank, J.R. a vrut să-ți telefonez ca să-ţi spun să ne 
trimiți toată evidenţa cu biletele de avion, apelurile telefonice, 
recipisele de la hotel, tot ce dovedește unde ai fost până la 
evenimente. Un fel de securitate subterană, s-ar putea spune. 
Nu, Hank, trimite-le printr-un curier special. La mine, așa vrea 
J.R. Nu e el omul care să nu-și schimbe felul de a gândi, nu-i 
așa? Da, vrea să distrugă chiar el dovada. O.K. Fă-o imediat, 
Hank. Am să-i spun lui J.R. ce operativ ai fost. La revedere, 
Hank. 

Kristin puse receptorul în furcă și așeză telefonul jos. Alan se 
ridică și se îndreptă spre ea. 

— Ești grozavă, Kristin. 

Braţele lui îi încolăciră gâtul. 

— Nu chiar așa de grozavă, cred. 

— Totuși destul! spuse el chiar înainte de a o săruta. 


116 


Dar, se gândi Alan, hotărât că nu e chiar așa de grozavă. 
Și nici chiar foarte frumoasă. 


e Capitolul 11 


— Doctore Ellby, mi-e frică. 

Doctorul emana o atmosferă de liniște și calm, de parcă 
poseda puterea să facă orice. Indiferent de problemă. Mobilele 
și decoraţiunile din biroul lui întăreau această impresie. 
Scaunele cu încrustaţii de lemn, acoperite cu piele moale, de 
culoare închisă te invitau la relaxare. lar din fotoliul plușat, care 
te îmbia să te așezi, nu-ţi mai venea să te ridici. Pereţii acoperiţi 
de cărți sugerau cunoștințele vaste din creierul activ al 
doctorului. 

— Frica însoțește inevitabil animalul din om, draga mea. 
Numai cei care n-au cunoscut-o nu se tem. 

Sue Ellen dădu grav din cap. Instinctiv protesta împotriva 
acestor ședințe, împotriva revelării vieţii ei intime, a secretelor 
ei. Totuși, doctorul Ellby părea să fie singura ei legătură cu 
echilibrul și libertatea. Trebuia să continue să-l viziteze de patru 
ori pe săptămână, fiindcă altfel, J.R. ar fi internat-o iar, cu 
siguranţă. Și n-ar fi putut îndura asta. Să stai închisă în coliviile 
alea, ca o alienată, ca o făptură sălbatică de care trebuie să te 
ferești și căreia nu-i poţi permite să stea în libertate. Un spasm 
puternic, rece, o ţintui o clipă lungă; în cele din urmă trecu. 

— Dacă Bobby n-ar fi trecut pe acolo... 

— Pe la Ace Bar, vrei să spui? 

Ea dădu din cap. 

— Abia îmi amintesc locul, incidentul. Știu însă că s-a 
petrecut. Doamne, cu un străin, cu mai mulţi bărbați. 
Dumnezeule, dar dacă?... Mi-e atât de rușine, sunt atât de plină 
de scârbă. De dezgust. 

— Ah. Ne apropiem de punctul critic. 

Deși născut și crescut în Texas, doctorul Ellby avea un ușor 
accent vienez. De parcă niciun psihiatru de talia lui nu era 
posibil să se fi născut în Dallas. 

— Atunci, vrei să-mi spui care ar fi fost cel mai rău lucru care 
s-ar fi putut întâmpla? 

Ea nu fu capabilă să-i suporte privirea. 

— Dar știi. Eram beată. 

— Motivul de bază al problemei, nu? 

— Mintea mea era goală. 

— Dacă mai bei, alcoolul o să-ți distrugă multe din funcţiile 
corpului Echilibrul, vederea, memoria. Lapsusurile nu sunt 
neobișnuite. 

— Nu mai beau, spuse ea. Nu mai beau, nu mai beau. Totul va 
fi perfect. N-o să mai beau niciun pahar, niciodată, Bobby o să 
mă ajute. N-o să-l mai lase pe J.R. să mă chinuiască. N-o să-l mai 
lase pe J.R. să mă trimită înapoi, în locul acela. 

— La Fletcher's Sanitarium. Ah, da. Toţi internaţii tind să 
devină depresivi. Dar instituţiile există ca să exercite o funcţie. 
O femeie beţivă e o povară pentru oricine, inclusiv pentru ea 
însăși. 

— Soţul meu vrea să scape de mine, o dată pentru totdeauna. 

— Soţul tău te iubește, doamnă Ewing. Așa mi-a spus. Nu ţi-a 
spus asta? 

— De mai multe ori. Dar soțul meu este unul din campionii 
minciunilor tuturor timpurilor. Oricum, nu contează ce spune. Mă 
tratează ca pe un gunoi. 

— Așa că i-ai cerut cumnatului tău ajutorul, nu-i așa? 

— Ce-i rău în asta? l 

— Îi încredinţezi controlul vieții tale unei alte fiinte umane. Îţi 
pui fericirea în mâinile altcuiva. 

— Am încredere în Bobby. 

— Mai mult decât în tine însuţi? 

— Și dacă ar fi așa? 

e 

J.R. stătea la birou, când secretara sună să-i spună că Hank 
Johnson era la telefon. J.R. ridică imediat receptorul. 

— Hank! Tu eşti, băiete? De unde suni? E ceva rău? Ceva 
despre care trebuie să știu? 

În vocea petrolistului era o notă de mânie. 

— Am sunat doar să-ți spun că m-ai dezamăgit, J.R. Când un 
om nu mai are încredere în mine, nu mai vreau să lucrez pentru 
el. 

— Hank, ce naiba spui? Cine ţi-a băgat în cap că nu am 
încredere în tine? 

Hank începu să se enerveze și vocea îi căpătă o notă ascuţită: 

— O.K., J.R. Îţi trimit materialul. Dar sunt furios foc. 

— Furios? Ascultă, Hank, cineva ţi-a strecurat o muscă sub 
șea. Dar nu eu. Eu... 

Hank izbucni: 

— Vrei toate dovezile distruse, n-ai încredere să mă lași să fac 
eu asta, după atâţia ani. Dar fie cum vrei tu. Și încă ceva, de ce-i 
spui totul lui Kristin? La naiba, J.R. Problema asta era a ta și a 
mea și cred că așa trebuia să rămână. 

— Hoo! la-o încet, băiete. Aci e ceva necurat. Kristin nu-și 
petrece toată ziua cu bătrânul J.R. Ea lucrează doar pentru mine. 
Atâta tot. Acum, ce material e ăla de care tot vorbești? Hank, 
despre ce naiba-i vorba? 

— Dovezile, J.R. Ai pus-o pe Kristin să-mi telefoneze să le 
trimit pentru ca să le distrugi tu însuţi. N-ai făcut așa, J.R.? 

— La naiba, nu! Trebuia să mă cunoşti mai bine. Când am 
ceva de spus, spun eu! Vorbești despre dovezile care arată că tu 
și cu mine am fost în legătură în timpul... 

— Nu numai, J.R. Tot soiul de dovezi care arată că am 
comunicat permanent mai înainte, în timpul și imediat după ce 
rebelii și-au început puciul. La naiba, mi-ar fi plăcut să mi-o spui 
tu, că fiecare blestemată de conversaţie înregistrată... 

— Ai trimis aici materialul ăsta? 

— Kristin m-a sunat. Mi-a spus că vrei să faci totul cu mâna ta, 
J.R. Mi-a spus să trimit totu/ la ea, prin curier special, așa a spus. 

Linia păcăni îngrozitor. 

— J.R., mai ești pe fir? 

— Sunt aici, Hank. Acum ascultă, amice. A fost o greșeală. Nu 
i-am spus lui Kristin nimic despre înregistrările alea. Nimic. 

— Vrei să spui că a acţionat de capul ei? Pe toţi dracii! E o 
tâmpită! 

— Așa e. Hank, du-te undeva, într-un loc secret și arde toate 
înregistrările, benzile, totul. Scapă, de ele acum. Și rămâi acolo 
unde ești până te sun eu. |ţi convine așa, amice? 

— Îmi sună aproape perfect, J.R. 

— O gratificaţie substanţială e în drum spre tine, Hank. Ai 
procedat într-adevăr bine. 

— Dar Kristin, J.R.? 

— Târfa asta mai bine ar îngenunchea și și-ar oferi sufletul 
pentru cauza Domnului, ca să-și spele rușinea pe care i-a făcut-o 
lui J.R. Ewing al Doilea... 

Pam Ewing era aplecată deasupra unui registru voluminos, la 
o masă masivă din stejar la registratura de la Corpus Christi. 
Studiase ore întregi cartea aceea și altele asemănătoare, citind 
listele fără de sfârșit cu numele morților. Acum paginile tipărite 
începeau să se aburească și ochii să o ardă. Inchise ochii. Unde 
era funcţionarul de serviciu? se întrebă ea. Și oare ce-i spusese? 
Oh, da. „Dacă mama dumneavoastră ar fi murit la Corpus 
Christi, ar fi fost înregistrată în aceste file”. In întuneric, înapoia 
pleoapelor, Pam își lăsă mintea să-i alunece înapoi, în camera 
aceea de spital unde Digger, tatăl ei, stătea să moară. In cele 
din urmă, corpul lui de care abuzase n-o va mai duce mult. 
Fuseseră acolo Miss Ellie și Bobby și Cliff și mătușa lor, Maggie. 
Digger, atât de slab și de palid, stingându-se repede, părea mult 
mai mic decât era în realitate, o rămășiță a omului care fusese 
odată, murind din cauza vârstei și a alcoolului, care-i pătrunsese 
trupul și spiritul. 

— Ellie, șopti el răstit, mă bucur că ai venit. 

— Digger, întotdeauna am avut sentimente pentru tine. 

— Știu asta. 

Ochii lui îl căutau pe Cliff. 

— Fiule, vreau să vorbesc cu tine. Vreau să știi tot ce s-a 
întâmplat într-adevăr. 

— Tată, mai bine te-ai odihni. 

— De ce? spuse el cu o surprinzătoare forță și mânie. 

Căzu la loc, răsuflând cu greu. 

— Nu vreau ca măgarul ăsta turbat, vagabondul ăsta, să 
plece în altă parte. Ascultă mărturia unui muribund, asta e ceva 
legal și care obligă. 

— Tată, spuse Pam, incapabilă sa-și mai ţină lacrimile. 

— Ellie, vreau să lămuresc lucrurile. Voiam să-i dau o ultimă 
lovitură lui Jock pentru ce mi-a făcut, pentru că te-a ţinut 
departe de mine atât de mult, Ellie. Intotdeauna te-am iubit, 
Ellie. 

— În felul meu și eu te-am iubit. 

— Nu în felul ăsta voiam eu, dar nu mai are importanţă. Vreau 
să pun lucrurile la punct, asta-i tot. Cadavrul pe care l-au găsit 
înmormântat la Southfork, acel Hutch McKinney... 

Ellie deveni încordată. 

— Au crezut că Jock l-a împușcat, că el e criminalul. 

— Tată, spuse Cliff repede, mai bine ai încerca să dormi. 

— O să vină atâta timp de somn. Ah, la naiba, încă te mai 
iubesc, Ellie! Întotdeauna te-am iubit. Dar tot timpul ăsta ai fost 
a lui Jock, chiar de la început. Nu pot să-l las pe Cliff sau pe 
oricine altcineva să te rănească, rânindu-l pe Jock. 

— Ce este, Digger? 

— Ştii, de mult, în 1952, eram în plină vigoare. Beam un 
ocean de lichior, fără să am nimic. Locuiam atunci la Braddock. 
Poate la o milă de Southfork, nu mai mult. Mă întorceam acasă 
la mama voastră, Cliff, Pam, nici mai devreme, nici mai târziu ca 
alte dăţi. Numai că de data asta a fost altfel. Rebecca era o 
femeie frumoasă, te asigur. Și, la fel ca și tine, Ellie, o iubeam în 
felul meu. Doar că se pare că n-o tratasem niciodată într-adevăr 
bine. In seara aceea se pregătea să plece... 

— Așa, însărcinată, exclamă Pam. 

— Adevărat, însărcinată cu tine, Pam. Nu era singură atunci. 
Șarpele de Hutch McKinney era acolo cu nevastă-mea. L-am 
întrebat ce făcuse în casa mea și nu s-a ostenit să-mi răspundă. 
Atunci, Rebecca a spus: 

„Digger, a spus ea pe șleau, Jock a tras în Hutch și Hutch 
părăsește Dallasul. Vreau să plec cu el. Il luăm și pe Cliff cu noi.” 

N-am înțeles la început nimic. Până când mama ta mi-a spus 
că s-a iubit cu Hutch McKinney. Am spus ca nu vreau s-o las să 
plece, că era soţia mea, că era însărcinată cu copilul meu. 
Atunci a vorbit McKinney: 

„Nu cu copilul tău, Digger, ci cu al meu 

„Digger, Hutch e tatăl”, mi-a spus mama ta. 

Târfă! Târfă! Târfă! urlase Digger, întins pe patul lui de spital, 
fără să se mai stăpânească. 

— Taci, Digger, spuse Miss Ellie, încercând să-l calmeze. Nimic 
din astea nu mai contează. 

— Am pocnit-o și Hutch a sărit la mine și eu l-am bătut, l-am 
bătut rău, până ce l-am umplut de sânge și aproape nu mai 
mișca. L-am cărat afară și el s-a dus să-și ia pușca. Mai târziu 
am aflat că era pușca lui Jock, pe care i-o furase Hutch. l-am 
smuls pușca din mână și l-am împușcat pe bastardul ăla împuţit 
exact între ochi... L-am cărat afară și l-am îngropat în primul loc 
pe care l-am găsit. Era pe domeniul Southfork. Câteva zile după 
aceea i-am luat pe Rebecca și pe Cliff și ne-am mutat la Corpus, 
și când Rebecca a murit, ne-am întors la Dallas să stăm cu 
mătușa Maggie... 


|”? 

— Și eu m-am bucurat să vă am, spuse Maggie. 

— Tată, spuse Pam, încercând să nu geamă în camera de 
spital. Tată, dar copilul? 

— Copilul? murmură Digger. 

— Copilul era al lui Hutch McKinney, puse Bobby punctul pe i. 
Ochii lui Digger se agitau, închiși, respiraţia îi devenise aspră și 
chinuită. 

Pam se sprijini de el. 

— Eu eram copilul, tată? A fost Hutch McKinney tatăl meu 
real? 

— Întotdeauna te-am iubit, Pam. Ca și cum ai fi fost a mea, 
murmurase Digger, chiar înainte de a muri. 

e 

Amintindu-și, ochii lui Pam se umplură de lacrimi, închise 
ultimul registru și-l duse înapoi, la biroul de verificări. 
Funcţionarul întrebă: 

— Aţi găsit ce căutați? 

— Din păcate, nu. 

— Atunci, mama dumneavoastră n-a murit la Corpus. 

Era o voce autoritară, ca un ultimatum. Minţise Digger? Din ce 
motiv? Nu se putu gândi la niciunul și asta o făcu să zâmbească, 
pentru că dacă Rebecca Barnes nu murise de fapt la Corpus 
Christi, putea foarte bine să fie în viaţă și să-și ducă veacul pe 
undeva, așteptând ca fiica ei, Pam, să-i descopere urma. 

— Asta-i cea mai bună informaţie pe care o primesc după 
atâta vreme, îi spuse ea funcţionarului și plecă, gândindu-se la 
următoarea mișcare. 


e Capitolul 12 


— A fost frumos, spuse Lucy Ewing în aceeași dimineaţă. 

Stătea întinsă în pat, cu aerul condiționat răcorindu-i corpul 
gol și privea în tavan. Își imagina un grup de bărbaţi și femei, 
toţi vicioși și lubrici, care urmăreau prin niște camere de luat 
vederi ascunse, sau oglinzi duble, ce făcea ea și Greg Forrester 
în dormitor. Își imagina comentariile lor critice despre felul în 
care arăta ea, despre defectele corpului și ale feţei ei, despre 
mișcările ei; defectul obișnuit al unei femei care nu se bucură de 

afecțiunea cuiva, sau de o atenţie continuă. Cât timp trecuse de 
când Greg se săturase de ea și-i ceruse să plece? 

Işi pusese mâna pe coapsa ei, strângând-o, de parcă ar fi 
încercat să-i spună ceva. Absența cuvintelor o derută și o făcu 
să creadă încă o dată că nu. Se ridicase la pretenţiile unui 
bărbat. 

— Vrei să plec? întrebă ea, ridicându-se. 

Ochii lui se strânseră: 

— Nu fi proastă. 

— Spui asta doar de politeţe. 

— Hei, frumușico, începi să te aprinzi. 

Ea se așeză peste el, examinându-i fața, căutând să surprindă 
vreo urmă de duplicitate, dezamăgire, un semn din care să 
ghicească minciunile pe care le spun cu atâta ușurință bărbaţii. 

— Crezi că sunt o fraieră, nu-i așa? 

El râse cu o reală plăcere. Gol, arăta chiar mai subţire, cu 
corpul lui osos și ascuţit, deși viguros. Pântecele îi era plat, 
coapsele surprinzător de puternice și de musculoase. Era, așa 
cum îi spusese, un schior experimentat. 

— Niciunul din noi nu va continua mult timp. 

— Bărbatul, de regulă, nu poate. 

— Unde scrie asta? Sunt doar femeile protectoarele virtuţii, 
păstrătoarele liniei morale? Cred că nu. Nu. Să-ţi spun de ce am 
cedat atât de repede propunerilor tale lubrice și indecente, 
domnișoară Ewing? 

— Fiindcă sunt bogată. 

Lucy încerca să păstreze un ton normal, dar o notă de 
nesiguranţă se strecură în vocea ei. 

— Pentru că ești drăguță și elegantă și ai un corp aproape 
perfect. M-ai atras și am cedat, în ciuda convingerilor mele 
cerebrale. In special din cauza faptului că pusesem ochii pe tine 
încă de când te-ai înscris la cursul meu de la universitate. 

— O.K. Asta e ceva mai bine. Chiar dacă nu-i adevărat. 

— Oh, e adevărat, chiar așa e. Dar nu-mi dau seama de ce 
ești aici, de ce cu mine? 

Lucy îi sărută sfârcul sânului stâng și el se cutremură, îi 
sărută și sfârcul drept și-și sprijini obrazul de pieptul lui lat. De 
ce cu el? De ce nu cu el? De ce nu cu orice bărbat care se 
nimerea la îndemână? De atâta timp proceda așa. Dragostea 
părea să fie o pasiune mai de durată, mai lungă decât cele de o 

noapte. Și câte iubiri de o noapte fuseseră? Prea multe, la vârsta 
ei. Un fior intern o demoraliză. 

— De ce? întrebă din nou Greg. Am de două ori vârsta ta. Un 
profesor de colegiu șifonat, care are de două ori vârsta ta. Un 
propovăduitor de cunoștințe inutile în faţa unor tineri 
dezinteresaţi, care mai degrabă ar juca basketball sau ar vâna 
pitpalaci, sau s-ar șicana unul pe altul. Da, de ce eu, Lucy? 

— Niciodată nu m-am culcat cu unul din profesorii mei până 
acum. 

— O cuceritoare! 

— E un fel de a spune. Sunt prima studentă cu care te culci? 

— Ah, nevoia de a ști. Caută și vei găsi, draga mea, 
studentele mișună peste tot pe aici, de parcă ar fi Grand Central 
Station din New York City. Abia pot să răsuflu de ele. 

— Porcule! 

— Absolut corect. 

— Și le recompensezi, onorându-le cu cursul tău. 

— Le ofer ceea ce merită, nu mai mult decât oferă și ele. O 
recompensă senzuală, temporară, care se șterge iute din 
memorie, deoarece a avut loc fără sens sau speranţă. Un ac 
găsit în carul cu fân n-a dus pe nimeni în cerul academic, Lucy 
Ewing. 

— Asta înseamnă că trebuie s-o șterg? 

Lucy alunecă din pat. 

— Nu pentru mult timp. N-aș vrea să te rețin de la următoarea 
întâlnire... 

Lucy își găsi, în sfârșit, chiloţii pe jos. El o apucă de braţ 
trăgând-o iute înapoi în pat. 

— N-am terminat încă cu tine. 

Ea își desfăcu picioarele: 

— O.K. Fă-o, termină odată și lasă-mă să-mi văd de treaba 
mea. 

— Sunt convins că tu crezi într-adevăr ce spui și asta este 
foarte rău. Pentru că într-adevăr te plac, Lucy, și-mi place să fiu 
cu tine. Da, vreau să fac iar dragoste cu tine, dar vreau să și 
vorbesc cu tine, să te cunosc ca pe o fiinţă umană, nu ca pe o 
studentă. Cât despre sex, uite ce zic eu: să-l lăsăm pe ziua de 
azi. Un fel de pedeapsă pentru că ne-am jignit unul pe altul. Hai 
să facem cunoștință. Sunt Greg Forrester, profesor, visător, 
fantazând o duzină de romane care nu vor fi scrise niciodată. Cu 

alte cuvinte, felul meu tipic intelectual de a fi, denotă 
singurătate și tristețe. Asta-i. Acum, care-i trista ta poveste? 

— Trebuie să am una? 

— Toţi oamenii de felul nostru au câte una. 

Ea imagină o poveste care să-l satisfacă, s-o facă să pară mai 
încântătoare, mai excitantă, o femeie de lume. Dar când să 
vorbească, simţi că-i dau lacrimile și avea nevoie de sprijin și 
consolare. 

— Mă... simt așa de... singură. 

— Eşti cu mine. 

Era un ton de sinceră preocupare în vocea lui cultivată. 

— Abia te cunosc. Întotdeauna se întâmplă așa, fac dragoste 
cu bărbați pe care nu-i cunosc, cu bărbaţi pe care nu vreau apoi 
să-i mai văd. 

— Nu-ţi place asta. Atunci de ce o faci? 

Ea ridică din umeri și-și șterse ochii. Un zâmbet rău îi 
schimonosi gura frumoasă. 

— M-am lăsat de droguri. Nu pot suferi gustul băuturii. Atunci 
ce mai rămâne? Sexul. 

Se aștepta ca el să râdă, dar Greg nu o făcu, ci dădu solemn 
din cap. 

— Și întotdeauna i-ai ales pe cei mai răi. 

— Fatal. 

— Cum adică? 

— Oh, așa mi-am închipuit. Sunt tradiționala fetiță bogată și 
necăjită. Am tot ce vreau. Nu am nimic. Nu mamă, nu tată, 
nimic. 

— Părinţii tăi au murit? 

— Mama e o vagaboandă care a plecat și m-a părăsit, spuse 
ea cu amar. Tata la fel. E un beţiv. 

— Dar Ewingii, ceilalți? 

Lucy izbucni: 

— E o grădină zoologică, acolo, la Southfork, unde fiecare îl 
murdărește pe celălalt. Fiecare din ei are necazuri reale, fiecare 
suferă. Orice problemă de-a mea e întotdeauna minimalizată, 
lăsată de-o parte. 

— Te simţi nedorită? 

— La naiba, e sigur că nimeni nu mă iubește. 

— Așa că îi accepţi prea ușor pe bărbaţi. Cunoști diferența 
dintre un sentiment fals și unul adevărat? 

— Nu știu. Cred că nu. Poate Alan... 

— Alan? 

— Alan Beam. A umblat după mine... 

— Am crezut... 

— Nu după sex, prostule. l-am oferit mai mult decât putea 
suporta, după cât se pare. Ținea să mă mărit cu el. Acum spune 
că nu se mai culcă cu mine până când nu ne căsătorim. 

— Vrei să te măriţi cu el? 

— Nu știu. 

— De ce nu? 

Ea căută răspunsul după care umbla de atâta timp. 

— Eu... cred că nu-l iubesc! 

Incepu să plângă. 

El o ţinu în braţe până ce plânsul încetă și ea se întinse 
liniștită în brațele lui. 

— Îmi pare rău, murmură, revenind în prezent. 

— Pentru ce? 

— Fiindcă ţi-am stricat buna dispoziţie. 

— Nu fi neroadă. Nu ai idee ce reconfortant e să întâlnești un 
sentiment adevărat, o durere autentică, o dorinţă autentică. O 
parte atât de mare din viaţa mea e plină de impostură, de 
măști, o mascaradă fără de sfârșit, și fără sens. 

Ea căscă: 

— Îmi pare rău. 

— Ştii ce înseamnă când o fată cască în pat? 

— Ce? 

— Că vrea să-și folosească sexul, sau să zgârie. 

Ea medită. 

— Nu vreau, spuse, să mă bat. 

Și nu o făcură. 

[] 

Întârziată de la slujbă, Kristin îl expedie pe Alan Beam din 
apartament, făcu repede un duș și se îmbrăcă în grabă. Chiar 
înainte de a pleca, auzi soneria la ușă. Nu aștepta pe nimeni. 
Deschise ușa și îl văzu pe J.R., în picioare, ameninţător cu 
Stetsonul său alb, cu sprâncenele strânse și o privire încruntată. 

— Nu vreau să vorbesc cu tine, J.R. Și încercă să închidă ușa. 

El se opuse, trecând pe lângă ea în apartament. 

— N-ai dreptul să intri aici lovind și îmbrâncind așa. Nu ești 
proprietarul meu, J.R. 

— Trebuie să-ți amintesc, scumpo, că sunt proprietarul 
acestui apartament. 

Avea dreptate și ea uitase. Îi acceptă prezenţa neavând 
încotro. Se hotărî să-l ducă cu vorba: toată viaţa ei, Kristin 
făcuse cu bărbaţii și cu băieţii tot ce voise. Un zâmbet, o 
încruntare, un pic de atenţie și erau la ordinele ei. Ştia ce-i 
placea cel mai mult lui J.R., știa cum să-l ia. 

— J.R., ești supărat că n-am venit azi-dimineaţă? Îmi pare rău, 
scumpule. Am dormit mai mult, asta-i tot. În clipa asta porneam 
și o să lucrez peste program dacă zici așa. 

— Hai să începem cu tine și Alan Beam. 

— Alan! cred că greșești. Nu-i nimic de spus. 

— Mă iei de prost. A fost aici, și nu pentru o conversație, dacă 
te cunosc bine. 

— Vai, ].R.! Cred că ești gelos. 

— Ești o proastă. Nu-mi pasă de ce faci sau cu cine o faci, 
atâta timp cât știu pentru ce plătesc. Și te plătesc pentru 
loialitate și puţină isteţime, doamnă. N-ai fost loială și te-ai 
arătat a fi și proastă. 

Un spasm de frică o străbătu. Dacă aflase așa de repede 
despre ea și Alan, atunci trebuia să știe mult mai multe despre 
acțiunile ei. Asta era ceva de temut. Făcu un pas spre el, 
atingându-l cu o mână. El o dădu în lături. 

— Cred că ai ceva să-mi spui, declară el brutal. 

— Despre Alan, bineînţeles. Am fost o proastă. Nu se va mai 
întâmpla. Eram singură, supărată pe tine, J.R. La urma urmei, 
practic m-ai ignorat în ultimul timp și... 

— Nu înţelegi că Alan Beam îmi aparţine trup și suflet și tu la 
fel, scumpo? Cumpăr și vând Alanii din toată lumea și, crede- 
mă, sunt ieftini. Acum vorbește. 

Frica îi crescu. Ce știa el? Ce voia de la ea? 

— Despre ce, J.R.? 

— Vorbește-mi despre Hank Johnson. 

Extremităţile îi înghețară, devenind ca de plumb. Revăzu 
rapid totul în mintea, care începuse să-i funcționeze normal 
după un moment de panică. Își scoase jacheta, știind că numai 
în fustă și bluză apărea mai atrăgătoare. Aștepta ca ochii lui J.R. 
să se oprească asupra ei, știind exact la ce se gândea el. Ce-și 
amintea. 

— J.R., e așa de bine că ești aici. Nu putem vorbi mai târziu? 
Mult mai târziu. 

— Vorbește, târfă! 

— Bastard împuţit ce ești! Se aruncă înainte, zgâriindu-i faţa. 

El o îmbrânci, aruncând-o la pământ. Se așeză peste ea, își 
puse cizma pe gâtul ei și o făcu să simtă toată greutatea 
corpului lui voluminos. 

— Ce puteai să ai în minte? Credeai că poţi să mă înfrângi 
într-un fel? Credeai că J.R. Ewing e așa de opac și inocent ca să 
se încreadă în cineva de teapa ta? Ce intenţionai, Kristin? 
Răspunde. 

Ea gemu, încercând cu stângăcie să-i înlăture cizma cu 
mâinile: 

— J.R., mă omori. 

— Ce idee bună. Mai bine ai începe să mărturisești. 

— Alan, gâfâi ea. Alan m-a determinat s-o fac. 

— Alan? Cum te-ar fi putut obliga să faci ceva? 

— A spus că-i va povesti lui Jock despre noi, despre dragostea 
noastră. M-am culcat cu el ca să te apăr. 

— M-ai dat gata! spuse el admirativ. Ce bună ești. 

— E adevărat. M-a pus să-l sun pe Hank. Voia să te aibă 
cumva la mână. Înţelegi... 

— Oh, da, înţeleg. Înţeleg că Alan Beam nu te-ar fi putut face 
nici să ieși din cameră, dacă totul ar fi fost în flăcări. E slab, 
înfometat, ambițios, dar nu-i capabil să facă rău nici unui vițel 
pe moarte, așa lipsit de creier și curaj cum e. Nu mă mai minți, 
Kristin. Asta doar mă înfurie. Acum să-ți spun eu. Tu ai fost 
creierul. Ideea a fost simplă: să pui mâinile pe înregistrările alea. 
Să le folosești împotriva mea, împreună cu băieţii din cartel. Să 
mă faci să apar rău, chiar foarte rău. Poate chiar să mă 
escrochezi, ca să nu las să cadă înregistrările astea în mâinile 
cui nu trebuie. Lasă-mă să-ţi spun, iubito, spuse el, pășind 
înapoi, ajutând-o să se ridice. Nu mai faceţi parte din echipa 
mea, tu și Alan. Ar trebui să fii supărată că ai plănuit toate astea 
și încă și mai supărată că ai încercat să le pui în aplicare. Niște 
trădători amândoi, care nu-s în stare să se acopere nici pe ei 
înșiși. 

Ea stătea la picioarele lui, masându-și gâtul de durere. Se 
ridică și se duse direct în bucătărie, întorcându-se imediat cu un 
cuţit de 10 inch în mână. 

— Încearcă să mă atingi, J.R. Am să te omor. 

— Nu tu, scumpo. N-ai tu inima asta. 

— Nu fi așa de sigur. Nu mi-e frică de tine. 

— Trebuie să ai creier ca să-ţi fie. Mai e ceva ce trebuie să 
auzi. Am să-ţi arăt, Kristin. Acum e timpul să te înspăimânţi. 

Își băgă mâna în buzunar și scotoci adânc, cu ochii mari. 
Rânji. Când scoase mâna din buzunar, ţinea în ea un teanc gros 
de bancnote. 

— Se spune, zise el, numărând sutele, că Rio e frumos în 
anotimpul ăsta. Te vei duce acolo. Drept pe plaja de la 
Copacabana, în unul din bikinii aceia ai tăi, șic. Dă din fund pe 
acolo, mișcă-ţi pulpele tale delicate și n-o să rămâi singură mult 
timp. Dă-ţi silinţa și ai să fii bună, cel puţin un an, pentru vreun 
om de afaceri brazilian bogat și însurat. 

Ea agită cuțitul, ameninţător. 

— Trebuia să te ucid. 

EI îi aruncă banii pe măsuţa de cafea: 

— la-i și pleacă din Dallas. Cât mai poţi, Kristin. 

— Odată, cineva te va opri, J.R. 

— Nu tu, scumpo. 

— Intotdeauna mi-ai spus că niciodată nu trebuie să-ţi 
subestimezi dușmanii. Eu sunt dușmanul tău, J.R. Acum și pe 
vecie. 

— la banii și pleacă. Mâine, la ora asta să nu mai fii pe aici. 
Dacă nu, o să trebuiască să trimit o gorilă să vadă de tine. Poate 
două-trei. O să se distreze bine cu tine Kristin, o să-ţi folosească 
fiecare gaură din corpul ăsta magnific, înainte de a-ţi zdrobi 
rotulele. 

— Nu m-ai speriat! urlă ea, când el se îndreptă spre ieșire. Nu 
voi pleca! 

Gura lui J.R. se încreți pe când ieșea, lăsând ușa deschisă 
după el. Oricine l-ar fi văzut s-ar fi îngrozit de expresia feței lui și 
ar fi fost teribil de înspăimântat. 

(J 

Pam se întorcea de la registratura de la Corpus Christi, 
trecând printr-un cartier muncitoresc al oraşului. Examina 
casele dărăpănate cu o oarecare afecțiune, de parcă ar fi locuit 
acolo mai înainte, de parcă era de acolo și era copleșită de 
amintiri duioase ale acestui loc. O casă îi atrase în mod special 

atenţia și fu oarecum neplăcut surprinsă când concentrarea ei fu 
întreruptă de apariţia unei femei care stătea în faţa ușii. 

Era o femeie de vreo șaptezeci de ani care abia mergea, 
gârbovită, prin faţa casei. O dată ajunsă pe trotuar privi și o zări 
pe Pam traversând strada, ca pentru a-i veni în întâmpinare. Se 
întoarse într-o parte, apoi în alta, de parcă încerca să scape fără 
să știe încotro s-o ia. Pe fața ei zbârcită era întipărită confuzie și 
consternare. Avea aspectul unei femei care prefera să fie 
singură decât în compania străinilor. Se întoarse cu spatele la 
Pam și merse târșâit de-a lungul străzii. Pam alergă după ea. 

— Oh, vă rog, doamnă. Aș vrea să vă vorbesc un minut. 

Bătrâna se opri, cu capul în jos. 

— Ce vreţi? 

— Locuiţi de mult aici? 

— De mult! Așa cred, de mult. Cea mai mare parte din viaţa 
mea, și asta înseamnă mult. 

Pam se simți ușurată. Poate că dăduse de noroc. 

— Numele meu este Pamela Ewing. Încerc să găsesc pe 
cineva care a locuit demult aici, în casa de lângă a 
dumneavoastră. Poate v-o amintiţi: Rebecca Barnes. 

Bătrâna se întoarse cu faţa la Pam, privind-o pieziș. 

— Numele meu e Odette. Odette Billings. Odată eram tânără 
și frumoasă. Poate mai frumoasă ca tine. 

Pam zâmbi. 

— Sunt sigură că aţi fost foarte frumoasă. 

— Nu poți înţelege cum s-a întâmplat. Cum arătam, vreau să 
spun. Am îmbătrânit și m-am zbârcit. Am avut odată un bărbat, 
dar a murit. Înainte de el am avut o mulţime de prieteni. O 
mulțime. Dar asta a fost cu mult timp în urmă. Ce vreau să știu 
este cum de am îmbătrânit așa de repede? Nu pot să înţeleg... 

Ochii ei umezi o fixau pe Pam. 

— Ce nume ai spus? 

— Rebecca Barnes. 

— Memoria mea nu mai este așa de bună. Mama ta, ai spus? 

— Da. 

— Da, cred că a fost, îi semeni. 

Pam simţi că inima începe să-i bată sălbatic și palmele i se 
umezesc. 

— Aţi cunoscut-o? 


— Avea un băiețel, îmi amintesc. De vreo cinci ani, poate 
șase. 

— Fratele meu, Cliff. 

— Dacă zici tu. Totuși nu-mi pot aminti de nicio fată. 

— Trebuie să fi fost însărcinată cu mine, atunci. 

Odette Billings încercă să pătrundă vălul care acoperea 
trecutul. 

— Da. Stai o clipă, da, era însărcinată. Avea burta mare. Era 
rotunjită toată, până la piept din cauza copilului, cotcodăci ea 
fericită. 

— Da, da, mă purta pe mine, spuse Pam. 

Dând ușor din cap, Odette își reluă mersul. Pam începu să 
pășească alături de ea. 

— Te rog, mai poți să-ţi amintești de ceva? De nimic? 

— Îmi pare rău. A fost așa demult. Așteaptă... 

— Da? 

— Era de Crăciun. Am fost să-mi vizitez fratele, pe Phil. Locuia 
la Galveston, atunci. Lucra în port, la reparaţii, făcea bani grei. 
Era o muncă foarte grea și în final, Phil s-a ruinat ca bărbat, 
înţelegi ce vreau să spun, și asta l-a făcut să plece de acolo 
pentru totdeauna. 

— ÎI vizitai pe Phil de Crăciunul acela? 

— Ce? Ah, da. Am fost să-l văd pe bătrânul Phil. A murit acum 
și el. Toţi s-au dus, toată familia mea, toţi prietenii mei, doar eu 
singură am rămas. 

— Dar Rebecca Barnes? 

— Ce? Păi, am stat câteva săptămâni cu Phil și apoi m-am 
întors. Plecase, Rebecca plecase. 

— Doar mama? 

— Nu, toată familia. Plecaseră. 

— Unde? Știi unde au plecat? 

— Nimeni nu știe. N-au lăsat nicio vorbă, nicio adresă, nimic. 
Au luat-o din loc fără să spună la revedere. 

Bătrâna făcu o pauză. 

— Trebuie să merg, acum. 

— Mulţumesc foarte mult. 

Odette începu să coboare strada. 

— Frumoasă femeie, această Rebecca, murmură ea. 
Frumoasă. Frumoasă ca tine, doamnă. Doar că trebuia să spună 
la revedere, știi. Ar fi trebuit... 

În seara aceea, după cină, Sue Ellen se scuză și se duse drept 
în camera ei. O cuprinsese o exaltare subită, de parcă realizase 
ceva important, ceva ce nu mai făcuse decât rar mai înainte. 
Tocmai se îmbrăca de culcare când sosi J.R. Acesta își scoase 
haina, cămașa și cravata și-și trase iute o cămașă proaspăt 
spălată. Încheindu-se, o privea pe Sue Ellen. 

— M-ai surprins astă-seară, spuse el. 

— Cum de-a fost posibil, soţioare? Trăiam cu impresia că mă 
citești atât de clar și de adânc încât nimic din ce-aș putea face 
sau spune nu te-ar putea surprinde. 

El își băgă cămașa în pantaloni, și începu să-și înnoade 
cravata. 

— Ai fost capabilă să dai dovadă de ceva bun-simţ la cină, de 
la început până la sfârșit. 

— Îmi pare rău că te-am dezamăgit. 

— Am fost încântat. 

— Adevărat? Te așteptai să fac pe nebuna în fața familiei, să 
mă simt încurcată după ceea ce mi s-a întâmplat, să-mi fie 
rușine. Dar n-a fost așa, este? Am fost o doamnă perfectă: 
fermecătoare, spirituală și sobră. 

El se privi în oglindă, cu colțurile gurii lăsate în jos, cu ochii 
liniștiți și de gheaţă. Nodul cravatei era perfect, exact cum îl 
voise. 

— Sue Ellen, credeam că înaintezi spre o cădere nervoasă cu 
90 de mile pe oră. Voiam să facem ceva ca să prevenim nebunia 
din fașă, scumpa mea. 

— J.R., ai mers la ţintă. Nu înnebunesc. Nu sunt beată. Sunt 
perfect responsabilă. Doar nu intenţionezi să mă duci iar acolo... 

— Vom vedea. 

— Nu voi permite. Bobby nu va permite. 

— Amintește-ţi, dragă, spuse el în timp ce-și îmbrăca haina, 
eu întotdeauna obţin ce vreau. Întotdeauna. 

Se întoarse să plece. 

— Spune-mi, J.R. Plănuiești să te culci cu sora mea, Kristin, în 
noaptea asta? 

El tăcu, hlizindu-se la ea. 

— Biata Kristin. Dacă nu, cu ce târfă ai să-ţi petreci noaptea? 

El izbucni: 

— Indiferent cine ar fi târfa, poţi fi sigură că va fi mult mai 
femeie decât târfa pe care o văd în clipa asta. 

Plecă, trântind ușa după el. Furioasă, Sue Ellen aruncă cu o 
pernă în ușă. Merse la dulapul lui J.R., trase un sertar și începu 
să împrăștie hainele pe podea. Deodată se opri, scotoci în sertar 
și scoase un revolver încărcat de calibrul 38. Atârna greu în 
mâna ei și asta îi provocă o satisfacţie stranie. Il ridică și-și 
cobori privirea pe ţeava neagră. Apoi îl duse la buze și încet, 
foarte încet, îl băgă în gură, cu degetul pe trăgaci. Gustul de 
metal o făcu să se strâmbe și îndepărtă arma. 

Apoi îndreptă pistolul spre ușă, acolo unde își văzuse ultima 
oară soțul. Braţul întins începu să-i tremure, mușchii se 
tensionară. 

— Pac, spuse ea moale. Pac. PAC. PAC! 

Căzu pe podea, cu arma încă aţintită spre ușă. 

— Mori, blestematule, mori. 


e PARTEA A IV-A e 


FAMILIA EWING 
IERI 
e Capitolul 13 


Cu numai câteva luni înainte de naţionalizarea zăcămintelor 
de petrol din Asia, într-o zi, J.R. se sculă devreme. Se îmbrăcă 
repede, aruncând o privire plină de dorință spre soţia sa care 
dormea. Nimic nu ar putea da gata un bărbat, nu i-ar putea 
stimula adrenalina, declanșa libidoul ca o femeie dormind. Chiar 
și o soție atât de rece și distantă ca Sue Ellen! J.R. își făcu o 
făgăduială solemnă: o va curta cum făcuse înainte de căsătorie, 
îi va recâștiga afecțiunea, o va face să dorească să-l simtă iar 
între coapsele ei parfumate. Amintindu-și cum a fost, ce iubită 
josnică, aproape meschină și mizerabilă fusese Sue Ellen, 
pasiunea, mocnind de indignare, îi deveni și mai puternică. 
Femei ca ea erau greu de găsit; oh, da, erau o mulțime 
amatoare să se culce cu J.R. Ewing, dar puţine atât de frumoase 
și senzuale ca soţia lui. Să dormi lângă o femeie și să nu o 
posezi era o prostie și o activitate neproductivă. Indeosebi, 
devreme, dimineața, înainte de micul dejun, când ambii erau 
încă somnoroși, calzi și leneși. 

Ochiul lui experimentat urmări linia spatelui și șoldului lui Sue 
Ellen, de sub cearșaf. Ce corp superb avea încă: suplu și 
puternic. Făcut să dea și să obţină plăcere. J.R. nu putea să 
înţeleagă cum de fusese posibil să-i întoarcă spatele. La dracu', 
nu era necesar să iubești o femeie ca s-o pui capră. Nici chiar 
să-ţi placă. J.R. știa asta din experienţă. 

Renunţând fără tragere de inimă la impulsul de a-și trezi 
soția, cobori, se servi cu un pahar de suc de portocale și ieși din 
casă. Soarele arunca raze blânde, încălzind deja Southfork-ul la 
începutul unei zile ce se anunța dogoritoare. O zi tipică pentru 
Dallas. Mulţumi Domnului pentru aerul condiționat. După cum își 

imagina J.R., aerul condiţionat trebuia să fi fost inventat de un 
băiat din Texas. De cineva care asuda acolo cât era ziua de 
lucru de lungă. Lipăitul unui înotător îl făcu să se îndrepte spre 
bazin și atunci o văzu pe Kristin Shepard ieșind din apă, cu părul 
ud, neted și lucios, într-un costum de baie negru, care-i venea 
fix pe corp, scoțându-i în evidenţă frumusețea magnifică. J.R. 
atinse ușor marginea paharului și o privi cum se cățăra pe 
marginea bazinului, efortul descoperindu-i coapsele pline de sub 
costumul strâmt, care acum ieșeau provocator în evidenţă. 
Rămase așa îndelung, o siluetă suplă ca o săgeată pe fondul 
albastru al cerului, apoi alergă ușor înainte, aruncându-se 
grațios în apă. O cascadă de stropi îi însoţi intrarea. 

J.R. își răcori iute gâtul înfierbântat cu niște suc de portocale 
în timp ce Kristin ieșea iarăși din bazin, căţărându-se pe 
margine. De data asta îl văzu, îi zâmbi și îi făcu cu mâna. 

— Arăţi fain, Kristin, îi strigă el. 

— Vai, mulțumesc, J.R. 

Se aplecă înainte și-și scurse apa din păr și în fracțiunea 
aceea de secundă sânii ei superbi se lăsară greu în jos, tăindu-i 
lui J.R. răsuflarea. J.R. făcu un pas sau doi înainte, instinctiv. 

— Mai vrei, ].R.? 

Insinuarea clară, fără să fi fost ultimativă, din vocea aceea 
neașteptată îl făcu să-și revină, vinovat și rușinat. Maică-sa, 
proaspătă și frumoasă ca întotdeauna era la masa pentru micul 
dejun de pe patio, cu o cană în mână. Doi servitori aduceau 
mâncarea în tigăi încălzite și în farfurii acoperite. 

— Ce este, mamă? 

Se duse lângă ea, fără să privească înapoi, auzind cum Kristin 
plonja din nou, ștergându-și din minte imaginea corpului acela 
tânăr și grațios. 

— Am spus, mai vrei suc, J.R.? 

Un zâmbet ironic îi ridică colțurile gurii, și o expresie vigilentă 
apăru în ochii ei de un albastru rece. 

— Nu, nu cred, mamă. Mi-e destul atât, mamă. Destul. 

— Frumoasă, nu-i așa? spuse Miss Ellie, verificând pregătirile 
pentru micul dejun al familiei. 

— Te referi la Kristin, mamă? Recunosc că da, deși nu i-am 
prea dat atenţie. 


— Bineînţeles, fiule. Un bărbat însurat nu trebuie să acorde 
multă atenţie surorii mai mici a soției lui. N-ar fi corect, n-ar fi 
drept, n-ar fi moral. 

— Cred că așa e, mamă. 

— Așa e, fiule. 

Descoperind ceva ce nu-i era pe plac, Miss Ellie dispăru în 
casă, îndreptându-se spre bucătărie. J.R. se întoarse la bazin. 
Kristin înotă spre el și ieși languroasă din apă. O bretea de pe 
umăr îi alunecase, costumul i se lăsase pe partea dinainte, 
expunând o bună parte dintr-un sân plin și alb. Kristin nu dădu 
semn că ar fi observat. J.R. ridică un prosop și-l aruncă în 
direcţia ei. Kristin îl prinse cu îndemânare, îi zâmbi a mulţumire 
și începu să-și usuce părul. J.R. abia mai respira așteptând ca 
pieptul ei să se înfăţișeze complet vederii. Ca un răspuns direct, 
fără cuvinte, Kristin se înfășură în prosop, zâmbindu-i dulce. 

— Cum te simţi în dimineaţa asta frumoasă, J.R.? 

— Mai întors pe dos decât ar putea fi orice bărbat, Kristin 
scumpo. Și tu? 

— Mai bine ca niciodată. 

— Trebuie să recunosc că arăţi mai bine ca niciodată, astăzi. 
Sunt sigur că ai dormit bine. 

— Întotdeauna dorm bine. Îmi place aici, la Southfork. Mă simt 
ca unul din membrii familiei. 

— Eşti un membru al familiei. 

— De gradul doi-trei. 

— Nimic nu arată asta, scumpo. 

Kristin își înclină scurt capul, de parcă n-ar fi dorit să se 
implice. 

— Mama o să mă invidieze când o să-i povestesc ce bine am 
petrecut. O să-i pară rău că și-a petrecut ultima seară din Texas 
în apartamentul din Dallas. 

— Îmi închipui că are o mulţime de împachetat pentru 
excursia aceea a ei în Europa. Ai și tu, recunosc. Ai să-mi lipsești 
Kristin, când vei pleca. 

— Da, J.R., sunt sigură că și tu ai să-mi lipsești, ca și toți 
Ewingii. 

Kristin se așeză pe un scaun, la soare, întinzându-se. J.R. își 
adună toată puterea de voință să nu se așeze lângă ea. Se 
întoarse, la timp ca s-o vadă pe Sue Ellen ieșind din casă. Ca și 
soră-sa, purta un costum de baie foarte strâmt și revelator. Și 

J.R. fu din nou izbit de frumoasa siluetă a soţiei sale. Mai înaltă 
decât Kristin, mai amplu proporţionată, mai lată în umeri și în 
șolduri, părea mai femeie, nu avea aspectul de adolescentă al 
soră-si. Lui J.R. nu i se păru greșit ca un bărbat să meargă pe 
amândouă părțile străzii. 

— Vrei să înoţi, Sue Ellen? 

Ochii ei se plimbară de la el la Kristin și înapoi. 

— Un fel de a păstra bazinul în familie. Dacă n-ai nimic 
împotrivă, J.R. 

Era în atitudinea ei o nuanţă de ironie și el refuză să creadă 
că ea știa la ce se gândise. Și ce simţise. 

— S-ar putea să fie cam prea iritant aici în soare, pentru tine, 
Sue Ellen. Pielea ta e așa de delicată și sensibilă. 

— Sunt șocată de grija ta. 

— Mai bine te-ai întoarce sus. 

Privirea ei nu se îmbună. Ochii decoloraţi priveau în gol și 
vedeau totul. 

— Pentru ce Dumnezeu, J.R.? Eşti înțolit și gata să pleci la 
birou, și eu chiar în clipa asta m-am sculat, sunt odihnită și 
nerăbdătoare să ies la lumina zilei. 

El zâmbi, cu fața aceea luminoasă și veselă, care-i masca 
profunzimea întunecată și amenințătoare. 

— Mai am timp până începe lucrul. La naiba, doar eu sunt 
șeful. E devreme. 

— Nu mi-ai răspuns la întrebare. De ce? 

Zâmbetul dispăru. 

— Bine, Sue Ellen, iubito. Amintește-ţi cum era imediat după 
ce ne-am căsătorit. Dimineţile acelea. Părea că niciodată nu ne 
vom scula din pat. Patul era cel mai minunat loc, un teren de joc 
de modă veche s-ar putea spune. 

— Și ţi-ar place să te strecori înapoi pe terenul ăla de joc chiar 
acum? 

— Voiam să-mi pun în practică un elan puternic și niște idei 
obscene, pentru plăcerea ta, dragă. 

Ochii ei licăriră peste Kristin. 

— Nevoile tale urgente de pat sunt atât de neașteptate, J.R. 
Aproape inexplicabile. Și aproape tot atât de romantice ca și 
unul din taurii din crescătoria lui Jock... 

Îl lăsă acolo fără să poată scoate o vorbă, privind-o cum 
plonjează grațios în bazin. Era, remarcă J.R. pentru el însuși, un 
mod de a-ţi începe ziua pe care-ţi venea să te pişi! 

e 

O oră mai târziu, J.R. pășea în sala de primire de la Ewing Oil 
cu pălăria lui albă Stetson proțăpită în cap, cu fălcile strânse și 
cu o expresie colţoasă și dezaprobatoare. Una din secretarele 
lui, o femeie cu un aspect plăcut, Connie, recunoscu această 
expresie. Șeful nu trebuie contrazis în dimineaţa aceea, se 
autopreveni ea, ridicându-se la intrarea lui, întâmpinându-l cu 
zâmbetul ei obișnuit de dimineaţă, cu toată eficienţa corporativă 
și de afaceri. 

— Bună dimineaţa, J.R. Am primit rapoartele computerelor de 
serviciu din timpul nopţii și Wade Luce a sunat deja de două ori 
în dimineața asta. 

— Nu pot vorbi cu el. Sunt prea ocupat. 

— Așa i-am spus. Dar vine încoace. 

— La naiba cu omul ăsta. Perfect, du-l puţin cu vorba. Câteva 
minute. Dacă vine după cinci, sunt ocupat cu o convorbire peste 
ocean. Arabia Saudită. 

— l-am spus că vorbești cu șeicul când domnul Luce a fost aici 
ultima oară. Ce-ar fi să-i spunem că acum vorbești cu Indonezia? 

— Da. Excelent. Indonezia se potrivește cu orice. 

J.R. verifică din ochi biroul gol cu mașina de scris acoperită. 

— Louella nu vine dimineaţa asta? 

O nuanţă de supărare îi străbătu vocea. Connie ezită. 

— l-ai spus că poate să-și ia ziua liberă, J.R. 

— Așa i-am spus? De ce i-oi fi spus așa? 

— Ca să-și poată face cumpărăturile. 

— Oh, da. Cred că-mi amintesc acum. 

— Se mărită. 

— Așa e. Află ce a ales și comandă ceva frumos din argint la 
Neiman. Mireselor le mai place încă argintul în zilele noastre, 
nu-i așa, Connie? 

— Da domnule. 

— Atunci, la treabă. 

intră în încăpere și-și puse geanta diplomat pe birou, 
aruncându-și pălăria pe canapeaua din piele. incepu să-și 
răsfoiască corespondenţa. Ceva îi atrase atenţia și începu să 
recitească materialul, încruntându-se. 

— Nu-mi trebuie asta astăzi, murmură el. 

Interfonul sună și J.R. apăsă brusc un buton. 

— Ce este, Connie? 

— A venit Jordan Lee. 

— La naiba. Nu poate să priceapă că ne-am înţeles o dată și 
am fixat o întâlnire. Bine, trimite-l. 

Reveni la scrisoarea pe care o ţinea în mână. Apăru Jordan 
Lee. Nu era un bărbat masiv ca J.R., dar avea aspectul cuiva 
care mănâncă bine și încă de mulţi ani. Dincolo de aspectul de 
om bogat, care trăiește ușor, avea o structură de oțel, de om 
ajuns prin propriile forţe; aspru, agresiv, fără prea mare 
preocupare pentru sentimente. 

— Bună dimineaţa, J.R. 

— Bună dimineaţa, Jordan. Ce te-a adus aici așa, pe 
neașteptate? 

— Îmi pare rău că am dat buzna peste tine, în felul ăsta. Dar 
era evident că nu-i părea. 

— Ai văzut nota asta, a O.L.M.-ului? 

— Chiar acum o citeam. 

— Cliff Barnes ăsta e nebun. 

— Omul ăsta vrea să-i ruineze pe petroliști, Jordan. 

— Nu avem nicio posibilitate să îndeplinim aceste standarde 
la zăcământul Kilgore. 

— Barnes știe asta. De asta a și conceput cerinţele în felul 
acesta strict. 

— Dacă încearcă să ne ţină departe de zăcămintele acelea, pe 
toți dracii, e sigur că va reuși, J.R. 

— Deja a reușit, îţi spun eu. 

— Să-l ia dracu’. Mi-ar place să-i înfig un cuţit în spate. 

— Se pare că asta ne face el nouă. 

— J.R., nu pot să vorbesc pentru tine, dar în ce mă privește, 
nu mă pot lupta cu comisia de anchetă a O.L.M.-ului timp de 
cinci ani. Profitul meu nu-mi aduce capital și acţionarii mei nu 
vor ajunge la o înțelegere referitor la dividende și creșterea 
capitalului o lungă vreme de aici încolo. 

— Mi se pare că n-avem altă soluţie. Ne luptăm sau cădem, 
Jordan. 

— Asta-i tot ce poţi face pentru mine, J.R.? Pentru că dacă e 
așa, mă retrag din cartel și ai să vezi că așa vor face și Luce și 
ceilalți băieţi. Avem nevoie de petrol, neprelucrat, de calitate, 

de prețuri mai mari. După cum merg lucrurile în Arabia și peste 
tot, nu se poate spune când pot înceta livrările de peste ocean. 
Trebuie să găsim surse noi. 

— Spune-i-o lui Barnes. 

— l-am spus-o și mi-a spus și el unele lucruri. 

— Care? 

— Se pare că nu ţintește decât în Ewing Oil. În tine și în tatăl 
tău. Am sentimentul, deși el n-a spus-o, că dacă noi am forma 
un nou cartel, fără tine, J.R., O.L.M.-ul și-iar lua labele de pe noi. 

— Dar nu de pe mine? 

Jordan Lee își ridică umerii puternici, apoi îi lăsă să cadă la 
loc. 

— E singurul mod în care am putea scăpa de Barnes, J.R. 

— Acum, Jordan, vreau să cântărești bine ce spui. Nu fă nimic 
în grabă, nimic de care să-ţi pară rău. 

Apoi apăsă pe interfon: 

— Connie, vrei să-i spui lui Bobby să treacă pe aici pentru un 
minut. 

— Da, domnule. 

Jordan Lee vorbi cu părere de rău: 

— J.R. să nu crezi că vrem să tragem spuza pe turta noastră. 
Nu ai spuză pe turtă acum. De fapt, după cum văd eu lucrurile, 
nu mai ai nici turtă. 

— Să nu crezi că voi vinde Ewing Oil vreodată, Jordan. Sau îmi 
subestimezi capacitatea de acţiune și abilitate. Dar, spuse el 
ridicându-se, uite-l pe Bobby. 

— Bună dimineaţa, spuse Bobby. Hei, Jordan, ce mai faci, 
amice? Nu te-am văzut de mult. 

— Arăţi bine, Bobby. Ce mai face tata? 

— Foarte bine. 

— Transmite-i lui și mamei tale salutările mele. 

— O să-i transmit, Jordan. Acum, cu ce te pot servi? 

Jordan se îndreptă spre ușă: 

— O să vă las pe voi băieţi să vorbiţi despre asta. Amintește-ţi 
ce ţi-am spus J.R. Niciunul din noi nu mai are timp. Și trebuie să 
evităm să ne ducem la fund. 

Jordan făcu un semn cu mâna și plecă, închizând ușa după el. 

— Despre ce-a fost vorba? se interesă Bobby, așezându-se pe 
un scaun în faţa fratelui său și punându-și picioarele încălțate cu 
cizme pe marginea biroului. 

— Vreau să mă clarific cu tine, frăţioare. Felul în care merg 
acum lucrurile pe aici te poate descuraja. 

Bobby se încruntă. Faţa lui tăbăcită, de atlet, păru că se 
mișcă și-și schimbă expresia, nu atât supărată cât confuză, nu 
atât indignată, cât plictisită. Trăise lângă J.R. toată viaţa și 
niciodată nu se obișnuise cu felul lui ostil de a fi. Atac și 
distrugere, lovituri sub centură, subversiune, învârteli de la 
birou sau de unul singur. 

Intotdeauna implicat, întotdeauna pe marginea dezastrului, 
întotdeauna pregătit să-și distrugă un adversar sau un prieten. 
Era o manieră de a aborda viaţa și afacerile pe care Bobby n-o 
găsise niciodată pe gustul său. 

— J.R., spuse el tărăgănat, străduindu-se să-și menţină 
echilibrul emoţional, spune ce ai în minte. Am o întâlnire 
urgentă. 

Zâmbi ca să dea cuvintelor credibilitate. 

— O.K., uite ce-i atunci. Va trebui să faci presiuni asupra 
oamenilor tăi din Austin. Senatorii ăia stau adunaţi acolo ca 
măgarii și nu fac absolut nimic bun pentru noi. Blestematul ăla 
de comitet al lor nu elaborează destul de repede legislaţia 
corespunzătoare. Spune-le să treacă la treabă chiar astăzi. 

Bobby își alese cu grijă cuvintele: 

— J.R., roţile macină încet în politică, știi asta. 

— La naiba cu asta. Trebuie să acţionăm. 

— Am vorbit ieri cu prietenii noștri. Știu care sunt nevoile 
noastre. Înţeleg cât este de urgentă situaţia. Incearcă, J.R. Nu se 
poate face nimic mai mult. x 

— Cai verzi pe pereţi, frăţioare. Intotdeauna se poate face mai 
mult. Altă palmă de uns. Alt spate de scărmănat. O altă soră 
săracă care să fie scoasă la liman. 

— Mita nu e stilul meu. 

— Poate că dacă ţi-ai petrece ceva mai mult timp în Congresul 
Statului i-ai putea pune la treabă pe băieţii ăia. 

Bobby respiră lent. 

— J.R., trebuie să-ţi amintesc? Am niște responsabilităţi aici și 
la Southfork. Trebuie să am grijă de ranch... A 

J.R. era în picioare, dându-i mereu târcoale. li amintea lui 
Bobby de o pisică sălbatică mare, roșiatică, lingușitoare și mult 
mai periculoasă decât părea. 

— Nimic, scrâșni J.R., nimic nu e mai important pentru un 
Ewing decât să-l smulgă pe blestematul acela de cumnatu-tău 
din Biroul de Administrare a Pământului. Cliff Barnes ne sufocă 
rău, într-adevăr rău. Mă sufocă pe mine și pe tata și Ewing Oil, 
ceea ce înseamnă și pe tine, pe mama și chiar pe fratele nostru 
Gary, indiferent cum dracu' o fi el. Vorbim aici despre o 
problemă de familie. 

— Mă uimești, J.R. Mă uimești că-mi amintești că asta e o 
problemă de familie. 

— Ce vrei să spui? 

— Vreau să spun că până acum ai fost așa de fericit să mă 
înlături din afacerile de familie. 

J.R. se învârtea în jurul lui, cu degetul îndreptat spre el, cu 
corpul înclinat înainte, de parcă era gata să se năpustească. 

— Vrei să-l lași pe Barnes să distrugă tot ce am făcut? Toţi 
anii ăștia, toată truda, toţi banii? Vrei să se ducă dracului totul? 

Bobby răspunse calm: 

— Trăiam cu impresia că și tata a contribuit cu ceva pentru ca 
Ewing Oil să devină ceea ce este. Ca să nu mai vorbim de mama 
și de micile mele contribuții... 

— Da, așa-i. Încercam să te fac să înţelegi că-i o afacere de 
familie. Vrei să ne lași să ne ducem de râpă? 

— La naiba, J.R., de ce oare întotdeauna simt că-mi întinzi o 
cursă încercând să mă scoţi din joc? 

— Devii paranoic, frăţioare, cum spun cei care nu au energia 
să întreprindă ceva. Ti-am amintit doar că trebuie să faci 
presiuni asupra porcilor ăia de senatori din Austin, să-i faci să-și 
îndeplinească datoria pentru noi. 

Bobby își puse mâinile pe birou și se ridică în picioare: 

— Voi face ce pot, J.R. Dar amintește-ţi că mă cheamă Bobby 
Ewing și că voi proceda în felul meu. 

J.R. rânji. 

e 

— J.R., trebuie să fim atenți. Nimeni nu vrea în mod real să-l 
aleagă pe Barnes pentru Congres. 

J.R. își confecționă cel mai teribil zâmbet. 

— Nu, dacă-ţi place să practici avocatura în Texas, spuse el 
ameninţător. 

— Momeala asta e cusută cu aţă albă. 

J.R. bătu în geanta diplomat din vinilin: 

— Ceea ce se află aici va face ca lucrurile să se mai închege. 

— Nu cred că înţeleg. 

— Tu nu, dar Barnes da. Geanta asta e plină cu hârtii de o 
sută de dolari, Alan. Contribuţii de la toți admiratorii secreţi ai lui 
Cliff Barnes, de la sutele de oameni mărunți care efectiv 
tremură de nerăbdare ca să-l voteze în Congres. 

— Vorbești serios? 

— Dacă tu crezi că da, nu ești omul potrivit pentru mine. 

— M-ai strâns cu ușa, pe moment. 

— Banii ăștia sunt toţi ai Ewingilor. Cu ceea ce este aici 
cumpără o mulţime de postere, organizează o mulţime de 
mitinguri, chiar mai multe decât trebuie. Vezi să-i folosești pe 
toţi, Alan. Nu te înfige în ei. 

— Oh, poţi să ai încredere în mine, J.R. 

— Sigur că pot. 

— Știu cum să folosesc acești bani, cum să scot tot ce se 
poate din ei. 

— Fă tot ceea ce trebuie să faci cu ei. Și vezi să aduni o 
mulțime care să militeze pentru Cliff Barnes. Și plătește pentru 
orice, oricui, în numerar... 

— Bani lichizi pe linie. Înţeleg. Nu înregistrări. Nu recipise. 

— Nu trebuie să-mi dea nimeni de urmă. 

— Bineînţeles că nu. Când vom reuși să creăm puţim 
entuziasm, voi putea scoate oriunde banii la iveală. 

J.R. se opri, apucă cu mâinile bicepșii slabi ai lui Alan și îi 
strânse. 

— Băiete, folosește-ţi capul. Vreau ca Barnes să fie total 
dependent de fondurile Ewing pentru campania lui. Total. 
Nimeni altcineva nu trebuie să știe de asta. 

Durerea coborâse până în coatele avocatului și se simți ușurat 
când J.R. îi dădu drumul. 

— O campanie serioasă va mânca o groază de bani, mi-e 
frică! 

— Exact. Și o dată ce Barnes este convins, o dată ce renunţă 
la O.L.M. și ia lucrurile în serios, toate fondurile se vor opri să 
mai curgă. Găina care face ouă de aur va muri. Campania nu va 
putea lua decât o singură întorsătură. Nu un loc de congresist 
pentru calul ăsta nărăvaș și îngâmfat. Nu birou la Washington. 
Nu putere. Nu slujbă. Nu O.L.M. Nimic... 

— Înţeleg. 

— Bine. Mă bucur că în sfârșit te-ai prins. Pentru că atunci 
când îl voi dărâma pe Barnes, când va fi la pământ cu sângele 
curgându-i din ochi, din nas și din urechi, îmi voi pune cizma pe 
insecta asta mărunţică și efectiv, efectiv... îl... voi... strivi... îl... 
voi... șterge de pe faţa pământului... 

Ascultându-l, Alan se înfrigură. Nu fusese niciodată atât de 
speriat pentru soarta lui cât era pentru Cliff Barnes în momentul 
acela. 

e 

În seara aceea, Ewingii se adunaseră la masa din sufragerie la 
o cină de bun rămas pentru Patricia Shepard, mama lui Kristin și 
a lui Sue Elen. Femeia cu trăsături ascuţite, sigură de sine, de 
vârstă mijlocie, își declarase îngrijorarea pentru excursia pe care 
urma să o facă în Europa. 

— Te invidiez, spuse Miss Ellie. A trecut mult timp de când eu 
și Jock am fost într-o astfel de excursie. 

— Adevărat, consimţi Jock. De îndată ce vom descâlci micile 
noastre probleme de afaceri, poate că ar trebui să facem o 
excursie mai lungă, să ne luăm o vacanţă ca lumea. 

— Oh, da, se entuziasmă doamna Shepard. Sunt atât de 
multe de văzut în Europa. Muzică, artă, balet, toate bisericile 
acelea vechi și ruinele... 

— În ceea ce mă privește, spuse Jock, prefer clădirile noi. 

Doamna Shepard nu fu sigură dacă se cădea sau nu să fie 
amuzată. Niciodată n-ar fi putut spune ce gândește proprietarul 
ranchului după vocea aceea uscată, plină, după faţa aceea 
imobilă de un om obișnuit cu viaţa în aer liber. Hotărî că un 
zâmbet cald ar fi suficient. 

— Domnului Markward îi place să călătorească. 

— Mi se pare neobișnuit pentru un om care se ocupă cu 
mașini agricole... 

— E cu totul neobișnuit. Suntem foarte legaţi unul de altul... 
Ochii ei făcură rapid înconjurul mesei. Atrași din punct de 
vedere spiritual, se corectă ea. 

Lucy, de la locul ei, din colțul cel mai îndepărtat, chicoti: 

— Sunt așa de bucuroasă că nu din punct de vedere fizic, 
doamnă Shepard. Sau din altul, la fel de îngrozitor și vulgar. 

Doamna Shepard, neștiind cum s-o ia, ignoră comentariul. 
Miss Ellie, lămurită, luă mâinile lui Lucy într-ale ei, strângându-le 
uşor. 

— Hai, Lucy... 

— Bine, continuă Lucy, cu ochii ei rotunzi și inocenți, în felul ei 
nesincer. Pariez că și doamna Shepard se bucură. Vreau să spun 
că a călători înseamnă un fel de încercare, nu-i așa? lar dacă 
între cei doi soţi ar exista și o atracţie fizică, cred că această 
călătorie i-ar deveni doamnei de nesuportat, așa cred. 

— Lucy, repetă Miss Ellie. 

— Da... spuse doamna Shepard cu o veselie forțată. Oh, aș fi 
dorit să vii cu noi, Kristin. Dar, desigur, ai planurile tale. 

— Care sunt acestea? întreabă J.R., încercând să nu pară prea 
curios. 

Lucy urmărea și asculta totul cu interes crescut. Era sceptică 
din născare și modelată de o aspră experienţă și avea tendința 
de a vedea acţiunile altora clar și fără să se răsucească în jurul 
cozii, să-i scape foarte puţin și să înțeleagă totul. 

— Am să mă întorc la Santa Fe, spuse Kristin. Sau poate în 
California. Depinde. 

— De cine? o întreabă Lucy, dulce. 

Kristin privi la micuța blondă, apoi se uită în altă parte. 

— Timpul va hotărî, murmură ea. 

Bobby, ascultând toate astea, se surprinse aducându-și 
aminte de vremurile în care el și Kristin erau singuri, înainte de 
căsătoria cu Pam. Ce frumoasă era ea în noaptea aceea, cât de 
multă dorinţă inspira. Totuși, ceva îl oprea, îl făcea să ezite și să 
fie precaut. Deveni din nou circumspect. Kristin umbla după 
ceva, dar după ce? 

— Pot să înțeleg dorinţa ta de a te întoarce, spuse el. Toţi 
prietenii tăi sunt acolo. 

Pam, așezată lângă soţul ei, reacţionă aproape identic. Simţi 
un val de animozitate faţă de Kristin, de parcă aceasta ar fi fost 
stigmatizată. 

— Sunt sigură că vrei să-ţi revezi prietenii înainte de a merge 
la școala de arhitectură, spuse ea. Cred că arzi de nerăbdare, 
Kristin... 

— Cred că da. Dar mi-e frică să nu fi greșit. Poate că m-am 
grăbit cu arhitectura. 

Doamna Shepard luă cuvântul: 

— Părerea mea este că o fată cum e Kristin ar trebui să se 
mărite. Cu un bărbat potrivit, bineînţeles. Asta-i visul meu cel 
mai scump, să-mi văd copilul căsătorit și bine aranjat. 

J.R. îi zâmbi doamnei Shepard. 

— Sunt sigur că visul ăsta se va îndeplini în curând, Patricia. 
Cât e Kristin de frumoasă, ce tânăr ar putea rezista? 

— M-am hotărât să-mi caut o slujbă până la trimestrul 
următor, spuse Kristin. 

— O slujbă! păru doamna Shepard surprinsă. ` 

Sue Ellen evită privirea surorii ei, evită privirea soțului ei. In 
liniște, anticipa mental răspunsul lui J.R. Și nu fu dezamăgită. 

— O slujbă, spuse el îngândurat. Chiar vrei asta, Kristin? 

— Chiar vreau, J.R. 

Sue Ellen făcu ochii mari. 

— Vai, J.R., pariez că ai să poți găsi o modalitate s-o ajuţi pe 
micuța Kristin. În felul ăsta o vom putea păstra mai mult timp pe 
lângă Dallas și nu va fi oricare din noi încântat de asta? 

— O slujbă, spuse iar J.R. Sunt sigur că se poate găsi ceva. 
Hei, Bobby, tu ce zici? Poate că Kristin ar putea-o înlocui 
temporar pe Louella. Secretara mea se mărită, se adresă el 
doamnei Shepard. 

Bobby vru să obiecteze, să se opună. Dintr-o dată își imagină 
perspectiva de a o avea pe Kristin în birou în fiecare zi, 
deranjându-l, o influenţă ostilă, care va provoca neliniște și 
conflict. 

— Sunt sigur că Kristin va găsi munca de birou plicticoasă și 
prea limitată, spuse el. 

Kristin se lumină: 

— Din ce am auzit aici, Ewing Oil sună fascinant. 

— Da, spuse Sue Ellen, fascinant. 

— Bine, atunci, spuse J.R. Vrei să faci o încercare? 

— Mi-ar place, J.R. Dacă Bobby și tatăl tău sunt de acord. 

— De pe partea mea, nicio problemă, spuse Jock. 

— Bobby? întrebă J.R. 

— Cum vrei tu, J.R. 

J.R. privi la mama lui Kristin. 

— Patricia dragă, cum îţi sună toate astea? Să știi că fata ta 
mai mică își petrece vara cu noi. Sub supravegherea surorii mai 
mari și a tuturor Ewingilor. 

— Dacă așa vrea Kristin. Dar unde va locui? Deja am predat 
apartamentul meu din Dallas. 

Lucy nu putu să nu se amestece: 

— Nu cred că Kristin ar fi fericită aici, la Southfork. Mult prea 
izolată pentru cineva atât de monden și de pretențios. 

— N-aș vrea să insist, spuse Kristin cu grijă. 

J.R. zâmbi, unul din cele mai largi și liniștitoare zâmbete ale 
sale. 

— Nu-ţi fă griji pentru asta. Cred că Ewing Oil poate să 
găsească un loc potrivit unde să locuiască Kristin. Ce zici, tată? 
Apartamentul din Oakside? E disponibil. 

— Îmi sună bine, fiule. 

— Kristin, asta-i! spuse J.R. Se pare că ai un loc al tău ca 
lumea în Dallas. 

— Dumnezeule! spuse doamna Shepard, de parcă nu era 
capabilă să accepte ce se petrecuse. Nu știu. Totul s-a petrecut 
așa de repede, Sue Ellen, ce zici? Face bine Kristin? 

Toţi ochii se întoarseră spre Sue Ellen. Ea își măsură vorbele, 
spunând deliberat: 

— Sunt sigură că Kristin știe exact ce face. Ca întotdeauna. 

J.R. se sprijini pe speteaza scaunului. 

— Așa! spuse el mulţumit. Totul s-a hotărât. Kristin, începi 
lucrul pentru mine de mâine. 

— Oh, J.R.! se entuziasmă Kristin. Nu știu cum o să-ţi 
mulțumesc vreodată. 

Lucy era pe punctul de a vorbi din nou, când Miss Ellie îi 
strânse mâna. Lucy își închise gura. La urma urmelor și ea era o 
Ewing și învățase de timpuriu cum să recunoască un semnal 
periculos când se anunţa. 

(J 

Mai târziu, în aceeași seară, doamna Shepard și Kristin avură 
ocazia să vorbească în particular. Kristin ascultă cu atenţie. Era 
învățată cu asta, deoarece mama ei era o femeie directă, și 
întotdeauna era un mesaj clar în ceea ce voia să spună. Kristin 
știa de asemenea că, chiar dacă mama ei nu prea era de 
suportat, se putea sprijini pe ea în probleme practice și 
ultimative pentru o femeie tânără, care se străduia să-și 
croiască calea într-o lume esenţial ostilă. Patricia Shepard, 
descoperise Kristin, nu permitea niciodată ca dezordinea 
emoțională să-i încetinească pașii pe drumul ce-i stătea în față. 

— J.R., începu doamna Shepard, la o ceașcă de ciocolată și o 
ultimă ţigară, e un om așa de fin. Uită-te la felul în care stă 
lângă Sue Ellen, deși, până nu demult așa ceva nu trebuie să fi 

fost prea ușor pentru el. Odată, Kristin, trebuie să găsești un 
bărbat ca el. Dacă ești norocoasă. 

Kristin era convinsă că norocul și-l face fiecare. 

— Cred că e posibil mamă. 

Doamna Shepard începu să reflecteze. 

— Eu o să plec mâine și tu o să rămâi în întregime de capul 
tău. Cred că pot avea încredere că o să-ţi amintești întotdeauna 
ce te-am învățat. Să fii pe fază la ocaziile adecvate. Viaţa oferă 
doar un anumit număr de astfel de șanse și asta e vital. Vital, 
Kristin, ca o femeie să profite de ele. 

— Nu-ţi fă griji cu mine, mamă. Îmi amintesc tot ce m-ai 
învăţat. 

Doamna Shepard vorbea molcom, obţinând un ton care dădea 
vorbelor ei rezonanţă, și-i făcea mesajul unic. 

— Atunci, indiferent unde m-aș afla, voi fi liniștită știind că 
niciodată n-ai putea să faci ceva care i-ar face rău surorii tale. 
Mă îngrijorează Sue Ellen, vezi tu. Supravegheaz-o și ţine-mă la 
curent. 

— Și mie mi se pare la fel, mamă. Nu cred că Sue Ellen o duce 
bine cu J.R. 

Doamna Shepard se uită lung la fiica ei mai mică. Era atât de 
mult din ea în Kristin, în special din ceea ce nici nu înţelesese, 
nici nu-i plăcuse niciodată. Kristin fusese întotdeauna mai 
matură decât era firesc la vârsta ei, mai înţeleaptă decât i-ar fi 
dat dreptul experiența, mai amatoare să-și asume riscuri 
subterane și secrete decât mama și sora ei. 

— Sue Ellen poate fi puţin depresivă, amintește-ţi. Se 
întâmplă adesea după nașteri. Dar dacă asta provine din faptul 
că nu este pe de-a-ntregul mulţumită de felul de viaţă pe care i-l 
oferă J.R... 

Kristin izbucni: 

— Mai presus de toate, vrem ca Sue Ellen să fie fericită. 

— Putem să-i oferim dragoste și sprijin. Dar dacă va fi cazul - 
ei, bine, dacă va avea nevoie să-și facă altă viață undeva - îmi 
va lipsi cu siguranţă un ginere ca J.R. N-am mai întâlnit un 
bărbat căruia să-i placă atât de mult vânătoarea... aproape mai 
mult decât succesul. 

Kristin examină ciocolata lichidă din cana ei. 

— Mamă, lasă-mă pe mine să mă ocup de J.R. Ewing. 

— Da, așa am să fac. Indiferent ce vei face, știu că va fi bine 
pentru noi toţi, Kristin. 

Doamna Shepard râse, cu ușurare și umor. 

— Hai, n-o lua așa în serios, nu pot să-mi văd fetiţa cum se 
încruntă. 

Kristin avea o expresie solemnă. Ochii îi luceau de bucuria 
anticipării, având aspectul vânătorului care se apropie de pradă. 

— Crede-mă, mamă. Niciodată nu te voi dezamăgi. 

De asta, doamna Shepard nu se îndoia. 

(J 

Cu draperiile trase, care nu permiteau să intre lumina 
dimineții, sala de conferințe de la Ewing Oil avea un aspect mai 
intim, cu pereții căptușiţi mai puțin distanți și cu mobila 
modernă și scumpă, fără să fie inaccesibilă. La un capăt al 
mesei de conferințe lustruite și având formă de coșciug, fusese 
instalat un aparat automat de proiecţie care-și trimitea razele 
conice de lumină de-a lungul camerei să cadă de-a dreptul pe 
un ecran portabil. O scenă de plajă, senină, în culori, cu apă 
liniștită, nisip alb, alunecând gradat spre o bordură cu palmieri. 
Doar câţiva inși puteau fi văzuţi scăldându-se; J.R. în picioare în 
spatele aparatului de proiecţie comenta fiecare imagine. 

— După cum puteţi vedea, băieţi, plajele sunt destul de largi 
pentru baza noastră maritimă. O mulţime de loc pentru ca să 
înființăm ateliere de reparat, puncte de intervenţie sanitară în 
caz de urgenţă, spaţii de lucru, containere de gunoi. Vreau să 
scot în evidenţă faptul că nu sunt vânturi pe țărm în această 
localitate și marea este puţin adâncă și blândă aproape tot 
timpul anului. 

Un clic și o nouă imagine se arătă vederii. Un om cu o 
lanternă, în uniformă militară. 

— Acesta este ultimul lider al ţării, băieţi. Un om cu care să 
faci afaceri, un om cu care poţi să faci afaceri. E hotărât, 
puternic și ambițios. E cineva cu care putem lucra și de care 
putem depinde. 

Un alt clic și raza de lumină dispăru, becurile din cameră se 
aprinseră și ceilalţi bărbaţi din jurul mesei de conferinţă se 
întoarseră cu feţele la J.R. 

— Vă spun eu, zise J.R., ăsta-i un loc potrivit pentru forat. Mai 
bun decât tot ce avem noi în Texas. 

Jordan Lee scutură din cap. 

— Nu știu, J.R. Asia de Sud e atât de departe. 

— E mai departe decât Mexic, spuse J.R. Băieți, vă fac o 
favoare, băgându-vă în afacerea asta. 

Wade Luce zâmbi fără veselie. Un bărbat slab, dar dur, care 
arăta de parcă chiar astăzi ar fi efectuat o zi de muncă grea. 

— E ușor de înţeles că vrei să împarți riscul. Aș face la fel, J.R. 

J.R. rămase afabil. 

— Nu e niciun risc, Wade. Vreau ca tu și băieţii să citiți 
rapoartele geologice despre asta. Studiaţi toate informaţiile pe 
care le-am adunat. Mă cunoaștețţi, sunt conştiincios, nu mă 
grăbesc și instinctele nu mă înșală niciodată. 

Luce scutură din cap. 

— Hai să punem punctul pe i: oricare dintre noi, în afară de 
tine, am putea face asta foarte bine în propriile noastre curți. 

Andy Bradley consimți: 

— N-avem nicio problemă cu Biroul de Administrare a 
Terenurilor, J.R. Numai dacă nu suntem în relaţii cu Ewing Oil. 
Asta-i oaia neagră, J.R. 

Cei trei bărbaţi izbucniră într-un râs care făcu să se zdruncine 
masa, umorul lor nefiind împărtășit și de J.R. Acesta îi aşteptă să 
se liniștească. 

— Băieți, profiturile par să fie fantastice. 

— Dacă există profituri, spuse Jordan Lee. 

— Fără îndoială, spuse J.R. 

Luce dădu din cap. 

— Hai să zicem că-ţi facem un favor dacă nu intrăm în 
afacerea asta. Ewing Oil poate să păstreze totul pentru ea. 

— Dacă, adăugă Bradley, poţi obţine un profit în felul ăsta. 

Jordan Lee se aplecă înainte: 

— În afară de asta, spre deosebire de Ewing Oil, noi am 
încasat până la ultimul dolar pentru produsele noastre. E o 
chestie să ai atâta petrol cât pot arabii să găsească. N-ai vrea să 
ucidem acum găina cu ouă de aur, nu-i așa? 

lar râsul acela răgușit, lipsit doar de satisfacţie fiindcă 
altcineva făcuse gluma. Mintea lui J.R. lucra înainte la planuri și 
comploturi alternative; nu venise la întâlnirea asta doar cu un 
singur as în mânecă. Fără să aștepte să se termine râsul și să le 
revină atenţia J.R. privi în jur. Kristin apăruse - conform unor 
ordine anterioare - cu o tavă cu băutură și gheaţă și o sticlă de 
Jack Daniels. 

— E vorba de o mică sărbătoare pe care m-am gândit s-o 
transform într-o petrecere de condoleanţe. Voi, băieţi, sunteți 
exagerat de precauţi la vârsta voastră înaintată. Nu mai mirosiţi 
norocul, chiar dacă se află exact sub nasul vostru. Bine, e 
pierderea voastră. 

Chiar dacă cineva asculta, nu dădu semn de asta. Toată 
atenţia lor se îndrepta acum spre Kristin. În timp ce ea punea 
tava pe masa de conferinţe, bluza ei rustică cu decolteu se lăsa 
în jos. 

— Beţi, domnule? oferi ea. Domnul Bradley...? 

Bradley ridică un deget, ca pentru a-și marca prezenţa. 

— De vină ești tu, că ai turnat, scumpo. 

Kristin îi oferi un pahar. 

— Domnul Lee? 

Degetele lui Jordan le atinseră pe ale ei, când apucă paharul. 
Ea îi zâmbi cald. 

— Exact pe gustul meu, mormăi el. 

— Domnul Luce? 

— Ca orice prost, croncăni el. 

Ea zâmbi mai larg. 

— Dumneavoastră aţi spus-o, nu eu. 

— Replică iute și strălucitoare. Cum te cheamă, dragă? 

— Kristin. 

Le acordă la fiecare un ultim zâmbet și se retrase fără grabă. 

— Cristoase, gâfâi Jordan Lee. J.R., tu fără îndoială mai știi 
ceva în plus în afară să forezi după petrol. Astea sunt bunurile 
adevărate, fără glumă. g 

— ii din astea în serie, J.R.? spuse Luce. lți acord credit, 
omule. 

— Băieți, spuse J.R. vesel. Nu știu la ce vă gândiţi, dar asta e 
sora nevestei mele. 

— Eu știu la ce mă gândesc, spuse Jordan, cu ochii în pahar. 

— Chestia asta tânără și dulcică poate să-și parcheze pantofii 
sub patul meu de câte ori îi place, spuse Luce. 

— Amin, îl îngână Andy Bradley. 

Râseră iar, veselindu-se fără măsură. Nimeni nu observă că 
J.R. se uita la ușa prin care dispăruse Kristin, meditând furios. 

e 

Fort Worth era aşezat la capătul de vest al imensului 

paralelogram urban pe care texanii îl numeau Metroplex. 

Unsprezece localităţi, trei milioane de oameni și nenumărați 
juncani, plus cowboy din Dallas și federaţia de prima mână a 
echipei de basketball. 

Fort Worth e mai mic decât Dallasul, dar nu atât de agresiv, 
construit în special de crescătorii de vite ale căror conace 
elegante în stil Victorian încă mai domină orașul. E un oraș al 
industriei și al amintirilor și al culturii cu un cvartet de muzee de 
prima mână. Fort Worth este un oraș care s-a dezvoltat o dată 
cu liniile de cale ferată și șuieratul locomotivelor încă mai sfâșie 
aerul ziua și noaptea, o odă stridentă a unui vag trecut 
american. 

Nu la asta se gândea J.R. când intră în Muzeul de Artă Kimbal. 
Pentru că interesul lui față de marea artă era minim ignoră 
splendoarea lui El Greco și Tintoretto, Matisse și Rembrandt și a 
multor altora care erau aliniaţi pe pereții galeriilor. Ca de obicei, 
gândurile îi stăteau la afaceri. Stătea în picioare, în fața unui 
magnific Goya, aplecat de spate, când îl zări pe omul care-l 
aștepta. 

— Bună ziua, J.R., spuse Loyal Hansen. 

Era un om mărunt și ordonat, croit cu grijă ca să rămână 
nebăgat în seamă și să nu deranjeze. Hansen trecea prin viață 
oferind asigurări, garanţii, promisiuni, pe care putea să le ţină. 
Nu ofensa pe nimeni, nu dezamăgea pe nimeni și prin urmare 
era extrem de prețuit de o varietate de persoane din toată 
lumea, interesate de profit înainte de orice altceva. 

— Mergi cu mine, Loyal. 

Mergeau încet, fără să dea atenţie superbelor și 
inestimabilelor opere de artă care făcuseră gloria omului de-a 
lungul veacurilor. 

— Voiam să găsesc un loc unde nimeni să nu poată auzi, 
spuse J.R. Fără posibilitatea ca cineva să tragă cu urechea sau 
să apară cine știe ce dificultate neprevăzută. 

— Vă apreciez precauţia. 

— Așa cum ţi-am spus la telefon, Loyal, sunt foarte interesat 
de situaţie. 

— Da, înțeleg. Totuși - e ceva ce trebuie să spun - oamenii pe 
care-i reprezint sunt de o oarece cultură. Când văd un grup ca al 
nostru acționând separat, se întreabă de ce. Devin 
neîncrezători. 

— Sigur că da. Așa că strecoară-te și spune-le că Ewing Oil e 
așa de interesat de ţara lor și de perspectivele ei încât s-a 
hotărât să pornească de unul singur. 

— Singur! Asta înseamnă că nu incluzi noul sindicat? 

— N-ai problemă cu auzul, nu-i așa, Loyal? 

Lui Hansen îi căzu falca. Privi la însoțitorul său. 

— Aveţi idee în ce vă băgaţi? 

— În ce trebuie. 

— Consideraţi că dispuneți de banii necesari? 

— Când va fi necesar, îi voi avea. 

— Sper. Altceva, J.R.? Am o întâlnire la Houston astă seară. 

— La naiba, da, mai e. Ewing Oil se așteaptă să câștige toate 
competiţiile în problema asta, Loyal. Se așteaptă să dea 
lovitura. 

— Noroc, J.R. 

— Cam cât de mare crezi să fie norocul ăsta? 

— Pentru numele Domnului, J.R., ofertele alea sunt secrete. 
Nu pot să știu... 

— Aș aprecia în mod real să am astfel de informații... 

— Ascultă, J.R., spuse Hansen cu o forță surprinzătoare. Sunt 
om de afaceri, nu... 

— Hai, nu te indigna, Loyal. Nu-i nevoie să te înfierbânţi. Nu-ţi 
cer să încalci legea. Nu-ţi cer să-ți trădezi principiile. Dar ești 
expert în problemele astea. Ce-ai putea obţine, estimând la 
modul optim? 

— S-ar putea să fie doar o presupunere. 

— Dar o presupunere informată. Presupunerile unui om care 
știe cum sunt făcute lucrurile și cum se fac. Ascultă, Loyal, dacă 
Ewing Oil va obține aceste concesiuni, vom avea nevoie de 
consultanţi. Ştii cu cât plătim consultanţii? La capacitate și de 
aici în sus. Asta înseamnă mai mult decât poţi obţine de la 
oricine altcineva. 

Hansen se lupta cu conștiința și ambițiile lui financiare; nu era 
cine știe ce bătălie. 

— Nu pot spune că știu ceva ce nu știu... 

— Doar o presupunere... 

Hansen scoase un caiet de note și scrijeli un număr pe el, 
dându-i foaia lui J.R. 

— Asta e o părere, părerea unui consultant. 


J.R. trase aer în piept. Cifra era mult mai mare decât 
anticipase. 

— Oferta a fost fantastică, J.R. Numărul ăsta poate fi mic, 
poate doar 20%. Vrei sfatul meu și eu îţi spun că cifra e mult 
mai mare. 

Smulse bucata de hârtie din mâna lui J.R. și o băgă în 
buzunar, 

— Acum voi pleca. 

J.R. îl lăsă să plece fără să mai spună nimic. Obţinuse ceea ce 
voise. 

e 

Două ore mai târziu, J.R. intra în biroul președintelui Băncii 
Crescătorilor de Vite. Vaughn Leland era de aceeaşi vârstă cu 
J.R., dar avea aspectul moale și palid al unui om care-și petrece 
cea mai mare parte a timpului în casă. Se sculă de la birou și se 
îndreptă spre J.R. să-i strângă mâna. Apoi îl invită să se așeze 
comod și făcu același lucru. Își confecţionă o expresie plăcută, 
dar care nu lăsa să se ghicească ce gândea. 

— Mă bucur că ai sunat, J.R. Întotdeauna îmi face plăcere să 
aflu vești despre tine. 

— Nu e o vizită de prietenie, Vaughn. Ti-am spus la telefon ce 
vreau. 

Leland își puse mâna pe o stivă voluminoasă de hârtii de pe 
birou. 

— M-am uitat prin astea. Cum știi, banca Crescătorilor de Vite 
a finanţat cele mai multe acțiuni ale lui Ewing Oil, de când ţi-ai 
asumat tu responsabilitățile executive, J.R. Am fost întotdeauna 
mândri de această asociere și cred că a fost profitabilă pentru 
ambii. Pe parcursul îndelungatei cooperări... 

— Dumnezeule, Vaughn! izbucni J.R. Asta e o atenţionare 
pentru un început sau vrei să plec? Care din ele? 

Leland nu se simţea în apele lui cu rolul pe care și-l asumase 
din credință și pe care îl interpreta. 

— Asia de Sud nu e domeniul nostru de expertiză, J.R. Banca 
nu-și va asuma riscul. Chiar dacă eu personal aș aproba... 

— Ce naiba vrei să spui prin chiar! Vaughn, vorbești cu J.R. 
Ewing. 

— J.R., încercă Vaughn Leland să se facă înțeles, chiar dacă 
eu aș aproba, Comitetul care acordă împrumuturile cu siguranţă 
va respinge cererea. Știi cum sunt bancherii. 

J.R. scutură din cap ca o pasăre de pradă care se scutură de 
niște insecte agresive, foarte periculoase, dar mai ales 
supărătoare. 

— E cam târziu să-mi vorbești de parcă aș fi un client nou 
cerșind un împrumut sau ceva de felul ăsta. Sunt Ewing Oil, 
Vaughn. Și, practic vorbind, tu ești Comitetul de împrumuturi. 

Gura lui Vaughn Leland se lăsă în jos și ochii îi clipiră, 
admițând tacit că J.R. o nimerise. Când vorbea, o făcea cu vocea 
tipică a bancherului, care venea parcă de departe, plată, fără 
viață, cu ecoul greutăţii banului în fiecare silabă rostită. 

— Mi-ai spus că Seth și Jordan și ceilalţi vor veni cu tine. Fără 
ei, fără sprijinul lor în valori și cash, ar însemna să pui la bătaie 
toate proprietăţile Ewing. 

— Te îndoiești, Vaughn? Niciodată n-am crezut că voi apuca 
ziua în care se îndoiește de Ewing un om pe care l-am crezut 
prieten și l-am asistat și sprijinit ca pe unul de-ai noștri. Da, 
domnule, asta într-adevăr mă doare. Să vină de la un om căruia 
i-am netezit calea ca să ajungă ceea ce este dintr-un simplu 
casier la bancă... 

— Îmi pare rău, J.R. Îți fac doar o onestă evaluare 
profesională. 

— N-am venit aici ca să aud o lecţie ca la Școala de Duminică, 
punctă J.R. Se lăsă pe speteaza scaunului, cu ochii închiși, cu 
mâinile împreunate ca pentru rugăciune. 

— Îmi aduc aminte, Vaughn. De multele și diversele căi în 
care a evoluat cariera ta... 

— Hai, J.R... 

— Bărbaţi ca lumea, ruinați... 

— Asta nu-i corect, J.R. 

— Felul în care ţi-ai făcut avere personală de o mărime 
impresionantă. Îţi amintești de Charley Donaldson? 

— Era slab, insignifiant și eu nu am... 

— Ba da, tu ai... Și sunt dovezi scrise undeva, sau de alt fel. 
Dar despre Luke Yellowhand? Era un tip fain, cel mai bun indian 
pe care l-am cunoscut vreodată. lIsteţ, puternic, dar prea 
încrezător în tipii ăștia vorbăreţi de oraș. Unele transferuri de 
acțiuni care au avut loc... 

— Bine, J.R. La naiba, afacerile noastre, în trecut, s-au bazat 
întotdeauna pe încredere reciprocă. 

— Intotdeauna a fost așa. 


— Voi face tot ce pot pentru tine, J.R. Dar nu pot promite... 

J.R. zâmbi, zâmbetul acela subţire și înfricoșător al lui, cu ochii 
liniștiți și fără viaţă. 

— Intră în miezul problemei, amice și extrage esenţialul. Fă ce 
trebuie să faci. 

— Întotdeauna am făcut tot ce am putut. 

— Ochește la ţintă, amice. Nici noi nu vom fi mai prejos. 

— J.R., de ce riști? Poate că afacerea nu e așa grozavă acum 
și de ce vrei să încerci? Ewing Oil poate supravieţui în perioade 
dificile. Ewing Oil poate supraviețui O.L.M.-ului. 

— Supravieţui! 

J.R. părea într-adevăr surprins. 

— Cine ţi-a băgat în cap ideea că mă gândeam să 
supraviețuiesc? Intenţionez să domin, bătrâne. Intenţionez să fiu 
cel mai mare și mai puternic petrolist din Texas. 

Zâmbi vag, o mișcare imperceptibilă a mușchilor lui faciali, 
fără simţire și căldură. O aparenţă glacială. 

— Mai bine ţi-ai aminti de asta, spuse el. Ascultă... 

e 

Pam și Cliff hoinăreau fără scop pe lângă Parcul Zoologic 
Marsalis, oprindu-se din când în când să privească animalele. 
Mâncaseră cârnăciori, cartofi prăjiţi și băuseră Coca, părând 
pentru privitorii ocazionali doi tineri simpatici care se bucurau 
de soare. Dar Cliff era tensionat și nervos, așa că izbucni: 

— Nu mai vreau să aud de asta, Pam. 

— Eşti așa de supărat că nici nu vrei să mai vorbești de asta? 

— Supărat! La naiba, da, sunt supărat! Și dezamăgit, 
deprimat și înspăimântat. Ești sora mea. 

— Credeam că ai uitat. 

— Dacă aș fi uitat, n-aş fi așa de prost dispus. Mi-ai cerut să 
ne întâlnim, ca apoi să-mi provoci șocul ăsta. 

— Cliff, aveam nevoie de fratele meu mai mare într-un 
moment ca ăsta. Nimănui nu i-aș fi putut vorbi despre asta. 

— Avort! mârâi el. Urăsc cuvântul ăsta. 

— Crezi că mie-mi place ideea? Ce altceva aș putea face? 

— Să ai copilul. 

Ea se opri să se uite la doi copii de șase ani, hârjonindu-se. 

— Nu cred că am forţa să o fac. M-am tot gândit și gândit, 
până am ametit. Nu mă mai pot gândi la asta. Nu cred că aș 

putea suporta să dau naștere unui copil și să moară numai după 
șase luni. 

— Eu și cu tine am supravieţuit. 

— Dar frăţiorul și surioara noastră, nu. 

— l-ai spus deja lui Bobby? 

— Nu. 

— Vrei să spui că nu știe că ești însărcinată? 

— Nu încă. 

— Ştie că suferi de o boală genetică care poate ucide orice 
copil căruia i-ai da viață? 

— Am încercat să-i spun. Dar fie că nu era momentul, fie că 
mi-a slăbit curajul. Voia atât de mult un copil. 

— Îţi sugerez să-i spui, și cât mai repede, Pam. 

— De ce interesul ăsta subit faţă de binele lui Bobby? Te-am 
auzit spunând că Ewingii nu sunt familia ta favorită. 

— Nu încerca să te aperi. Nu discutăm despre politică, petrol 
sau bani. Discutăm despre tine și copilul tău. Bobby e tatăl lui și 
soțul tău. 

— Oh, Cliff, nu știu ce să fac. Uneori vreau atât de mult 
copilul, încât încep să plâng. Atunci sunt dispusă să-mi asum 
riscul. Alteori... Ce talmeș-balmeș. 

— Aș vrea să te pot ajuta. Aici e ceva în legătură cu care 
numai tu cu Bobby aţi puţea hotărî. impreună. 

— Da, ai dreptate. Trebuie să-i spun. Trebuie. Ar fi cu mult 
mai simplu dacă n-ar fi sub presiune acum - sub presiunea ta, 
Cliff. 

— Asta nu va înceta până când nu-l voi dărâma pe J.R. E 
singurul mod în care pot să-mi iau copilul înapoi. Dacă sunt 
norocos, fiul meu va trăi destul ca să știe cine este tatăl lui 
adevărat. 

Treceau printre familii, printre copii care hoinăreau și se 
jucau, fiecare cu gândurile lui. Incapabili să se ajute unul pe 
altul. 

e 

De parcă un instinct secret i-ar fi spus că ea era acolo, J.R. se 
întoarse devreme la ranch în acea după-amiază. O găsi pe 
Kristin bălăcindu-se în bazin. Cu un pahar înalt în mâna, J.R. 
stătu și o privi până când ieși din apă, lucioasă și umedă, cu 
costumul lipit de corp, scoțându-i în evidenţă toate formele. Ea 
se aranjă în soarele încă fierbinte, înclinându-se spre lumina ce 

venea din vest și în același timp, înfăţișându-se toată privirilor 
lui J.R. 

— Îmi place Southfork-ul, spuse ea. 

— La toţi ne place, murmură el. 

— Totul e atât de frumos aici. 

El o examină deschis. 

— Da, totul. 

— Locul ăsta inspiră forță, ca și Ewingii. 

— Asta te atrage, Kristin? Forţa, vreau să spun. 

Ea îl privi drept în faţă. 

— Apreciez forța în toate activităţile umane. Forţa este o 
condiţie preliminară pentru un trai satisfăcător. 

— Ai învăţat asta la colegiu? 

Ea zâmbi ușor, încrezut, plină de propria persoană. 

— Printre altele. 

J.R. se ridică și se îndreptă spre ea. 

— Eşti puternică? 

— Înclin să cred că da, J.R. 

— Destul de puternică să ai de-a face cu mine, Kristin? 

Își trecu mâna pe obrazul ei încă umed, apoi pe gât și mai jos. 

— Atât de puternică cât trebuie să fiu, J.R. 

Kristin își ridică un deget la piept. 

— Doresc ceva, Kristin... 

— Oh! 

Făcu ochii mari și o expresie copilăroasă îi apăru pe faţa 
frumoasă. 

— Și tu vrei ceva. 

— Oh, e ceva important ce vreau eu, J.R. 

— Poate ne-am putea înțelege. 

Se apropie de ea și o trase mai aproape. 

— Înțelegerea are un sfârșit, se poate sparge, poate avantaja 
o persoană și ruina pe cealaltă. Prefer un aranjament care mi-ar 
permite să mă ocup singură de mine, să fiu capabilă să acționez 
cu încredere în viitor și să mă bucur de viaţă. 

— Un fel de rentă viageră pe viaţă? 

— Oarecum. 

Îi mângâie trupul suplu, musculos, și se aplecă să o sărute. 
Dar când buzele lui le atinseră pe ale ei, Kristin se smulse, 
desprinzându-se. 

— Kristin, procedezi ca o școlăriţă. 


Ea râse, aplecată pe umărul lui. 

— Sunt o școlăriţa, amintește-ţi. 

Se lăsă să alunece în bazin, trimițând înapoia ei un val de apă 
stropindu-l, și-l lăsă plin de dorinţă... 

e 

Când Bobby sosi, întunericul începuse să se lase peste 
Southfork. Când se cobora din mașină, sleit, dar bucuros că e 
acasă, Pam apăru pe patio. O privire și ea începu să alerge 
înainte, agățându-se de el cu o forță neobișnuită. 

El o îmbrăţișă și simţi că un ușor tremur îi străbătea corpul. 
Mirosul ei curat îi umplu nările și-i înlătură oboseala. Dragostea 
lui pentru femeia aceasta era totală, puternică și veșnică, era 
sigur de asta. 

Cum nimeni nu i-o ceruse, Bobby nu putuse defini această 
dragoste. Nici s-o descrie printr-o listă de calităţi excepţionale. 
De ce femeia aceasta și nu altele? De ce era așa de hotărât și 
avea atâta încredere să-și ducă viaţa cu ea, fie aici, la 
Southfork, în lux, bogăţie și putere, fie altundeva, fără bunăstare 
materială, zbătându-se din greu pentru cele necesare traiului? 
Înţelesese că atâta timp cât el și Pam erau împreună, viaţa lui 
avea să fie împlinită într-un fel care nu putea fi descris prin 
cuvinte. 

— Ce este, scumpa mea? 

Un ultim tremur și se desprinse de el. 

— Mi-ai lipsit. 

Explicaţia era suficientă. 

— Și tu mi-ai lipsit. 

— Cum a fost la Austin? 

— Agitat, dar fac progrese. Cred că în sfârșit încep să apară 
rezultate contra O.L.M.-ului. Îmi pare rău, Pam. Fratele tău a 
ales drumul ăsta, făcându-ne dușmani. 

— El nu vede lucrurile așa. 

— Sunt sigur. 

Nu era un subiect de continuat fără urmări negative, așa că 
Bobby renunţă repede. 

— Apropo, au sunat de la biroul doctorului Krane, azi- 
dimineaţă, înainte de a pleca. Ceva rău? 

— Nu... 

— Ginecologul tău. Asta înseamnă ceva bun? 

Ea ezită îndelung. 


— Așa cred. 

El o studie și fața ei se lumină de un zâmbet vesel. 

— Eşti însărcinată! 

— Aşa cred. 

— Dumnezeul meu! scoase Bobby un urlet de cowboy și o 
ridică în braţe, învârtind-o. Asta e fantastic! 

— Ușurel, viitoarele mame nu pot să zboară. 

O așeză la loc cu grijă. 

— De ce nu mi-ai spus până acum? 

— Voiam să fiu sigură. 

— E minunat, fantastic, cel mai grozav lucru pe care l-am 
auzit vreodată. Hai să sărbătorim. Urcă în mașină! Mergem în 
oraș, Pam. 

— Bobby, mai sunt atâtea de spus despre asta. Masa e 
aproape gata și... 

— Lasă masa. Familia nu va ști niciodată unde mergem. 

— Ai dreptate, sunt atâtea de vorbit despre asta, de vorbit, de 
vorbit și iar de vorbit... 

O sărută pe gură. 

— Hai să mergem! 

— Bobby... îi opuse Pam o ușoară rezistenţă. 

— În mașină, am spus. Intră, până nu mă cobor să folosesc 
forţa contra unei femei gravide. Trebuie să-ţi spun, Pam, că m-ai 
făcut cel mai fericit bărbat din lume! 

Pam se zbătea între dorinţa de a fi singură cu soțul ei, de a-i 
explica situaţia cu toate teribilele ei ramificații și aceea de a 
accepta dorinţa lui, de a-i permite să rămână fericit cel puţin un 
timp, de a-i împărtăși bucuria. 

— Bine, Bobby. Ai învins. 

Dar, odată în mașină, se așeză așa încât el să nu poată vedea 
nesiguranța și tulburarea din ochii ei. Îi era frică să nu se 
termine totul rău. 

e 

În dimineaţa următoare, familia se adună pe patio pentru un 
mic dejun cu gustări reci. Sue Ellen, care nu era prea interesată 
de mâncare, ţinea între degete o cană cu cafea rece, ca un om 
pe jumătate beat. Miss Ellie o urmărea îngrijorată din priviri. 

— Sue Ellen, pot să ţi-o încălzesc? 

— Nu, mulțumesc, Miss Ellie. 

— Nu vrei niște pâine prăjită cu unt, draga mea? 

— Nu, mulțumesc, mi-e bine așa, Miss Ellie. 

— Aseară, la cină, abia te-ai atins de mâncare. Te simți rău? 

— Încerc doar să slăbesc. 

Lucy, încercând să o ajute, spuse: 

— Poate ai nevoie de ceva mișcare, Sue Ellen? Ce-ai zice să 
jucăm tenis? 

Sue Ellen se întoarse spre ea, rece: 

— Dacă aș avea nevoie de sfatul tău, Lucy, ți l-aș cere. 

— Stai o clipă... bătu Lucy în retragere. 

— E-n regulă, Lucy, spuse Kristin. Trebuie să înţelegi că 
scumpa mea soră a trecut de curând prin multe. Trebuie s-o 
lăsăm să-i rănească pe alţii, drept compensație. 

— Grozav, spuse Lucy, revenindu-i umorul. Acum o să 
trebuiască să mă pun cu voi amândouă. 

Jock, plictisit de ciorovăiala dintre femei, își dădu la o parte 
farfuria cu jumări, cu vârful furculiţei. 

— Hai să punem punct, doamnelor. Un bărbat are dreptul să 
se bucure de puţină pace și liniște la cafeaua de dimineaţă. 

— Jock are dreptate, spuse Miss Ellie. 

J.R., care găsea întotdeauna ceva care să-l distreze în replicile 
caustice, fu primul care-l văzu pe Bobby apropiindu-se. 

— Ah, iată-te deci, frăţioare. Credeam că ai plănuit să dormi 
toată ziua. 

— Nu credeam că-ți pasă, J.R. 

— Acum pot să fac toată treaba singur, nu-i așa? 

Bobby ignoră comentariul. 

— Am noutăți importante, oameni buni. 

Venind după el, Pamela se încruntă: 

— Bobby... 

Bobby o încolăci cu braţul, trăgând-o mai aproape. 

— Vreau să afle toată lumea, în special familia mea. Să știți cu 
toţii că Pam e însărcinată. În curând vom avea un alt copilaș la 
Southfork. 

Familia se strânse în jurul lui Pam, un murmur de voci care se 
intersectau cu sărutări și îmbrăţișări. 

— Sunt așa de fericită! spuse Miss Ellie. Pentru amândoi. 

— Felicitări, fiule, spuse Jock. 

— Mulţumesc, tată. 

Lucy o cuprinse pe Pam în brațe: 

— Trebuie să fii așa de emoționată. 

— Da, cred că sunt. 

Lucy păși înapoi și ochii i se îngustară, prudenţi. Pam nu arăta 
deloc ca o viitoare mamă fericită. 

— Bine, se exaltă Jock. Se pare că John va avea un tovarăș de 
joacă, J.R. Nu-i o noutate grozavă? 

Lui J.R. îi fu greu să se arate prea entuziasmat. 

— Da, tată. 

Sue Ellen interveni, mai mult pentru urechile soțului ei: 

— O zi importantă pentru toată familia, J.R., nu-i așa? Au 
obţinut în sfârșit ce-au vrut întotdeauna. Un moștenitor Ewing 
legitim... 

J.R. își privi soţia, hotărât să nu-i dea satisfacția unui răspuns. 
Cumva, gândea el, cumva, își va lua revanșa asupra ei. 
Indiferent de cine va fi rănit pe parcurs. 

e 

Oakside Condominius era o adunătură de case citadine și 
apartamente scumpe, așezate printre pajiști și pâlcuri de copaci 
înalţi, fiecare din ei așezat cu grijă ca să asigure securitatea și 
să ferească de privirile curioșilor. Complexul includea un 
gimnaziu complet, o saună și, în centru, două bazine de înot. 
Aici păstra Ewing Oil un apartament pentru vizitatori în 
probleme de afaceri, cei mai mulți, petroliști de peste ocean. 
Aici aranjase J.R. să locuiască Kristin pe durata șederii ei la 
Dallas. 

O introduse în interior și o urmărea cum se rotea dintr-o 
cameră în alta cu o încântare copilărească. 

— Oh, J.R., e pur și simplu încântător! 

— Sunt bucuros că-ţi place, Kristin. 

— Că-mi place! E de-a dreptul fermecător. Cât pot să stau aci, 
J.R.? 

— Atâta cât vrei. 

J.R. făcu un gest larg cu mâna. 

— Ai propria ta terasă, dacă vrei să stai la soare dezbrăcată, 
Kristin. 

— Îmi sugerezi să fac asta, J.R.? gânguri ea. 

— Cu siguranță. Invită-mă atunci oricând. 

— Oh, eşti obraznic. 

— La naiba, trebuie să încerc. 

Kristin se hotărî să schimbe subiectul. 

— Când pot să mă mut? 

— O să pun un om de la ranch să-ţi aducă lucrurile, de 
dimineaţă. Printre altele, cred că vei găsi aici tot ce ai nevoie 
pentru noapte. Cu du-te-vino-ul ăsta al oaspeţilor am păstrat 
locul ăsta înzestrat cu de toate. 

— Am verificat bucătăria, frigiderul e plin de bunătăți. 

— La fel și barul, dragă. 

— E reconfortant. 

— Mă gândeam că o să-ţi placă. Hai să-ţi arăt restul. 

O conduse în dormitor. Carpete de blană albă, un scaun lângă 
ușile cu draperii care duceau spre terasă, tapet de mătase și un 
confortabil pat regal, o mulţime de oglinzi strălucitoare. 

— Ei? 

— E exotic, gânguri ea. 

Apoi deschise cel mai apropiat dulap. 

— Dumnezeule, ce-mi văd ochii? Rochii de seară, capoate, de 
toate mărimile. Pentru clienţi de afaceri, J.R.? 

— În afacerile cu petrol contează să faci, când și când, câte o 
favoare. 

Kristin se apropie pe vârfuri și îl sărută ușor pe buze. Elo 
cuprinse, frecându-și gura de a ei și ea își împinse pântecele 
spre el. El răspunse pe loc, sprijinindu-și-l pe al lui de alei, 
trăgând-o mai aproape de el. 

— Nu trebuie să faci asta, gâfâi ea. 

— Tânjeam după asta de mult, dragă... 

Mâna lui se plimba dur pe un sân, apoi pe altul, luptându-se 
neîndemânatic cu nasturii de la bluza ei. O clipă lungă ea îl lăsă 
și degetele lui se apropiară de carnea goală. Apoi Kristin gemu 
și se răsuci, întorcându-se cu spatele la el, aranjându-și hainele. 

— Nu, J.R., nu! 

— De ce nu? Niciunul din noi nu mai e copil. Și tu simţi la fel... 

— Nu sunt o femeie de o noapte, J.R. 

— Bineînţeles că nu... El ezită. Nici eu nu sunt un bărbat de o 
noapte. 

— Asta ar fi acum. O noapte cu soțul surorii mele. 

— Te-ai gândit că am să-ţi fac promisiuni? 

— N-aș fi făcut asta, J.R. Niciodată. Numai că - ei, bine, o fată 
are nevoie de puțin timp, să se gândească, să reflecteze, ca să 
finalizeze... 

J.R. zâmbi larg. 


— Bine, e-n regulă. Doar un lucru. Să nu-ţi trebuiască prea 
mult ca să te hotărăști. 

— Nu va dura o veșnicie, J.R. 

— Și atunci când te vei hotărî, dragă... 

— Da, ].R.? 

— Asigură-te că ai făcut alegerea corectă. 

Plecă fără niciun alt cuvânt. Kristin închise ușa după el. 
Curând după aceea se aruncă pe patul acela mare, azvârlindu-și 
pantofii din picioare, legănându-și brațele și picioarele în aer, 
strigând de bucurie. De data asta totul mersese după voia ei. 
Totul. 

e 

J.R. lăsă Mercedesul la colț și străbătu piața care separa 
trotuarul de clădirea Companiei Ewing, aproape inconștient că 
era întuneric și străzile Dallasului erau, ca de obicei, goale. In 
clădire, biroul pazei era gol, iar omul însărcinat cu paza își făcea 
rondul sau trăgea pe undeva un pui de somn. Nu avea 
importanţă. Totuși, lui J.R. îi plăcea să știe pentru ce plătește și 
se gândi să întărească regulamentele de securitate. Urcă cu 
liftul până la biroul lui. 

Coridorul era întunecos și gol, doar luminile roșii-sângerii în 
caz de alarmă licăreau la capete. In camera de primire, Vaughn 
Leland stătea tolănit într-unul din scaunele Barcelona, din piele 
lucioasă și oțel, trăgând dintr-o ţigară care nu era aprinsă. 

— Ai întârziat, J.R. 

Era tras la faţă și obosit, un om îmbătrânit înainte de vreme, 
pe care erau evidente urmele eforturilor făcute. Spre deosebire 
de J.R., Leland era întotdeauna pregătit să se apere și să piardă. 
Spre deosebire de J.R. nu crezuse niciodată, într-adevăr, că-și 
merita înalta poziţie. Spre deosebire de J.R., se refugia în trecut 
și îi era teamă de viitor. 

— Hai să intrăm, ordonă J.R., deschizând drumul. 

O dată ajuns în biroul lui J.R., Leland se lăsă să cadă pe 
canapea, ca un om sleit de puteri. Lui J.R. i se păru că Leland 
are vigoare și energie doar pentru un anumit număr de ore în 
fiecare zi; după asta era un individ înfrânt și slab. 

— Arăţi grozav, Vaughn. Servește-te cu ceva de băut. 

Bancherul dădu din cap, prea slăbit ca să dea curs invitaţiei. 

— A fost o zi grea, dar am știri bune. Banca te poate ajuta în 
afacerea aceea a ta pentru forările maritime din Asia. 

J.R. fu încântat și lăsă să se vadă asta: 

— Asta te înalță în ochii mei, Vaughn. 

— Sunt totuși unele restricţii la împrumuturi, dar am reușit să 
pun laolaltă Banca Crescătorilor de Vite plus altele trei. Fiecare 
din ele se ocupă cu a patra parte din plăcintă. 

O vagă îngrijorare tindea să se transforme în J.R. într-o 
potenţială supărare. 

— Credeam că voi lucra doar cu tine, Vaughn. 

— La bază, așa va fi. Dar Banca Crescătorilor de Vite nu a 
putut să facă față singură. 

— O.K., făcu J.R. o concesie, de parcă ar fi renunţat la opţiuni. 
Avea nevoie de banii aceia, avea nevoie de ei acum. 

— La cât se ridică, în dolari americani, serioși? 

Leland își umplu plămânii cu aer: 

— O sută de milioane, în cap. 

J.R. simţi că nu-și mai putea ţine bucuria. Se așteptase ca 
banca să-i facă greutăţi, să-i dea doar șaptezeci-optzeci la sută 
din cât avea nevoie. Să-i înăbușe afacerea din zgârcenie. În loc 
de asta, obținuse totul, chiar cu cinci-zece milioane mai mult 
decât ar fi putut efectiv folosi. 

— Nu-i rău, Vaughn, spuse el, inexpresiv. 

Leland se încruntă și-și scărpina pântecele voluminos. 

— După cum mi se pare, J.R., vei avea nevoie de toţi banii 
ăștia, având în vedere drumul atât de lung, asta-i. O dată ce 
băncile s-au implicat în afacerea asta, o dată ce stau în cârligul 
tău, dacă vei avea vreodată nevoie de niște sume suplimentare, 
fii sigur că le voi obţine. 

— Asta e o mare satisfacţie pentru mine, Vaughn. Încă o dată 
ai justificat încrederea pe care o am în tine. 

— Mulţumesc că spui asta, J.R. Apreciez. 

Clipi și se îndreptă și ceva din oboseală îi pieri de pe față. 

— Dare o altă problemă... 

J.R. își simţii mușchii stomacului încleștați și mâinile reci. 
Bănui la ce se referea Leland. 

— Ce problemă e, Vaughn? 

— Numai o formalitate, de fapt, o procedură de afaceri... 

— Spune-mi despre ce e vorba. 

— In aceste împrejurări, de un risc deosebit... 

— La obiect, Vaughn. 

— J.R., nu trebuie să te alarmezi. Ti-am spus, o formalitate. 

— Spune care e, Vaughn. 

— La naiba, omule, dar dacă treaba nu merge? Dacă ceva 
merge rău? Poţi pierde totul și asta înseamnă că și băncile vor 
pierde. 

— Nu voi pierde! Hai, care e formalitatea! 

— În regulă. Băncile vor pune la bătaie o sută de milioane, dar 
tu va trebui să garantezi cu două sute de mii de acri din averea 
imobilă de primă calitate... 

J.R. trase aer în piept. Nu anticipase aceasta. Creierul lui șocat 
își reveni în sfârșit și începu să funcţioneze cu încordare. 

— Știi că singura proprietate pe care o am - pe care o au 
Ewingii... 

— Știu. 

Leland părea să fie în agonie spirituală. 

— N-am ce-i face, J.R. Asta-i treaba. Ceilalţi m-au forţat s-o 
fac. Va trebui să garantezi cu Southfork-ul pentru împrumut. 

— Southfork! E ridicol! În niciun caz nu voi ipoteca Southfork- 
ul. 

— Da, poţi să n-o faci. E o parte a Întreprinderilor Ewing și tu 
ești președintele companiei. Ai toate drepturile legale, toată 
puterea legală... 

— Și dacă spun nu? 

Leland dădu din umeri, cu fața lui ca o budincă, înţepenită. 

— Spune nu, și nu vei mai avea împrumutul. 

— Realizezi ce-mi ceri? Southfork e casa mea. M-am născut 
pe pământul acela! Nu e un subiect de discuţie. 

— Ti-am spus, m-au obligat. Celelalte bănci. Acum am mâinile 
legate. 

— Găseşte altă modalitate. 

Leland se ridică cu surprinzătoare repeziciune pentru corpul 
lui masiv. 

— Nu este altă modalitate, J.R. Sau ipotechezi Southfork-ul, 
sau afacerea e nulă și neavenită. 

J.R. îl privi îndelung pe bancher. 

— E-n regulă, spuse el cu o voce joasă încărcată de mânie și 
ciudă. Consideră că s-a făcut. 

Leland se îndreptă spre ușă. 

— Dimineaţă, documentele vor fi pregătite, J.R. 

— Fă-o, Leland. Și vreau să știi că nu voi uita niciodată felul în 
care ai aranjat chestia asta pentru mine, Vaughn. Niciodată... 

După plecarea lui Leland, J.R. rămase nemișcat timp de o oră. 
Emoţiile lui treceau de la ura mocnită la mânia ucigătoare și 
înapoi, la autocompătimire și suspiciunea bine fondată a oricui 
se confruntă cu pâlpâirea amintirilor din copilărie, revenind iar și 
iar la un eveniment din trecut. 

Jock le adusese la amândoi, lui J.R. și lui Bobby, care nu erau 
încă adolescenţi, o pasăre vânată pe dealurile din jurul 
Fredericksburgului.  Petrecuseră în secret o zi lungă și 
încântătoare pe marginea întinsului lac sălbatic, ţinând-o tot în 
ironii. Erau obosiţi, dar fericiţi, cum stăteau, așa, tolăniţi în jurul 
focului de tabără, după o masă cu slănină, fasole, cafea și bucăți 
mari de pâine de casă făcută de Miss Ellie. 

Jock fuma, povestind păţanii din tinereţea pe care și-o 
petrecuse conducând hergheliile la staţia de cale ferată, ori 
umblând după aur în munţii din Colorado, ori săpând în 
pământul din Texas după petrol. Erau povești despre legare de 
prietenii și despre dușmănii, a unor oameni care duceau vieţi 
scurte, violente, axate cu insistenţă pe câștigarea Potului de 
Aur. 

— Cei mai mulţi nu l-au găsit niciodată, le spusese Jock în 
noaptea aceea. Cei mai mulţi nu au găsit niciodată ce căutau. 
Cei mai mulţi au găsit mai mult necaz decât făcea ceea ce 
căutau și mulţi dintre ei au murit mai timpuriu decât era firesc. 

— Pentru ce o făceau, tată? întrebase Bobby. J.R. nu avusese 
nevoie să întrebe; el știa, înțelesese. Deja se adunase în el o 
poftă enormă de bogăţie și putere, pe care le vedea ca o 
confirmare a rațiunii de a fi a omului, recunoscând că prin ele se 
obţine cea mai mare satisfacţie - omagiul și respectul celorlalți. 
Jock cântărise întrebarea lui Bobby în liniștea acelei nopți 
vânătorești, mai înainte de a răspunde. 

— Un om trebuie să aibă un scop în viaţă, un motiv să-și 
părăsească așternutul dimineaţa. Ceva cu care să merite să te 
ocupi. Odată, în negura vremilor, un om se duse în junglă și-și 
urmări prada, carnea pentru ziua aceea și aduse mâncare 
acasă, pentru familia lui. Este ceva din omul ăsta îndepărtat în 
fiecare din noi, recunosc asta. 

— Să umbli după petrol nu înseamnă să-ţi dobori prada ca să- 
ți asiguri carnea zilnică, răspunse Bobby. 


167 


Jock îl blagoslovi cu un zâmbet strâmb și un mormăit 
autoironic: 

— Natura umană e aceeași. Strângi puţin mai mult decât ai 
nevoie și încă puţin mai mult după aceea. Foarte curând devine 
un obicei să acumulezi; mai multe bunuri, mai mult pământ, mai 
multe companii, mai mulți bani. Amintiţi-vă asta, băieți, numai 
cu bani se pot cumpăra lucrurile care pot fi cumpărate. 

— Oamenii te respectă când ești bogat, spuse J.R. 

— Nu. Recunosc că nu. Te trag pe sfoară și te lasă să crezi că 
ești deosebit, sau mai bun. Dar tu nu ești și ei o știu prea bine și 
la fel și tu, dacă ești isteț. Se adună pe lângă tine și te pupă-n 
fund încercând să obțină ceva pentru ei înșiși. Dar în ce privește 
respectul - unii dintre cei mai săraci oameni pe care-i cunosc 
sunt aceia pe care-i respect cel mai mult. 

J.R. refuză să accepte asta. Dar nu spuse nimic. 

— Sunt două lucruri în viață care contează cel mai mult, 
continuă Jock îndărătnic, în timp ce undeva, în noapte, un coiot 
lătră și un altul îi replică. Familia și casa omului, pământul lui. 
Un om trebuie să fie gata să se lupte ca să le apere pe 
amândouă, să le păstreze în siguranţă și bunăstare. După 
familia voastră, băieţi, să preţuiţi pământul mai presus de orice, 
ascultați asta. 

„Pământul, mai presus de orice”. J.R. nu uitase asta niciodată. 
Niciun Ewing n-ar fi putut uita. 

e 

În dimineaţa următoare, J.R. își parcă Mercedesul în faţă la 
Handy Andy și privi tinerele gospodine cum cărau cu 
cărucioarele de la magazinul cu autoservire produsele de 
băcănie la mașinile lor. A lăsat Dumnezeu mai multe femei 
frumoase în Texas decât oriunde în lume, își spuse el. La naiba, 
un bărbat ar putea să-și petreacă toată ziua, privindu-le, 
urmărindu-le de aproape, răsturnându-le pe spate. Pe lângă 
bani, pe lângă putere, J.R. nu se putea gândi la nimic altceva 
care să-l bucure mai mult decât la sex, la veșnica femelă. Ușa 
mașinii se deschise și Alan Beam se strecură pe locul de lângă 
șofer, își puse pe genunchi o geantă diplomat și îl salută bine 
dispus pe J.R. 

— Ai întârziat, Alan. 

— Am avut niște probleme de lămurit la birou. 


— Mai bine ţi-ai rezolva mai întâi priorităţile, Alan. Mai întâi, 
afacerea Ewing, amintește-ţi. 

— Da, domnule. 

— Acum, ce ai pentru mine? 

— Am adunat laolaltă comitete din tot districtul și l-am propus 
pe Cliff Barnes pentru Congresul Comitetelor. Nelsonii, Funtsii, 
Andersonii, Luellynsii... 

— Vreau să-mi dai raportul despre succesele tale. Până îţi 
îndeplinești misiunea. 

— Oh, mi-o îndeplinesc, J.R. Adun un grup de oameni 
disparaţi, nu prea amestecați în politică, nu indivizi cu pete, 
înţelegi. Material ingenuu. Oameni tineri. 

— Bine, bine. Altceva? 

Alan scoase niște schiţe din geanta diplomat: proiecte pentru 
postere, o mulţime de etichete și reclame. 


PROIECTUL BARNES 
BARNES PENTRU CONGRES 
INVINGEȚI CU BARNES 


— Da, e bine. Ai făcut treabă ca lumea, Alan. : 

Tânărul fu mirat. J.R. părea preocupat, fără entuziasm. işi 
pierduse interesul pentru campanie? Dacă era așa, înseamnă 
că-și pierduse interesul pentru Alan Beam, și avocatul nu 
intenționa să lase să se întâmple asta. 

— Voiam să afli cum s-au cheltuit banii tăi... 

— Bine, foarte bine, spuse J.R. expeditiv. 

| se păru lui Alan, pe drumul înapoi în oraș, că ar trebui să fie 
mai atent în afacerile lui cu J.R. Plutea pe un vas șubred, pe o 
mare foarte periculoasă, plină de pericole mortale. 

e 

Columns era unul din acele restaurante care păreau să fie 
transplantate dintr-o suburbie a Noii Anglii la Dallas, fără să fi 
pierdut nimic pe durata transbordării. Pereții erau din cărămidă 
roșie, iar bolțile arcuite, făceau sălile să pară mai spațioase. 
Becurile ă la Old Tiffany trimiteau o lumină blândă și galbenă 
spre mesele din fier negru și marmură, și peste tot, verdeață - 
plante eu sutele, de-a lungul pereţilor, la ferestre, pe jos și pe 
suporturi înalte, atârnând de grinzile tavanului. Chelnerii - toţi 
tineri, toţi chipeși, toţi blonzi, cu ochii de culoare deschisă - în 

pantaloni negri strânși pe corp și în cămăși albe la fel de 
strâmte, deschise la gât. Pam lua masa cu tatăl ei, Digger 
Barnes. Puseră meniul la o parte și ea îi zâmbi. 

— Arăţi bine, tată. 

— Mă simt bine. 

Faţa lui cenușie nu arăta prea bine, iar ochii îi erau în alertă, 
niciodată liniștiți, de parcă se aștepta la un necaz. 

— Sunt încă în căruţă - dacă la asta te gândești. Și nu-mi 
place să stau așa. 

Își goli paharul cu apă și se strâmbă. 

— Chestia asta blestemată e o prostie. 

— Potolește setea. 

— E un lichid, asta-i tot ce pot spune despre ea. 

— Mâncărurile pescărești sunt foarte bune aici, tată. 

— Mai bine un castron de supă. De când stau cu fratele tău, 
Cliff, n-am făcut altceva decât să mă odihnesc și să mănânc. 
Trebuie să mă întorc la lucru. 

— Doctorul ţi-a spus s-o iei ușor. 

— Doctorii! Când nu știu ce să-ţi spună, spun s-o iei ușor. Un 
om de vârsta mea, care a muncit toată viaţa, va avea suficient 
timp s-o ia ușor când va fi mort și îngropat. 

— Mai e mult până atunci. 

EI își reţinu în gât un sunet sceptic. 

— Nu pot să spun că-mi place felul în care arăţi, fetițo. Parcă 
ţi-ai fi luat toată povara lumii pe umeri. Ce se întâmplă? 

Ea ezită. Cu un zâmbet forțat, spuse: 

— Tată, sunt pe cale să am un copil. 

Ochii lui luciră și fața aceea inexpresivă și zbârcită se lumină 
de un zâmbet larg. 

— Pammy! Asta-i o noutate teribilă! 

— Oare? 

O clipă, Digger nu putu să înțeleagă. Apoi se lumină: 
neurofibromatoza, boala genetică pe care o purta și de care era 
responsabil. Lui Pam îi era frică pentru copilul care încă nu se 
născuse. 

— La naiba, fată, e o veste bună. Pam, nu te lăsa. Blestematul 
de doctor cu diagnosticul lui de neuro-ce-o-mai-fi... 

— Neurofibromatoză. 

— Puah! Ascultă, scumpo, te-ai lăsat influenţată și vei dărâma 
totul. la-o altfel. Eu am supravieţuit. Cliff a supraviețuit. Și tu. 
Gândește pozitiv, e singura cale. 

— ţi voi spune la ce mă gândesc. 

— La ce? 

— Mă gândesc să fac un avort. 

Cuvântul lovi într-o parte vitală a ființei lui. Toţi anii lui de 
muncă grea, anii de efort și conflict, de luptă ca să se menţină 
în viaţă, se duceau pe apa sâmbetei. Se simţi deodată golit și 
neajutorat. 

— E ideea lui Bobby? Blestemaţii de Ewingi nu au niciun 
respect pentru viaţa umană. 

— Nu, tată. Nu i-am spus lui Bobby despre boală. 

— E-n regulă, poate că-i mai bine că nu i-ai spus. Totul se va 
rezolva în timp, ai să vezi. 

— Tată, fratele și surioara mea nu stau mărturie pentru asta. 

Digger se simţi vinovat, de parcă ar fi făcut o greșeală, de 
parcă și-ar fi ucis deliberat propria carne și propriul lui sânge. 

— Nu te lua după asta. A fost cu mult timp în urmă. Lucrurile 
sunt diferite acum. Doctorii știu mai multe. Noi medicamente, 
noi tratamente... 

Ea îi luă mâna. 

— Credeam că nu crezi în doctori. 

— Uneori, spuse el fără prea multă convingere, omul trebuie 
să se încreadă în orice. In oricine. Când situaţia îl depășește. 

Stătură mult fără să vorbească, fiecare din ei gândindu-se la 
spectrul terorii viitoare în liniștea minţii și a conștiinței lor, 
fiecare singur. 

(J 

Vaughn Leland servea sandvișuri și cafea trimise pentru prânz 
și, în timp ce mânca, el și J.R. răsfoiau observaţiile, memoriile și 
documentele legale care autorizau împrumuturile bancare către 
Ewing Oil. J.R. citi fiecare cuvânt de pe fiecare bucată de hârtie. 
In final, le dădu la o parte și se așeză la loc. 

—lmi pare în regulă, Vaughn. Aranjamentele sunt 
satisfăcătoare. Adună-le și trimite-le la Wiggen, și de la Wiggen 
și Hieitner la Fort Worth... 

Asta iscă interesul lui Leland: 

— Noi avocați, J.R.? 

— Așa e. N-o să-l supăr pe tata cu afacerea asta, și nu se 
poate ști niciodată când Harv Smithfield poate să spună ceva 
nepotrivit la momentul nepotrivit. 

O bătaie în ușă îi atrase lui Leland atenţia, și secretara sa își 
făcu apariţia. 

— Da, Janet? 

— Apel telefonic pentru domnul Ewing. Linia doi, domnule. 

— Mulţumesc, Janet. 

— Ea se retrase și bancherul îi întinse telefonul lui J.R. 

— Pentru tine, J.R. 

— Alo, spuse J.R. 

— Aici Kristin, J.R. 

— Credeam că ţi-am spus că nu vreau să fiu întrerupt aici. 

Fata trebuia să priceapă că apartamentul și orice relaţie ar fi 
putut ei avea era un lucru; munca era o problemă complet 
diferită și separată. Trebuia, în timp, să înveţe asta. 

— Bine, ce este așa de important? 

— A sunat domnul Loyal Hansen. De câteva ori. Părea 
nerăbdător. A spus că avea ceva foarte important să-ţi spună. 

— A lăsat vreun mesaj? 

— Da. Doar că totul e în regulă. A spus că vei înțelege. Pot să 
fac ceva, ].R.? 

— Doar să te concentrezi pe dosarul pe care ţi l-am dat. Și 
apropo, Kristin, mulțumesc. 

J.R. puse receptorul în furcă. 

— Știri proaste, J.R.? 

— Ştiri bune, Vaughn. Concesiunile sunt ale mele. Lovitura de 
vârf. Imprumutul poate intra în funcțiune. 

— Atunci, J.R., mai bine ai face o cerere specială. 

— Pentru o lovitură în afaceri, vrei să spui? 

— Pentru Southfork... 

e 

Kristin puse receptorul în furcă și se așeză gânditoare la biroul 
ei. Cealaltă secretară, Connie era încă plecată la masă și biroul 
era liniștit, nu era nimeni s-o deranjeze. Lucrase cu grijă cu J.R., 
ca un pescar îndemânatic care-și ademenea păstrăvul cu undița. 
Dar dacă J.R. era un pește, era unul puternic, crunt și dintr-o 
specie abilă. Regele mării. Instinctele care-l preveneau asupra 
necazului și pericolului erau ascuţite și nu permitea nimănui să 
pătrundă în intimitatea gândurilor lui. 

Kristin era fascinată de el în sute de moduri diferite, văzând în 
el instrumentul prin care și-ar putea face o viaţă bogată și care 
să merite să fie trăită pentru ea însăși. Dar precauţia era 
necesară. Precauţia și informaţia. Informaţia o va face 
puternică. Niciodată nu s-ar fi putut aștepta să-l comande pe 
J.R., dar ar fi putut fi posibil să-l manipuleze într-un fel care ar 
favoriza-o pe ea. Pe moment, se afla într-o poziţie avantajoasă; 
J.R. era încă înfometat s-o aibă sexual și nu era sigur cum 
intenţiona ea să reacționeze. Lasă-l să-și facă griji în ceea ce-o 
privește, să adulmece pe alături. Nu era niciun motiv să-l lase să 
creadă că era o pradă ușoară, sau că ea îl voia pe el chiar mai 
mult decât o voia el pe ea. Între timp, ea ar putea fi capabilă să 
adune un dosar de fapte despre J.R. Ewing, care, într-o zi, ar 
putea folosi. 

Își umplu mâna cu o grămadă de scrisori pe care J.R. trebuia 
să le semneze și intră în biroul lui. Începu să frunzărească prin 
hârtiile de pe birou, deschizând sertarele, căutând ceva ce ar fi 
putut să fie de o oarecare valoare. O singură foaie bătută la 
mașină îi reținu privirea. Citi: 


AFACEREA DE PETROL DIN ASIA 


1. Leland - 100.000.000 dolari. 
2. Hansen - plătit pentru aprobarea ofertei. 
3. Southfork - ??? 


Puse foaia la loc, sigură că a obținut informaţii vitale, numai 
de-ar fi putut să le descifreze. Ce avea, se întreba ea, Southfork- 
ul cu zăcămintele de petrol din Asia? Se aștepta ca, în timp, să 
descopere asta, să afle lucruri de o mare importanţă. Și de ce 
nu? Cu siguranţă că avea cărţile câștigătoare pentru jocul în 
care se băgase. 

e 

În noaptea aceea, J.R. se duse la Oakside Condominium. 
Kristin, îmbrăcată într-un neglijeu vaporos, îl primi, cu băuturi 
deja pregătite pentru amândoi. Îl conduse la sofa, ridicând 
paharul, într-un toast silențios. Băură și ea se lăsă pe spate. 

El o privi cu o considerabilă plăcere. Niciodată nu fusese mai 
fermecătoare, niciodată nu o dorise mai mult. 

— Ești o fată foarte provocatoare, Kristin. Când te vede în 
chestia asta scurtă de dantelă roz, unui bărbat îi vin idei... 

Ea îi zâmbi peste pahar. 

— J.R., tu poţi veni aprovizionat bine cu tot felul de idei, fără 
ajutorul meu. A fost foarte lungă întâlnirea pe care ai avut-o 
astăzi. 

— Mă urmărești? 

— Pur și simplu am simţit lipsa prezenţei tale stimulatoare la 
birou, atâta tot. 

— Te-ai mai gândit la ultima noastră întâlnire? 

Ea ignoră întrebarea. 

— M-am gândit. Școala de arhitectură nu-i cine știe ce, nu se 
poate compara cu afacerile cu petrol. 

J.R. deveni nerăbdător: 

— Sunt încântat să te aud spunând asta, Kristin. 

— Lucrând cu tine, J.R., avem atât de multe să ne împărtășim. 
De asta găsesc atât de excitante... secretele. 

— Secretele! Ce secrete avem noi, Kristin? 

— Nu te supăra, dar n-am să-ţi spun. 

— Cred că ai o trăsătură comună cu sora ta, stimata mea 
soţie, și asta, este o imaginaţie extrem de vie. 

— Am spus că n-ar trebui să-ţi spun. 

El o privi grav, cu zâmbetul acela teribil, înfricoșător, 
răsucindu-i gura. 

— Ce anume știi tu ce ar putea interesa pe cineva, Kristin? 

— Oh, spuse ea ca din întâmplare, e vorba de întâlnirea dintre 
domnul Leland și domnul Hansen. 

— M-am întâlnit cu tot felul de oameni. 

Ea știu că trebuie să aibă o șansă. 

— Nu amintesc de afacerea din Asia de Sud. O sută de 
milioane de dolari și... 

Kristin aștepta, dar el nu scoase o vorbă. 

— Și Southfork... 

Era o expresie indescifrabilă pe faţa lui, și o admiraţie 
invidioasă îl încercă. Era o stricată ticăloasă și vicleană, dar mult 
mai isteață decât ar fi putut s-o creadă. Ştia mai mult decât ar fi 
vrut el să știe, și acum te puteai aștepta sa folosească 
informaţia contra lui. Sau, dacă nu contra lui, atunci, în folosul ei 
propriu. Marcă o mică victorie pe partea ei. 

— Nu știi nimic, spuse el, aparent liniștit. 

Ea îi răspunse: 

— Ai dreptate. Suna așa încântător, așa de excitant, era vorba 
de atât de mulţi bani. Sunt sigură că Bobby, și Jock nu și-ar 
crede urechilor dacă ar auzi. 

— Mă fascinezi, Kristin. Așa de frumoasă și așa de șireată. Nu 
mulți bărbaţi au îndrăznit să se confrunte cu mine în felul ăsta. 
Ești strălucitoare și curajoasă, și tenace, și puţin temerară. 
Apreciez combinaţia, îmi deschide apetitul. Oh, da, da, ești o 
cochetă sinuoasă. 

Ea râse scurt și ascuțit. 

— Vai, J.R., credeam că-ţi plac cărările sinuoase. 

— Ce intenţionezi să faci cu noua ta informație? 

— Nimic. 

— Nu intenţionezi să-i spui lui Bobby sau tatei? 

— Bineînţeles că nu. Tatăl tău ar putea să te înlăture de la 
Ewing Oil, și unde m-ar duce asta pe mine? 

— Foarte deșteaptă fata... 

El se mută mai aproape de ea și se sărutară. Mâinile lui îi 
pipăiau corpul și ea începu să geamă ușor. 

— Ascultă, se răsti el, lasă-mă să rămân aici... 

— Oh, J.R., ce bărbat ești! 

— Hai în dormitor. 

— Nu pot. 

— Să i-o spui lui mutu'! 

— Curând, J.R., curând, când voi fi gata, voi veni eu la tine, 
promit. Nu va fi nevoie să mă chemi. Pentru nimic în lume. Vei 
vedea ce pot să fac pentru tine, cum pot să fiu pentru tine. Când 
voi fi pregătită. 

El se ridică, abia putând să-și rețină mânia. 

— Și ce artrebui să fac până atunci? 

— Oh, J.R. Am mare încredere în tine, murmură ea, 
mângâindu-i obrazul. Ai să te gândești la ceva... 

e PARTEA A V-A œe 


FAMILIA EWING 
ASTĂZI 
e Capitolul 14 


J.R. se gândise îndelung la mișcarea asta. Marionetele lui se 
bucuraseră de suficientă libertate, încât să ajungă, fiecare din 
ele, să creadă că era stăpâna propriului destin. Venise timpul să 
strângă cureaua, să-i facă să danseze cum le cânta el, să-și 
învețe iar limitele independenţei. Ce proști puteau să fie, 
zbătându-se zadarnic să-și croiască propriile destine, în timp ce 
J.R. lua deciziile care contau într-adevăr. 

Cât de ușor fusese totul. Visele lor îndrăzneţe, pofta de glorie, 
lăcomia /or, dorința /or de putere, îţi făceau milă. Nişte pitici 
încercau s-o facă pe uriașii, incapabili să înţeleagă natura reală 
a jocului lor, sau ce le era necesar ca să reușească. 

Mai întâi, Lucy. Era vremea ca mititica asta arogantă, care nu- 
și cunoștea limitele, să fie aranjată pentru anii care vor veni. Oh, 
da, Lucy era o Ewing prin naștere, prin orice drept moral și legal. 
Dar îl ofensase pe J.R. în atâtea feluri și, în aroganta ei, chiar îl 
amenințase. Mai bine să se ocupe de ea acum, s-o facă să afle 
cât era de nepotrivită cu ambițiile ei semeţțe, să-i slăbească 
hotărârea și să-i taie curajul. Până atunci, era destul de mare, 
destul de isteaţă, destul de experimentată ca să-i aducă un real 
prejudiciu, și J.R. trebuia s-o ţină sub un control strict. 

Deci, mai întâi Lucy. Și apoi ceilalţi, căzând ca piesele de 
domino de pe o linie. Nimeni nu era conștient de cât era de 
vulnerabil, de inextricabil legat de celălalt, cât erau de slabe 
eforturile lor de a rămâne nedescoperiți în mișcările îndreptate 
contra /ui. Aștepta cea mai bună ocazie, și aceasta sosise cu 
câteva seri mai înainte, când familia începuse să se adune în 
sufragerie, înainte de cină. 

Lucy intrase în încăpere, arătând strălucitoare și veselă, și 
vulnerabilă. Intuitiv, J.R. trecu la atac: 

— Mă bucur că ești acasă la cină; așa, pentru variaţie, Lucy. 
Își aranjă o expresie plăcută, amabilă, pe faţă. 

Nu mai puţin intuitivă decât J.R., Lucy mirosi pericolul. Se 
întoarse cu faţa la el, cu sprâncenele încruntate, întrebându-se 
ce intenţiona. Și nu trebui să aștepte mult. 

— Am trecut la o altfel de viață, spuse ea, încercând să fie 
conciliantă. Mă voi dedica vieţii de familie. 

— Astea-s vorbe goale! - o provocă el. 

— Lasă fata în pace! protestă Sue Ellen. 

— N-am ridicat mâna sau vocea la ea, spuse J.R., rezonabil, 
fixând-o pe cea mai tânără Ewing din priviri. Mă bucur că 
suntem toţi aici, pentru că am niște noutăţi foarte 
îngrijorătoare... 

— Nu poţi să le păstrezi până după masă? - spuse Miss Ellie. 

J.R. scoase un plic din buzunar. Când atenţia tuturor se 
îndreptă spre el, lovi ușor plicul cu unghia degetului mare. 

— Ceea ce se află aici, ne afectează pe toţi, pe toți Ewingii, 
cred. 

— Pe cine vrei să înspăimânţi, J.R.? - întreabă nevastă-sa. 

— Nu te băga, Sue Ellen! 

— Pe mine, se auzi Lucy spunând. Pe mine vrea să mă prindă. 
Ce ființă odioasă ești J.R.! A 

— Hai, Lucy, mormăi Jock, neplăcut impresionat. Işi iubea 
nepoata, dar era conștient de prăpastia care-i despărțea. Mai 
mult decât vârsta, era vorba de moduri total diferite de a vedea 
viața. El nu o înțelegea pe Lucy, și, din acest motiv, socotea tot 
tineretul o enigmă greu de definit. Poate că îmbătrânise, că era 
produsul unor vremuri apuse, acum nereprezentative, cum 
spuneau ei. 

— J.R., sper că n-ai intenţii rele! 

— Mă gândesc doar la binele familiei, spuse J.R. Și scoase 
jumătate de duzină de fotografii din plic. 

— Ştii ce sunt astea, Lucy? 

Ea se cutremură de teamă, fără să spună nimic. ` 

J.R. privi pe rând la fiecare fotografie, punând-o apoi la loc. Işçi 
scutură capul. 

— Ce-s toate astea, fiule? - spuse Jock. 

J.R. îi înmână fotografiile. Jock le privi. Bobby se ridică să le 
vadă. 

Lucy încremenise. 

Jock se încruntă: 

— Nu sunt de acord cu așa ceva, J.R.! 

Vocea lui adâncă venea din piept, amenințătoare. 

— Mai bine le-ai distruge. 

— Ştii cine sunt ăştia, tată? 

— Nu pot spune că da, fără ochelarii mei de citit. Dar nici nu 
vreau să le mai văd. 

— Cred că masa e aproape gata, spuse Miss Ellie, încercând 
să-i atragă în sufragerie. Efortul îi fu zadarnic. 

— Fata, spuse J.R., este chiar Lucy a noastră. Dezbrăcată... 

— ].R.! - exclamă Miss Ellie. 

Sue Ellen mormăi o înjurătură. 

Bobby aruncă o privire iute, aspră, la fotografii. 

— Cred că ai încălcat bunul-simţ, J.R. Nimeni n-ar trebui să se 
uite la ce ai aici. 

— Când voi avea nevoie de ajutorul tău, frățioare, voi veni să 
ţi-l cer. Aici este dulcea, inocenta, micuța noastră Lucy, într-o 
poziție compromiţătoare, cu un bărbat... 

— Bastard împuţit!... spuse Lucy. 

— Ține-ţi gura, domnişoară! spuse Jock. Cine e bărbatul? 

— Alan Beam, răspunse J.R. 

— Ești sigur? - întrebă Jock. 

— N-am nicio îndoială. Intenţionezi să negi, Lucy? 

— Cum ai făcut fotografiile astea? - spuse Lucy, cu o voce 
inegală. 

— Mai întâi, ce ai de spus în ceea ce te privește? 

— Nu pare să am ceva, recunosc. Nu știam de fotografii. 
Niciodată nu mi-aş fi... 

— Uite-le, spuse J.R., aspru. De necrezut ce pot reprezenta. Tu 
și Beam într-o postură dezgustătoare. Te-ai întâlnit cu el pe 
furiș... 

— Pe furiș! Nu, m-am întâlnit în mod deschis. 

— Cui i-ai spus despre asta? Cui i-ai spus de Beam? Niciun 
membru din familie nu știa de această relaţie, dacă așa se poate 
numi. 

— De ce faci asta, J.R.? 

— Sunt un Ewing. Familia trebuie apărată! 

— Distrugând-o pe Lucy? - spuse Sue Ellen. 

— Ține-ţi gura, Sue Ellen! N-ai niciun rol în asta. 

Își îndreptă atenţia spre Lucy. 

— Toate nopţile astea, în care pretindeai că studiezi acasă la 
prietena ta, Murriel - cred că așa o cheamă - erai cu Alan, în 
apartamentul lui. Făcând... asta... 

Aruncă fotografiile pe măsuţa de cafea, de parcă i-ar fi ars 
degetele. 

— M-ai făcut să-mi fie rușine, Lucy. Ne-ai făcut să ne fie rușine 
tuturor. 

— Așa e, Lucy? întrebă Miss Ellie, calm. Când noi credeam că 
studiezi, tu erai acolo, cu bărbatul ăsta? 

— De cele mai multe ori, Miss Ellie. 

— Așa că adăugăm minciuna la celelalte trăsături ale tale, 
spuse J.R. 

— Ce te-a făcut să te ferești? întrebă Jock. N-ai încredere în 
noi? La urma urmelor, și noi am fost tineri odată. Poate că te-am 
fi înţeles, te-am fi susținut chiar. Dacă ne-ai fi dat ocazia. 

— Oh, nu! izbucni J.R. Acest Alan Beam, un om de nimic, un 
oportunist. Da, fără îndoială, Lucy a noastră trebuia să se 
ascundă, trebuia să mintă. 

— Ştiam cum te-ai simţi, J.R., dacă ai afla. Nu voiam sa-ţi dau 
bătaie de cap. Voiam să evit asta. Il urăşti pe Alan din cauză că 
lucrează pentru Cliff Barnes, pentru că este esențial în campania 
lui Cliff pentru Congres. Acesta e motivul pentru care faci ceea 
ce faci, vrei să ajungi la Barnes prin Alan? Și prin mine? 

— Asta-i nimic, Lucy, spuse J.R. Îl dispreţuiesc pe Beam pentru 
că știu multe despre el. M-am interesat în mod deosebit despre 
persoana și activităţile lui. N-are un ban, e crud, un oportunist 
social, care vrea să exploateze relaţia cu tine pentru eventualul 
lui profit. Nu e un prieten potrivit. 

Ochii lui Lucy bâjbâiră în jur, căutând o faţă prietenoasă. Și-i 
fixă pe Bobby. 

— Bobby, desigur că nu ești de acord cu J.R. Trebuie să 
înţelegi... 

— L-am cunoscut pe Beam, Lucy; n-aş fi procedat ca J.R., dar 
nu pot fi de acord cu Alan Beam. Personal, cred că ai fi putut 
proceda mult mai bine decât ai făcut-o. 

Incurajat de acest sprijin surprinzător, J.R. mai făcu trei-patru 
pași strategici. Era timpul să pună punctul pe. 

— Lucy, îţi interzic să-l mai vezi pe Alan Beam! 

Lui Lucy nu-i venea să-și creadă urechilor. Ochii ei exprimau 
stupefacție. 

— Ce? - rosti ea într-un sfârșit. 

— M-ai auzit! 

— Nu pot crede că am auzit bine. Doar nu încerci să-mi spui 
tu cu cine să mă întâlnesc, pe cine să văd... 

— Exact asta fac. 

— Du-te dracului, J.R.! 

— Te rog, Lucy, spuse Miss Ellie. J.R., asta trebuie să se 
termine o dată. 

— Îţi spun ce trebuie să faci! izbucni J.R. 

— N-ai dreptul! 

— Nu trebuie să-l mai vezi niciodată pe Alan Beam! 

— Încetează, ].R.! spuse Bobby. 

— Credeam că mă sprijini în mod real, frăţioare. Asta e și 
familia ta. 

— J.R., spuse Lucy cu o voce subţire, neprietenoasă. Vreau să 
mă înţelegi bine. Nu numai că voi continua să-l văd pe Alan 
Beam, nu numai că voi continua să fiu amanta lui, dar mi-a 
cerut să mă mărit cu el. 

— Să te măriţi! râse J.R. Să-ţi măriţi averea, asta vasăzică, 
Lucy! Tu poţi să te distrugi de una singură, Lucy, dar nu o face 
măritându-te cu Alan Beam. 

Lucy se ridică. 

— Aş vrea să mă folosesc de această ocazie ca să vă invit pe 
toţi la nuntă, spuse ea și ieși mândră din încăpere. 

— Glumește, spuse Jock. Trebuie că glumește. 

— Sper, spuse Bobby. 

Miss Ellie dădu din cap: 

— Nu pot să cred că glumește. Oh, o știu pe Lucy, e căpoasă 
și, uneori, puţin sălbatică. Dar chiar să se mărite cu individul 
ăsta, cu Beam, zău, de ce nu i-a amintit niciodată numele? 

— Era firesc, spuse J.R., făcându-se că fierbe de mânie, dar, 
de fapt, bucuros de felul în care mergeau lucrurile. Știa cum am 
reacţiona noi toți. Cum ne-am simţi. O dată pentru totdeauna 
trebuie s-o pun la locul ei pe fata asta. 

Vocea lui Miss Ellie se înăspri: 

— Las-o în pace, ].R.! Ai spus destule pentru seara asta. 

— S-o las în pace?! 


— E o femeie în devenire. Trebuie să-și facă propria ei părere 
despre lucruri. Să plătească pentru orice ar alege să facă. Cred 
că nu contează dacă va ieși bine. La urma urmelor, Lucy e o 
Ewing... 

— Încerc doar s-o salvez de la dezastru, mamă! 

— Și nimic altceva? interveni Bobby. 

— Ce vrei să spui, frăţioare? 

— Întreb, doar. 

— Nu-mi place felul ăsta de întrebare. 

Bobby dădu din umeri și nu mai spuse nimic. 

— Nu-i proastă, spuse Jock. Dacă Beam ăla nu va fi bun 
pentru ea, e destul de isteaţă să se salveze singură. 

— Mă gândeam doar la Lucy, tată. 

— Destul, tinere! De acum înainte să termini cu așa ceva. 

— Cum zici tu, tată. Cred că de aici încolo nu mai e problema 
mea. 

Îl urmăriră pe J.R. cum se duce la bar și-și toarnă de băut. 
Când se întoarse, ridică paharul într-un toast fără cuvinte, în 
timp ce un zâmbet larg, strălucitor și victorios îi lumina fața. 

e 

Lucy se duse la Dallas și intră direct în apartamentul lui Alan 
Beam. Acesta era gata de plecare când sosi, și prezenţa ei 
neașteptată îl enervă. Ea crezu că atitudinea lui se datora 
temerii că va ceda atracției ei sexuale, în contradicţie cu 
hotărârea lui, ca acest lucru să nu se mai întâmple decât după 
căsătorie. Era flatată și încântată și, în același timp, hotărâtă. 

ÎI îmbrăţișă strâns, și Alan, preocupat de întâlnirea cu Kristin, 
se întrebă cum ar putea scăpa mai repede de prezenţa ei 
restrictivă. 

— Oh, Alan! spuse ea, cu faţa la pieptul lui. E așa de bine în 
braţele tale! Niciodată, niciodată să nu mă părăsești!... 

El îi mângâie părul, stânjenit. 

— Ce s-a întâmplat, Lucy? 

Ea se gândi dacă să-i spună ce se întâmplase. S-ar putea să 
se supere, se gândi ea, și să-l atace fizic pe J.R. Asta ar crea și 
mai mari probleme, și mai mari necazuri pentru toţi. 

— Nimic rău. Mi-ai lipsit mult. Mi-ai lipsit, și mi-am dat seama 
cât de mult te iubesc. _ 

Chiar când vorbea, îndoiala era vie în mintea ei. Il iubea într- 
adevăr pe Alan? lubise ea, la cei optsprezece ani ai ei vreun 

bărbat? Dacă da, nu era capabilă să-l numească. Oh, fuseseră 
atâţia bărbaţi de care fusese atrasă sexual și stimulată de ei. 
Bărbaţi frumoși, musculoși, a căror sexualitate brută o dăduse 
gata, o ameţise de dorință. Dar dragostea? Nu-și putea aminti. 
De ce se silea atunci să-i spună astfel de vorbe mari lui Alan? 

— Te-ai gândit la asta? continuă ea forţat. La faptul că vrei să 
te însori cu mine? 

— Bineînţeles, spuse el automat, fierbând de dorinţă pentru 
Kristin. Dar îţi înțeleg sentimentele, nevoia de a rămâne liberă, 
independentă. Orice vrei tu, Lucy, e O.K. pentru mine. Atâta 
timp cât ești tu fericită. 

— Mă voi mărita cu tine, Alan. 

El făcu un pas înapoi: 

— Ce? 

— Vreau să mă mărit cu tine, Alan. 

— Asta e o nebunie! 

— De ce? De ce să fie o nebunie, când vrei să te însori cu 
mine? Mă, iubești, nu-i așa, Alan? 

— Oh, da. Te iubesc! 

— Atunci, s-a hotărât. Cât de repede putem s-o facem? 

— Repede... 

— Ne căsătorim? 

— Păi, nu știu. Sunt niște lucruri de pus la punct. Trebuie să 
discut cu familia ta, cu J.R. 

— Nu! 

— Ce vrei să spui? 

— Astă-i treaba mea și a ta, Alan. Lasă-i pe Ewingi. Mai ales 
pe J.R. 

Alan deveni suspicios. Ce se întâmplase de venise ea aici, în 
felul acesta? Cu siguranţă, se aprinsese undeva o scânteie care 
o catapultase în brațele lui, debordând de dragoste și de dorinţa 
de căsătorie. Instinctiv, simţi că trebuia să fie vorba de ceva 
necazuri, ceva dificultăţi cu J.R. Așa ceva intenţiona să evite. J.R. 
era vital pentru viitorul lui, și Beam nu dorea să facă nimic care 
să întrerupă relaţia cu acesta până nu avea în mână toate 
cărţile câștigătoare. Și nu le avea. Oricum, nu încă. 

— Nu pot face asta, Lucy, spuse el dezarmant. O dată - 
indiferent de ce simţi acum - vei dori ca familia ta să-ți fie 
aproape. Și eu la fel. Nu putem face ceva care să creeze o 
ruptură, să producă animozități. 

— Nu-i cunoști! 

— Nu ăsta e esenţialul. Ewingii sunt carnea și sângele tău. 

— Nu-ţi poţi închipui cum sunt. J.R. e cel mai rău dintre ei: 
ostil, agresiv, își rezolvă întotdeauna treburile pe socoteala 
altcuiva. Poate că sunt o Ewing prin sânge, dar întotdeauna m- 
am simţit o străină în casa aceea. Oh, hai să ne căsătorim 
imediat, Alan! Rămân aici peste noapte, și mâine dimineaţa am 
putea merge la Nuevo Laredo. Poţi să te căsătorești pe loc în 
Mexic și... 

— Nu cred că asta ar fi înțelept, Lucy. 

— Te-ai răzgândit! 

Ușurarea și mânia erau într-un conflict ascuţit, emoțiile ei 
vraiște, gândurile confuze. 

— M-am gândit doar că trebuie să așteptăm, am crezut că-i 
calea cea mai bună. 

— Ți-e frică de ei, de J.R. 

— Nu fi proastă. 

— Și nu mă mai vrei. Nu sunt destul de frumoasă, de isteaţă și 
de sexy. Ai pe altcineva, Alan? Ai avut altă fată cât timp am fost 
împreună? Când făceai dragoste cu mine, Alan, îţi închipuiai că 
ești cu altcineva? Te-am iubit, am vrut să mă marit cu tine, și tu- 
mi întorci spatele. J.R. va fi foarte fericit. A fost mâna lui, Alan? A 
fost J.R. la tine, te-a cumpărat, te-a ameninţat? De asta nu mai 
vrei să te însori cu mine? 

— Dă-mi puţin timp. Am să aranjez totul. 

— Nu face nimic, Alan. Știu că nu mă mai vrei. Știu exact ce 
trebuie să fac... 

Și fugi, cu lacrimile curgându-i pe obrajii palizi și tineri. 

e 

Se trezi și descoperi că era goală și singură în pat. O singură 
lumină de neon arunca raze roșii, verzi și albastre. Mirosul de 
iarbă arsă plutea în aer, acrit de izul de alcool. Stătu și încercă 
să-și amintească: unde se afla, al cui dormitor era ăsta? Simţi în 
gură un gust familiar, și asta o făcu să se străduiască din 
răsputeri să-și reamintească. Gustul de spermă, înghițită. Căzu 
la loc pe pernă, cu ochii strâns închiși, dorind ca acesta să fie 
apartamentul lui Alan și știind că nu fusese niciodată mai înainte 
pe aici. Gustul ăsta din gura ei era gustul unui străin, și i se făcu 
încă mai silă de ceea ce știa că făcuse, de ce devenise, cu voia 
ei. 

Se ridică în picioare. O dâră umedă o făcu să se uite între 
coapse. Tot spermă. Un geamăt de disperare îi scăpă, și începu 
să-și caute hainele. Își descoperi chiloţii sub pat, și era pe 
punctul să-i îmbrace când apăru el. Era îndesat și musculos, 
puţin mai înalt ca ea și la fel de gol. În spatele lui, alţi doi 
bărbați. 

— lat-o, băieţi. 

— Frumoasă. 

— Prima calitate. 

— Cine sunteţi? întrebă Lucy. 

— Niciodată nu s-au făcut prezentări aici, spuse bondocul. 
Numele nu para fi necesare în faza asta. Vă place, băieți? 

— Niciodată nu ne-ai făcut un bine mai mare, amice. 

El întinse palma: 

— Plata înainte. _ 

Fiecare din ei îi puse niște hârtii în palmă. li lăsă singuri cu 
Lucy, închizând ușa după el. Cei doi nou-veniţi începură să se 
dezbrace. 

— Plec, spuse ea. 

Ei îi râseră în faţă: 

— Pleci, pe dracu'! 

— Indiferent ce v-a spus, nu sunt o din aia... 

— Am plătit banii, doamnă. Acum e timpul să ne scoatem 
pârleala pentru gologanii noștri. Priveşte aici, pisicuță dulce, ce 
am pentru tine! 

Al doilea o încercui pe partea cealaltă. 

— O.K., prietene, la alegerea ta. Prima dată amândoi; spune 
pe unde vrei tu: prin faţă sau pe la spate? 

— Prin faţă. 

— Dă-i drumul! De acum înainte, fiecare pe partea lui. Pariez 
pe zece dolari că eu voi ajunge în ceruri înaintea ta! 

Se repeziră la ea, și eforturile ei fură zadarnice când o traseră, 
se întinseră și intrară în ea. Ea ţipă o dată, apoi iar, dar asta 
părea să-i excite și mai mult. Să producă durere era cel puţin la 
fel de vital pentru ei cât să obţină plăcere. 

e 

Când totul se termină, o lăsară învinetită și însângerată pe 
podea. De-abia fu capabilă să se îmbrace și să plece. Bondocul 
privea la televizor în sufragerie, dar nu făcu nicio mișcare s-o 
oprească. Ajunsă afară, ezită, căutând să-și amintească unde-și 

parcase mașina. Un gând fugar îi străbătu creierul răvășit, 
materializându-se treptat. J.R., își spuse ea. J.R. i-o făcuse, era la 
fel de sigur cum era că se afla în locul acela, el conspirase la 
vioiul și degradarea ei. J.R. trebuie făcut să plătească. J.R. 
trebuie pedepsit. Definitiv. Făcut să sufere. Inspăimântat. 
Carnea lui trebuie tăiată bucățele, așa încât să nu mai poată 
niciodată să se poarte cu atâta cruzime cu o fiinţă umană. J.R. 
trebuie să moară... 


e Capitolul 15 


În dimineaţa următoare, Bobby și J.R. se sfătuiau în biroul 
acestuia din urmă, când sună interfonul. 

— Da, spuse J.R. în aparat. 

— J.R., se auzi vocea secretarei, cu o nuanță de surpriză, deși 
de obicei era neemotivă, domnul Cliff Barnes e aici și ar vrea să 
te vadă. 

J.R. nu fu capabil să-și ascundă surpriza: 

— Ce naiba vrea? îi spuse el lui Bobby, fără să aștepte un 
răspuns. 

Bobby zâmbi: 

— Un om versat în arta duplicităţii, frăţioare. Nu-i poţi face 
concesii. Nici anticipa. 

— Să-l primesc? 

— Dacă nu-l primeşti, nu vom ști niciodată ce vrea. Cred că 
amândoi trebuie să vorbim cu el. 

Pentru una din puţinele dăţi de care putea să-și amintească, 
J.R. era recunoscător că Bobby era alături. Nu se aștepta la 
nimic bun de la întâlnirea cu Cliff Barnes, dar nici nu ar fi putut 
spune de ce. 

— Trimite-l pe domnul Barnes încoace, spuse el la interfon. 

Peste o clipă, ușa se deschise și Cliff intră în birou, își plimbă 
privirea de la J.R. la Bobby și înapoi, calm și netemător. Se așeză 
fără să fie invitat pe un scaun din faţa lui J.R. și lăsă să cadă pe 
birou un plic maro. 

— Ce faci aici, Barnes? zise J.R. cu asprime. 

— Bună dimineaţa, Cliff, spuse Bobby. 

Barnes arătă plicul. 

— Deschide-l. 


J.R. privi plicul de parcă înăuntru se afla un șarpe veninos, 
gata să atace. 

— Ce este în el? 

— Deschide-l și vei vedea. 

Bobby începu să râdă. 

— Oh, nu strigaţi așa. Amândoi vă comportați ca niște copii 
mici. Cliff, ești aici pentru afaceri, sau vrei să dai o lovitură 
murdară? Orice ar fi, dă-i drumul, omule! Amândoi avem treabă. 

Expresia lui Cliff nu se schimbă deloc. 

— Bobby, dintre toţi Ewingii, tu pari cel mai aproape de o 
fiinţă umană decentă. Dar ești un Ewing și asta te așază dincolo 
de limitele regnului uman, cel puţin din punctul meu de vedere. 
J.R., o facem acum sau la tribunal? 

— Despre ce naiba vorbești, Barnes? 

— Plicul... 

J.R. ezită, apoi îl apucă brusc, îl tăie și îl deschise. Scoase o 
copie xeroxată a unui document scris de mână. 

— O.K., ce-i asta? 

— Citește-l. 

— Nu-mi da ordine la mine în birou, Barnes! 

— Citește-l cu voce tare că să-l audă și Bobby și să afle 
despre ce este vorbă. Asta are de-a face cu toţi Ewingii... 

J.R. îl privi cu scârbă. Își coborî privirea pe copia xeroxată și o 
citi repede. Apoi privi în sus, cu obrajii aprinși și ochii îngustați. 
Când vorbi, vocea îi era dispreţuitoare. 

— Te așteptai să cred că asta are vreo valoare? 

Fără un cuvânt, Cliff lăsă să cadă pe birou două documente 
suplimentare. 

— Astea sunt legale și autentificate de notariat J.R. Foarte 
legale. Le-am dat să le examineze experții. Doar nu crezi că am 
venit aici ca să mă fac de râs și să mă las descoperit, nu-i așa? 
Am venit înarmat și pregătit. 

— Vreţi, mârtanilor, să mă lăsaţi să aflu și eu secretul? spuse 
Bobby. Ce se întâmplă? 

— Citește-l, spuse iarăși Barnes. Citește-l, J.R., ca să poată 
auzi și Bobby. 

— E-n regulă, spuse J.R. cu răceală. Și citi: 

„Prin urmare, s-a căzut de acord ca toate veniturile și 
profiturile zăcământului petrolifer cunoscut sub numele de 

Ewing 23 să fie împărţite în mod egal între Jock Ewing și Willard 
Barnes și moștenitorii lor, în ordinea perpetuării”. 

— Am sărit ceva? termină J.R., tăios. 

Bobby se sculă de pe scaun, luă documentul și-l citi și el. Se 
întoarse la Cliff Barnes: 

— De-abia am deschis puţurile alea, Barnes. N-ai așteptat 
niciun pic până să-ţi anunţi pretenţiile... 

— Timpul înseamnă bani. 

Bobby privi la hârtia pe care o ţinea în mână. 

— Te aștepți să faci o reclamaţie bazată pe hârtia asta? 
Proprii noștri experţi legiști vor dori s-o studieze. 

— Servește-te, îi întinse Cliff hârtia. Asta nu va schimba 
lucrurile. Jumătate din tot ce scoate Ewing 23 îmi aparţine. 
Jumătate din petrol. Jumătate din profituri. 

— Bobby, spuse J.R., ai deschis puţurile alea și l-ai făcut pe 
cumnatul tău un om foarte bogat. 

— Vrei să spui că... 

— Doar accentuez realitatea situaţiei, asta-i tot. 

— Asta n-o să ne ruineze. 

— E un câmp petrolifer mare și frumos, spuse J.R. 

— Pe gustul meu! spuse Cliff. 

— O mulţime de bani pentru oricine posedă o bucăţică din el. 

— Asta-s eu, partenere, spuse Cliff cu voioșie afectată. 

J.R. se duse la bar. 

— O mică sărbătorire ar fi la locui ei. Ne confruntăm cu o 
interesantă întorsătură a evenimentelor. Dușmanii devin 
parteneri. Ce mai dandana, băieţi! 

— Abţine-te, spuse Bobby, privindu-l pe Cliff cu ochi de 
gheață. Aleg singur cu cine vreau să beau. 

— Nu-i nevoie să fii un învins iritat, intonă J.R. 

La ușă, Bobby se întoarse: 

— Felicitări, Cliff. Ai obţinut în sfârșit ce ai vrut: să te răzbuni 
pe Ewingi și să înșfaci o parte substanţială din acţiuni. Cred că 
ești mândru de tine. Nu cred că și Pamela va fi. 

Îl lăsă pe Cliff stând acolo, cu o jumătate de zâmbet pe buze, 
simțindu-se mai puţin încântat de situaţie decât își imaginase 
până atunci că va fi. 

— Nu-i da atenţie, spuse J.R., punându-i un pahar în mână. 
Bobby are tendinţa să devină puţin protector când apar 

probleme de familie. Poate chiar mai mult decât trebuie. În 
sănătatea ta, partenere! 

Cliff se ridică brusc și puse paharul pe birou. 

— Mă voi întâlni cu avocaţii tăi săptămâna viitoare. Vreau o 
listă completă despre câţi barili se extrag zilnic, costurile de 
rafinare, prețurile de vânzare, profiturile limită, taxe și așa mai 
departe. Oamenii mei vor verifica totul, toate caietele, toată 
evidența. 

— Dumnezeule, ai mania verificărilor, Cliff. Și, mai presus de 
toate, ești neîncrezător. Hai, bea acum. Ridică receptorul. 
Trebuie să am o mică convorbire, dacă nu te deranjează. 

Formă numărul. 

— Cu Harry Owens, vă rog, spuse el în telefon. 

Apoi se întoarse spre Barnes: 

— ÎI știi pe bătrânul Harry, maistru la Ewing 23. Bun om, cu 
experiență, face ce-i spun fără întrebări tâmpite. 

— Trebuie să admit că te-ai comportat foarte bine, J.R. 
Așteptam să sari în sus, să faci gălăgie. Dar iată că nu poţi face 
nimic. Documentul ăsta e perfect legal, obligă, și ce a fost al 
tatălui meu este al meu. Mă bucur să văd că accepţi inevitabilul. 
Că nu pui la cale o luptă costisitoare și inutilă. 

— Trestia care se îndoaie n-o doboară vântul, nu-i așa, Cliff? 
Așa zic eu întotdeauna. Tu ce zici de obicei, Cliff? 

Apoi, în telefon: 

— Tu ești, Harry? Ce faci, băiete? Da, e formidabil, Harry, 
chiar formidabil! 

Puse mâna pe microfon, acoperindu-l. 

— Harry spune că Ewing 23 scoate petrolul în timp record. 
Băiete, îți spun cu siguranţă că arabii ăia din OPEC se vor aduna 
și-și vor mări preţul de vânzare foarte curând. 

Apoi din nou cu Harry: 

— Câţi barili ai spus? O mie pe lună și chiar mai mult? Frumos. 

Vorbi iar cu Barnes: 

— Partea ta poate să fie de o jumătate de milion de dolari 
chiar din primul an și e de așteptat să crească. Frumoasă rentă 
pentru un om. 

— Pot folosi banii. 

— Sigur că poţi, Cliff. Pariez că într-adevăr poți. 

Apoi la telefon: 


— Harry, ești încă aici? Bun băiat. Îţi spun ce vreau să faci, 
Harry, așa că ascultă bine. Închide Ewing 23. Așa e, închide-l, tot 
câmpul. Până la ultimul puț blestemat. Așa e, închide-l. Chiar 
acum. 

Puse receptorul în furcă. 

— Cum îţi cade asta, domnule Barnes, expert operator? Se 
duce jumătatea ta de milion de dolari pe an. Rămâne încă în 
adâncul pământului din Texas. Toate puţurile se închid etanș, ca 
o vizuină, și nu se vor mai deschide atâta timp cât vei putea să 
umbli, să vorbești și să respiri. 

Cliff Barnes, palid, trăgând aer în piept, cu corpul aplecat de 
parcă era gata de atac, făcea eforturi să vorbească: 

— N-am terminat încă, J.R. De data asta ai mers prea departe. 
Dacă va fi nevoie, am să te opresc cu mâinile goale. Sau cu un 
glonte în inima ta rece... 

Mult timp după ce plecase, auzise râsul batjocoritor al lui J.R. 


e Capitolul 16 


Pam se întoarse la Southfork cu câteva minute înainte de a se 
servi masa de seară. Dar n-o interesa mâncarea și se duse 
direct în camera ei. Despachetându-și sacoșa, îi povesti pe 
nerăsuflate și cu de-amănuntul lui Bobby cum petrecuse la 
Corpus, întâlnirea cu femeia care odată o cunoscuse pe mama 
ei, experienţa ei de la Registratură. 

— Sunt convinsă, spuse ea în final, privindu-l, că mama mea 
trăiește undeva, așteptându-mă s-o găsesc. 

Bobby își reţinu replica bruscă ce-i veni pe limbă. 

— Vreau să-ţi spun ceva, Pam. 

— Oh! 

Se întoarse la sacoșa ei, scoțându-și hainele. 

— Poate fi foarte important pentru tine și pentru Cliff. 

— E legat de mama mea? 

— Nu. 

— Atunci efectiv nu mă interesează. 

Bobby ignoră răspunsul ei. 

— E legat de Ewing 23, câmpul de petrol... 

— Nu mă interesează niciun câmp de petrol, Bobby. 


— Trebuie să te intereseze acesta, pentru că posezi o parte 
din el. 

— Nu știu ce vrei să spui. 

— Vreau să spun că fratele tău, Cliff, a venit cu un document 
care dovedește că tatăl tău și al meu au fost parteneri la Ewing 
23, și urmașii lor îi moștenesc. Încerc să-ţi spun că tu și Cliff 
sunteţi partenerii noștri la Ewing 23. 

— Nu mă interesează Ewing 23 și niciun fel de document 
vechi găsit de Cliff. Nu mă interesează să posed câmpuri 
petrolifere sau orice altceva. Nu acum. 

EI își încleștă fălcile. 

— Te iubesc foarte mult, Pam, dar sunt momente în care este 
imposibil să ai de-a face cu tine. 

— Sunt soţia ta, nu un om de afaceri. Nu fă afaceri cu mine. 

— Dacă tu nu vrei banii, află că-i vrea Cliff. L-ar face 
independent financiar pentru tot restul vieţii. 

— Asta-i afacerea lui Cliff. Lasă-mă să-ţi explic problemele 
mele, Bobby. Nu numai Registratura de la Corpus nu avea 
înregistrată moartea mamei mele, dar nici spitalul din zonă. Nu 
fusese niciodată acolo cineva cu numele ăsta. Și femeia aceea 
bătrână care a cunoscut-o - ce noroc am avut s-o întâlnesc! 
Imaginează-ţi că am aflat când eram pe punctul de a veni pe 
lume. 

Își puse sacoșa goală în dulap, și începu să se schimbe pentru 
cină. 

El o zări un minut, admirându-i corpul tânăr și superb, dorind 
mult s-o îmbrăţișeze, să facă dragoste cu ea. Ştia totuși că dacă 
ar fi făcut-o acum când ea era în starea asta ar fi fost o greșeală 
și i-ar fi îndepărtat și mai mult. 

— Pam, trebuie să mă asculţi. Înţeleg cât este de important 
pentru tine să-ţi cauţi mama. Dar de ce acum? 

— Nu încerca să mă faci să renunţ, Bobby. Trebuie să 
continui. Trebuie să-i anunţ pe cei de la magazin. 

— La naiba! explodă el. 

— Scutește-mă de dezaprobarea ta. N-ai fost niciodată atât de 
entuziasmat la ideea mea de a lucra undeva. 

— Dacă ai avea un motiv solid să pleci, aș putea înţelege 
asta. 

— Pricep. Să-mi găsesc mama nu e un motiv solid pentru tine. 
Foarte bine... 

— Pam, te rog. Doctorul Dancers a spus că ai nevoie de o 
perioadă de doliu. De timp, ca să-ţi vezi de necazul cu moartea 
lui Digger. Timp să te regăsești. Hotărârile pe care le iei impulsiv 
s-ar putea să le regreți mai târziu și... 

— Știu ce fac, Bobby. 

— Poate ai nevoie de ajutor. De sfaturi. De ce n-o iei încetișor 
și... 

Ea îl privi, și căldura și sinceritatea lui se revărsară peste ea. 
Resentimentul dispăru, și se îndreptă spre el, se apropie, îi puse 
capul pe pieptul ei gol. 

— Te rog, scumpule, te rog, înțelege. 

— Încerc. 

— Și dă-mi timp. 

— Avem amândoi nevoie de timp - fiecare de la celălalt. 

— Trebuie să fac asta. 

El se îndepărtă de ea. 

— Nu e drept. Nici pentru tine, nici pentru mine. Dacă ar fi 
drept, aș fi fost acolo cu tine, susţinându-te în toate felurile. 
Luptând pentru tine. 

— În cazul ăsta, spuse ea, retrăgându-se, cred că va trebui să 
mă descurc fără ajutorul tău: Asta e ceea ce vreau să fac, ceea 
ce trebuie să fac, și ceea ce voi face. Nimic, nimeni nu mă va 
opri. Nimeni... 

Nu mai era - se gândi Bobby - nimic de spus. 

e 

Alan Beam nu voia s-o vadă pe Lucy; îi crea numai probleme. 
Dar era piesa centrală în înțelegerea lui cu J.R., și de aceea nu o 
evita. Venirea ei era neașteptată, deranjantă, și nu-i convenea; 
Alan trebuia să se întâlnească cu Kristin în apartamentul ei. 
Stând la birou și răsfoind niște contracte, făcu în sinea lui o 
comparație între cele două femei. Deși erau de vârste apropiate, 
Kristin era o femeie rafinată și abilă. Lucy, o fată simplă, era din 
multe puncte de vedere neformată și nu avea un ţel precis. 
Trebuia să mai înveţe încă atâtea despre viaţă. 

Atenţia îi fu distrasă de soneria de la ușă. O primi pe Lucy, dar 
se îndepărtă imediat de ea, așezându-se pe un scaun cu spătar 
înalt din sufragerie. Ea se ţinu după el, ca un cățeluș pedepsit. 

— Mai ești supărat pe mine, Alan? 

— N-am fost niciodată supărat pe tine. Dar sunt și eu om. Am 
sentimente. Nu-mi place să fiu refuzat. 

— Oh, nu, nu te-am refuzat niciodată, Alan! 

Se așeză în faţa lui, și apropierea ei îi aminti cum arăta când 
era goală, corpul ei tânăr și viguros, atât de mlădios și dornic de 
plăcere. Aproape prea dornic. Lucy avea un trup pentru care 
multe femei ar fi putut-o invidia, își aminti el, un trup puternic și 
elastic, capabil să execute mișcări în spirală în timpul 
pasionatelor plăceri pe care i le oferea. Odată, în timp ce 
făceau, dragoste, ea se ridicase peste el cu atâta iuteală și 
autoritate încât Alan se pierduse văzând-o cum se rostogolea 
din pat pe podea. Acum stătea în fața lui, ţinându-i câte o mână 
pe fiecare genunchi. 

— Chiar ai crezut ce-ai spus, Alan? 

— Referitor la ce? 

Răsuflarea i se opri în gât; nu atât de dorinţa, cât de senzaţia 
că era atât de aproape de tot ce-și dorise vreodată de la viaţă. 

— Despre căsătoria noastră. Mai vrei să te însori cu mine? 

— Mai mult decât orice pe lume, răspunse el sobru. 

Mâinile ei îi alunecară pe coapse și-și sprijini obrazul de unul 
din picioarele lui. Alan fu conștient că întregu-i trup se 
încordează. La fel și al ei. Îi șopti numele, moale, și se apropie 
de el. Chinul și dorinţa lui se amestecau într-o pasiune încărcată 
de resentiment și mânie înăbușită. Tot ce putea ea fi, tot ce-i 
oferea, tot ce-i dădea, era nimic în comparaţie cu ce-i promisese 
J.R. Oh, Dumnezeule, cum mai dorea asta! Voia tot ce-i 
promisese. Dar fără accesorii. Fără femela asta care se ţinea de 
el și a cărei sexualitate, dispersată în nevroză, ea și-o definea cu 
un cuvânt capital: Dragostea. 

li dădu mâna la 0 parte. 

— Nu mă mai vrei, Alan? 

— Ti-am mai spus, nu mai vreau să fim niște copii care se 
pipăie prin întuneric unul pe altul pe scaunele din spate ale 
mașinii. Nu mai vreau sărutări furate, sentimente ilicite, 
împreunări vulgare. 

— Te doresc atât de mult, Alan. 

— Și eu te doresc, Lucy. Efectiv te doresc. 

Vorbele dădură năvală în gura ei, străduindu-se să ia forme 
coerente. Dar nu se putu gândi decât la J.R. și la ura ce o simțea 
pentru el. Ce bucurie imensă i-ar fi provocat eventuala lui 
suferinţă, eventuala lui distrugere. Ar fi făcut orice ca să-l 

rănească, să-i provoace un mare necaz, să-i anihileze influenţa 
asupra ei. 

— Mă voi mărita cu tine, Alan. 

— Dorești asta într-adevăr? 

— Nimic n-am dorit vreodată mai mult. 

— O nuntă ca lumea, și totul e în regulă. 

— Cum vrei tu, Alan. 

ÎI atinse iarăși. 

— Oh, spuse ea cu îngrijorare exagerată, unde se gândește 
scumpul meu, iubitul meu? 

— Poate ar trebui să așteptăm până când ne vom căsători... 

— Nu-i corect. 

— Vrei asta într-adevăr? 

— Niciodată n-am dorit ceva mai mult. 

— Convinge-mă. 

Ea începuse să-i desfacă pantalonii: 

— Tot ce vrei tu... 

— Tot ce vreau? 

— Doar să-mi spui. 

— Roagă-mă. 

— Ce? 

— Roagă-mă. Vreau să te aud rugându-mă. 

— Bastardule, murmură ea, împingându-și faţa între coapsele 
lui umede. 

— Asta voiai. 

— Da. 

O apucă de părul blond și-i ridică brusc capul. 

— Roagă-mă, vreau să te aud că mă rogi. 

— Te rog, Alan. Te rog să mă lași să mă bucur de ce vreau, de 
ce am nevoie. Te rog, lasă-mă s-o fac. Cu mâinile mele. Cu 
buzele mele. Vreau să te simt în mine. 

— Vreau să te am, ca niciodată! 

— Da, da, sunt a ta. Numai pentru tine, pentru plăcerea ta. 

— Să te văd ce știi! 

— Ah, da. Am să-ţi arăt. Vreau să te fac fericit. 

— Vreau să ai pentru mine alt corp, alte buze, alte mâini. 

— Tot ce vrei tu, numai lasă-mă să te sărut, să te iubesc, să 
te primesc în gura mea. 

— Fă-o, fă-o. Așa cum ai făcut-o de atâtea ori atâtor bărbați 
diferiți. 

Ea se supuse, cu capul legănându-i-se, cu ochii închiși, 
simțind mirosul greu al transpiraţiei lui pătrunzându-i nările. Işi 
imagina că era goală, că lumini strălucitoare îi inundau fiecare 
bucăţică din piele și sute de oameni o priveau avizi cum 
lucrează. Aceștia strigau excitaţi văzând plăcerea pe care i-o 
oferea lui Alan. Strigătele o îndemnau la activităţi mai 
stimulante, mai variate, spunându-i cât de îndemânatică era, cu 
mult mai bună decât alte femei, cea mai bună. Cele mai 
senzuale buze din tot Texasul... 

Imaginea se dezintegră și se adună iar la loc. De data asta, se 
afla într-o catedrală mare și liniștită. Toată în alb, mișcându-se 
grațios spre altar, unde aștepta Alan cu preotul. Și era pe 
punctul de a deveni o doamnă căsătorită, o soție. Și mâinile lui 
Alan o cuprinseră, conducând-o să se așeze în genunchi în fața 
preotului, care era gol de la brâu în jos. Și Alan îi împinse capul 
între picioarele preotului și-i spuse ce să facă și ea făcu. 
Exclamaţii se auziră în jurul ei și ochii ei se rotiră și-l văzu pe 
preot zâmbindu-i, zâmbetul acela teribil și periculos pe care-l 
cunoștea așa de bine. Preotul era J.R. 

II mușcă cât de tare putu. 

— lsuse! spuse Alan. Vezi ce faci! Mă doare. 

— Imi pare rău, bâigui ea. 

— Dacă nu poți s-o faci bine, n-o fă. 

— Oh, te rog, Alan, lasă-mă. Voi fi bună, voi fi bună. 

Și se ţinu de cuvânt. 

e 

McSween arăta ca un poliţist. Sau, mai precis, semăna cu o 
versiune Hollywoodiană de poliţist posac și cu nasul mare, din 
anii treizeci-patruzeci. 

De fapt, McSween era un poliţist. Faţa îi era toată zdrobită, 
nasul îi fusese rupt de douăsprezece ori, o cicatrice lungă 
coborându-i de sub ochiul stâng, de-a lungul fălcii masive până 
sub ureche. McSween era răbdător, o trăsătură pe care și-o 
dezvoltase de-a lungul a o mie de încercări la care-l supusese 
viața. Răbdător și abil, acţionând întotdeauna în propriul său 
interes. Era un om fără scrupule sau morală, care trăia la un 
nivel pur pragmatic, exploatând orice situaţie pentru profit sau 
plăcere, păcătuind pentru fiece strop de satisfacţie pe care l-ar 
fi putut stoarce. Totuși, răbdarea lui începuse să se împuţineze. 

Se uită la ceas; Beam trebuia să fie acasă acum. Probabil 
trăgând un pui de somn, în timp ce McSween stătea în mașină, 
sorbind dintr-o sticlă plată de Dr. Pepper și mușcând dintr-un 
sandviș. 

O mașină apăru ca viteză în parcare și se opri alături de 
McSween. Acesta își înghiţi ultima picătură de Dr. Pepper, cobori 
și se îndreptă spre Alan, care ieșea din mașină. McSween simţi 
că putea să-l biruie pe tânărul avocat: dintr-o dată, îl lovi 
puternic în rinichi. Un strigăt izbucni din gâtul lui Alan, oprit de 
mâna mare a lui McSween care-i astupă gura. 

— Niciun sunet, băiatule, spuse aspru McSween. Altfel, dintr-o 
lovitură te trimit la dracu' pe vecie. 

Alan reuși să facă un semn de aprobare. 

— Mergem în mașina mea. 

— Cine ești? 

McSween îl îmbrânci înainte. 

— Ce vrei? 

— Urcă-te. Sunt într-o dispoziţie proastă, așa că nu-ţi forța 
norocul. 

leșiră din spaţiul de parcare. 

— Unde mă duci? 

McSween îi dădu o lovitură care-l nimeri pe Alan în plexul 
solar. Acesta icni. 

— Încearcă să ieși din mașina mea și am să te fac să te târăști 
pe burtă, să halești iarba, smintitule! Mai bine stai aici și fii 
cuminte până ajungem la destinaţie... 

e 

J.R. era la birou. Stătea cu degetele încrucişate sub bărbie, 
uitându-se la cerul înnoptat al Dallasului. Fără să-și forțeze prea 
mult ochii, zări reclama de la Southland Life Building, ceasul de 
deasupra lui Central Stock Manager's Tower, strălucirea moale, 
de culoarea aramei a fațadei de sticlă de la Texas Banking and 
Loan - toate reflectate în unul din lacurile din apropiere. 

J.R. se bucura admirând această parte din Dallas, se bucura 
de frumusețea modernă a orașului, de energia și zarva care 
străbăteau orașul zi și noapte. Un sunet îl făcu să se răsucească, 
și-l văzu pe Alan Beam apropiindu-se cu McSween după el. Când 
avocatul ezită, McSween îi dădu brânci înainte. 

— Ce naiba-i asta? spuse Alan. 


J.R. aprecia tehnica: atac, atac, atac. Dar în cazul lui Alan era 
mult zgomot pentru nimic: el trăia în slăbiciune și ignoranță, 
sortit eșecului. 

— Ţi-a făcut necazuri, McSween? 

— EI? În niciun fel nu putea să-mi facă, domnule Ewing. 

— Expediază-ţi gorila, J.R. Ai vrut să mă vezi, și tot ce ai de 
făcut este să pui întrebări. 

— Hai, Alan, nu-l insulta, pe sergent. Îi rănești sentimentele 

— De ce bruta asta? 

— Ca să te înveţe să-ți cunoşti limitele libertăţii, Alan. Ai 
dreptate, trebuia să te fi invitat și tu trebuia să fii bucuros să mă 
vizitezi. Am ales metoda asta ca să-ţi faci o idee până unde se 
întinde autoritatea mea, puterea mea, influenţa mea. Sergentul 
McSween este un poliţist care, din când în când, îmi face 
mărunte servicii. Dacă-i spun, te va alunga din oraș. Sau te va 
aresta. Sau îţi va trage un glonte în creier. 

J.R. își aranjă o expresie nevinovată pe fața lui deschisă. 

Alan se cutremură. 

— Nu înţeleg nimic din asta. _ 

J.R. se ridică în picioare și veni în faţa biroului. II măsură cu 
grijă pe Alan. 

— Eşti gata sa-mi vorbeşti, bâiatule? 

— Desigur, J.R. Ce vrei să știi? 

— Nu mă lua peste picior, băiete. Nu ţine. 

ÎI înghionti cu arătătorul în piept. 

— Acum. Ai să-mi spui ce te întreb. Ce credeţi că faceţi, tu și 
Kristin? 

Sângele dispăru de pe faţa lui Alan. Palmele i se făcură reci și 
umede. Genunchii i se lăsară. 

— Nu știu despre ce vorbești. 

J.R. se aplecă, și apropierea aceasta crescu stânjeneala lui 
Alan. Îi evită privirea și făcu un pas să se îndepărteze. 

— Stai liniștit, ordonă J.R. Uită-te la mine. Nu trebuie niciodată 
să mă minţi, Alan. Asta mă deranjează, mă supără, mă face să- 
mi închipui fel și fel. Revenim la tine și la Kristin? 

— Nu știu nimic... 

J.R. dădu din cap o dată și McSween își trimise pumnul în 
spatele lui Alan, făcându-l să cadă la pământ. J.R. se sprijini de 
birou și așteptă liniștit până ce Alan se sculă. 

— Vorbește-mi, Alan... 


— Indiferent ce ţi-a spus Kristin, reuși Alan să gâfâie, nu e 
adevărat. Nu știu nimic... 

— Tu și Kristin, spuse J.R., mirându-se că un astfel de cuplu 
era posibil. Doi oameni mărunți în căutarea viitorului. Ce posezi 
tu, băiete? Ti-am arătat calea spre o viaţă bună, sigură și 
rezonabilă. Tu și Lucy... 

Alan se agaţă de această ultimă speranţă. 

— Lucy, spuse el cu vocea răgușită, Lucy a fost de acord să se 
mărite cu mine... 

— Bineînţeles că a fost de acord. Am manipulat-o așa ca să 
vrea. Dar asta nu ţi-a fost destul - Lucy și propriul tău birou de 
avocat la Chicago. Oh, nu, tu și Kristin a trebuit să conspirați 
contra mea. Cred că intenţionaţi să-mi faceți necazuri, Alan, și 
nu pot permite să se întâmple asta. Așa că s-a dus Alan, 
însurătoarea cu Lucy. 

— Nu poţi să-mi faci asta! 

— Afacerea noastră s-a încheiat. Nu mai ai birou de jurist. 

Alan își adună ultimul strop de forță și curaj. 

— Nu-ţi voi permite să-mi faci asta. 

— N-ai de ales. Ai terminat-o aici - vei pleca din Dallas. Mâine 
la prânz, Alan. 

— Cine te crezi? Nu poţi să mă tratezi în felul ăsta. Nu poţi să- 
mi faci porcăria asta, nu poți... 

J.R. nu făcu efortul să-și ascundă amuzamentul. 

— Cum intenţionezi să-ţi câştigi pâinea de acum înainte? Ai 
vreun venit personal despre care nu știu? 

— Sunt avocat, unul bun. Voi găsi o slujbă. Voi continua să 
practic avocatura. 

— Nu cred, spuse J.R. apăsat. Sergent McSween, care e 
pedeapsa pentru viol? 

McSween privi ursuz la Beam: nu mai erau necesare cuvinte. 

Beam se simţi cuprins de panică. 

— N-am violat pe nimeni. 

— Îmi închipui că McSween poate veni cu cineva care să 
mărturisească altfel. 

— Îmi înscenaţi ceva! 

— Poţi găsi o astfel de femeie, Harry? îl întrebă J.R. pe 
detectiv. 

— Blondă, brunetă sau roșcată? 

J.R. îi zâmbi lui Alan. 

— Înţelegi ce vreau să spun, Alan? 

— De ce-mi faceţi asta? scânci Alan. 

— Ai avut de făcut o alegere clară, Alan. Să lucrezi pentru 
mine sau contra mea. Tu și Kristin aţi ales ultima alternativă. În 
lumea asta, când faci o greșeală, trebuie să plătești pentru ea. 
Acum, dispari din ochii mei. Ești slab și prost și mi-ai lăsat un 
gust rău în gură. 

La ușă, Alan se întoarse, mișcându-și ochii înguști de la J.R. la 
McSween. Când vorbi, vocea îi era rece și egală, cu o nuanţă de 
ură. 

— N-ai terminat cu mine, J.R. Te bizui prea mult pe 
sperietoarea asta. Voi găsi o cale să te fac să plătești, să te scot 
din bârlogul tău. Într-o noapte, cineva îţi va pronunţa numele, 
J.R., și când te vei întoarce vei vedea că acela voi fi eu și nu va fi 
bine de tine, J.R. 

McSween încearcă să-l lovească, dar, Alan se strecură pe ușă. 

— Lasă-l să plece, spuse J.R. Nu e primul care ne ameninţă, 
nu va fi nici ultimul. 

— Vrei să mă ocup de el? 

— Nu merită efortul, Harry. Nu e periculos, niciunul din ei nu 
e. Dau numai din gură. Nu sunt genul pentru care merită să-ţi 
baţi capul. 

— Sper că aveţi dreptate, domnule Ewing. 

J.R. fu uimit de reacţia sobră a detectivului. Se întreba dacă 
de data asta nu făcuse o greșeală. 


e Capitolul 17 


— Îmi pare rău, Kristin. 

Vaughn Leland repeta aceste cuvinte, de parcă dacă le 
spunea iar și iar, ceva s-ar fi șters din dezonoare. Din rușine. Din 
înfrângere. 

— Nu trebuie să fii mâhnit, scumpule, spuse ea automat. 

Mintea ei se frământa căutând răspunsuri, creând planuri și 
comploturi care, la o examinare mai atentă, cădeau unul după 
altul, strigând după dreptate. După răzbunare. După victorie. 

— Nu mi s-a mai întâmplat niciodată. 

— l s-ar fi putut întâmpla oricui. 

— Cred că te gândești că nu e cine știe ce de capul meu. 


Ea îi atinse coapsa goală, convingător, după ce, în prealabil 
renunțase la el ca sursă de plăcere sau profit. J.R. îi dăduse lui 
Vaughn Leland o lovitură bună, una decisivă. Ca și cum i-ar fi 
ghicit gândurile, el gemu și îi cântă în strună: 

— Bastardul m-a lovit de parcă aș fi fost unul din taurii de la 
Southfork, m-a călcat în picioare la fel de ușor cum ai trece iarna 
peste un câmp însămânţat. 

— Nu face atâta caz din asta, Vaughn. 

El își puse mâinile pe ea, simţind-o fără pasiune, căutând în 
carnea aceea tânără și tare răspunsurile la problemele lui. Ea își 
schimbă poziția, destul ca să întrerupă contactul. Atingerea lui o 
ofensa pe Kristin - era atingerea moale și lipicioasă a cuiva cu 
care nu avea nimic în comun, sau, mai rău, a unui dușman. 
Dacă bancherul nu i-ar fi fost de ajutor, nu s-ar fi uitat la el nici 
cât la o necuvântătoare. Dacă nu Leland, se întreba ea, atunci 
cine? 

Erau atâţia oameni bogaţi, plini de succes în Dallas. Oameni 
puternici. Bărbaţi care s-ar fi bucurat să aibă peste săptămână 
la dispoziţie o fată tânără și frumoasă. O senzuală care să le 
umple după-amiezile, o pasionată care să le umple serile. Fără 
complicaţii emoţionale. Fără pericol pentru rudele existente. 
Pentru alte iubite. Pentru soții. Pentru mariaje. Și tot ce le cerea 
în schimb era o bucăţică din această putere și bogăţie, miza 
lucrurilor mai importante care urmau să vină. La naiba cu J.R. 
Ewing. La naiba cu amenințările lui. Se va ocupa de problema 
asta mai târziu. Leland se împinse în ea, cu gura lipită de unul 
din sâni. Intimitatea îi aminti cât de mult timp pierduse cu 
persoana asta fără de folos: îl dădu la o parte, se ridică în 
picioare și intră în baie. 

— Îmbracă-te, Vaughn! îi azvârli ea peste umăr. Se face 
târziu. 

Câteva minute mai târziu, când reveni îl găsi încă în pat, 
încolăcit în poziţie fetală, plângând de-ţi făcea milă. 

— Ce voi face? se jelui el. 

— Te poţi sinucide, spuse ea ca din întâmplare. Cum a făcut 
Seth Stone. 

— Târfă fără inimă! 

Ea se îmbrăcă într-o rochie de vară care nu ascundea nimic și 
o făcea și mai provocatoare. 


— Plânsul n-a făcut nimănui niciun bine. Gândește-te puțin, 
Vaughn. Ai prieteni, relaţii, ţi-ai păstrat încă slujba. Nu e încă 
totul pierdut. 

Un zâmbet de reptilă apăru la colţurile gurii ei voluptuoase, 
dar ochii îi erau plaţi și fără viaţă. 

— Dacă nu te poţi sinucide, atunci de ce nu-l omori pe J.R.? 

El sări în picioare. 

— Să nu crezi că n-aș vrea s-o fac. 

— Dar n-o vei face. 

— S-ar putea să-ţi fac o surpriză. 

— Nu cred că ai forță pentru asta, Vaughn. Acum îmbracă-te. 
Vederea corpului tău îmi face greață, dacă poţi să mă înţelegi. 

El își ridică mâna ca și cum ar fi vrut s-o lovească. Ea îl privi și 
râse moale când el își cobori pumnul. Făcu un gest de 
concediere, și chiar atunci sună telefonul. Ea ridică receptorul, 
fără să-și ia ochii de la Leland. 

— Da, spuse ea. 

— Aici Alan, Kristin. Trebuie să te văd imediat. 

— Îmi pare rău. N-am dispoziţie, băiete dragă. Porţia mea e o 
dezamăgire pe zi. 

— Nu știu ce vrei să spui și nu-mi pasă. E ceva important, 
Kristin. Referitor la J.R. 

Ea privi aprobator la Leland când acesta începu să se 
îmbrace. 

— Totul e important. Bine, dacă trebuie să-mi vorbești, fă-o 
acum. 

— Nu la telefon. Voi fi la tine în douăzeci de minute. 

— Într-o oră, spuse ea ferm. 

— O oră, căzu el de acord și închise. 

— Cine era? spuse Leland, oarecum mâhnit. Următorul? 

— Cineva mai tânăr și mai frumos, Vaughn. Cineva a cărui 
carieră e în avans, cineva care poate încă să intre în viaţă ca un 
bărbat. Te-ai lămurit, iubitule? 

Îi fu imposibil să răspundă. 

— Vreau să fac un duș, Leland. Și când termin, nu vreau să 
mai fii aici. Înţeles? 

El dădu din cap, fără să-i întâlnească ochii, încă incapabil să 
înțeleagă cum s-a putut dezintegra viaţa lui în felul ăsta. Tot ce 
fusese, sau voia el să fie, era distrus. Carieră, viață personală, 
mândrie: totul dispăruse. Era nerăbdător de a face singurul gest 

dramatic care l-ar fi putut redresa în proprii lui ochi și 
transforma iar într-un bărbat adevărat. 

Dar cum? 

(J 

Exact peste o oră, Alan Beam se prezentă la Kristin. Ea nu era 
încă hotărâtă dacă faptul de a-i fi permis să-i facă această vizită 
era o mişcare înţeleaptă din partea ei. li admira ambiția, graba 
lui de a parveni, lăcomia pentru putere și poziție. Totuși, ceva 
lipsea, un element esențial, pe care nu-l putea decupa și defini; 
Alan reușise, în ciuda a orice, să fie mai mic decât ar fi trebuit să 
fie. 

Totuși, Alan fusese în relaţii strânse cu J.R., și asta conta mult. 
Credea că poate folosi această relație în folosul ei, până când 
Alan deschise gura și-i dădu lovitura fără să o prevină. 

Alan se lăsă într-un scaun adânc, cu picioarele îndepărtate și 
gleznele frânte, cu faţa înclinată, sălbatică, încordată. 

— ].R. m-a dat afară, Kristin. 

Cuvintele explodară adânc în creierul ei, unul după altul. O 
durere vie o cuprinse brusc. Ameţi, de parcă r fi fost lovită: 
propria ei viaţă îi era nedeslușită și părea că nu era nimic de 
făcut pentru asta. Aliaţii ei se transformaseră în tigri de paie, 
inutili, și toată bravada lor nu-i mai era de niciun folos acum. 

— Ce s-a întâmplat? 

— Lucy a venit la mine și mi-a spus că-i gata să se mărite. 

— Asta voiai și tu, și J.R. 

Nu dădu importanţă veștilor, conștientă că Alan intenţiona să 
le strecoare pe cele rele printre frânturi. 

— J.R. a trimis după mine. Pe unul din teroriștii lui legali... 

— McSween? 

— ÎI ştii? 

— E periculos. Oricând e o treabă murdară... 

— J.R. mi-a spus că s-a terminat cu nunta. S-a terminat și cu 
biroul de avocat de la Chicago. Trebuie să plec din Dallas. 

— J.R. intenționează să ne elimine pe toți indezirabilii. Dă-i 
înainte. 

— A aflat despre noi. 

— La naiba! Tu i-ai spus. Îţi mut fălcile. Nu puteai să taci? Nu 
puteai... 

Alan o întrerupse. 


— Nu i-am spus nimic. Șmecherul e numai ochi și urechi și 
știe tot ce se întâmplă în orașul ăsta. Am sentimentul că știe 
despre orice lucru intim pe care l-am făcut vreodată sau am vrut 
să-l fac. 

— Asta înseamnă că ești terminat aici. 

— Poate nu. 

Ea se învârti încolo și încoace ca într-o cușcă. Vaughn Leland, 
Jordan Lee, Alan Beam: toţi o dezamăgiseră. Toţi continuau s-o 
dezamăgească. 

— Ascultă sfatul meu: dacă J.R. a spus să pleci din Dallas, 
pleacă! 

— Nu-i el așa de isteţ, Kristin. Nici atât de tare. Intenţionez să- 
mi iau revanșa. 

Ea îl privi, și lui i se păru că se scufundă în faţa ochilor ei, 
făcându-se tot mai mărunt, și mai mărunt, o amintire pitică a 
bărbatului care fusese odată. Nu mai era, știa asta, nimic de 
spus. Alan Beam își realiza inutilitatea cel puţin atâta cât și ea. 

— Mulţumesc că ai venit, Alan, spuse ea formal, conducându-l 
la ușă. 

— Ascultă, spuse el atingând-o. Tu și cu mine, noi suntem 
cumpliţi împreună. Nu-i niciun motiv s-o lăsăm baltă. Putem încă 
să mai fim o echipă, în pat și în afară. Ești tânără, abilă și plină 
de vigoare. Îi suntem superiori lui J.R., şi-l vom învinge. 

Ea deschise ușa. 

— ].R. Ewing merge cu două viteze, Alan; treaz, cu ochii larg 
deschişi - și adormit. Cel mai adesea cu ochii larg deschişi. Și nu 
sunt sigură că doarme vreodată. Ai zăbovit mai mult decât se 
cuvine, Alan. Trebuie să mă gândesc la ceva important, și 
sinceră să fiu, scumpule, îmi stai în cale. 

II conduse pe hol și închise ușa ferm, irevocabil, după el. 

e 

Bobby intră în apartament și privi în jur de parcă l-ar fi văzut 
pentru prima dată. 

— Ţi-ai lăsat amprenta aici, Kristin, spuse el în loc de salut. 

— Mă bucur că-ţi place, Bobby. Pot să te servesc cu ceva de 
băut? 

— Poate o bere, dacă ai. 

— Știu ce-ţi place Bobby. Mi-aduc bine aminte. 

Se întoarse cu două Lone Stars pe o tavă. 

— Să torn? 


— Mă servesc singur, mulțumesc. 

Își turnă o portie bună și se făcu comod. 

— Trebuie să-ţi spun, Kristin, că telefonul tău a fost o surpriză. 

— Nu pentru mine, Bobby. 

Se așeză alături de el pe canapea. Aproape, dar nu foarte 
aproape. Se pregătise cu grijă pentru această întâlnire, făcându- 
se atrăgătoare, fără să fie ostentativă. Purta un capot lung până 
în pământ, de casă, de la Lord comp. Taylor, care îi venea de 
minune și reușea să-i facă farmecele întru totul eficiente. Lasă-l 
să se mire, era ideea ei. Lasă-l să devină curios. Lasă-l să vrea 
să știe mai mult. 

— M-am gândit mult de tot la tine în ultimul timp. 

El se hotărî să sară peste asta și mai bău din bere. 

— Niciodată n-am uitat cum a fost împreună, spuse ea. 

— Cum a fost, Kristin? 

Ea zâmbi, plină de regret. 

— Poate că a fost doar pentru mine, nu pot fi sigură acum. 
Dar când mă gândeam - ei bine, întotdeauna mi-am imaginat că 
au fost sentimente fierbinţi de ambele părți. 

El se întoarse cu fața la ea. 

— Nu știu de ce mă bate gândul că vrei să obţii ceva, Kristin. 

N-aveai cum să încerci să faci pe subtila, să i-o retezi sau s-o 
iei pe ocolite cu frăţiorul Bobby. El nu era J.R., să fie jucat. J.R. se 
bucura de joc tot atât de mult ca de rezultat; Bobby era direct, 
onest, puternic și drept. 

— Te vreau, Bobby, spuse ea moale. 

El examină eticheta de Lone Star de parcă ar fi văzut-o pentru 
prima oară. 

— Asta ridică pe puţin două probleme grave, cum văd eu 
lucrurile. 

Ea îi atinse obrazul, îi trasă linia fălcii de la ureche la bărbie, îi 
mângâie delicat gura. 

— Eşti un bărbat foarte frumos, Bobby Ewing, și oricâte 
probleme s-ar ivi, nu vor sta între noi. 

— Una, punctă el. Tu și J.R. 

Ea se strâmbă. 

— Asta s-a terminat. 

— Oh? 

— Absolut, pozitiv, complet terminat. 

— Când s-a întâmplat? 

Ea își ţuguie buzele. 

— Nu pot să-mi amintesc dacă a fost vreodată ceva între 
mine și J.R. 

— A doua problemă, spuse el. Sunt un om însurat. 

Ea își ţuguie buzele. 

— Bobby, se răsti ea. În niciun fel nu-ţi pretind să fii un virgin 
naiv când ești departe de fermă. Am fost și eu acolo. Am stat 
destul ca să văd ce-i bun și ce-i rău acolo. Ca să știu ce vreau de 
acolo și de ce am nevoie. Pe tine te vreau, de tine am nevoie. 

— Mă flatezi, Kristin. Dar ideea aceea îndrăzneață încă mai 
stăruie în mine. Ce urmărești, Kristin? 

— Orice fată ar alege un bărbat ca tine, Bobby Ewing. Și iată 
că practic am năpădit pe tine, fără rușine, și tot o ţii una și bună 
- ce urmăresc? Ți-o spun - pe tine. Doar pe tine. 

— Ce a pus capăt relaţiei tale cu J.R.? Îl cunosc, cred că te 
cunosc puţin și pe tine. Niciunul din voi n-ar fi renunţat bucuros 
la o afacere bună. Ce a făcut să nu mai fie o afacere bună? 

Ea se sprijini de el, cu pieptul ei plin și greu în umărul lui, cu 
buzele mișcându-i-se pe obraz. 

— Nu vrei să termini cu limbuţia asta și să începem să ne 
sărutăm și să ne îmbrăţișăm, să ne prostim un pic, eh? 

— Mă tentezi, Kristin. Sigur mă tentezi. 

— Dă-i drumul, scumpule. Îi duse mâna la pieptul ei și gemu 
la atingere. 

li mângâie pieptul, lăsându-și pentru scurt timp degetele 
agăţate de cureaua lui, apoi coborându-le. 

— Ah, puiule, uite! Știam că simţi la fel. 

E| se ridică. 

— Eşti o femeie frumoasă, Kristin, și eu sunt un bărbat 
normal. Dar nu te înșela, luându-te după reacțiile reflexe. Am 
trecut odată prin asta, ai jucat tare, de parcă eu aș fi fost 
începutul și sfârșitul timpului pentru tine. N-am crezut asta 
atunci, n-o cred nici acum. 

Ea își înăbuși mânia. Nu putea totuși permite să și-l facă 
dușman. Un aliat printre Ewingi era vital pentru viitorul ei. Dacă 
sexul nu-l putea da pe Bobby de partea ei, poate că adevărul 
da. 

— E-n regulă, spuse ea. Urmăresc ceva. Dar asta nu-mi 
schimbă sentimentele, Bobby. De câte ori mă vei dori, tot ce vei 

avea de făcut va fi să mă atingi și să mă ţii în brațe. Mi-ai luat 
minţile, efectiv mi le-ai luat. 

— O.K. Acum, ce urmarești? 

Ea se îndreptă. 

— J.R. mi-a poruncit să părăsesc Dallasul. 

— De ce, nu poate să facă asta! 

— l-am spus și eu, dar el a insistat. 

Bobby râse fără umor. 

— Frăţiorul mai mare crede probabil că Dallasul mai este încă 
un orășel de văcari și el e șerif peste toți nemernicii. 

— Sper că nu sunt unul din nemernici, Bobby. 

— Cu cât trăiesc mai mult, cu atât sunt mai puţin sigur care 
sunt șnapanii. Poate că toţi suntem. Poate că e doar un mit 
povestea cu cei buni care înving în final. Poate că e doar o 
problemă legată de cine are mai mulţi mușchi și cine scrie 
cărţile de istorie. De ce s-a întâmplat asta, Kristin? 

— Oh, lui J.R. i-a intrat în cap că încerc să-l împiedic de la 
ceva. Ceea ce nu-i deloc adevărat. Întotdeauna i-am fost loială, 
lui, la toţi Ewingii, lui Ewing Oil. La urma urmelor, fac parte din 
familie. 

— Așa că ai venit după mine. 

— Am nevoie de un prieten la curte, Bobby. 

— La Southfork, vrei să spui. 

— Exact. J.R. mă gonește din oraș, din familie, din propriul 
meu viitor. Vreau să rămân aici, să fac ceva bun pentru mine. 

— Inteleg. Cum te pot ajuta? 

— Dacă îmi ţii partea contra lui J.R... 

— Nu știu dacă pot face asta, Kristin. 

— De ce nu? Nu-l iubești mai mult decât mine. J.R. e meschin 
și putred, Bobby. Toţi știu asta. Și tu. 

— Poate că e așa. Dar e un lucru pe care l-ai trecut cu 
vederea... 

Ea își stăpâni bătăile inimii. 

— Că și eu sunt un Ewing. J.R. și cu mine suntem o familie și 
vom fi întotdeauna... 


e Capitolul 18 


În dimineaţa următoare, Bobby se întorcea devreme la 
Southfork. Opri mașina și stătu să se uite la un punct nevăzut 
din mijlocul spaţiului, de parcă era transfigurat de viziunea 
demonilor interiori. Imaginile defilau cu repeziciune pe oceanul 
minţii lui, fără ordine sau coerenţă intelectuală, amintiri ale unor 
evenimente dintr-un trecut îndepărtat, sau de curând uitate, 
cuvinte încă vii și mușcătoare, așa cum le trăia el. Prea mult, 
prea repede. Viaţa se desfășura iute, cu o viteză care întrecea 
abilitatea lobilor săi frontali de a accepta, a înțelege și a 
categorisi-o ca satisfăcătoare. Se întinse după ziarul de pe 
scaunul de lângă el. Titlurile îi săltau în faţa ochilor, simboluri 
negre ale unei vieţi care o luase razna. Ale unor vieţi trăite fără 
moralitate sau preocupări spirituale. Fără Dumnezeu, și cu o 
lege transmutată printr-o prestidigitaţie filosofică pervertită într- 
o nevoie organică de a face rău prietenilor și vecinilor, în eterna 
luptă pentru profit și putere. Roata morii care te forța să mergi 
tot mai repede și mai repede, în loc să te oprești. 

Cobori din mașină și rămase nehotărât. Dar dacă J.R. avea 
dreptate? Dacă avea dreptate să-și atingă scopurile, indiferent 
de mijloace? Dacă avea dreptate să considere vechile căi 
depășite și inutile: loialitate, prietenie, decenţă personală. Toate 
acestea, care în trecut erau valori umane, căzuseră în 
desuetudine, deveniseră inutile, un bagaj antic acum, prea 
stânjenitor ca să-l mai care cineva? 

O aţâţțătoare imagine a lui Kristin îi veni în minte, și un fior 
plin de dorinţă îl străbătu. Cei mai mulţi bărbaţi ar fi profitat de 
ocazia de a face dragoste cu ea. De a se împărtăși din toate 
felurile secrete în care o femeie precum Kristin evoca și 
promitea. Kristin Shepard nu era creată atâta pentru dragoste, 
cât pentru ca să facă dragoste, pentru momentele fierbinţi din 
semiîntuneric, cu clipe de refuz, întotdeauna prezente în umbră. 
Incleștarea cu trupul acela gol și lubric ar fi dat drumul frâielor 
acelei părţi din el - partea aceea care nu lipsește din niciun 
bărbat, era convins - care nu aduce nici mândrie, nici onoare, 
nici speranţă, numai deznădejdea senzaţiilor trecătoare și a 
dorințelor întunecate. 

J.R. nu-și făcea astfel de gânduri, știa asta. Nu avea astfel de 
îndoieli. Nu-și punea astfel de probleme. Ceea ce dorea, se 
zbătea să obţină. Și obținea în felul lui. Specula, ameninţa, 
lingușea.  Încheia târguri. Legea pieței îi guverna 
comportamentul, și când aceasta se dovedea prea restrictivă, 
J.R. își făcea propriile sale legi. Niciun preţ nu era prea mare 
pentru el când voia ceva, și indiferent ce urmărea întotdeauna 
obținea un profit extraordinar de ridicat faţă de ceea ce 
investea. J.R. știa cum să participe la joc, J.R. știa cum să 
învingă. 

Bobby intră în casă. În sufragerie, tatăl lui și J.R. beau ceva 
înainte de masă. Bobby îi azvârli tatălui său ziarul și luă paharul 
din mâna lui J.R. Bău și se strâmbă. 

— Ai văzut ziarul de seară, tată? 

Jock, ai cărui ochi reci, virili, nu scăpau nimic, îl măsură pe 
Bobby de sus până jos, înainte de a privi prima pagină. 

— Ce-i asta? spuse el automat. 

Bobby citi titlul: 

— „Împrumuturile frauduloase ale unui bancher - Scandal - 
Fuga lui Vaughn Leland - Investigaţii în curs.” 

— Ce vasăzică asta? spuse Jock. 

De mult se gândise și el să-și facă timp să analizeze, ce s-a 
întâmplat de fapt, pentru a putea face față informaţiilor 
neașteptate, să găsească soluţii adecvate. 

— Asta înseamnă că Vaughn a fugit, spuse Bobby. 

Își termină paharul și se duse după altul. 

— E ușor să faci asta, frăţioare, spuse J.R. 

Se uită la ziar. 

— Vaughn n-a fost niciodată o persoană puternică. 

Bobby se răsuci spre el. 

— Asta este, J.R. Asta-i ultimul tău cuvânt pe această temă? 
Vaughn Leland nu a fost puternic. Seth Stone a fost un laș. 
Acesta e prea prost ca să facă faţa jocului, iar celălalt nu e 
destul de prost. 

— Ce tot bălmăjești acolo, Bobby? spuse J.R. 

Bobby se strădui să-și înăbușe mânia cumplită, s-o trimită 
înapoi în ungherul întunecat de unde răsărise. 

— Nu vedeţi ce se întâmplă? J.R.? Tată? Seth și Leland, 
oamenii ăștia erau prietenii noștri. Parteneri de afaceri. S-au 

ruinat, nu mai sunt capabili să dea nas cu prietenii lor, cu 
familiile lor. Unul mort, altul fugit. Asta intenţionai, J.R.? 

— Bobby... spuse Jock, prevenitor. 

— E-n regulă tată, Bobby, în momentul ăsta, bea. Puțin cam 
mult, puţin cam repede. Sunt obișnuit cu felul ăsta de 
comportament... 

Buzele lui J.R. erau subţiate și batjocoritoare când termină de 
vorbit. 

Bobby făcu un pas lung și ameninţător în direcţia lui. 

— Bobby, spuse Jock ajungându-l. 

J.R. se dădu la o parte, urmărindu-și fratele cu precauţie. 

— Lasă-mă să-ţi spun, Bobby. Oamenii nu trebuie să joace 
dacă nu pot suporta să piardă. 

— J.R., spuse Bobby, apăsând pe fiecare silabă. Tu ești inima 
a tot ce s-a întâmplat. 

— Sunt un om de afaceri. 

— Ești un pirat. 

Jock îi întrerupse. 

— Ascultaţi aici, amândoi. Aici e casa mea și suntem o familie. 

J.R. prinse putere. 

— Îl aperi pe Vaughn Leland, Bobby? Lasă-mă să-ţi amintesc 
că ne-ar fi dat bucuros afară din casă. Nu s-a gândit de două ori 
când a fost vorba să ne ia dreptul de răscumpărare a ipotecii 
Southfork-ului, ai uitat asta? 

— N-am uitat că tu ai fost acela care a ipotecat acest ranch. 

J.R. își păstrase capul pe umeri, nu era nici încurcat, nici 
tulburat. 

— De data asta zarurile s-au schimbat. Leland e un vultur, și 
indiferent care sunt necazurile lui, nu se va mai putea folosi de 
alte pasări care să-i servească de pradă. 

Bobby îl lovi, fără să aibă intenţia asta: 

— J.R., i-ai spus tatei că avem un nou partener? 

Dacă privirea ar fi putut ucide, J.R. și-ar fi trimis fratele pe 
lumea cealaltă. 

— Ce vrea să zică asta? 

Ochii lui fugeau de la Bobby la Jock și înapoi. 

— Despre ce vorbești? spuse Jock. 

— Documentul, J.R. 

Bobby își luă o poziţie de apărare, nu prea bucuros de calea 
pe care o alesese, dar hotărât să ia taurul de coarne. 

Jock scutură din cap ca un leu supărat, care alungă niște 
muște supărătoare. 

— Ce document e ăsta, fiule? 

— Hârtia pe care aţi semnat-o tu și Digger, tată. 

Jock mormăi: 

— La naiba, Bobby, spune-o cu cuvinte pe care să poată omul 
să le înţeleagă. Documente, hârtii. Ce are Digger de-a face cu 
toate astea? 

Atât de mult și atât de puţin, se gândi Bobby. Docherul ăla 
patetic trăise o viaţă dură, avusese parte de o moarte dură, 
toate fără să fie necesare. Lucrul pentru care se zbătuse atât de 
mult și atât de dur era al lui, legal și moral, dar el niciodată nu 
știuse asta. Tot ceea ce dorise vreodată și era îndreptățit să 
aibă, îi fusese luat. Acum, J.R. intenţiona să facă aceeași 
nedreptate copiilor lui. 

— Hai s-o auzim, Bobby! spuse Jock, cu vocea ridicată și faţa 
lui veștedă îmbujorată. 

— Nu te enerva, tată, spuse J.R. precaut și ingenuu. Se pare 
că Cliff a dat peste un document vechi - nu cine știe ce mare 
lucru. 

Bobby se uită drept în ochii tatălui său: 

— Îți amintești că ai semnat o hârtie prin care împărţeai 
Ewing 23 cu Digger Barnes? 

Jock se încruntă și încercă să-și amintească. 

— La naiba, Bobby. Digger ăsta și cu mine am semnat mai 
multe hârtii decât puţurile pe care le-am săpat. Poate că 
memoria m-a mai lăsat. Uneori simt că am capul gol ca un pai 
de supt limonadă. Lămurește-mă, băiete. 

— Acest document l-a făcut pe Digger partener la Ewing 23 
împreună cu moștenitorii lui. Ceea ce înseamnă că ei ne sunt 
parteneri la câmpul petrolifer. 

— Pamela? 

— Da, și Cliff Barnes de asemenea. 

— Cliff! Partenerul meu! Mai degrabă m-aș duce dracului 
învârtindu-mă, decât... 

J.R. făcu un pas spre taică-său. 

— Nu-i nevoie să-ți baţi atâta capul cu asta, tată. Ca 
întotdeauna, am avut grijă de Cliff Barnes. 

— Ai avut grijă de el! spuse Bobby neliniștit. Asta-i o hârtie 
legală, Cliff e un partener. 

J.R. începuse să se amuze. 

— Da, cred că este, frăţioare. Doar că este un partener într-un 
câmp neproductiv. 

— Neproductiv? spuse Jock. 

— Despre ce naiba vorbești? spuse Bobby. Chiar eu am 
deschis câmpul ăla. 

— Și eu, ripostă J.R., deliberat l-am închis. Niciun puț nu mai 
scoate petrol în Ewing 23. 

Mânia răbufni iar în Bobby. Palmele i se strânseră pumni, 
buzele se traseră peste dinţii încleștați. 

— Cine ţi-a spus să faci asta? 

— N-a fost nevoie să-mi spună nimeni, frăţioare. J.R. ia singur 
hotărâri, dă singur ordine. S-a făcut, e un fapt de viață. 

Bobby i se adresă tatălui său: 

— Mi-ai dat mie autorizaţia să deschid câmpul acela, să încep 
să scot petrol. Nimeni nu are voie să-l închidă fără acordul meu. 

— Ai fi vrut să-i avem parteneri? spuse J.R. zeflemitor. 

— La naiba, știi bine că nu! Dar dacă Cliff are dreptul legal la 
profit, atunci, pentru Dumnezeu, trebuie să-l acceptăm. 

— E drept, asta, tată? spuse J.R. 

Jock își inspectă vârfurile cizmelor de piele neagră Tony Lama. 
Nimic nu mai era ușor, nimic nu mai era simplu. Poate că era 
depășit de timp. Poate că era mai bine să fi împărţit proprietăţile 
Ewing, să-l lase pe Bobby să-și vadă de partea lui și pe J.R. de 
rest. Poate. Dar nu era încă momentul. 

— ].R. a făcut bine, spuse el. 

— Eşti de acord cu ce a făcut? 

— Nu vreau să-l am în niciun fel pe Cliff partener. 

— Dar e o greșeală... 

Vocea lui Jock căpătă o notă dură: 

— Și eu aș fi făcut la fel. 

Bobby se retrase, de parcă n-ar mai fi putut să rămână 
aproape de tatăl și fratele său. 

— Sunt înspăimântat că tu ai spus asta, tată. J.R., ești un 
blestemat, și cineva te va face să plătești pentru crimele tale. 
Un nenorocit te va scoate din bârlog în sânge și durere într-o zi. 

— Nu tu, frățioare. 

Bobby se opri în drum spre ușă. 


— Nu-ţi forța norocul, J.R. Și eu sunt un Ewing, amintește-ţi. 
Am partea mea din zgârcenia și meschinăria Ewingilor. Ghicește 
ce sunt capabil să fac, J.R., și că poţi să pierzi. 

Bobby plecă. 

J.R. își desfăcu mâinile a resemnare. 

— Tată, cred că Bobby e prea slab pentru unul de-ai noștri. Și- 
a pierdut firea. Ce am auzit acuma, tată, nu-mi sună ca de la un 
Ewing adevărat... 

Incapabil să răspundă, Jock se întoarse și plecă. J.R. îi luă 
tăcerea drept consimţământ, și se mai servi cu un pahar, ca să 
sărbătorească. 

Pam se îmbrăca pentru cină când Bobby dădu buzna în 
cameră. Ochii îi erau îngustațţi și gura strâmbă. 

— Ce s-a întâmplat? spuse ea, ridicându-se să-l întâmpine. 

— Cinci minute în aceeași cameră cu J.R. și mă simt de parcă 
m-am bălăcit într-o cocină. 

Ea încercă să-l îmbrăţișeze, dar el se feri. 

— Ce s-a întâmplat, Bobby? 

— Incă nu pot să cred. 

— Ce să crezi? N-am idee despre ce vorbești. 

— În sfârșit, am aflat unde stă tata... 

— Jock? 

— Exact în spatele lui J.R., indiferent de cât de murdare ar fi 
trucurile lui. La naiba, familia asta începe să se destrame pe la 
cusături! 

— Care-i problema? 

— Puţurile pe care le-am deschis. Ewing 23. 

— Ce treabă au ei cu asta? 

— Se pare că fratele meu a închis puţțurile alea când a aflat că 
tu și fratele tău aveţi dreptul la cincizeci la sută din profituri. De 
capul lui. Și - aici e punctul fierbinte - tata a aprobat. Mi-e 
groază să mă gândesc la asta, dar trebuie s-o spun cu voce tare 
- tata nu e mai bun decât J.R. 

— Nu crezi într-adevăr asta, Bobby. 

— Pe dracu' nu cred! Sunt sătul, Pam. Dacă mai stau la 
Southfork nu știu ce sunt capabil să fac. 

— Ce vrei să faci? 

El o privi adânc în ochi, încercând să descopere ce simţea ea, 
ce gândea. Dădu în gol: de nicăieri, niciun ajutor. Hotărârea 
trebuia s-o ia de unul singur: și o luase. 

— Mâine dimineaţă, Pam. Primul lucru, plecăm de aici. 
Părăsim Southfork-ul o dată pentru totdeauna. 

Ea scutură din cap. 

— Nu dorești asta. 

— Credeam că vei fi încântată. 

— Ce simt eu, nu contează, Bobby. Nu referitor la ceva atât 
de important. La urma urmelor, tu ești un Ewing. Asta e familia 
ta. 

— Nu. Nu mai este... nu este. Trebuie să plec de aici, acum. 
Acum, cât încă mai fac deosebirea dintre bine și rău. 

Ea îl cuprinse cu braţele, strângându-l tare. 

— Ascultă de sfatul pe care mi l-ai dat așa de des. Așteaptă. 
Răcorește-te. Dă-ţi timp de gândire. 

— Nu. Voi termina cu toate învărtelile și afacerile și trucurile 
murdare pe care nu le mai pot tolera. Mă depășesc. Plec mâine 
dimineaţă. Sper că vii cu mine. 

Ea nu știu ce să spună. După expresia feței lui, Pam știa că nu 
e posibil să-l facă să se răzgândească în niciun fel. Și 
următoarea hotărâre trebuia s-o ia ea. Singură. 


e PARTEA A VI-A œ 


FAMILIA EWING 
IERI 
e Capitolul 19 


Cu câteva luni mai înainte, într-o dimineaţă proaspătă, sub 
cerul albastru al Texasului, Valene Ewing se întorcea la Dallas. 
Venea într-un automobil închis și prăfuit, de tip vechi. Suportase 
câmpiile Kansasului, bătuse autostrăzile dintre state, intrase în 
labirintul pantelor și trecuse peste foile de trifoi, care în curând 
urmau să fie strivite de primul trafic al zilei. Dar acum, drumul 
era bun și era ușor de condus. 

Totuși, fiecare parte a trupului îi era încă tensionată. Mâinile 
ei țineau strâns volanul, în ciuda eforturilor de a se relaxa. 
Degetele i se îndoiau și ochii îi clipeau în strălucirea dimineții. Să 
se întoarcă acasă în felul ăsta, stârnea în ea o furtună de 
sentimente diferite. Și de frică. Frica se cuibărise în ea și o 
solicita peste puteri. 

Ce ciudat că trebuie să se gândească la Dallas ca la „acasă”. 
De fapt, nimic nu putea fi mai departe de adevăr. O casă era 
ceea ce îi lipsea. Un loc sigur și confortabil, un loc plin de viaţă, 
de căldură și afecţiune, care să-i dea sentimentul că îi aparţine. 
Dallas era pur și simplu o staţie de pe drum într-o călătorie spre 
- ce? Singurele răspunsuri care veniră o înspăimântară și mai 
mult, și fu tentată să se întoarcă, s-o apuce pe alt drum. Sau să 
se oprească la o oarecare distanţă, într-o altă parte a ținutului. 
Să ia totul de la cap. Singură. 

Dar înțelesese că asta era imposibil. 

e 

Cam în același timp, Pam Ewing, îmbrăcată în blugi și o 
cămașă Levi decolorată, era pe drum, de la casa din Southfork 
spre grajduri. 


În spatele unui gard de lemn, vopsit în alb, doisprezece cai 
pășteau. Sforăiturile și nechezăturile salutară soarele nou care- 
și răspândea căldura peste prerie, și mica herghelie se strecură 
ca un singur animal pe poartă, ca să se împrăștie pe suprafaţa 
țarcului, cu coamele și cozile fluturând. 

Pam îi urmări cu privirea. Deși ochii ei urmăreau bidivii 
alergând, mintea i se întorcea înapoi, în camera copilului din 
casa mare. Inapoi, la John Ewing III, fiul lui Sue Ellen și al lui J.R. 
Numai că atât J.R. cât și Pam știau că nu el era tatăl. Onoarea 
asta îi revenea fratelui lui Pam, Cliff; ceea ce însemnarea micul 
John, ca și Cliff, ca și Pam, purta blestemul neurofibromatozei, 
teribila povară genetică ce trecuse de la un Barnes la altul. 

Profund îngrijorată pentru micul John, Pam își făcea griji și în 
privinţa ei, a lui Bobby și a oricărui copil pe care ei l-ar fi putut 
avea. Va purta și el blestemul ăsta? Va fi viaţa lui inevitabil 
scurtă? Ori va supravieţui până la maturitate și va transmite 
boala urmașilor săi? Când se va termina o dată cu asta? Se va 
termina vreodată? Un fior îi cutremură corpul, și lacrimi îi 
izvorâră din ochi. Nu-l auzi pe Ray Krebs venind în urma ei. 

— Vrei să-ţi înșeuez un cal? 

Vorbea o texană moale și tărăgănată și era un bărbat slab și 
osos, de un remarcabil farmec personal. Cu un aspect pe care 
niciunul din cei ce făceau reclamă la Marlboro nu-l avusese 
vreodată, un cowboy în toată legea, înalt și puternic. Era tipul 
perfect al unui om care aparținea unui ranch, care trăia printre 
cai și vite, prin soare și ploaie, mirosind a piele. Un tip rar chiar 
și pentru Texas, cum își dăduse seama Pam. 

— Oh, bună dimineaţa, Ray. 

— Imi pare rău, nu voiam să te tulbur. 

— Eram doar pierdută în gânduri. 

— Nu-i nimic rău în asta. Călărești un cal și urmărești o 
cireadă de vite păscând și mintea ţi-o ia razna de capul ei zi și 
noapte. 

— Bănuiesc că viaţa de cowboy e tristă. 

— Ești deseori singur, dar nu întotdeauna trist. 

— Dumnezeule! spuse ea. Ești profund, Ray. 

El se îmbujoră. 

— Voiam doar să spun că dimineaţa e cel mai potrivit timp ca 
să gândești. 

— Sunt de acord... 

— Referitor la cal... 

— Oh, nu. Nu, mulţumesc. Altă dată. 

— Când vrei. 

Pam se întoarse spre casă. 

— Cum îi mai merge micuțului John? 

Ce voia el să spună prin asta? 

Dar faţa lui veștedă nu arăta că recursese la un tertip. Ray 
Krebs nu era omul care să disimuleze, și cu siguranţă că ar fi 
întrebat dacă voia să știe ceva. 

— Copilul, spuse ea, încercând să-și adune gândurile. E bine, 
foarte bine. Trebuie să vii să-l vezi. 

— Bine, aș putea face asta într-o zi. Chiar că aș putea. 

— La revedere, Ray. 

Pam se îndepărtă. 

El își ridică pălăria uzată, Stetson, în direcţia ei. 

— Petrecere frumoasă, doamnă... 

(J 

Pe patio-ul de la casa mare, doi servitori pregăteau micul 
dejun, pe o masă lungă din fier și faianță mexicană. La distanță 
de cincisprezece picioare, Bobby plonja în bazin și înota cu 
mișcări puternice și sigure. Continuând să înoate, o urmărea pe 
Pam, cum se întorcea de la grajduri. Când termină, se caţțără pe 
marginea bazinului. Pam se apropie și îi azvârli un prosop. 
Bobby începu să se șteargă. 

— Bună dimineaţa, spuse el. 

— Bună dimineaţa. 

Nu numai spaţiul fizic îi despărţea în dimineaţa asta, și Pam 
credea că el era tot atât de conștient ca și ea de acest lucru. 

— Ai dormit bine? 

El o privi scurt. 

— Am fost surprins că deja te sculaseși și plecaseși înaintea 
mea în dimineața asta. 

— Am avut o noapte rea... 

— Știu. M-am trezit pe la trei și tu nu erai acolo. Ea privi în 
depărtare. Orizontul părea atât de departe, atât de neatins. 
Totul în Texas sugera distanţa și despărţirea, de parcă 
intimitatea era un defect ce provenea dintr-o tradiție 
îndepărtată. 

— L-am auzit pe micul John plângând... 

— Și te-ai dus la el? 

— M-am dus la el. 

— Știu, spuse el agresiv. Te-am văzut în dormitorul copilului. 

— De ce n-ai intrat? 

— N-am vrut să deranjez. Era o imagine așa de frumoasă - tu, 
ținând copilul în braţe. 

— Încercam doar să-l fac să adoarmă iar. 

Bobby își cântări cu grijă vorbele: 

— Micul John are o doică, Pam. Are și o mamă. 

— Ştii cum e Sue Ellen... 

— Da, știu. Dar aici e ceva ce mi se pare că nu știi tu. 

— Și anume? 

— Micul John nu e copilul nostru. 

— Nu e frumos să pui problema în felul ăsta. 

— Frumos? Frumos ar fi să încerci să adormi copilul nostru, nu 
pe al cumnatei tale. 

— Am hotărât să așteptăm. Știi asta. 

— Noi Oooh! Noi am hotărât să avem un copil. Tu ai hotărât 
să aștepți. Și cel mal rău e că nu știi de ce. Te văd cu micul John. 
Realizez că ai grijă de el, că-l îndrăgești. Asta trebuie să fie 
motivul pentru care nu vrei să avem copilul nostru. 

— Nu e așa. Nu e adevărat că nu vreau să avem copiii noștri. 

— Atunci spune-mi ce-i? 

Înainte ca ea să poată răspunde, Jock și Miss Ellie apărură pe 
patio. Jock îi salută: 

— Bună, Bobby... Pam! 

— Bună dimineaţa, spuse Bobby. 

— Bună dimineaţa, spuse Pam. 

— Cred că ar trebui să ne alăturăm lor pentru micul dejun. 

— E-n regulă. Dar, te rog, nu fi supărat pe mine. Incearcă să 
înţelegi. 

— Încerc. Dar nu înţeleg, și cred că nici nu voi fi capabil până 
ce ai să-mi explici. 

— Putem să vorbim altă dată despre asta? 

— Având în vedere împrejurările, îmi închipui că așa va trebui 
să facem. 

Până să ajungă ei la patio, Jock și Miss Ellie își începuseră 
masa de dimineaţă. Jock mânca iute, cu plăcere, de parcă ar fi 
făcut provizii pentru o zi lungă de lucru. 

— Mai încet, îi spuse nevastă-sa. Te îneci cu mâncarea. 


— Nu-i timp să trândăvim, femeie. Trebuie să mergem în 
câteva locuri. 

— Dar magazinele nu se deschid până la zece. 

— Știu. Dar la viteza cu care ronţăi tu, nu vom fi la Dallas 
înainte de prânz. 

— Nu cred că asta contează. Cred că nu mai e nevoie să-i 
cumpărăm nimic copilului. 

— Nimic! Cum, eu doar abia am început. 

— ÎI răsfeţi. 

— Am făcut același lucru cu Bobby și a ieșit foarte bine, nu-i 
așa Pamela? 

— De-a dreptul nemaipomenit, spuse ea automat, privindu-l 
pe Bobby cum își turna cafea. Bine, vă las, sunt de serviciu la 
magazin. 

Bobby mormăi un la revedere fără s-o privească, și ea plecă. 
Niciunul din părinţii lui nu păreau să observe că ceva nu 
mergea. 

— De ce nu mănânci tot, fiule? spuse Jock. 

— Nu-mi e prea foame, tată. Oricum, mă duc la Little Creek, 
cu Ray. 

— Probleme? 

— Doar să încărcăm un stoc. Ne vedem mai târziu. 

Pe drum, trecu pe lângă J.R. care venea la micul dejun. Dădu 
din cap și trecu mai departe. J.R. se duse direct la bufet, 
începând să-și pună mâncare în farfurie. 

Maică-sa îl privi un moment: 

— E ceva rău, J.R. 

— Rău, mamă? De ce ar trebui să fie ceva rău? 

— Cu cât ești mai supărat, cu atât mănânci mai mult. 

J.R. se așeză pe un scaun gol și-și examină farfuria. 

Un zâmbet trist făcu să i se ridice colțurile gurii. 

— Nu mi-am dat seama că nu pot să mănânc singur tot 
cârnatul ăsta. Interesant că nu mi-e foame în mod deosebit. 

Jock își ridică ochii. 

— Aici e ceva ce trebuie să știm. Merge bine treaba la birou? 

— Ca de obicei, tată. Încercam doar să-mi închipui cum aș 
putea scăpa de Cliff Barnes. 

— Te pot ajuta cu ceva? 

— Mă descurc singur, spuse el repede. 

Nu voia ca Jock să vină la birou, să i se uite peste umăr, să-i 
subminez autoritatea. 

— De fapt, spuse el ca din întâmplare, mă întâlnesc azi cu 
niște avocați să vorbim despre asta. 

— Uite ce-i, spuse Jock. Voiam să mergem în oraș să facem 
niște cumpărături, dar treaba asta s-ar putea să fie mai 
importantă. Poate voi veni la birou pentru întâlnirea aceea. 

— Nu-i nevoie, tată. 

Miss Ellie îl privi scurt. 

— Tatăl tău se ocupă de Ewing Oil de atâţia ani, J.R. Nu-i 
disprețui ajutorul. 

— Da, mamă. Numai că discuţia aia avocăţească pare să fie 
mult prea neinteresantă. 

— Adevărat, consimţi Jock. 

J.R. dorea să pună punct, și când Lucy apăru pe patio, fu 
bucuros de această întrerupere. 

— Bună dimineaţa la toată lumea! spuse ea cu exuberanţă. 

— Ești în mod sigur într-o stare excelentă în dimineaţa asta, 
Lucy, spuse J.R. 

Ea se repezi la scaunul în care stătea Jock și-l sărută pe obraz. 

— Bună, scumpo, spuse el. 

— Pari în al nouălea cer în dimineaţa asta, spuse Miss Ellie. 

— Sunt. Finala pentru trupa veselă are loc în după-amiaza 
asta. Sunt sigură că voi reuși. 

— Ce-i asta? spuse Jock. 

— N-am știut niciodată că ai încercat, spuse Miss Ellie. 

Lucy zâmbi fericită. 

— N-am vrut să spun nimănui până n-am văzut ce pot face. 

— Păi, spuse J.R. tărăgănat, asta e ceva frumos. Poate că ar 
trebui să te oprești la universitate în după-amiaza asta, tată, s-o 
încurajezi pe Lucy. 

— Oh, nu, i-o întoarse ea brusc. Aș fi prea nervoasă dacă 
bunicul ar fi acolo. 

Miss Ellie nu-l scăpa din ochi pe J.R. 

— Printre altele, tatăl tău o să treacă pe la birou în după- 
amiaza asta. Dă-mi o șansă să mă ocup singură de treburile 
gospodăriei. 

— Asta așa e, spuse J.R., cu veselie forțată. Așa că să treacă. 

Lucy bău niște suc și se îndreptă spre mașina ei. 

— Uraţi-mi noroc! 


Toţi îi urară. Jock o privi cum șofează. 

— Bună treabă că-l avem acum pe micuțul John. Se pare că 
mica noastră Lucy a crescut și se descurcă singură... 

e 

Miss Ellie, cu un bloc de desen în mână se hotărâse să facă 
niște schiţe în spatele casei, aproape de grajduri. Afară, pe 
patio, se opri s-o salute pe Sue Ellen, care era în drum spre 
casa. 

— Bună dimineaţa, draga mea. 

— Bună dimineaţa, Miss Ellie. 

— Cum te simţi? 

— Destul de bine, cred. Mă duceam în casă să citesc ceva. 

— E o zi așa de frumoasă. De ce nu vii cu mine? Tu citeşti, eu 
fac schițe. la-ți cartea. Mi-ar place să mă însoţești. 

— Nu cred că sunt încă pregătită pentru asta, Miss Ellie. De 
fapt, intenţionam să citesc ca să pot adormi. 

— Sue Ellen, nu vreau să te forțez. Înţeleg prin ce experienţă 
ai trecut, dar sper că nu vrei să te închizi în casă toată ziua? 

Sue Ellen nu lăsă să se arate nimic pe fața ei frumoasă. 

— Scuză-mă, Miss Ellie. Cred că l-am auzit pe copil. 

Miss Ellie o privi mergând. Dacă Sue Ellen îl auzise pe copil 
asta fusese doar închipuirea ei. Miss Ellie se întoarse și-și 
continuă drumul către grajduri. Se așeză confortabil aproape de 
unul din șoproane și începu să deseneze peisajul, când veni 
Bobby, călărind. Sări de pe cal și-și întâmpină mama cu un sărut 
pe obraz. 

— Tata este? 

— Nu. De ce? 

— Voiam doar să călărim doi cai din herghelie. Credeam că va 
fi încântat. 

— Bine. Dar s-a dus în oraș. El și J.R. au o întâlnire. 

— Pariez că J.R. e teribil de măgulit. 

Miss Ellie îi zâmbi cu zâmbetul pe care i-l cunoștea atât de 
bine. Ea și Bobby îl vedeau la fel pe J.R. 

— De fapt, spuse ea, cu o conștientă dezavuare, J.R. nu părea 
prea bucuros de perspectiva asta. Se pare că are încă probleme 
cu Biroul de Administrare a Terenurilor. Tatăl tău încearcă să-l 
ajute. 


— lar Cliff Barnes. Minunatul meu cumnat. Sunt nebun după 
Pamela, dar cu siguranţă că aș fi putut căuta mai bine o familie 
cu care să mă înrudesc prin mariaj. 

— Sunt sigură că Pamela are din când în când idei similare 
despre noi, Ewingii. 

— Nu sunt sigur că știu ce mai crede, răspunse el moale, 
pierzându-și brusc umorul. 

Miss Ellie își puse creionul de cărbune alături și privi la fiul ei 
mijlociu. Bobby continuă: 

— Nu știu, dar poate că asta se întâmplă pentru că eo 
Barnes. Poate doar pentru că este femeie. 

— Hei, fiule, e o notă de misoginism în ceea ce aud. Aș fi 
putut trăi liniștită aici, la ţară, dar trebuie să fiu la curent cu 
evenimentele, zâmbi ea. 

El îi întoarse zâmbetul. 

— Spune-i, mai bine, o notă de confuzie masculină. Ceea ce 
vreau să știu e cum aţi reușit să vă înțelegeţi tu și tata toţi anii 
ăștia? Nu păreai că te lupţi sau că nu ești de acord cu cele mai 
multe lucruri. 

Ea își ridică sprâncenele și-și înălță, mândră, capul. 

— În cele mai multe probleme ne-am înţeles. Dar dacă tu 
crezi că nu ne-am luptat, e din cauză că nu s-a întâmplat să fii 
pe aproape la una din neînțelegerile acelea zgomotoase. Dă-mi 
voie să-ţi amintesc fiule, că voi, Ewingii, nu sunteţi bărbaţii cu 
care te poți înțelege cel mai bine în lume. 

— Noi, Ewingii! La urma urmelor nu te consideri și tu o Ewing? 

— În cea mai mare parte. Dar mai este încă o parte din mine 
care este Ellie Southfork. Întotdeauna va fi, recunosc. Exact așa 
cum o parte din Pamela va fi întotdeauna o Barnes. 

— E destul de adevărat. Dar nu ușurează situaţia. 

Maică-sa ezită. 

— Bobby, dacă vrei să spui ceva despre tine și Pamela, spune. 
Dacă nu, termină cu aluziile. 

Bobby, zâmbind din nou, spuse: 

— Mamă ești persoana cea mai directă pe care o cunosc. Dar 
efectiv nu am nimic de spus. Doar cred că nu am fost drept cu 
ea în dimineaţa asta. 

— Și ea e un pic înfuriată pe tine? 

— S-ar putea. 

— Atunci, cere scuze. 

— Nu cred că eu am fost de vină. E o mare parte din viaţa 
noastră cu care nu pot fi de acord. Aș vrea să știu de ce. 

Miss Ellie deschise gura să vorbească, se gândi apoi mai bine 
și-l așteptă pe fiul ei să continue. 

— Nu-i problema ta mamă. E a mea și a Pamelei. O vom 
scoate la capăt, cel puţin așa sper. Cred că doar voiam să mă 
spovedesc niţel. Chiar de când eram mic tu erai aceea căreia 
puteam să-i vorbesc. 

Ea îi strânse mâna. 

— Rămâi încă un băiețaș pentru mine. Și cât de greu ţi-ar veni 
să crezi, așa e și J.R. Ei, acum ia-o din loc, am niște schiţe 
serioase de făcut... 

II urmări cu privirea, întorcându-și capul înapoi, spre casă. 
„Uneori, își spunea ea, nu e așa de rău să fii mamă. Uneori...” 

(J 

Terenul de parcare de la Southern Methodist University se 
umplu rapid cu studenți care se grăbeau la cursuri. Lucy, 
căutând un loc liber, nu observase automobilul prăfuit cu număr 
de Kansas, care mergea în urma ei. Când Lucy parcă, mașina cu 
număr de Kansas făcu la fel. 

Cu niște cărți în mână, Lucy se îndreptă spre clasa în care 
avea primul curs în ziua aceea. Şoferul mașinii prăfuite se grăbi 
s-o ajungă. Valene Ewing era mai înaltă decât Lucy, dar avea 
același păr blond deschis, lung și frumos buclat. Era o femeie 
frumoasă, dar o expresie preocupată făcea ca gura să-i fie 
răsucită într-o parte. Când fu la câţiva pași de Lucy, Valene o 
strigă. 

— Lucy! 

Lucy înlemni. Pentru o fracțiune de secundă, toate funcțiile 
corpului îi încetară. Nu putea fi nicio îndoială în privinţa vocii 
căreia nu-i uitase intonaţiile muzicale și moliciunea cu care 
alerga pe toată gama. 

Se abţinu să se întoarcă. 

— Lucy, eu sunt. 

Acum, Lucy se întoarse. Fără grabă. Cu un control ferm al 
membrelor. Cu graţie și aparentă încredere. Bărbia îi era ridicată 
și ochii priveau deasupra maică-sii. 

Valene își încetini pasul. Niciun semn de invitație afectuoasă. 
Niciun zâmbet de bun-venit nu încrețea gura frumoasă, de fată. 

Se opri, lăsând studenţii grăbiţi să treacă, cu ochii fix la Lucy. Un 
alt pas o aduse chiar lângă ea, dar mâinile îi rămaseră pe loc. 

— Bună, fetița mea, șopti ea. 

Un tremur convulsionă trupul lui Lucy. Când vorbi, o făcu rece 
și meschin: 

— Bună, mamă. 

— Arăţi bine, fetițo. Foarte bine. 

— Scutește-mă de formalisme, mamă. Ceea ce vreau să știu 
este ce faci aici, în Texas? 

Un murmur dureros străbătu pieptul lui Valene, risipindu-se 
iute. Un strigăt de protest și mâhnire îi stătu în gât, și un val de 
lacrimi fu înăbușit înainte de a-i ajunge la ochi. 

— Nu sunt complet nepregătită pentru o astfel de reacţie din 
partea ta, fetiţo. 

— Ce vrei? 

— Dar mă așteptam la ceva mai bun de la tine. 

— Mi-ai dat prea mult credit, mamă. 

— Ai fost întotdeauna un copil dulce și drăgăstos. Calitățile 
astea cu siguranţă n-au dispărut. Nu cred că simţi faţă de mine 
aversiunea pe care o arăţi. 

— Crede ce vrei. Acum, scuză-mă, am oră și am întârziat. 

— Am venit să te văd, Lucy. 

— Oh. De asta ești aici. 

— Sarcasmul nu te prinde, Lucy. 

Lucy își adună forțele. 

— Trebuia să treci întâi pe la ranch. Să fixezi o întâlnire. Poate 
că aș fi onorat-o, mamă. Și poate că J.R. ţi-ar fi dat mai mulți 
bani, și ai fi putut să pleci din nou. Fără să mă vezi deloc... 

Apoi aleargă pe potecă, până dispăru într-o clădire. 

Lui Valene, Lucy i se păru foarte tânără și lipsită de apărare, 
înspăimântată şi vulnerabilă. Respira, sforțându-se să-și 
controleze emoţiile, când se întoarse la mașină. Lucrurile erau 
mult mai rele decât crezuse că ar fi putut să fie. 

(J 

Pam Ewing stătea pe masa din camera de consultații, 
îmbrăcată într-un halat verde și moale. Picioarele i se 
bălăbăneau depărtate, mâinile fără viață i se odihneau în poală, 
umerii îi erau căzuți. Doctorii, spitalele, controalele; nimic din 
toate astea nu o înspăimântase înainte, nici nu o tulburase. Dar 
acum, valuri de teamă o înghețau și o încălzeau rapid, valuri de 

vinovăţie mai mult decât de frică. Pentru că tot ce ar fi aflat aici, 
astăzi, afecta nu doar propria ei viaţă, dar și viitorul soţului ei, al 
Ewingilor, și vieţile copiilor lor încă nenăscuți. 

In spatele ei, ușa se deschise și intră doctorul Paul Holliston, 
cu un clișeu în mâna. 

— Doamnă Ewing, intonă el, cu o voce plină de autoritate, pe 
care toţi doctorii o folosesc. 

Ea se întoarse spre el și se cutremură, așteptând îngrijorată 
verdictul. Holliston lovi ușor cu un deget lung rezultatele testului 
de pe clișeu: 

— Laboratorul n-a completat încă toate testele. Ceea ce am 
aici sunt doar rezultatele preliminare... 

— O am? 

EI își ţțuguie buzele. 

— Nu sunt simptome de neurofibromatoză, dacă asta vreţi să 
spuneți. 

— Atunci n-o am. 

— Doamna Ewing. 

Vocea era a unui tutore, o voce prevenitoare. _ 

— Tot ce pot să vă spun este că nu există simptome. In cazuri 
ca acesta, nu este neobișnuit. Uitaţi la ce vârstă înaintată au 
apărut simptomele tatălui dumneavoastră la suprafaţă. Dar 
chiar dacă se vor manifesta mai târziu, la vârsta dumneavoastră 
probabil că nu vor fi fatale. 

Pam asculta extrem de atentă. 

— Atunci, dacă nu am niciun simptom, nu văd cum aș putea 
transmite boala copiilor mei. 

— Am înţeles că nu aveaţi niciun copil, doamnă Ewing. 

— Nu am. Dar intenţionez să am copii. Soțul meu și cu mine 
ne dorim foarte mult o familie. Amândoi vrem copii... 

Holliston puse clișeul în apropiere, pe un calculator. Îl aranjă 
cu grijă, ca un om foarte exact ce era, în munca și în viața sa. 

— Doamnă Ewing, neurofibromatoza e o boală genetică. 
Fiecare generaţie o transmite. Dar, chiar și la copiii mici, nu este 
întotdeauna fatală. 

— Nu întotdeauna, dar adesea. 

— Destul de des, spuse el apăsat. Și în cazul dumneavoastră 
și al fratelui dumneavoastră ambii aţi supravieţuit, dar pe 
amândoi vă paște ameninţarea. Despre asta nu poate încăpea 

îndoială, nu, deloc. Am crezut că am lămurit asta când v-am 
examinat tatăl. 

— Ai lămurit-o. Dar uneori mă gândeam... Mă gândeam că 
dacă, cumva... dacă eu nu aveam simptome... poate că nu 
aveam boala... dacă aș fi avut un copil... 

Doctorul încercă să fie politicos. 

— Doamnă Ewing, aș fi dorit să vă pot da speranţă că copilul 
dumneavoastră s-ar fi putut naște sănătos. Poate că da, poate 
că nu. Boala se manifestă întâmplător, dar când o face, e feroce. 
E posibil să aveţi copii și să treacă prin viaţă neatinși... 

Pam închise ochii și vorbi chinuit: 

— Dar un copil pe care l-aș avea ar putea să moară înainte de 
a împlini un an. 

— Da, spuse el. Îmi pare rău. Voiam să vă ajut, dar, pe 
moment, nu e posibil. Totuși, nu disperaţi. Alte boli se pot 
vindeca. Intr-o zi se va putea și aceasta. 

— Mâine? spuse ea mâhnită. 

— Nu chiar. 

— Nici săptămâna viitoare. Și nici la anul. 

După expresia fără speranţă a feţei lui, Pam știu răspunsul. 

— Să nu-mi spui, doctore, că-ţi pare rău. Mie-mi pare chiar și 
mai rău. Dar nu e vina ta, nu-i așa? 

— Nu e vina nimănui, doamnă Ewing. Trebuie să vă amintiţi 
asta. Tay-Sachs, diferite forme de leucemie, Sickle Cell Anemia, 
o predispoziţie spre cancer, boala de inimă; natura joacă multe 
farse crude ființelor umane. Nu, nimeni nu e vinovat. 
Neurofibromatoza e doar o povară a familiei Barnes. 

Doctorul se dădu cu un pas înapoi: 

— Vă las să vă îmbrăcaţi, acum: 

leși din cameră, închizând încet ușa după el. 

Pam rămase pe loc pe masa de consult. Era zdrobită, și fața 
își pierduse orice urmă de culoare. Viitorul nu-i promitea nicio 
speranţă. De niciun fel. 

„— O povară a familiei Barnes* - murmură ea cu voce tare. 
Cine este atunci vinovat? 

e 

În după-amiaza aceea, în biroul lui J.R. se adunară Jock, Alan 
Beam și Harve Smithfield. Se instalară în jurul biroului lui J.R., 
studiind hărţile și graficele, făcând referiri la foi de cont, 
încercând să înţeleagă ce se petrecuse. 

— Nu prea înţeleg ce urmărește Cliff Barnes, spuse Smithfield, 
patronul firmei de avocatură care-i purta numele. 

— Ne urmărește pe noi, spuse J.R. Încercând să ruineze Ewing 
Oil, ne scoate pe noi din afaceri. Tipul a emis un ordin restrictiv 
privind forările de probă în noile câmpuri din Midlands Odessa. 
Se face investigaţii asupra operaţiilor noastre de rafinare... 

— Cum adică? spuse Jock. 

— Vor să se asigure că nu trișăm. 

— Un purceluș de lapte, spuse Jock. Tatăl lui era un bărbat 
adevărat. Ai fi putut să-l admiri pe Digger, să-l respecţi, în ciuda 
divergenţelor... 

— Cel mai rău lucru este, spuse J.R., că ne ţine pe punct mort, 
aproape de cădere. 

Jock mormăi a neplăcere. 

— Mi se pare că orice alt petrolist din statul ăsta forează 
oriunde, numai să-i miroase a teren petrolifer. Noi nu putem fora 
un picior sub pământ, că blestematul de O.L.M. ne interzice. 

— Nu sunteţi singurii, Jock, spuse Smithfield. A mai oprit și 
alte forări. 

J.R. dădu din cap. 

— Dar numai acolo unde Ewing are dreptul la petrol. Sigur pe 
noi ne urmărește. 

Alan Beam luă cuvântul, plin de respect pentru cei mai în 
vârsta și mai buni decât el, totuși foarte agresiv: 

— Mă veţi ierta că spun asta, dar Barnes nu e prost. Nu poate 
fi pe față atât de preocupat să pună beţe-n roate doar lui Ewing 
Oil. Dacă oprește și alte forări, e doar pentru a scăpa basma 
curată. 

Jock ridică un pumn mare în aer. 

— Harve, ai fost avocatul meu din prima zi. Nu poţi să-mi spui 
că nu-i nimic de făcut ca să-l oprim pe Barnes! Nu se poate 
obţine o hotărâre de amânare sau o interdicție? 

— Am încercat, Jock. Dar Barnes are în spatele lui orice grup 
ecologic din statul ăsta. Reușește să devină un veritabil erou. 
Oamenii spun că realizează o operă măreaţă. În afară de asta, 
așa cum a fost și tribunalul de acord, se mișcă în limitele 
autorităţii de care dispune. 

— Atunci ne întoarcem la vechea poveste - cum să scăpăm 
de Cliff Barnes? 

Alan vorbi încet, dar cuvintele se auziră clar: 


— Nu poate fi mituit? 

Harve îl privi aspru, dezaprobator. 

— Nu mă așteptam deloc să aud o astfel de întrebare de la un 
membru al firmei mele. 

— Stai așa, Harve! Nu e o întrebare așa de rea cum ai scos-o 
tu, spuse Jock. 

— Răspunsul este nu, răspunse J.R. Știu de ce. Problema este 
că nu se găsesc destui bani în tot statul Texas ca să-l facă pe 
Barnes să sară din spatele nostru. 

Alan luă din nou cuvântul. 

— Trebuie să fie ceva ce Barnes dorește. Fiecare dorește 
ceva... 

— Dorește să ne vadă pe noi, Ewingii, terminaţi, și la pământ. 
Ca și bețivul de taică-său. Nimic nu l-ar putea face să plece din 
O.L.M. 

Apoi, Alan i se adresă lui Jock: 

— Dar, domnule, înainte de O.L.M,., el alerga după o funcție 
publică. 

— Și a trebuit să renunţe înainte de alegeri. N-a putut să 
adune doi suporteri care să-l susţină ca lumea, din tot statul. 

J.R. își împinse scaunul mai în faţă, cu toate simţurile ascuțite. 
O idee începuse să se formeze în creierul lui, luând amploare și 
formă, clarificându-se treptat, căpătând nume, lucrând pentru 
el. 

— Cliff cu siguranţă că a vrut să fie ales. Chiar a tânjit după o 
funcţie publică, după putere și glorie, s-ar putea spune. Alesul 
publicului, ăsta-i stilul lui, o funcţie mare la guvern, influenţă, 
lume învârtindu-se prin jur tot timpul. Și vise de a-și croi drumul 
în lume: Senatul, guvernator al Texasului, poate chiar 
președintele tuturor Statelor Unite ale Americii. 

— Barnes pentru președinție, spuse Alan zâmbind. Pariez că 
va părăsi destul de repede O.L.M.-ul pentru asta. 

— Cred că ar face-o, spuse J.R. 

Jock necheză a plictiseală: 

— Toată flecăreala asta nu este câtuși de puţin de folos. 
Indiferent de cât de bine sună, nu-i nimeni așa de nebun în 
Texas să-l aleagă pe Cliff Barnes. Nimeni. 

J.R. își ridică ochii spre Alan, care stătea fără să se miște în 
timp ce vorbea. Apoi înapoi la Jock. 

— Recunosc că ai dreptate sută la sută, tată. Cine ar fi visat 
vreodată să încerce să-l propună pe Barnes pentru alegeri? 
Nimeni nu-i destul de nebun să facă asta. Cel puţin eu nu știu pe 
nimeni... Dar un zâmbet vag juca la colţurile gurii lui, altfel plată 
și nemișcată. 

e 

Era ora prânzului în incinta universităţii, și studenţii se 
revărsau din clădiri, îndreptându-se spre sălile de mese sau 
organizând picnicuri pe iarbă. Lucy, însoţită de alte două fete, 
era în drum spre stadion pentru probele pentru liderii veseliei. 

Fata care răspundea la numele de Sherril spuse: 

— Chiar nu-ţi dai seama de asta! Echipa este în Cotton Bowl, 
și iată-ne ajunși liderii veseliei la TV. 

Wanda, o roșcată îndrăzneață, spuse: 

— Sper să realizăm ceva mai mult decât ei anul trecut. Au 
fost așa de demodați... 

— Mi-ar place ceva foarte despicat, spuse Sherril, ceva care 
se înnoadă în față, dar nu prea mult. 

— Eu sper doar să ajung la finale, spuse Lucy. 

— Glumești! Nici nu trebuie să-ţi faci probleme pentru asta, 
scumpo. 

Lucy își lovi sprânceana cu mâna: 

— Mi-am lăsat pantofii în mașină. Ne vedem pe teren... 

Lucy se grăbi spre parcare, își găsi mașina și-și scoase Nike-ii 
din portbagaj. Nu fu conștientă de prezenţa lui Valene, până ce 
maică-sa îi vorbi: 

— Lucy... 

Lucy se întoarse. 

— Mai ești încă aici, mamă? Credeam că până acum te-ai 
aranjat de bani și-ai șters-o. 

— Scumpa mea, ţi-am explicat că n-am luat niciun ban de la 
J.R. 

— De ce aș crede asta? 

— Pentru că e adevărat. Sunt mama ta. Văd că trebuie să-ți 
explic mult mai multe. 

— Nu te deranja. Nimic din astea nu contează pentru mine, 
nimic din ce-ai putea să spui. 

Valene făcu un pas să se mai apropie, și Lucy se retrase, cu o 
mână în față, de parcă ar fi vrut să respingă un atac. 

— Scumpa mea, știu ce simți. 


— Nu, nu știi, mamă. Dacă ai fi știut, niciodată n-ai fi plecat și 
nu m-ai fi părăsit. Nu știi nimic despre mine. 

Lucy se întoarse și se îndreptă spre stadion. Cuvintele lui 
Valene o opriră, ajungând-o din urmă: î 

— Știu asta, dar eu ţi-am dat viaţă. Te iubesc. Intotdeauna te 
voi iubi. 

— Mă iubești tot așa ca și pe tata? Ai fugit și l-ai lăsat și pe el. 

— N-a fost așa. Dar noi n-am avut nicicând o șansă. 

— Oh, dar aţi avut o șansă. Eraţi toţi laolaltă la ranch. Dar era 
prea greu pentru voi, pentru amândoi, așa că amândoi aţi șters- 
o. Într-un fel e amuzant, auzi, era prea greu pentru tine. Dar era 
perfect și în regulă pentru tine să mă lași acolo. Singură. 

— Aceea era casa ta. Acolo te-am adus pe lume. Cei de la 
Southfork te iubesc. 

Lucy mârâi, drept răspuns: 

— După cum te-ai exprimat, toată lumea mă iubește. Asta e 
nemaipomenit. Numai eu nu mă simt iubită. De nimeni. Vrei să 
știi cum mă simt? Am să-ţi spun, mamă. Mă simt de parcă aș fi a 
nimănui. 

— Eşti a mea, a tatălui tău. Și noi suntem ai tăi. 

— E ăsta un adevăr? Dacă aș fi fosta ta, unde ai fost cât am 
crescut? Când bunica trebuia să meargă cu mine să-mi cumpere 
haine. Și când băieții îmi cereau întâlniri și aveam nevoie de 
cineva cu care să vorbesc despre asta, unde erai tu? Și când am 
terminat liceul, toți Ewingii erau aici, tu nu. Nici tata. Și - oh, ce 
rost mai are... De suferit suferă toţi acolo, dar tu și tata nu. 

Lacrimile îi umplură obrajii. 

— Fetiţo... 

Și Valene plângea. Încercă să se apropie de fiică-sa, dar Lucy 
se feri. 

— Am să-ţi spun ceva, mamă. Sufăr uneori, dar pot să mă 
descurc. M-am obișnuit cu asta. Cu ce nu sunt obișnuită este să 
te văd în felul ăsta, făcându-mă să mă gândesc că am într- 
adevăr o mamă, când, știam al naibii de bine că nu-i adevărat. 

— Sunt aici, te iubesc și... 

— Și într-o zi iar ai să pleci. Pe neașteptate. Așa că nu mă mai 
bate la cap, doamnă. Te cunosc. Nu încerca iar să mă prinzi în 
cârlig. Nu va ţine. Niciodată nu va mai ţine... 

Și o luă la goană, cu Nike-ii bălăbănindu-se într-o mână. 

Valene privi cum fuge. 

— Fetiţo! strigă ea. Oh, biata mea fetiță dulce... 
e 

John Ewing Ill dormea adânc în camera lui, inconștient de tot 
ce era în jur, de importanța familiei lui, de destinul lui. O umbră 
căzu peste pătuț dar micul John rămase la fel de inconștient de 
faptul că Sue Ellen, mama lui, îl privea de mult. 

Pentru ea copilul era o sursă de durere și o făcea să fie iar 
cuprinsă de puternicul sentiment de vinovăţie care o făcea atât 
de slabă și neajutorată. Copilul acesta o făcea să-și amintească 
zilnic cât de urât fusese folosită de toţi bărbaţii din viaţa ei. Și 
totuși., îl concepuse, îl purtase în pântece și-l născuse. 

Copilul se mișcă și începu să plângă. Sue Ellen își întinse 
mâna să-l liniștească, dar și-o retrase. 

— Doamnă Reeves! strigă ea, și se îndepărtă de pătuț. 

Doamna Reeves apăru dintr-o cameră alăturată și începu să-l 
liniștească pe copil. 

— Hai, hai, micuţțule. Trece într-un minut. Nu mai plânge... 

— Ce i s-a întâmplat? spuse Sue Ellen. 

— Pur și simplu nu-i place să stea întins aici, ud, asta-i tot. 
Vreţi să-l schimbaţi, doamnă Ewing? 

Sue Ellen o privi. 

— Pentru asta te plătesc. 

Se întoarse să plece și ezită, văzând-o pe Miss Ellie stând în 
prag. În urma ei, copilul începu să ţipe. Fără să-l mai privească, 
Sue Ellen trecu pe lângă soacra ei și ieși afară din camera 
copilului. 

— Dumnezeule mare, își spuse Miss Ellie, ce s-o fi întâmplat? 


Bobby era în biroul lui când intră secretara. 

— Un apel telefonic pentru dumneavoastră, o femeie. Nu și-a 
spus numele sau pentru ce vă caută, doar că e ceva despre 
Lucy și că e important. Doriţi să vorbiţi? 

Bobby dădu aprobator din cap, se apropie de telefon, și 
secretara se retrase. 

— Bobby Ewing, spuse el în aparat. 

— Bobby, sunt Val, Valene Ewing. 

— Val! Val, ce mai faci? Unde ești? 

— În Dallas. Îmi pare rău că ţi-am necăjit secretara, dar mi-a 
fost frică să-mi dau numele, în caz că J.R. ar fi fost pe aproape. 

— N-aș putea spune că nu-ți dau dreptate. Ştii ceva despre 
Gary? Când te pot vedea? 

— Bobby, nu vreau să vorbesc prea mult la telefon, dar vreau 
neapărat să te văd. Trebuie să te văd. Dar nu la tine la birou, nu 
la Southfork. 

— Spune unde. Oricând, oriunde. 

— Mâine e bine? Lucrez de la patru până la miezul nopţii într- 
o cafenea. Nu vreau să întârzii de prima dată. 

— Mâine e bine. Unde și când? 

— Ce zici de Bachman Bridge, e bine? 

— O.K. 

— Mâine dimineaţă pe la zece? 

— Ne vedem atunci... 

— Mulţumesc, Bobby. 

e 

Cam în același moment în care Bobby vorbea cu Valene, soția 
lui avea o altă convorbire telefonică. 

— Doctore Holliston, începu ea, aici Pamela Ewing. 

— Mulţumesc că m-ați sunat, doamnă Ewing. V-am telefonat 
şi mi-a răspuns soacra dumneavoastră. Am spus că sunt domnul 
Holliston. Nu ştiam dacă ați spus cuiva despre vizita pe care mi- 
ați făcut-o la birou și nu am vrut să încep o discuție, poate 
nedorită. 

— Apreciez. Bănuiesc că aveți rezultatele testului final. Inima i 
se zbătea în piept și ochii îi ardeau. 

— Nu pe toate, dar le voi avea curând. Totuși, dispun de 
suficiente informaţii care-mi arată că s-ar putea ivi o problemă. 

Pam își umplu plămânii cu aer. 

— Cu boala? 

— Într-un fel, răspunse el sobru. Analiza sângelui și mostrele 
de urină arată un lucru sigur. Sunteţi categoric însărcinată, 
doamnă Ewing... 

Pam nu se putea gândi la nimic. Urma să aibă un copil. 
Bucuria și disperarea se amestecau în ea, luptându-se, 
zăpăcind-o, lăsând-o complet dezorientată. 

Noaptea se lăsă peste Southfork și Pam, încă îmbrăcată, cum 
fusese în timpul zilei, se întinse pe pat și stătu nemișcată în timp 
ce întunericul umplea încăperea. În mlaștina care-i umplea 
mintea, se ivi gândul că soțul ei putea sosi curând. Ce să-i 
spună? Ar putea să-i spună că era gravidă, știind că el își 

dorește mai mult decât orice pe lume un copil și un moștenitor, 
că, vrea să devină tată mai mult decât orice bărbat pe care-l 
cunoscuse vreodată, să aibă o familie adevărată și numeroasă. 

Bobby, cu rădăcinile adânc înfipte în pământul Southfork-ului, 
era un bărbat atât de natural, legat prin sângele lui de 
anotimpuri, de răsăritul și apusul soarelui, de forţele naturii și de 
rotația inevitabilă a pământului. Cum putea să-l facă să 
înţeleagă temerile care-o frământau? Cum putea să-i spună că 
nu mai putea păstra fetusul în pântece mai mult de o lună și că 
trebuia să recurgă la un avort? 

Fă-o fără ca Bobby s-o afle vreodată, își spunea ea singură și 
ochii i se umplură de lacrimi. Era ea destul de puternică să facă 
lucrul ăsta îngrozitor? Și dacă Bobby ar descoperi cumva ce 
făcuse? Ar fi înţeles? Ar fi iertat? Ar mai iubi-o? 

Și, în sfârșit, cea mai blestemată problemă din toate: ar fi fost 
ea capabilă să se ierte pe ea însăși? 

Și, ca pentru a-i accentua mâhnirea și nesiguranța, o mașină 
parcă lângă șosea. Auzi o ușă trântită și zgomotul unor cizme 
pășind de-a lungul patio-ului și apoi în casă. Cunoștea pașii ăștia 
mai bine decât pe ai ei. Bobby... 

Stătea nemișcată, întinsă în pat, inconștientă de tensiunea 
care-i cuprinsese membrele. Inconștientă că încetase să mai 
gândească, că încetase să simtă orice altceva în afară de o 
copleșitoare dragoste față de soţul ei. Respirația îi era grea, 
inima îi bătea nebunește, ochii fixau tavanul întunecat. 

O lumină blândă inundă dintr-o dată încăperea când se 
deschise ușa și intră Bobby. El se îndreptă spre ea, în timp ce 
imagini și ameninţări din frageda copilărie o cuprindeau, făcând- 
o să anticipeze pedepse înfricoșătoare pentru greșelile făcute și 
imaginate. 

— Pam... 

Nu răspunse, incapabilă să vorbească. 

— Te simţi bine, iubito? 

Se lăsă pe marginea patului, o sărută ușor pe sprânceană și-i 
luă mâna într-a lui. 

— Sunt doar obosită. 

— Nu te simţi grozav, Pam, nu-i așa? 

Vorbele îi sunară fals, și ea realiză că în toată viaţa ei cu 
Bobby aproape niciodată nu minţise, nu disimulase, nu uneltise 
pentru un câștig personal. 

El acceptă vorbele ca atare. 

— Hei, spuse vesel, ghici cine m-a sunat azi? 

— Cine? 

— Valene. 

Ea trebui să se lupte să-și amintească numele 

— Valene? 

— Mama lui Lucy. S-a întors în Dallas. 

— Asta-i bine. 

Bobby se încruntă. 

— Credeam că îţi plăcea Valene. 

— Oh, îmi plăcea, îmi plăcea. 

— Mă întâlnesc mâine cu ea. De ce nu vii cu mine? Ştiu că i-ar 
place să te vadă. 

Valene, Gary, Lucy. Ewingii, sub toate aspectele lor, își 
amintea ea, aveau probleme. Și ea nu avea dispoziţie pentru 
problemele nimănui. 

— Nu cred să pot veni. Voi fi toată ziua ocupată. 

Se dădu jos din pat și trecu pe lângă el la oglindă, privindu-se. 
Colţurile gurii lăsate, ochii în fundul capului, ridurile de pe faţă 
dintr-o dată mai pronunţate. În ce fel de femeie se 
transformase? 

Bobby o privea. Oare mai era supărată pentru disputa pe care 
o avuseseră de dimineață? De ce nu? Nu fusese el întors toată 
ziua din cauza asta? 

Dragostea lui pentru Pam, respectul faţă de ea, viața pe care 
o clădiseră împreună; nimic din toate astea fără luptă, fără efort 
și fără durere. Ceea ce era important era că erau legați pe 
vecie, o pereche sănătoasă, până când moartea îi va despărţi. 
Veni în spatele ei. 

— Îmi pare rău pentru azi-dimineaţă. Nu trebuia să sar la tine 
în felul ăsta. 

— Îmi pare rău ca ţi-am dat motiv s-o faci. 

— Dar nu mi-ai dat. Nu în mod real. Nu trebuia să te pistonez 
să avem un copil... 

Pam se simţi ca tăiată de un cuțit. 

— Când te-am văzut cu micul John, Pam, m-am gândit că 
voiam să fie al nostru. 

— Crezi că nu știu cât de mult ar însemna pentru tine copilul 
nostru? 

— Uneori - spuse el tărăgănat - chiar la asta mă gândesc... 

Vorbele îi lunecară pe limbă și Pam trebui să-și încleșteze 
dinţii ca să nu spună: „SUNT ÎNSĂRCINATĂ!” 

El continuă, zâmbind afectuos: 

— Alteori, nu știu. Dar mai degrabă aș vrea să nu am 
niciodată un copil, decât să se ivească neînțelegeri între mine și 
tine din cauza asta, Pam. 

— Bobby, spuse ea, întorcându-se cu faţa la el. Pot să-ţi spun 
ceva și apoi să nu mai vorbim niciodată despre asta? 

— Da. 

— În lumea asta nu mi-aș dori nimic mai mult pentru noi 
decât să avem un copil. Un băieţel care să crească și să fie la fel 
de puternic și frumos și onest ca tine... 

Bobby își ridică capul cu mândrie. 

— Dar e un „dar” pe aici, pe undeva. 

Ea nu putu, răspunde și-i evită privirea. 

— E-n regulă, spuse el. Dar indiferent ce nu merge, indiferent 
ce motive ai, indiferent ce te supără, trebuie să-mi spui. Și 
repede. 

— Da, spuse ea, dar atât de încet, atât de distant, atât de 
impersonal. Știu... 

e 

În următoarea dimineața, J.R. se sculă într-o stare de spirit 
excelentă. Se bărbieri repede, făcu un duș și-și alese hainele, 
fluierând vesel. Stătea în picioare, în fața oglinzii, făcându-și nod 
la cravată, când apăru Sue Ellen, venind din camera ei de 
toaletă, în spatele lui, la distanță, de parcă l-ar fi văzut pentru 
prima oară. 

— Dumnezeule, spuse ea sarcastic, ce veseli suntem. 

— Tu ar trebui să fii, iubito. La urma urmelor mama ta va veni 
curând. 

— De asta te bucuri aşa, J.R.? Pentru că vine mama sau 
pentru că mama o aduce cu ea pe scumpa mea surioară? 

— Ce vrei să spui cu asta? 

— Doar că niciodată nu te-ai dat în lături de la o față 
frumoasă sau de la un fund bine rotunjit, J.R. Și Kristin e bine 
dotată cu amândouă. 

— Ce dezgustător, Sue Ellen. Propria ta soră, ce ruşine. 
Credeam, când ai încetat să mai bei whisky, că ţi-a mai venit 
mintea la cap. Din păcate, am sperat prea mult. 

Râsul lui Sue Ellen fu amar, sarcastic, lăsând să răzbată 
durerea și înspăimântându-l pe soțul ei. 

— Era un timp când ceea ce spuneai conta pentru mine. A 
trecut. Cum spunea domnul Rhett Butler: „Cinstit, dragul meu, 
nu mai dau pe tine nicio ceapă degerată”. 

— Nu mai dai? Atunci ce te ţine aici? Aici, la Southfork? Aici, în 
dormitorul meu? În patul meu? 

Ea rânji: 

— Ceea ce mă ţine aici este că vreau să fiu de faţă atunci 
când scumpul tău tată îţi spune cât e de mândru de micuțul 
John. Cât de mult îţi seamănă, J.R. Și în tot acest timp nu ești 
deloc sigur dacă nu seamănă mai mult cu Cliff Barnes decât cu 
J.R. Ewing. 

— Eşti o târfă. 

— Poate că da. Dac niciun cuvânt nu te-ar putea descrie pe 
tine, dragul meu. 

El o fulgeră cu privirea. 

— Poate ar trebui să începi din nou să bei, Sue Ellen. Cel 
puțin, când erai beată nu vorbeam atât de mult și atât de 
vulgar. Cât despre Cliff Barnes... am un puternic sentiment că se 
va răsturna curând de pe calul lui teribil. 

Incercă să continue, dar vocea ei îl întrerupse: 

— Lovit, vrei să spui? 

— Exact, iubito. Lovit rău. De al tău devotat J.R. Ewing... 

Și ieși din cameră, fredonând vioi, gata să înfrunte ziua și să 
se amuze de fiecare blestemat de minut al ei. 

e 

Puțin mai târziu, tot în dimineața aceea, Cliff Barnes mergea 
cu sora lui, Pamela, pe o stradă aglomerată din Dallas. 

— Ei bine, surioară, ce dracu’ e așa de important, pentru tine 
de n-ai putut să-mi spui la telefon sau să vii să vorbim la mine la 
birou? 

Ea continuă să meargă: 

— Intenţionez să fac un avort. 

— Avort! Nu mai pomeni cuvântul ăsta, Pam. 

Ea trase aer în piept. 

— Doctorul mi-a spus că dacă copilul are neurofibromatoză, 
nici un semn, niciunul, nu va apărea cel puțin până va împlini 
patru sau șase luni. Vrei să stau și să aştept? Și asta după ce voi 
purta copilul nouă luni. Fără să ştiu nimic, întotdeauna 

așteptându-mă la ce-i mai rău. Și apoi, tot ce voi avea de făcut 
va fi să stau deoparte și să aștept să moară înainte de a împlini 
un an. Și crezi că, eu caut soluția cea mai comodă pentru mine? 

— Nu asta faci? 

— Ce i-ai fi spus lui Sue Ellen dacă ai fi știut că fiul tău poate 
să moară într-un an? 

Cliff ezită, încercând să fie drept, onest cu Pam și cu el însuși. 

— Nu știu. Dar indiferent ce aș fi dorit, ar fi fost mai bine să-i 
spun atunci decât acum. E fiul meu și poate să moară. Și ceea 
ce e mai rău, nu știu dacă-l voi mai vedea vreodată. 

Faţa ei era implacabilă, severă, hotărâtă. 

— Atunci nu ar fi fost mai bine pentru el să nu se fi născut 
deloc? 

— Nu pot să cred asta! 

— De ce? De ce nu poţi accepta non-existenţa ca preferabilă 
faţă de naștere, și o viaţă scurtă care să-i chinuiască pe toți 
care-l iubesc pe copil? 

Cliff încerca să facă față tulburării care-l cuprinsese. 

— Dar dacă copilul nu e bolnav? Dacă copilul tău se va naște 
sănătos? Nu-ţi poţi rata șansa! 

— Nu știu, spuse ea neajutorată. Oh, Dumnezeule, nu știu ce 
să fac, spre cine să mă întorc. Credeam că poţi fi capabil să mă 
ajuţi, să mă înţelegi. Dar asta înseamnă să cer prea mult de la 
tine sau de la oricine altcineva. Îmi pare rău. Aveam doar nevoie 
să vorbesc cu cineva, și cu altcineva nu aveam cu cine. Voiam 
să aud cum sună toate astea spuse cu voce tare. 

— Vreau să te ajut, și dacă aș putea, aș face-o. Dar simt că 
trebuie să-i spui categoric lui Bobby. 

— Și dacă o fac? Nu e doar copilul meu. Va trebui să-i spun de 
boală. El știe că tu ești tatăl copilului lui Sue Ellen. Va înţelege 
că micul John poate să moară. E corect, Cliff, să-l împovărez cu 
toate astea? E tragedia noastră, a lui și a mea, ata șia lui Sue 
Ellen, ca să-l uităm pe J.R. Nu-i pot face asta lui Bobby. Pur și 
simplu nu pot să i-o fac. 

Cliff era pe punctul de a răspunde, dar se gândi mai bine și 
tăcu. O cuprinse cu braţul și merseră în tăcere, fiecare cu 
necazul lui. 

(J 

Chiar în acest moment, Bobby își parcase mașina aproape de 

Bachman Bridge. | se părea un loc idilic: iarbă verde, lacul 

strălucitor, oameni tineri și fără grijă, bucurându-se că sunt unul 
cu altul. O văzu pe Valene stând pe punte și-i făcu semn cu 
mâna grăbindu-se s-o întâlnească, încântat să-și vadă, cea de-a 
doua cumnată. Dar ea îl întâmpină ezitând. 

— Bobby, mă bucur atât de mult că te revăd. Mulţumesc că 
mă întâmpini în felul ăsta. ă 

El o îmbrățișă și-i simţi corpul ţeapăn și rezistent. li dădu 
drumul. 

— Arăţi grozav, Valene. Ce-ai mai făcut? 

Îi privi atent faţa, căutând urmele necazului și văzu o undă de 
amărăciune în ochii ei foarte albaștri. 

— Bine, spuse ea fără convingere. Bine. 

— Te-ai întâlnit deja cu Lucy? 

Ea dădu din cap. 

— De asta voiam să te văd. 

— Necazuri? 

— Am fost după ea la școală, ieri, am încercat să-i vorbesc. 
Nu vrea să mai aibă nimic de-a face cu mine, Bobby. 

El o luă de braţ și merseră fără grabă. 

— A fost rănită ultima oară, Val. Trebuia să te aștepți la ceva 
de felul ăsta. Fata e precaută. 

— Cred că așa este. Dar a fost așa... pornită. Cred că nu erau 
motive serioase ca să simtă altfel. După cum spunea, eu n-am 
fost niciodată mama ei. Poate că am făcut rău că m-am întors în 
felul ăsta. 

— De ce te-ai întors? 

— Ca s-o văd pe Lucy. 

— De ce acum? Ce nu mai este cum era mai înainte? 

— Unele lucruri sunt... M-am întâlnit cu Gary. Nu doar o dată, 
Bobby. 

Ochii lui Bobby se aprinseră. 

— Asta-i grozav! Ce mai face? Unde este? 

Ea își umplu plămânii cu aer și expiră încet, ca și cum ar fi 
folosit timpul ca să reflecteze. 

— Era bine, Bobby. 

Se uită lung la el, urmărindu-i reacţia. Expresia lui nu-i spuse 
nimic. 

— Nu mai bea deloc. 

— Asta-i mare lucru, spuse el pe șleau. 

— A lucrat undeva pe Coasta de Vest. Mi-a spus că a pus ceva 
bani deoparte. Asta voiam să-i spun lui Lucy. Nu că aș fi putut, 
eu sau Gary, - să-i promitem ceva. Dar am vorbit cu Gary și - nu 
știu - poate vom încerca să ne vedem curând. Mi-ar place foarte 
mult să văd că putem să ne descurcăm cu puterile noastre. 

— Nu e puţin cam devreme să-i dai lui Lucy speranțe? 

— Voiam doar să-i vorbesc. M-am gândit că m-ai putea ajuta. 
Asta-i tot. 

Sprâncenele lui Bobby se strânseră și ochii i se întunecară: 

— Nu sunt sigur că trebuie să fac asta, Val. 

— Noi am fost întotdeauna prieteni. 

— Da. Dar acum mă gândesc la Lucy. Ştii ce rănită a fost. 
Acum și-a revenit și e foarte bine. E fericită. Văzându-te, 
începând să se gândească că puteţi fi din nou o familie... Și dacă 
nu va fi așa? Cine poate spune ce-ar putea să facă? Nu știu dacă 
poate să-și permită să-și facă iar speranţe și iar să și le piardă. 

— Apreciez că spui asta, Bobby. Indiferent de ce a fost mai 
înainte, ultimul lucru pe care îl voiam era să o rănesc. 

— Știu asta. Și totuși - s-a întâmplat. 

— Nu intenţionez să-i fac promisiuni. Sunt două lucruri în 
lumea asta la care ţin... la fratele tău, Gary, și la fetița mea. Nu 
cred că pot trăi fără ca cel puţin să fim prieteni. 

Se opri și-l privi în față. 

— Te rog, Bobby, am nevoie de ajutorul tău... 

Nu era posibil s-o refuze, să nu creadă în dragostea lui Val 
pentru Lucy, în sinceritatea ei. 

— E-n regulă, spuse el. Vom merge s-o vedem când termină 
cursurile. De unde pot să te iau? 

— La Big Sky Motel, la Lemon, dincolo de Love Field. 

— Ne vedem atunci. 

— Și, Bobby, te rog, să nu spui că sunt aici. În special familiei. 
Vreau ca J.R. Ewing să știe că sunt la cinci sute de mile de 
Dallas... 

e 

Liderii veseliei exersau în fața tribunei centrale de pe stadion. 
Fetele erau tinere, la fel de frumoase, și aveau trupuri la fel de 
bine proporționate și de voluptuoase. In fuste scurte de satin și 
bluze strânse pe corp, săreau, ţopăiau și dansau vioi, aţâţător, 
în aprobarea totală a unui grup de spectatori, cei mai mulţi, 
bărbați. 

Bobby parcă mașina lângă stadion, El și Valene urmăreau 
spectacolul, nerăbdători. 

— lat-o, spuse ea. În centrul grupului; și este efectiv bună... 

Amândoi coborâră din mașină și porniră de-a lungul 
stadionului. Valene îl apucă strâns cu mâna pe Bobby de braţ: 

— Îmi faci o favoare, Bobby? 

— Ce anume? 

— Dă o fugă până acolo și spune-i lui Lucy să vină să stea de 
vorbă cu mine! S-ar putea să nu fie prea fericită să mă vadă 
prietenele ei și toţi ceilalţi. 

— Cum vrei tu, Val. 

Merse spre liderii veseliei, ajungând chiar când aceștia 
terminau în aplauzele spectatorilor și în aprobarea antrenorilor. 
Fetele se risipiră în grupuri mici, felicitându-se una pe alta, 
flecărind; buchete de tinereţe și de fericire pe fondul verde al 
câmpului. 

Bobby o localiză pe Lucy și o strigă pe nume. 

Ea îi făcu cu mâna și se grăbi să ajungă la el. 

— Hei, Bobby! 

II sărută pe obraz. 

— Ei, ce zici? am fost bune sau nu? 

— Aţi fost bune. Acum, Lucy... 

Bobby făcu un gest înapoi, spre mașină. 

— O am pe Valene cu mine... 

Lucy se trase înapoi, ca lovită, iar faţa îi îngheţă într-o mască 
de durere și frică. 

— Vrea să vorbească cu tine, Lucy, cred că ar trebui să o 
asculţi. 

Capul lui Lucy începu să se rotească dintr-o parte în alta. 

— S-ar putea să fie în favoarea ta, numai într-a ta. 

— Așa că te-a trimis să vii și să mi-o ceri. Bine, spune-i că 
putea să nu se deranjeze. Nu vreau să știu de ea! 

— Cel puţin, ascult-o. 

— Dacă vrei tu să auzi ce spune ea, atunci ascult-o tu. La 
naiba, Bobby, du-te și ascult-o tu. 

Se întoarse brusc înapoi, unde așteptau prietenele ei. Bobby 
se întoarse la mașină, în timp ce un fluierat aduna înapoi fetele, 
să exerseze. 

Din mașină, Val îl văzu pe Bobby întorcându-se singur și se 
luptă să-și reţină lacrimile. 

— Îmi pare rău, spuse el, urcându-se lângă ea. Voi vorbi iarăși 
cu Lucy, voi mai încerca. Mai târziu, acasă. 

Ea clătină din cap, incapabilă să vorbească. 

Porni mașina și se îndepărtară. În urma lor, ascuns într-un 
grup de spectatori, J.R. îi urmărea cu un binoclu puternic. Nu 
voise să vină să-i vadă pe liderii veseliei, dar până la urmă se 
lăsase convins. Un fel de serviciu public, de folos comunităţii. Un 
fel de imagine ca aceea din reclamele Dallasului, cu un text 
laudativ dedesubt. Ceva prin care îţi atragi publicul de partea ta. 
Nu se aștepta ca venirea lui să fie chiar așa de fructuoasă cum 
fusese. Valene înapoi la Dallas; ce veste! Nimic nu e mai 
important decât o mică informaţie care să-i întindă omului o 
punte în războiul lui cu viața. Nimic nu e mai important ca o 
punte care să-l facă învingător, iar să învingă conta cel mai mult 
în viaţă pentru J.R. 

e 

Miss Ellie își uda stratul de flori de-a lungul patio-ului în acea 
după-amiază, când Pam veni lângă ea. 

— Cum ţi-a mers ziua asta? spuse Miss Ellie. 

— Nu foarte bine. Tie? 

— Puțin cam plictisitor. Sunt învățată ca bărbaţii să meargă la 
oraș. Sunt învățată s-o am pe Sue Ellen să mai vorbesc cu ea, 
dar încă mai stă închisă în camera ei. 

— Se va simţi mai bine în curând. 

— Să sperăm că așa va fi. Dacă nu l-aș avea pe micuțul John 
să mă joc cu el... Nu știu ce m-aș face. 

— E ușor să te atașezi de el, nu-i așa? 

— M-am atașat prea mult, Pam. A trecut mult timp de când n- 
a mai fost un copil la Southfork. 

— Îţi lipseau copiii înainte de a se fi născut John? 

— Nu atât de mult ca lui Jock. Am crescut trei ai mei. Asta-i 
destul ca să sature orice femeie pentru un timp. 

Pam râse scurt. 

— Te-ai gândit vreodată cum ar fi fost dacă n-ai fi avut copii? 

Miss Ellie zâmbi scurt și gânditor: 

— Uneori, asta ar fi putut părea un blestem. 

— Ar fi fost căsătoria ta, viaţa ta cu Jock diferite fără copii? 

— Diferite, da. Nu zic că nu în mai bine sau mai rău. Dar 
hotărât diferite. 

Pam clătină din cap și privi în depărtare. 

Miss Ellie continuă: 

— Nu m-am măritat cu Jock ca să am copii. Copiii au fost un 
fel de produs al dragostei unuia față de celălalt. Ne lipseam de o 
mare bucurie dacă n-aveam copii. Și de o mare supărare. Dar, 
trecând prin toate astea, întotdeauna ne-am iubit unul pe altul. 
Intotdeauna am fost onești unul cu altul. Cu sau fără copii, cred 
ca am fi avut o viaţă bună împreună. 

Pam izbucni într-un râs scurt. 

— Ascultă-mă, mi-ai pus o simplă întrebare și eu ţi-am 
povestit istoria vieţii mele. 

— Voiam să știu. E foarte important să știu. 

Miss Ellie înțelese că nora ei trecea printr-un necaz. Tânără 
femeie căuta ceva - dar ce? 

— De ce este așa de important, Pam? întrebă ea cu blândețe. 

— Pentru că copiii sunt așa de importanți pentru Bobby. Dacă 
nu vom avea o familie, nu cred că mariajul nostru va 
supravieţui! 

Pam alergă spre casa, hohotind de plâns. Miss Ellie o urmări 
cu privirea, neștiind ce ar putea să spună sau să facă pentru a o 
ajuta. 

e 

În seara aceea, în sufrageria ranchului, J.R. ṣi Jock aşteptau să 
li se alăture și restul familiei, înainte de cină. Vorbeau, cu 
paharele în mâini. Mai precis, J.R. vorbea, vânzând poturi. 

— i-o spun pe șleau, tată, cred că ar fi bine să se ocupe 
Bobby de Southfork zilele astea. Ranchul are nevoie de o mână 
puternică, de un membru din familie. 

— Sunt de acord. 

— Dar ar fi putut fi de mare ajutor la Austin. 

— Va trebui să descurci afacerea asta pentru mine, fiule. 

— Da, tată, o voi face. Cu cât putem aduna mai mult pentru 
Cliff Barnes în scopul ăsta, cu atât e mai sigur că va sări la ceva 
ce i se pare mai bun. 

— Incă te mai gândești la candidatura lui Barnes pentru 
Congres? 

— Incă. Vei fi surprins să afli cât de multă lume crede că ar fi 
un bun congresman. Poate n-ar fi o idee rea pentru noi să ne 
agățăm de asta. 

Jock se încruntă. 

— Cred că ne-ar face mai mult rău dacă prostia lui s-ar 
manifesta la Washington. 

J.R. zâmbi. 

— Păi, sunt niște diferenţe între a participa și a fi ales. 
Spuneam doar că ne-ar fi mai bine cu Bobby la Austin, făcând 
presiuni în timp ce eu uneltesc în jurul lui Barnes. 

— Ce-i asta? spuse Bobby, intrând în sufragerie cu Miss Ellie și 
Pam. 

Jock răspunse: 

— Bobby, J.R. crede că ar trebui să te zorești să pleci la 
Austin. Să apelezi pentru noi la niște persoane suspuse. 

— Cine sunt aceștia, tată? 

— Mă refer la aceia care ar putea avea influenţă asupra 
O.L.M.-ului. 

— Oameni care ne-au mai ajutat și cu altă ocazie, spuse J.R. 

Bobby își scutură capul. 

— Am încercat asta mai înainte, tată. N-a ţinut. 

— Dar ar putea ţine acum, spuse repede J.R. Barnes a apucat- 
o pe alte drumuri. Cei de la State House s-ar putea să vrea să te 
asculte acum. 

Bobby rămase pe gânduri. Nu avea încredere în fratele lui mai 
mare, în motivele și acţiunile lui; credea ca J.R. făcea 
întotdeauna ce făcea, din raţiuni ascunse, raţiuni care lui îi 
aduceau profit pe cheltuiala altuia. Pe de altă parte, nu-i plăcea 
Cliff Barnes. Și O.L.M.-ul pusese fără îndoială o frână lui Ewing 
Oil, care trebuia ridicată înainte de a duce la dezastrul familiei. 

— Când crezi că ar trebui să merg acolo? spuse el. 

— Nu e niciun motiv să aștepți mai mult de mâine dimineață, 
spuse mieros J.R. 

— Am treabă mâine. 

Jock trase o dușcă din pahar. 

— Bobby, trebuie să-i dau dreptate lui J.R. 

— Tată, dacă asta va fi de folos, o voi face. Dar nu mâine. 

Işi luă paharul și părăsi încăperea. 

J.R. se strâmbă. 

— Ai crescut fără îndoială un fiu îndărătnic, tată. 

Jock se încruntă. 

— A spus că va face. Mulţumește-te cu asta. 

— Da tată, spuse J.R., mulţumit în sinea lui. Am și eu niște 
lucruri de pus la punct mâine dimineaţă. 

Un cocoș cântă cucurigu de parcă ar fi salutat noua zi care se 
lăsa peste Southfork. Spre est, cerul se făcu roz, și lumina se 
revărsă peste prerie treptat, aducând cu ea ceva din căldura ce 
urma să vină. Pe patio, Bobby, în blugi și sombrero, bea cafea 
neagră dintr-o cană de ceramică albă, cu scaunul lăsat pe spate 
la perete și ghetele încârligate pe pledul de la scaun, 
bucurându-se de liniște, de singurătate, de pacea care amintea 
cum fusese Texasul cu ani în urmă. Fu foarte agitat când se 
deschise ușa din spate și apăru Lucy, mișcându-se foarte încet, 
foarte cu grijă, să nu atragă atenţia. 

— Bună dimineaţa, spuse el. 

Ea tresări, surprinsă, consternată, încercând să nu arate asta. 

— Oh, Bobby, tu erai. 

— Te-am așteptat seara trecută. Aproape până la două. 

— Am avut o întâlnire. _ 

— De ce am avut sentimentul că încerci să mă eviţi? In 
special plecând așa de dimineaţă? 

— Avem practică la școală. 

— La șase dimineaţa? Ar trebui să vorbim cu Valene o dată. 

— Am spus tot ce am avut de spus. 

— Eşti încăpăţânată, Lucy. 

Ea zâmbi. 

— O iau ca pe un compliment și îţi spun că și tu ești la fel. 

— Diferenţa dintre noi este că eu am bunăvoința de a asculta 
ce e rezonabil. 

Fața ei păru că se topește. 

— Dar ea a fugit. Fără măcar să-mi spună un cuvânt. Nu 
explicaţii, nu la revedere. 

— Scumpo, i-am spus lui Val tot ce mi-ai spus tu mie. Orice ar 
fi făcut mai înainte, s-a întors pentru că te iubește. 

— Ah, dragostea. Cuvântul magic. 

— Bine, să lăsăm dragostea. Tu îi datorezi ceva. Ea e mama 
ta. Crezi că a fost ușor pentru ea să se întoarcă? Știe ce crezi 
despre ea. N-a venit să te rănească, Lucy. Vrea doar să-ţi 
vorbească câteva minute. 

Tăcerea se lăsă grea între ei. 

— E-n regulă, spuse ea în sfârșit. 

Bobby se ridică în picioare. 

— Să mergem. 

— Acum? 

— Nu e altă ocazie mai bună. 

— Nu. Trebuie să mă gândesc. Și am practică de dimineaţă. 
Vino să mă iei după-amiaza asta. Voi merge cu tine. Iţi promit. 

— Până-n patru, pentru că atunci Val se duce la lucru. 

— La ora trei, pe stadion. 

— Voi fi acolo. O s-o sun pe Val și o să-i spun că venim. 

e 

La trei și jumătate în după-amiaza aceea, Val se plimba 
nervoasă prin camera ei de la motel. Se uită la ceas, își mușcă 
buzele, își aranjă părul. Când auzi o bătaie în ușă, ezită înainte 
de a se grăbi să deschidă. Acolo, în picioare, mare și 
atotputernic, era J.R. Ewing, cu un zâmbet larg, mușcător, pe 
faţa lui amabilă. 

Fără un cuvânt, trecu pe lângă ea în cameră, privind în jur de 
parcă era în mod real interesat. 

— Nu-i mare camera asta. Șleampătă. Și, fără îndoială, ieftină. 
În pas cu tine, Valene, așa cum ești și ai fost întotdeauna. Se 
răsuci, s-o privească în faţă. Niciodată nu mă aşteptam să te 
mai văd în Dallas, Valene. 

— Cum m-ai găsit? 

— Nu prea greu. Unii din prietenii mei verificau primprejur 
toate locurile deocheate. Le-am spus că acolo o vor găsi 
ascunsă în bârlog, în stilul ei obișnuit, pe Valene. 

— Du-te dracului de aici! 

J.R. o înconjură, ca un animal de pradă, cu o sticlire 
înspăimântătoare în ochi. 

— Cât costă să te ţin departe de mine? Te-am prevenit ce se 
va întâmpla dacă te întorci. 

— Vreau să-mi văd fata. 

— Pariez că ai făcut-o. Și pariez că știu de ce. 

— Nu vei înţelege niciodată de ce, nici într-un milion de ani. 

— Înţeleg că nimic nu ti-ar place mai mult decât ca tu și 
bețivanul acela de frate al meu să vă întoarceți la Southfork ca 
să vă apucaţi bucata de plăcintă până nu e prea târziu. 

— La felul tău de a gândi, banii sunt răspunsul la orice. De 
data asta te înșeli, J.R. 

— Cred că ăsta e răspunsul pentru tine, Valene. Banii pot 
oricând să cumpere pe cineva de felul tău, și o folosești pe Lucy 
ca să-i obţii. 

— Nu-mi pasă ce crezi. Te înșeli. Și nu voi pleca de aici până 
nu o văd pe Lucy. 

— De data asta tute înșeli. Vei fi pe drum înainte de căderea 
nopții. 

— leşi afară de aici, J.R. Jur că voi chema poliţia dacă nu pleci. 

El râse: 

— Ţi-ai pus umorul la lucru. Îmi place. Acum, fă-ţi bagajele, 
pentru că în cinci minute vei părăsi Dallasul sau... 

— Sau ce? 

— Sau un anume prieten de-al meu din forțele de poliţie va 
pune pe tine mâna grea a legii... 

— Pentru ce? 

— Pentru solicitare cu intenţie să faci prostituție, Valene. Uită- 
te la tine, blond-arămiu, rochie strâmtă, piept frumos, mare. 
Nimeni nu s-ar îndoi că ceri un minut... 

— Bastard împuţit! 

— Împachetează. N-ai să mergi s-o vezi pe Lucy. N-ai să mergi 
să vezi pe nimeni din familie. Ai terminat-o cu orașul ăsta pentru 
totdeauna. 

Ea își adună forțele: 

— Ultima oară am fugit de tine, J.R. Nu mă mai sperii. Nu ţi-a 
mai rămas nimic de făcut, n-ai nicio cale să mă rănești mai mult. 
N-am nimic de pierdut în afară de Lucy, și nu intenţionez să o 
mai pierd. 

— Deja ai pierdut-o, doar că nu știi. 

Din ușa încă deschisă răspunse o voce familiară: 

— Nu cred, J.R. 

Se întoarseră ca să-i vadă pe Bobby și pe Lucy stând acolo. 
Era clar că ascultaseră, că auziseră totul. Bobby o lăsă pe Lucy 
să treacă înaintea lui în cameră. 

Mintea lui J.R. funcționa cu toată viteza. Cum să iasă din 
încurcătura asta? Cum s-o întoarcă în avantajul lui? li vorbi lui 
Lucy: 

— Lucy, îmi pare bine că ai ascultat, am făcut-o pentru tine, 
dragă. Nicidecum nu voiam să o las să te mai rănească. 

Lucy se întoarse spre Valene: 

— Mulţumesc, mamă, că i-ai ţinut piept. 

Bobby făcu un pas spre J.R. 

— Lucy, tu stai aici și vorbește cu mama ta. Poţi să iei mașina 
mea să vii acasă. J.R. mă duce pe mine înapoi la Southfork. 
Trebuie să discutăm câteva lucruri pe drum... 

ÎI privi pe J.R. printre gene și-l scoase din camera de motel, 
ignorându-i protestele, ţinându-l, cât era de mare, ferm în 
strânsoarea sa. 

Lucy și Val stăteau la un braţ depărtate, privindu-se una pe 
alta, de parcă niciuna din ele nu știa exact ce să facă sau să 
spună. Apoi, Lucy depăși impasul, luând mâna mamei ei. 

— Îmi pare rău, mamă, pentru tot ce-am spus. 

— Oh, aveai dreptate fetițo. N-am fost niciodată o mamă bună 
pentru tine. Dar nu fiindcă nu voiam să fiu. Întotdeauna te-am 
iubit. 

— Știu asta acum. 

— Vieţile noastre sunt într-un fel de încurcătură acum. Nu pot 
să-ți promit că va fi mai bine, dar am putea începe prin a ne 
apropia una de alta, prin a fi prietene. E un punct de pornire. 

— Vreau asta, mamă. Vreau. Dar J.R.? 

Faţa lui Val se înăspri. 

— Dacă se mai bagă, voi avea grijă de el o dată pentru 
totdeauna. 

Lucy își aruncă braţele în jurul maică-si. 

— Oh, mamă, te iubesc. 

— Și eu te iubesc, fetiţo. 

e PARTEA A VII-A e 


FAMILIA EWING 
ASTĂZI 
e Capitolul 20 


Era dimineaţă la Southfork. Membrii familiei dejunau și 
plecau. Ca întotdeauna, constanţi rămâneau Jock și Miss Ellie, 
care zăboveau la „huevos Mexicana” și la cafeaua neagră și 
tare, schimbând câteva cuvinte cu fiecare din copii lor. 

Acum Lucy fu cea care înfulecă pe nemestecate sărutându-l 
apoi în grabă pe Jock în vârful capului lui alb, îmbrăţișând-o pe 
Miss Ellie, veselă și cu ochii strălucitori, nerăbdătoare să se 
apuce de treburile ei. 

— Nu voi fi acasă la cină, bunico. 

— Unde te duci în seara asta? 

— Să studiez - Lucy zâmbi cochet - cu Muriel. 

Jock își privi nepoata suspicios. Lucy îl dezarmă cu un râs 
copilăros. , 

— Așa e, bunicule. Asta-i adevărul. 

Pe drum, trecu pe lângă Bobby. 

— Bună, Bobby, spuse ea automat. Ne vedem mai târziu. 

El vorbi atât de încet încât ea efectiv nu putu să-l audă: 

— La revedere, Lucy. 

Bobby intră în sufragerie, își turnă niște cafea și-și luă un 
scaun, așezându-se în fața părinţilor lui. 

Expresia tulburată de pe faţa lui osoasă și puternică nu-i 
scapă lui Miss Ellie. 

— Ce-i, Bobby, te simţi bine? 

După o clipă lungă, Bobby răspunse: 

— Nu, mamă, nu mă simt. Mamă, tată, Pam și cu mine 
părăsim Southfork-ul. 

Jock se ridică în picioare: 

— Ce? 

Miss Ellie păli: 

— Bobby... de ce...? 

— Îmi pare rău, mamă. Nu mai pot trăi aici. Nu pot trăi în 
aceeași casă cu J.R. 

Jock își drese vocea: 

— Acum, ascultă aici la mine, Bobby. Asta nu-i o hotărâre pe 
care s-o iei fără să vorbești cu noi. 

— Nu e nimic de discutat, tată. Numai dacă vrei să discuţi 
despre decenţă și moralitate. N-am prea auzit aceste vorbe pe 
aici. Nici despre corectitudine n-am auzit. 

— Bobby, spuse Miss Ellie. Te rog, nu pleca. Orice ar fi 
intervenit între tine și J.R. se poate rezolva. 

— Nu, mamă. Am încetat să mă mai amăgesc. Nu se poate 
rezolva. Nici acum, și nici altă dată. 

— Jock, nu-l lăsa să plece. 

— Poţi să-i ţii piept lui J.R., fiule. 

— Nu pot să merg în fiecare zi la biroul acela, tată. Nu pot să 
mă lupt la fiecare pas. Să mă lupt tot timpul. Nu vreau să trăiesc 
în felul ăsta. 

— Doar nu vrei să mă părăsești, Bobby. Nu-mi place că fugi. 

— N-am fugit niciodată în viață de nimic. Dar e imposibil, tată. 
Îmi pare rău că trebuie s-o spun, dar nu mă pot lupta cu 
amândoi, cu tine și cu J.R. M-ai trimis înapoi la Ewing Oil să-l 
supraveghez pe J.R., dar când a fost la o adică, i-ai ţinut partea. 

— Am crezut că avea dreptate. 

— De asta nu mai pot să stau. 

Luă mâna mamei sale, străduindu-se să-i ignore lacrimile. 

— Îmi pare rău, mamă. Am încercat. De mult încerc. Am 
pierdut. 

— Fiule, spuse Jock, în felul lui greoi, tărăgănat. Indiferent ce 
neînțelegeri avem, ești încă un Ewing. Ne avem doar unul pe 
celălalt. Trebuie să rămânem împreună. 

— Pe socoteala altcuiva? Nu, tată, nu pot trăi în felul ăsta. 

— Unde vei merge? spuse Miss Ellie. 

— Nu sunt sigur. Tot ceea ce știu este că trebuie să plec cât 
mai departe de J.R. 

Îi strânse mâinile tatălui său. O sărută pe maică-sa și spuse: 

— Îmi pare rău, mamă. 

Doar după câteva minute, J.R. și Sue Ellen intrară în 
sufragerie. Amândoi fură miraţi s-o vadă pe Miss Ellie plângând 
și pe Jock încercând s-o liniștească. 

— Mamă, ce s-a întâmplat? 

— Te simţi bine, Miss Ellie? 

— Bobby, izbucni Miss Ellie, plângând. Ne-a părăsit. 

— Părăsit? 

— Așa e, J.R., spuse Jock. A părăsit Southfork-ul. A simţit că 
deosebirile dintre voi sunt prea mari și nu se pot soluţiona. 

Vocea lui Sue Ellen avu o notă aspră, tăioasă: 

— lată, J.R., ai ce ai vrut dintotdeauna. L-ai gonit pe fratele 
tău, Gary. Și acum pe Bobby. Ai încercat s-o mituiești pe Valene 
și să faci să pară că Pam era o oportunistă. Cu mine te-ai purtat 
rău și ţi-ai escrocat prietenii și asociaţii. Nu e nimic ce n-ai face 
ca să obţii ce vrei. Și, în sfârșit, ai obţinut - ești acum singurul 
fiu al Ewingilor. Felicitări! 

— Mamă! strigă J.R. Tată! Știţi că nu voiam să plece Bobby. 
Trebuie să știți asta. 

Miss Ellie își ridică bărbia cu o expresie fixă și ochi hotărâți: 

— Tot ceea ce știu, J.R., este că doi din băieţii mei au plecat 
de acasă. Cineva trebuie să fie responsabil... 

Și ieși din încăpere, cu Jock urmând-o îndeaproape. 

Rămas singur cu Sue Ellen, J.R. o condamnă cu violenţă: 

— Să fiu încântat de tine, nu-i așa? Mă faci să mă simt rău 
faţă de mama și de tata. Bine, lasă-mă să-ţi spun ceva, dragă: 
ăsta a fost ultimul tău cuvânt în casa asta. Nimeni n-a vorbit cu 
mine așa în faţa mamei și a tatălui meu. Nimeni. Nimeni. Ești o 
beţivă și o adulteră, o soţie și o mamă rea. Ti-ai pierdut 
rațiunea, controlul. Cu cât mai repede te vei înapoia la 
sanatoriu, cu atât mai bine. Și de data asta mă gândesc să 
rămâi acolo pentru totdeauna! 

Ea îl privi, retrăgându-se. 

Nu! gemu în sinea ei. Nu, n-am să te las să-mi faci asta! Mai 
întâi te voi ucide. Te voi ucide... 

e 

În apartamentul lui Kristin, ea și Alan Beam își serveau 
cafeaua de dimineaţă. El era complet îmbrăcat, gata să plece, 
dar Kristin purta un capot subţire care ascundea prea puţin din 
trupul ei tânăr și puternic. 

În ciuda unei nopţi lungi și active, care-l epuizase, Alan 
descoperi că încă mai răspundea farmecelor ei, niciodată sătul 
de ceea ce se petrecuse între ei. Ea era, recunoștea el, cum 
nicio femeie cu care se culcase până acum nu fusese. Simţi 
nevoia s-o atingă, să-i simtă sânii tari, s-o strângă în braţe, să 
pătrundă adânc în ea și s-o audă gemând, să-i simtă unghiile 
zgâriindu-i spatele. Crezuse întotdeauna că numai sexul nu va fi 
destul să-l facă să se întoarcă la o femeie; Kristin era în mod 
cert o excepţie. 

Arătă spre servieta lui diplomat care stătea între ei pe măsuța 
de cafea: 

— Te-aș ruga să mi-o păstrezi. 

— Ce e în ea? 

— Câteva lucruri pe care aș prefera să nu le am la mine 
acasă. 

Kristin privi servieta de parcă ar fi fost o creatură periculoasă, 
gata să sară la ea în orice moment. Invăţase, de-a lungul relativ 
scurtei sale vieți, să separe elementele existenţei ei: bani, 
iubire, sex, ambiţie. Pentru ea, acestea se suprapuneau doar 
când una putea fi cauza celeilalte; altfel, nimic nu-i înnoura 
gândirea. Kristin știa întotdeauna ce vrea, și nu lăsa nimic să-i 
stea în cale. 

Deschise servieta. Erau câteva pliante. Un registru. Câteva 
plicuri sigilate. Și un revolver de calibru 38. 

— Ce caută arma aici? spuse rece. 

— Nu te supăra, mai am un frate geamăn. ȘI-și pipăi cureaua. 
Nu știi niciodată când unul din acești copilași îţi este necesar. 

— Plănuiești să împuști pe cineva, Alan? 

Ochii lui gri îi întâlniră pe ai ei și încetară să șovăie: 

— E cineva pe care aș vrea să-l împușc. 

— Da, spuse ea ușor. Și eu, în principiu. Dar o va face într- 
adevăr unul dintre noi? 

O bătaie puternică în ușă o făcu să se întoarcă. 

— Nu aştept pe nimeni, spuse ea. 

— Mai bine vezi cine este. 

Ea se duse la ușă. 

— Da? 

— Poliţia, veni o voce aspră. Deschide! 

Alan și Kristin schimbară o privire. El închise și încuie servieta 
diplomat, apoi dădu din cap și ea deschise ușa. 

Sergentul McSween își croi drum, împingându-se înăuntru. 

— Ce este? Ce vrei? 

Polițistul masiv o privi. 

— Frumoasă, spuse el tărăgănat. Frumoasă. Foarte frumoasă. 
Dar prea scumpă pentru un biet poliţist care trăiește din salariu. 

— Ascultă aici, McSween, spuse Alan. 

— Ține-ţi gura, domnule. Asta-i treaba poliţiei. 

— Nu înţeleg, spuse Kristin. 

— Am mandat să vă arestez... 

— Să mă arestezi?! N-am făcut nimic... 

— Asta-i hărțuială, spuse Alan. Gen J.R. Ewing. 

— Domnule, spuse McSween, deranjaţi un ofițer în exerciţiul 
funcţiunii. Asta vă poate duce la închisoare. Și la excluderea din 
barou, domnule avocat. 

— De ce sunt acuzată? spuse Kristin cu voce tremurătoare. 

— Prostituţie. McSween privi la Alan. Trebuie să fie tare bună, 
nu? 

— E imposibil, încercă ea să iasă din încurcătură, cu o voce 
tremurată. 

Ce altceva era decât o prostituată, se întrebă ea, acţionând la 
un nivel foarte înalt, la adăpost de pericolele care le pășteau în 
fiecare zi pe surorile ei de pe stradă? 

McSween își întoarse faţa dură în direcţia ei. 

— Ești o doamnă norocoasă, aș spune. Ai prieteni sus-puși. 
Păstrez mandatul 24 de ore. iți dau o șansa să pleci din oraș, 
departe și pentru totdeauna. 

Se înapoie la ușă, înfricoșător ca un taur, tot numai mușchi și 
amenințare. Arătă spre Alan: 

— Același lucru e valabil și pentru tine, avocatule. Timpul e 
scurt. Șterge-o cu primul transport, sau vei avea vizitatori care 
nu-ţi vor place prea mult. 

Rămași singuri, Kristin se repezi spre Alan. Mult timp, niciunul 
din ei nu putu să vorbească. Ea se îndreptă, clătinându-se, spre 
canapea, unde căzu inconștientă de goliciunea ei, cu obrajii 
pătaţi și gura schimonosită. 

— J.R., murmură ea. Îl voi omori! O jur! O să-l omor. 

— Stai la rând, doamnă. Sunt câţiva dintre noi înaintea ta 
care-și așteaptă rândul... 


e Capitolul 21 


J.R. stătea le biroul lui, adâncit în gânduri. Telefonul sună și el 
ridică receptorul. 

— Aici J.R. Ewing. 

— Ascultă-mă, pui de lele, veni vocea lui Vaughn Leland, mai 
încordată ca de obicei, mai ridicată, de parcă ar fi vrut să se 
ridice peste capacitatea de a auzi a omului, dar sigur vocea lui 
Leland. Îți dau o ultimă șansă. Îți cer pentru ultima oară. Dă-mi 
banii înapoi. 

— Hai, Vaughn, știi că nu pot să fac asta. 

— J.R., te previn. 

— Hei, Vaughn, oricum, unde ești? Au pus o jumătate din 
forțele de poliţie din Dallas, Jandarmeria și Biroul Federal de 
Investigaţie pe urmele tale. Omule, s-a făcut multă gălăgie în 
jurul tău. De ce nu te întorci și nu-i lași să-și cheme oamenii 
înapoi? 

— Am să-ţi spun unde sunt, J.R. Sunt destul de aproape ca să 
ajung la tine pentru ce mi-ai făcut. 

— Hai, Vaughn, nu vorbești serios. 

— La dracu' nu vorbesc. Voi avea grijă ca ceea ce mi-ai făcut 
să fie ultima ta afacere necinstită, și nu glumesc cu tine. 

Leland puse receptorul în furcă. 

J.R. privi aparatul mort din mâna lui, apoi își scutură capul. A 
vorbi nu-i tot una cu a face, și oamenii ca Vaughn Leland nu 
erau o ameninţare pentru el, era al naibii de sigur. Și-și văzu de 
treabă ca de obicei. 


e Capitolul 22 


Sue Ellen stătea în pat, privind revolverul de calibrul 38, care 
atârna greu, în poală. Îl ridică, conștientă de capacitatea lui de a 
aduce moartea, de teroarea care-o răspândea în ea. Il dădu la o 
parte și se ridică, îndreptându-se spre fereastră. Privi și putu să 
vadă patio-ul unde de atâtea ori Ewingii luaseră micul dejun; dar 
nu în dimineaţa asta. Dimineaţa asta era diferită. Ciudată. 
Fatală. 

Bobby plecase. 

În curând, numai J.R. va rămâne la Southfork. Stăpân peste 
tot. Bogat și puternic și devenind mai bogat și mai puternic, în 
fiecare zi. Provocând suferință și umilință, de parcă ar fi avut 
dreptul divin să o facă. Sue Ellen se întoarse în pat și privi 
revolverul. 

Se uită la ceas. Era timpul să plece. Își scoase o haină din 
dulap și poșeta din toaletă și se întoarse la pat. Revolverul 
părea să strige la ea în pasivitatea lui cu gust de fum, să-i arate 
direcţia și scopul. Ea îl apucă. Rece, lipicios la atingere. Îl lăsă 
să-i cadă în poșetă și părăsi iute odaia. Erau atât de multe 
lucruri pe care trebuia să le facă mai întâi. 


e Capitolul 23 


În același moment în care Sue Ellen pleca de la Southfork în 
acea dimineaţă, Cliff Barnes sosea la cimitir. Merse încet până la 
mormântul lui Digger, săpat adânc în pământ, pe o movilă 
joasă, acoperită cu iarbă. Stătu mult timp, fără să se miște, 
privind în jos la movila care-i acoperea tatăl. Umerii îi erau 
căzuți, părea obosit și mai bătrân decât era. 

— Îmi pare rău, tată. M-au învins Ewingii. M-au păcălit, 
făcându-mă să candidez pentru Congres, să plec din O.L.M, m- 
au deposedat de orice putere pe care o aveam. J.R. m-a lovit tot 
așa cum te-a lovit Jock Ewing pe tine. Nu prea mai am multe de 
făcut. Exceptând faptul că trebuie să-l opresc pe J.R. pentru 
totdeauna. Nu știu sigur dacă asta te va face să te odihnești mai 
bine sau nu, tată. Dar trebuie făcut. Trebuie s-o fac și o voi face. 
La revedere, tată. 


e Capitolul 24 


Bobby stătea pe trotuar în faţa lui Ewing Oil, privind în sus. 
Cât de mult se îndepărtaseră de începuturile familiei. De Ewingi 
și de Southfork, de amândoi. Docheri și crescători de vite, 
mineri, oameni sărmani, ca să ajungă proprietari de ranchuri, 
milionari ai petrolului - oameni care încă mai purtau 
harnașamentele din Vestul sălbatic - care își petreceau aproape 


tot timpul în birouri luxoase, cu aer condiţionat, în clădiri ca 
aceasta. Cât se schimbase Dallasul... 

Dar lucrurile nu puteau să mai meargă așa. Nu cu un om ca 
J.R., care își tăia calea prin viața tuturor. Lovind prieteni și 
dușmani, deopotrivă, tratându-și familia ca pe un gunoi, fără 
scrupule. Trebuia să se facă ceva. Cineva trebuia să o facă. 
Bobby hotărî că nimeni în afară de el. Nimeni altcineva. 

Se hotărâse. 


e EPILOG e 


O femeie de serviciu, care-și făcea rondul în acea noapte prin 
clădirea companiei Ewing, descoperi ușa de la biroul lui J.R. 
întredeschisă și o lumină aprinsă. Bătu. Il strigă pe J.R. pe nume. 
Intră. 

ÎI găsi pe J.R. căzut pe jos, fără cunoștință, sângerând 
profund. Scoase un țipăt pătrunzător. 

În zece minute sosi o ambulanţă. În patruzeci de minute, J.R. 
se afla pe masa de operaţie de la Dallas General. Se dăduseră 
telefoane. La Southfork și peste tot, și membrii familiei 
începuseră să se adune la spital. Înainte de a se aduna ei toţi, 
procedurile chirurgicale erau aproape terminate. Se adunaseră 
într-o sală de așteptare de la capătul coridorului, tăcuţi și 
tensionaţi, atingându-se ocazional unul pe altul, fără să 
vorbească prea mult, fără ca ochii să li se întâlnească. 

Apăru un doctor în halatul lui verde, chirurgical, dându-și jos 
masca de pe faţă. Ochii lui îi scormoneau pe Ewingi, care-l 
așteptau să vorbească. 

— Se va face bine, doctore? spuse Jock. 

— Nu pot să vă spun asta acum, domnule Ewing. Rănile sunt 
serioase, a pierdut mult sânge și era foarte slăbit când a fost 
adus aici. Am putut să scoatem un glonte. Celălalt, din 
nefericire, i-a rămas în șira spinării. N-am putut să-l scoatem. Nu 
vă voi minţi, domnule Ewing, situația este extrem de critică. 
Dacă aș fi credincios, m-aș ruga Dumnezeului meu. 

— A spus ceva? - întrebă Sue Ellen. 

— A spus cine l-a împușcat? întrebă și Bobby. 

— L-am lăsat pe un detectiv de la echipa de omucideri câteva 
secunde cu J.R. când acesta și-a revenit din anestezie. J.R. era 
conștient. Părerea mea - și poliţia pare să-mi dea dreptate - 
este că poate el știe cine a făcut lucrul ăsta, dar refuză să dea 
numele agresorului. 

— Cine ar fi putut face lucrul ăsta groaznic? strigă Miss Ellie. 

— Aproape oricine, spuse Bobby, pe șleau. J.R. își făcuse mai 
mulți dușmani de moarte decât oricare alt om din Texas. A făcut 
să moară oameni, a distrus cariere și căsnicii, a ruinat vieți. 

Dușmanii lui formează o legiune, și ura lor e adâncă și fără de 
sfârșit... 

— Nu pot crede asta, spuse Miss Ellie. 

— Mi-e teamă că e adevărat, Miss Ellie, spuse Sue Ellen, 
încercând s-o liniștească, totuși, pe bătrână. 

Miss Ellie privi în jur, de parcă ar fi căutat un răspuns. 

— De ce? spuse ea în sfârșit. De ce nu ar spune J.R. cine a 
tras în el? 

Ochii i se îndreptară spre doctor. El dădu din umeri, se scuză 
și dispăru de-a lungul coridorului. 

— De ce? întrebă ea din nou. 

— Nu mă pot gândi la un motiv valabil, spuse Jock încordat. 
Răzbunarea. 

— Răzbunarea, spuse Pam cu neîncredere. 

Jock vorbi cu nostalgică mândrie: 

— J.R. e un Ewing. Va trece prin asta și-l va urmări pe cel care 
l-a împușcat răzbunându-se de unul singur. 

— Oh, Dumnezeule, suspină Miss Ellie. 

— Libertatea de a trage cu pușca, spuse Bobby, ironic. Nu poți 
să înţelegi că în zilele noastre toate astea s-au sfârșit? 
Raăzbunare. Lupte cu armele de foc. Omoruri. Toate aparțin 
trecutului. Asta e o crimă, de asta J.R. nu se bagă. Poliţia se va 
ocupa de ucigaș. 

— Printre altele, spuse Pam, poate să fie și un al doilea motiv 
pentru care J.R. nu vrea să spună cine l-a împușcat. 

Toţi ochii se îndreptară iute spre ea. 

— Care este? spuse Jock. 

— Că J.R. știe cine a făcut-o și vrea să-l protejeze... sau s-o, 
adăugă Pam. 

Miss Ellie își îngropă faţa în mâini. 

— Oh, Dumnezeule din ceruri, cum s-a putut întâmpla asta? 

Mult timp tăcură. Fiecare era pierdut în propriile sale gânduri 
și amintiri. 

Brusc, Sue Elen spuse: 

— S-ar putea să fie greu pentru toți să înțelegeţi. Dar în felul 
meu, încă îl mai iubesc pe J.R. Dragostea și ura nu sunt, cred eu, 
decât capetele opuse ale aceluiași baston. Dragoste a fost când 
m-am măritat cu el. De asta am stat cu el în ciuda a orice s-a 
întâmplat. Am încercat să fac orice ca să măiubească... 

Bobby o îmbrăţișă scurt. 


— Înţeleg ce simţi, Sue Elen. Eu și J.R. am avut întotdeauna 
neînțelegeri, dar suntem frați și niciunul dintre noi nu va uita 
vreodată asta. Îţi amintești când ne-am prăbușit cu avionul ăla, 
tată...? 

— Am crezut atunci că v-am pierdut pe amândoi, spuse Jock. 

— Am fost rece aproape trei ore. Pilotul era rănit prea rău și 
nu putea face nimic. Dar J.R. nicicând n-a ezitat și s-a luptat așa 
cum era. Ne-a tras din avion, ne-a construit un adăpost și am 
stat la căldură. J.R. a trimis semnale de salvare, ne-a vorbit, ne-a 
ridicat moralul. Ne-a spus ca totul se va sfârși cu bine, și așa a 
fost. A avut grijă de noi, tată, ne-a salvat. 

— Și-a amintit de ceea ce l-am învăţat când era copil, spuse 
Jock. Cum să supravieţuiești în pustietate. J.R a procedat într- 
adevăr bine atunci. Bobby, știu că nu s-a purtat la fel de bine cu 
voi tot timpul, că a încercat să vă dea la spate, să conducă 
singur Ewing Oil. Dar ăsta e J.R. Însă la necaz, s-a văzut că 
aveaţi același sânge. 

— Poate că e așa, spuse Pam încet. Odată eram la masă, 
Bobby, J.R. și cu mine. A încercat să mă prevină despre colegul 
acela al tău de școală, Guzzler, a încercat să-mi spună să te 
conving să nu faci afaceri cu el. 

— A avut dreptate în privința asta, deși eu îl simpatizam pe 
Guzzler. 

— Și trebuie să-ţi amintesc, spuse Jock. Când am avut atacul 
de inimă, J.R. m-a salvat, m-a ajutat, m-a dus la spital. Nu 
oricine poate să acționeze când slănina cade în foc... 

Miss Ellie își ridică ochii: 

— Când m-am măritat cu Jock, tata nu a fost deloc de acord 
cu asta. 

Jock zâmbi. 

— Nu-l aproba pe Omul Sălbatec al Preriilor. 

— Tata a spus că mariajul nostru nu va dura mai mult de cinci 
ani. A greșit cu aproape patruzeci, și încă mai avem de trăit. 
Oamenii nu sunt întotdeauna cum par. Oamenii se schimbă. J.R. 
aparţine afacerilor, ăsta e talentul lui, darul lui de la Dumnezeu. 
Bobby, tu te pricepi să conduci ranchul, să te ocupi de familie. 
Ești la tine acasă printre lucrurile apropiate de natură. 

— Și tatăl meu? spuse Lucy cu o voce speriată, copilăroasă. 

— Gary? spuse Jock, dregându-și glasul, făcând să-i piară 
emoția. Gary e fiul risipitor, nu-i așa? Se va întoarce, se va 

regăsi, își va face o viaţă bună. Cred în el și în viitor. La urma 
urmelor, e un Ewing, nu-i așa? 

— Așa suntem noi toţi, spuse Miss Ellie. O familie numită 
Ewing. 

— Așa e, spuse Bobby, privind în jur. Indiferent care ar fi 
neînțelegerile noastre, trebuie să fim laolaltă. 

— Dar dacă J.R. nu vrea? spuse Sue Ellen. 

— J.R. e un luptător, spuse Miss Ellie. Işi va aduce pentru asta 
toată contribuţia. 

— Și, printre altele, spuse Jock, să lăsăm baltă neînțelegerile, 
să ne rugăm, să sperăm și să așteptăm, întotdeauna împreună. 
La naiba, suntem Ewingi, nu-i așa? Suntem o familie. Și la urma 
urmelor ăsta e singurul lucru care contează. 

Se apropiară unul de altul, așteptând în tăcere, încurajându- 
se și dându-și unul altuia putere. Stând toți ca unul. Întotdeauna 
împreună. 

Familia Ewing din Dallas. 

